
MIRACOLUL DIN PREAJMĂ 


Se vorbeşte, insistent şi obsesiv, despre existenţa noastră precară, despre 
şansele de a ne salva, despre virtualele perspective, care trebuie aflate în altă 
parte decît acasă. Sînt puse în circulaţie ipoteze, sînt încurajate concepții 
dintre cele mai hazardate, altele cu recul sigur din start. Manipularea fără jenă 
a unor vechi şi tot atît de pernicioase pîrghii economice (în ultimă instanţă 
politice: cine nu înţelege mitul gazelor sau cel al energiei electrice?), acceptarea 
unor credite bancare externe exorbitant de mari şi împovărătoare pentru generaţii 
în şir (conform unor date, la momentul actual fiecărui cetăţean al Republicii 
Moldova îi revine o datorie externă evaluată la 300 de dolari), ne dezechilibrează 
viaţa şi ne pun în pericol nu numai prezentul, ci şi viitorul. Neajutorat, obosit şi 
dezolat de atîta prestație verbală, total descumpănit, cetățeanul de rînd, rămas 
faţă în faţă cu dramatica-i situaţie, desconsideră de-a valma politică şi politicieni. 
Pe acest fundal este deprimantă condiţia intelectualilor, a căror majoritate o 
alcătuiesc pedagogii. Fără surse elementare de trai, profesorii recurg la greve 
(ecoul amplelor manifestații de la începutul anului nu s-au stins încă), blochează 
activitatea şcolilor (aşa cum s-a întîmplat recent într-o localitate de lîngă Fălești) 
şi, privaţi de fireasca protecţie a statului, neglijati şi jigniti cum n-au fost niciodată, 
schimbă catedra pe taraba de la piaţă sau îşi iau lumea în cap şi pleacă prin 
străini. Potrivit statisticienilor, doar în localităţile din fostul raion Nisporeni timp 
de trei ani au abandonat şcoala 300 de profesori, 100 dintre care pe parcursul 
actualului an de învăţămînt. Altă cifră şi mai tulburătoare din domeniul medicinii: 
în 1998 au părăsit locurile de muncă 7000 (şapte mii) de salariaţi. Mai e cazul 
să apelăm şi la alte argumente pentru a demonstra extincţia potenţialului nostru 
intelectual? Or, criza economică (fără precedent!) “deteriorează” nu numai 
mecanismul de funcţionare a instituţiilor de învăţămînt, de ştiinţă, de cultură şi 
de ocrotire a sănătăţii, ea afectează iremediabil chiar fundamentul moral şi 
etnic al basarabenilor. Cine poate stabili cît timp vom mai rezista? Cînd şi în ce 
fel de împrejurări vom ieşi din actualul labirint? 

La aceste şi alte asemenea întrebări ar trebui să răspundă cu promp- 
titudine, profesionalism şi competenţă maximă presa, cea de-a patra putere în 
stat. Dar, întruneşte mass-media de la noi calităţile unei veritabile forţe sociale? 
Din vina cui ea continuă să fie o jalnică anexă a puterii politice? Sînt de-a 
dreptul anacronice, reprobabile exhibiţia şi verbiajul, machiavelismul, 
oportunismul cinic şi pretinsul elitism al unor “directori” de opinie, pentru care 
banul contează mai mult decît interesul naţional. Cine nu înţelege că astăzi 
avem nevoie de mai multe publicaţii cu adevărat democratice, libere şi 
independente, ocrotite şi subvenţionate de întreaga societate, publicaţii în stare 
să abordeze obiectiv, fără menajamente trista noastră realitate? În context, 
vom accentua, de asemenea, că Puterea e obligată să conştientizeze că nu 
mai are dreptul să se erijeze în tribunal, ignorînd făţiş misiunea nobilă a 
publicisticii.-Pasivitatea, lipsa de receptivitate şi de reacţie, se ştie, e tot atitudine. 
Schimbarea în bine la care aspirăm, recuperarea demnităţii civice, vor începe, 
neîndoielnic, o dată cu reforma presei. Acest adevăr este cunoscut. De ce 
atunci întîrzie să se producă miracolul care e în preajma şi la îndemîna noastră? 


Alexandru BANTOŞ 


Limba Momndnă 


PREMIILE REVISTEI 
“LIMBA ROMÂNĂ” 
PE ANUL 1998 


Pe data de 15ianuarie a.c., de 
ziua naşterii lui Mihai Eminescu, 
la Casa Limbii Române din 
Chişinău, în cadrul şedinţei de de- 
but a Cenaclului revistei “Limba 
Română” au fost anunţate rezulta- 
tele concursului de creaţie al revis- 
tei “Limba Română” pe anul 1998. 

Discursul inaugural al dnei 
Ana Bantoş, critic literar, a inclus 
multiple referinţe la lucrările par- 
ticipanţilor la concurs. Între altele, 
dumneaei a accentuat existenţa 
unui registru vast de formule de 
expresie utilizate de cei peste o sută 
de concurenţi: de la cele clasice 
pînă la cele postmoderniste. 

Îngrijitorul rubricii “Concurs 
de creaţie”, poetul Leo Bordeianu, 
a venit cu completări şi detalii re- 
velatoare, scoţînd în evidenţă crea- 
tiile tinerilor poeţi şi lucrările didac- 
tice cu caracter sintetic. 

Preşedintele juriului, distin- 
sul regizor şi actor, di lon Ungureanu, 
vicepreşedinte al Fundaţiei Cultu- 
rale Române, oficiind ceremonia 
premierii, a menţionat miraculoasa 
capacitate de creaţie şi “îndărătni- 
cia”, în sens bun, ale basarabenilor, 
care, în pofida condiţiilor vitrege, 
scot la iveală noi şi noi rezerve de 
suflet. 

Diplomele de Laureat al revis- 
tei “Limba Română” pentru anul 
1998, însoţite de o succintă şi inspi- 
rată prezentare a aportului fiecăruia 
dintre colaboratorii permanenţi ai 
publicaţiei la promovarea limbii 
române în Republica Moldova, au 
fost înmînate de către di Alexandru 
Bantoş, redactor-şef. 

Noul cenaclu, învingătorii con- 
cursului şi laureaţii revistei au fost 
salutati cu căldură de către scriitorii 


Anatol Codru şi Leo Butnaru, lin- 
gvistul Anatol Ciobanu (care a pro- 
pus iniţierea unor şedinţe filologice) 
şi de către alţi oaspeţi ai Casei Lim- 
bii Române. 


|. LAUREAŢII EDIŢIEI | 
A CONCURSULUI 
DE CREAŢIE 


POEZIE 
Premiul | 


Paul STRUTZESCU, director al 
Centrului Editorial-Tipografic “Chişi- 
nău-Prim” al Primăriei Municipiului 
Chişinău. 


Premiul Il 


Nadia SCUTELNIC, studentă, 
anul |, Universitatea din Bucureşti; 

Pavel PĂDURARU, student, 
anul V, Universitatea de Stat din 
Moldova; 

Silvia LOZOVANU, colabora- 
toare la Institutul Naţional de Perfec- 
ţionare a Cadrelor Didactice. 


Premiul lil 


Horia HRISTOV, student la 
Institutul de Stat al Artelor; 

Liliana BULĂU, liceană, clasa a 
XII-a, Briceni. 


Menţiuni 


Steliana GRAMA, studentă la 
Institutul de Stat al Artelor; 

Elena VIZIR, colaboratoare la 
ziarul “Ţara”; 

Medeia MARCU, colaboratoare 
la ziarul “Flux”; 

Diana VRABIE, liceană, Căinari; 

Olesea REABENCHI, liceană, 
lordanovca, Basarabeasca; 


Coucars de creaţie 


Doina BULAT, liceană, Liceul 
Român-Englez “Mircea Eliade”, Chişi- 
nău. 

PROZĂ 
Premiul il 

Vasile MARTIN, colaborator la 
ziarul “Moldova Suverană”; 

Ana RAPCEA, studentă la 
Universitatea de Stat din Moldova. 

Premiul Ii 

Vitalie CONDRAŢCHI, student 
la Universitatea din Cluj; 

Maria ENE-BRATU, profesoară, 
Şcoala nr. 3, Cahul. 


Premiu special 


Victoria BOTNARU, elevă, 
clasa a VI-a, Zorile, Orhei. 


Mentiune 
Veronica MÎŢU, liceană, clasa 
a IX-a, Drochia. 
LUCRĂRI DIDACTICE 
Premiul | 
lon IACHIM, profesor şcolar de 
grad superior, colaborator la ziarul 
“Făclia”. 
Premiul II 
Larisa GUZA, profesoară, Băţţi. 


Premiul Il 


Elena DOBZEU, profesoară, 
Grozeşti, Nisporeni. 


Menţiuni 


Victor AXENTE, profesor şcolar 
de grad superior, Cahul; 

Mihai OLENSCHI, profesor 
şcolar, Bălţi; 

Maria VATAMANIUC, profesoa- 
ră, Gimnaziul nr. 7, Chişinău; 

Lilia IORDĂCHESCU, profesoa- 
ră, Gimnaziul nr. 7, Chişinău; 

Nina BÎLHAC, profesoară, Grăti- 
eşti, Chişinău. 


II. AUTORI ŞI SUSŢINĂTORI 
Al REVISTEI — LAUREAŢI 
AI ANULUI 1998 


Silviu BEREJAN 

Mihai CIMPOI 

Anatol CIOBANU 

Nicolae DABIJA 

Andrei EŞANU 

Alexandru HUSAR (laşi) 
Dan MĂNUCĂ (laşi) 
Nicolae MĂTCAŞ 

Vasile MELNIC 

Boris MIHALACHI 

Nicoleta TOIA 

Petru ŢARANU (Vatra Dornei) 

Grigore VIERU 

Mariana CHIRIAC. 
Chişinău 


PENTRU TINE _ 
ULTIMA LEBĂDĂ A COPILĂRIEI 


Copilul tău eram 
şi nu puteam plînge cu lacrimi. 
Erai calul cel mai bătrîn şi mai drag, 
de aceea nu-ţi părea rău 
că rămîi singur acasă. 
Nu vroiam în lumea mea să te iau. 
Nu vroiai să rămîn, să aud 
clopotul din tine cum bate. 
Nu puteai să te apropii de mine. 
Nu te puteam vedea de aproape 
ori mă temeam. 
Ne întîlneam lîngă stînca 
din noi, 
lîngă gestul din apa trădată. 
Copilul tău cel mai răstignit 
pe cruce eram. 
Tu, calul meu cel mai bătrîn şi mai drag, 
ridicat a cîta oară din moarte. 


ORIENTARE 


Părul a răsărit în mare, 
emoţii şi glasuri au amuţit, 
numai ruga diagramei cerebrale 
coboară peste motivul morţii. 
Numele tău, născut odată cu mine, 
mă caută... 
Mi-e dor... 
Cuvîntul acesta, închis ca într-o parabolă 
şi repetat de mii de ori, 
s-a înveşnicit şi duce în urmă 
întîmplări, ce n-au murit niciodată, 
din care mi-e cunoscută doar una: 
spaima auzului crescînd 
spre ecoul memoriei, 


Coucars de creație 


făcîndu-mă să arunc o mişcare 

a singurătăţii în vidul vederii, 
ori să ies pe-un moment din vis. 
Şi să strig: 

De tine mi-e dor, de tine. 


LÎNGĂ NIMIC ŞI LÎNGĂ CEVA 


Bărbatul din faţa mea 
ocolea frunzele 

Lîngă oraşul din care moartea nu pleacă 
niciodată. 

Şchiopătam de tristeţe 
între ploaie şi lacrimi. 


Bărbatul rămase în urmă: 
dezlega marea enigmă a lumii. 
După ritualul înmormântării 
S repetam tema adormirii. 
Îngheţată îi ceream ceva din lucrurile sale 
să mă îmbrac... 


Bărbatul ajuns în stînga mea 

ocolea frunzele, vorbea ca un orb. 
Mi-aminteam imaginea fierului sărutînd cenuşa. 
Orfelinate de amintiri sîngerau. 


Ne luasem de miini. 
Ecoul din noi destrăma clipa de-un veac. 
Orologiul nu mai bătea... 


Dar cum să-i spun? 
Cînd bărbatui de lîngă mine 
lunecase într-un alt undeva. 


ÎNTÎMPLARE 


Era tot 
nu puteam aştepta nimic 
iar ce aşteptam 
era pulbere. 
Ce puteam fi 
dacă nu femeia 
pe care aveai 
s-o găseşti 
în mijlocul lucrurilor 
ori tot 
ce stătea drept în faţa mortii 
şi trecea din noapte în noapte, 
traversînd posibilul 
ce putea 
goni existenţa plîngîndu-şi eroii 
cu melancolia 
ce plana printre ei, lăsînd, 
să rămînă 

nişte pui de lup, 
îmbiînzind necunoaşterea 
vibrîndă prin gest 
şi încercînd amintirile 
după 
care ar trece şi Duminica 
recitindu-ne, 
pe fundalul mănuşii părăsite 
dubiîndu-se, 
apoi cu infinitul 
prin care pornim 
înainte de a porni, 
ni-i frică de ţipătul păsărilor 
de noapte 
înainte de a-l auzi 
o întîmplare 
în care lupii odihnesc 
îmbătrîniţi. 


TITLU CU INSOMNII 


Credeam că toate-s din cauza 
lubirii. 
Şi-am început să evadăm prin 
ecoul trupurilor 
ca nişte orbi 
ce caută numere uitate de copilărie 
în geografia nimicului 
în cea mai mare noapte, 
în ultima 
cu insomnii. 
Împreună căutam piatra ce-o lăsai 
ba într-un sîn, ba în altul 
Să devină de-un alb incolor. 
Contur norilorfăceam 
şi alte linii mai adînci 
trăgeam la nivelul coastelor — 
să împăcăm melancolia. 
Solemnitatea mormântului lăsam 
şi din nesomn nimeream 
într-o casă prin care treceau toţi... 
Rugam cineva să ne lege mîinile; 
mulţi înțelegeau 
Să ne dezlege ochii. 
Eram aventura sfirşitului 
prin care curcubeul 
îşi purta zdrenţele. 

Medeea MARCU 
Chişinău 


k*k k*k k 


Să aştept timpul să mă acopere 
cu frigul lui? 
Mă înălbesc, mă îngălbenesc, 
ruginesc. 
Mi-e frig... 
Desenez o culoare roză 
pentru inima mea tristă, 
adun nişte iluzii vechi — 
să mă încălzesc la umbra lor. 
Se ascunde viaţa de mine — 
să-mi arate doar umbrele 
plăpînde 
pîlpîind la umbra unui felinar 
uitat de “nimeni” 
într-un colţ de stradă pustie. 


x * * 


Trebuie să reuşesc a ajunge la tine 
prin timpul ce nu ţine cu mine. 
Trebuie să reuşesc a ajunge la capătui 
viselor mele uitate, 
pentru a nimici îndoiala din mine, din toţi. 
Trebuie să mă prefac că mi-e bine — 
să pot ajunge latine. 
Să uit de timp, de uitare, de vremi, 
să intru în timpul “prezent continuu” 
fără sfirşit... 


* k k 
Zăpada asta în care mă cufund 

este un fals, a tot ceea ce cred eu 

că ar putea fi zăpadă. . 

Numai iluzia unei ninsori abundente 
de un rafinament mult prea pretentios 
îmi acoperă tîmplele. . 

Sînt albe, atît de albe, 
mă identific cu albul zăpezii false 
pentru a umbri putin spaţiul 
hărăzit mie să-l calc, 
să-l savurez. 
Mă cufund într-o realitate mai dură 
decit însăşi realitatea — 
să pot privi soarele 
după norii sumbri 
mai reali decît ar putea fi. 


+ k*k k 


M-am pierdut sau mă mai pierd încă, 
pe țărmul undelor nesfîrşite? 
Am căzut sau mai cad încă, 
în alte spaţii necunoscute? 
Fiinţa mea se apropie de ploaia albastră, 
pentru a o colora în verde. 
Cu nume abstracte şi plete 
de stele. 
Proiectînd o cascadă în sufletul meu. 
Mă prefac a fi o iederă. 
Ce să mai spun cînd totul este spus? 
Să aleg doaro formă mai deocheată 
Pentru a reda tristețea frunzelor? 
Sau să las sensurile să vorbească cu ele 
însele? 


k*k * k 


Nu vreau să pleci aşa cum cad frunzele. 
Toamna asta are ceva cu mine, 
nu mai ştiu ce aş putea să zic. 
Toamna asta se furişează atît de subtil 
prin orice fibră a fiinţei mele, 
îmi colorează inima-n culorile ei. 
Plîng cînd plînge şi ea, fără 
a înceta să visez la zilele cu soare. 
Nu vreau să pleci acum cînd totul 
pare a se pierde-ntr-un deşert. 
Nu vreau să pleci, şi totuşi pleci... 


kk k 


Să mă răzbun pe praful 

şi firele de nisip 
Ce-mi acoperă ochii în timpul 

vînturilor rebele 
Să ajung la tine prin prăpastia 

ce ne desparte, 
E mult, mult mai adîncă 
Decît aş fi putut crede. 
Să mă răzbun pe o lume fără 

sens, nebună, 

Să mă ascund departe de ea 
Lăsînd răzbunarea să se răzbune. 


* * k 


Cleopatra îşi deplînge puterea pierdută 
Chiar şi acum 

Cînd nimeni n-o aude. 

Cleopatra se transformă într-o 

Ploaie rece ce-ţi îngheaţă chiar ochii 
Pentru a nu mai vedea adevărul. 
Umbrele cerului se proiectează pe pămîntul pustiu. 
Cleopatra regretă sau nu că a fost. 

Ea schiţează drumuri false 

Pentru naivi şi invidioşi. 

Fiinţele bolnave se pierd 

in umbra ei. 

Dorinţa lor este mult mai puternică 
Decit realitatea însăşi. 

Cleopatra rămîne a fi Cleopatra. 


kk k 


Oamenii se ascund după simboluri 
colorate de un Garcia Marquez 
în culori de “singurătate”. 
Vrînd să zboare dincolo de 
Tiparele unor prejudecăţi.. 
Condamnati sau poate autocondamnaţi 
la un destin sufocant şi stingher. 
Cîntînd ceva ce se repetă după 

două note 

(mai multe nu există în acest portativ). 

Ei îşi înghit realitatea 

izolaţi sau izolîndu-se. 
Strigînd cu durere, vrînd să rupă 

nişte lanţuri de fier. 
Uitaţi de lume, formîndu-şi o lume a lor. 
Stingheriţi de tot ce e nou. 
Vor pieri, atît de timizi, 

atît de vinovaţi. 
Sufocîndu-se într-o iluzie oarbă, 
creată de un Garcia Marquez. 


pi 


| 

Doina IACHIM 
Chişinău 


Mai minte-mă o dată. Cît luna nu răsare, 

Cît se aştern tăceri pe maluri de departe 

Şi înfloreşte drumul sub mierea umbrei taie, 
Cît ochiul tău de fiere se-mbolnăveşte-n noapte. 


Mai minte-mă o dată. Cît cerbul nu porneşte 
Spre basmul morții calde, cît nu aud plîngînd 
Clepsidra de cristal în solzii moi de peşte, 
Cît nu mă storc de vrajă sub pulbere de cînt. 


Mai minte-mă o dată. Cît manii nu mă fură 

Şi cît mai pot să-ţi spun culoarea strunei mele 
Căci, iată, macii vin şi-mi ard suflarea pură 

Şi mîna-ţi de aramă mă-ncătuşează-n fiere. 


Auzi? Tristeţea curge într-un izvor maro, 
Nectarul moare-n floarea de patimă uscată 
Tu, prunc bastard de zeu şi fiu de micadò, 
La urma veşniciei mai minte-mă o dată. 


“PRIN PĂDUREA BRADULUI...” 


Domnul meu, îţi scriu acum 
Ca să-ţi spun să nu mai vii, 
Luna stă cu ochiu-n drum 
Şi cu geana în chilii. 
Mănăstirea ca din basme 
M-a ascuns de tot ce ai 

De privirile-ţi albastre 

Şi de părul lung, bălăi. 

Am fugit aici, stăpîne... 
Apără-mă piatră pură! 

De obrăznicia mîinii 

Şi de gura-ţi nesătulă. 
Stelele se scurg în poame 

Cad în flori de catifea 

Şi-mi aduc aminte, Doamne, 
Cum miroase pielea ta. 

Eşti pervers ca un irod 

Şi frumos precum David. 
Crai pribeag cu părul biond, 
Cite fete te-au iubit? 

Să nu crezi că stau şi pling, 
Ştiu, sutana mi-i prea aspră. 
Vreau atît: să-ţi mai ating 
Pleata fin de mătăsoasă. 
Luna stă cu ochiu-n drum 

Şi cu geana în chilii... 
Domnul meu, de pleci acum — 
Niciodată să nu vii. 


PRINTRE ANI 


Mi-oi aminti demult-devreme 
Că-ai fost un brad de smirnă nins 
Şi-n visul lacrimii m-a cerne 
Durerea veşnicului linx. 

Voi fi în hainele ştiute 

Şi rana golului m-a ţine 

La cea mai aurită punte 

M-oi îndoini în dor de tine. 

O stea în gene mi-a rămas... 
O ploaie pielea îmi încîntă... 
Mi-am amintit: purtai în glas 
Tămiia florilor de stîncă. 

Şi-n frumuseţile verzii 
Storceai din clipe speriate 
Povestea ochiului dintii 

Şi mitul ultimului şarpe. 
Mi-oi aminti că mi-ai cioplit 
Din toate scoicile cereşti 

O depărtare de nefrit 

Să uit că vii, că pleci, că eşti. 
Dar sărutam irişi de iarbă 

Şi pleoape de argint mănos, 
Plîngeam nesigura silabă 

Din melodii de chiparos. 

Era acum. Era atunci. 

În zi de lună înspre vineri, 
Stăteam în drumul plin de cruci 
Cu dor bătrîn şi ochii tineri. 


AETERNUM VALE 


Mi-a rămas atît să-ţi spun 
Pînă nu va fi să mor: 

Eşti blestemul cel mai dulce 
Din amarul unui dor. 

Într-o viaţă de boem 

Pari o vrajă bizantină, 
Noaptea sub o clipă lungă 
Ai preface-o în lumină. 

Sînt bătrîn ca un miracol; 
Vreau să-ţi spun cît nu dispar: 
Luna lîngă tine luce 

Ca o frunză de opal. 

In uitări te-am aruncat 

Şi te-am aşteptat mereu 
Să-mi aiuneci lin, pe palmă, 
Ca o lacrimă de zeu. 

Din abisul sideral 

Să revii aşa, plecînd, 

Ca o pasăre de mare 

Cu aripa de colind. 

Şi cînd voi pleca departe 

Să te-mbraci în foi de nai 
Să-mi păşeşti pe vise crude 
Sau pe muchie de rai. 

Şi să-mi recunoşti tăcerea 
Stinsă-n florile de miere, 

Să rămii tîrziu lehuză 

De pe urma vorbei mele. 
Cum îmi vine-un dor de tine... 
Şi doar încă n-am plecat! 
Lasă-mă să-ţi mîngii nimbul, 
Preoteasă Deborah... 

Şi mai vreau să-ţi spun ceva 
Pînă nu mă frîng de morb: 
Eşti cea mai sonoră umbră 
Din tabloul unui orb. 


DOR DE PLOAIE 


Aiurea. Plouă aiurea 

Şi merele curg peste mine 
Cînd luna îşi zvîrle securea 
în iarba cu stoluri virgine. 


Aripile-mi cern printre file, 
Amurgul se frînge în două 
Un dor mă cuprinde detine 
În care şi-n iarnă mă plouă. 


Cărunta maramă de taină 

Din nori se destramă în miez 
Şi gingaş-lăuntrica spaimă 
Cu flori de cais o pătez.. 

Natalia TALMACEC 
Satul Nou, Sărata, 
regiunea Odesa 


MAMA 


A muşcat timpul din tine 

Ca cea mai flămîndă fiară, 

A muşcat cu lăcomie 

Şi cu nepăsare, mamă. 
Fost-ai un pui de primăvară, 
Floare de iasomie. 

Fosta-i un mugure de soare 
În întuneric. 

Fost-ai un strop de dulceaţă 
În puhoiul de ape amare. 
Timpul te-a mistuit. 

Dar printre colții de aramă 
A lunecat un sîmbure de viaţă — 
inima mea. 

Tu n-ai murit... 

Mă străduiesc să nu dispar 
Sub zăpezile tăcerii, 

Mă zbucium să încolţesc: 
Să fii nemuritoare, 

Mamă. 


TĂMĂDUIRE 


Într-o toamnă, 

Cu privire senină de curcubeu, 
Cînd luna din nemărginire, 

Ca un legămînt, 

Va cobori pe pămînt 

Călare pe zbor, 

Cînd Dumnezeu va plînge-o ninsoare 
Cu dulce miez de vise şi dor, 
Mă voi dezbrăca de rugină, 

De greul amintirii sărate 

Şi ca-ntr-o apă de botez, 

Setoasă de eternitate, 
Mă voi arunca în lumină. 


CREDINŢĂ 


Prin lume pornesc să mă culeg 
Din florile din văi. 
Să mă încheg 


Ca steaua din tainice văpăi. 
Trăiesc. 

Dar n-am un nucleu 

Să mă-adune. 

Inima demult mi s-a făcut tăciune: 
Prea mult a iubit, 

Prea mult a durut-o... 

Însă mai cred 

Că într-o bună dimineaţă 
C-un zîmbet larg şi luminos 
Va reveni pe aripi de viaţă, 
Precum Hristos. 


REZISTENȚĂ 


Liniştea mă înfioară şi 

Aud secolii şoptindu-se între ei, 
Aud cum inimile sînt furate 

De noi iubiri, 

Aud cum florile îşi pun 

Cercei de rouă, 

Torcînd împliniri 

Pe un vîrf de stea, 

Aud speranţele, 

Aud cum gîndurile apun 

În neştire, 

Aud cum se începe-a destrăma 
Nemărginirea, 

Aud văicărîndu-se o fumică 

Că nu poate zbura, 

Aud cum pustiul îmi mănîncă sufletul... 
De atîta linişte 

Mi se face frică 

Şi încep să cînt. 

lon CONDREA 
Chişinău 


DOR 


Hăulind pe veşnice cărări, 
Dorui nu se-ntoarce niciodată. 
Au trecut atîtea aşteptări, 

lar iubirea este neschimbată. 


S-au grăbit şi toamnele de ieri 
Să mă ningă şi să mă trădeze... 
Au trecut atîtea aşteptări, 

lar iubirea stă să mă vegheze. 


Viitorul s-a topit în zări 

Cum îi şade bine să se-ascundă... 
Au trecut atîtea aşteptări, 

lar iubirea iarăşi îmi colindă. 


VIS 


Gem... Suflarea astruiui sihastru 
Întretaie ora mea şi gîndul... 

Eu... Acum... Mă descompun... lar vîntui 
Îşi adună ploile albastre... 


Dor... Mirosul aspru de cafea 
Îmi inundă creierii bolnavi... 
Eu... Acum... În deşteptarea mea 
Mai visez la chipul tău suav. 


MELANCOLIE 


Ne adună geamul, 
Ne desparte iarna, 
Prin zăpada veche 
Paşii s-au pierdut. 
Dorul n-are haină, 
Haina n-are toamnă, 
Ziua n-are oră, 

Ora a-nceput... 

Vasile GRIŢCU 
Drochia 


CURBĂ 


În două părţi inverse — 
Una de umbră şi alta de soare — 
Ne leagănă apa şi vîntul 
Suflarea. 

Curba mişcării 

Ne rupe din inimă 

Florile roşii de foc 

În timp ce de jos, 

Din adîncuri, 

Curenţii, învolburîndu-se 
Cresc. 


GINGĂŞIE 


Un abur — 
Aburul moale, alb 

şi cald 
Al gingăşiei 
Prin finele jgheaburi 
De simţ şi de glas 
Ne ţine făptura 
În joc de balans 
Necontenit 
Şiroind. 


EPITAF 


De acum înainte 

Voi fi-nstrăinat de cuvinte, 

Căci gura mea fi-va un nai de argint 
Prin care doar timpul va curge grăbit. 

Olga IRIMCIUC 
Chişinău 


DRAMELE 
PROVINCIALULUI 
ÎN NUVELISTICA 
LUI GIB. MIHAESCU 
ŞI L. PIRANDELLO 


Înainte de a examina subiectul 
propriu-zis, ne vom referi la termenul 
provincie. Nu ne vom limita la sensul 
tradiţional al acestui cuvînt, ca 
“teritoriu sau localitate dintr-o ţară în 
afara capitalei”!, ci vom înţelege prin 
provincie un spaţiu marcat de anumite 
coordonate axiologice, cum ar fi: 
mediocritatea, dezintegrarea, criza 
valorilor, conştiinţa eşecului etc. Luigi 
Pirandello numea un astfel de spaţiu 
il mondo di povero gusto e di povere 
cose (lume de sărace bucurii şi de 
sărace lucruri), iar L. Blaga l-a definit 
“un vast şi grav complex de 
inferioritate”?. Nu vom greşi dacă îl 
vom considera provincial pe omul 
modern care, spre deosebire de 
antici, nu se mai simte integrat în 
macrocosmos, căci criza valorilor adu- 
ce cu sine şi conştiinţa fragmenta- 
rului, “moartea lui Dumnezeu” sem- 
nificînd “moartea subiectului absolut 
în acelaşi timp în care desemnează 
instaurarea subiectului sfărîmat, 
complet deschis spre alteritatea 
inconştientului, incapabil pe vecie să 
se întoarcă asupra sieşi în iluzia de a 
se putea citi”?. 

Acestea fiind spuse, vom ana- 
liza coordonatele psihice ale dramelor 
provincialului, referindu-ne la nuvelis- 
tica lui Luigi Pirandello şi la cea a lui 
Gib. |. Mihăescu. 

Nu este întîmplător faptul că 
prozatorii sus-numiţi îşi plasează per- 
sonajele în cadrul sărac al orășelului 
provincial, fiindcă anume locul “unde 
nu se întîmplă nimic” permite, prin 
excelenţă, studierea mecanismelor 
interioare ce dirijează viaţa umană. 

“Mă interesează foarte mult me- 


diul din provincie, afirmă Gib. Mihă- 
escu... Viaţa oamenilor se desfăşoară 
mai adevărat. Un bun observator are 
material imens de utilizat. În provincie 
se poate prinde mai uşor un fenomen 
psihologic şi chiar esenţa lui.” 

Oare nu aceeaşi dorinţă de-a 
arăta viaţa umană “mai adevărat” a 
avut-o şi L. Pirandello, care a creat 
“teatrul oglinzii” (teatro dello spec- 
chio)? Este situaţia cînd omul se 
descoperă pe sine şi viaţa sa în toată 
goliciunea lor, situaţia-limită prin care 
individul îşi verifică existenţa. 

Atît L. Pirandello, cît şi Gib. 
Mihăescu sînt preocupaţi de cadru 
doar accidental, căci ei prezintă reali- 
tatea exterioară “în strictă dependenţă 
de universul interior al eroilor”?. 

În nuvelele pirandelliene apare 
“un biet orăşel arid din interiorul Siciliei, 
înconjurat din toate părţile de tuful livid 
şi ars al minelor de sulf şi de stîncile 
aspre de cretă, ce străluceau în razele 
soarelui...” (Rochia lungă). 

In aceleaşi culori sumbre îşi 
pictează cadrul Gib. Mihăescu: “Spre 
cele patru puncte de zare porneau 
patru străzi: sau, mai adevărat, ve- 
neau din zări să se verse în mlaştina 
pieţii ca patru rîuri de pustiu. Şi de- 
asupra întregii privelişti mohorite şi 
sterpe, se înălţau amenințătoare şi 
sinistre, ca două enorme figuri de orb, 
cele două caturi ale primăriei; pe 
imensa faţadă, doar două uşi şi patru 
ferestre...” (Vin nou). 

Motivul mlaştinii, frecvent întîl- 
nit în nuvelele lui Gib. Mihăescu, şi 
calificativele arid, livid, ars, aspru 
conturează un mediu în care viaţa e 
apăsătoare şi cenuşie, în care sînt 
banalizate la maximum idealurile 
ancestrale. Totul sugerează sfîrşitul 
iminent al unei lumi, al unei culturi, 
fără edificarea unui nou, veritabil 
“templu”. Cele două caturi ale primăriei 
ce seamănă cu nişte “enorme figuri 
de orb” şi “imensa faţadă” par a spune 
că evenimentele din exterior sînt 
lipsite de importanţă, căci adevăratul 
spaţiu al dramelor îl constituie inte- 
riorul uman. 

Provincialul este chinuit de 
obsesii, generate de echivocuri şi de 
incertitudini. 

Cele mai frecvente cazuri de 
obsesii întîlnite în nuvelele lui Gib. 
Mihăescu şi L. Pirandello sînt de 

natură conjugală. Nu este întîmplător, 
deoarece familia constituie o oglindă 
a societăţii, ambele fiind reglate de 
acelaşi mecanism. 

Opinia publică poate fi cauza 
apariţiei obsesiei. Ajunge să sădeşti 
în sufletul omului neîncrederea în 
propriile-i forţe pentru a-l face vulnera- 
bil la reacţiile celor din jur, căci “indi- 
vidul nu are valoare în propriii săi ochi 
decît în măsura în care este purtător 
al valorilor pe care i le recunoaşte gru- 
pul’, 

Spre exemplu, Rărunc, protago- 
nistul nuvelei Scuarul de Gib. Mihă- 
escu, intuind că orăşelul îi dezaprobă 
proiectele inginereşti, este mistuit de 
incertitudini. Indoiala îi afectează 
toate strunele lăuntrice şi, ca urmare, 
personajul începe să-şi bănuiască 
soţia de infidelitate. A găsi probe care 
i-ar adeveri suspiciunile, a se răzbuna— 
iată ce ar putea să-i vindece nesigu- 
ranţa, complexul de inferioritate. 
Obsesia îl face pe Rărunc să exage- 
reze, să “simtă” că oraşul îi confirmă 
bănuielile: “Rărunc clocoteşte ca 
atmosfera din juru-i. Urechile îi vîjiie 
ca două scoici năprasnice: el simte 
că la berărie se rîde”. 

Opinia publică devine, astfel, 
forţa motrice a obsesiei: “Lucrul pu- 

‘blic; asta e buba care-l doare mai 
rău... Pînă acum mai mergea: bă- 
nuială, nesiguranţă... Dar de aseară, 
toată lumea asta ştie precis, şi mîine 
va şti şi mai multă, şi poimîne va afla 
tot oraşul” (La Grandiflora ). 

Imaginarul se amestecă atunci 
cu realul şi personajul nimereşte 
într-un labirint. “Gelozia, devenită 
obsesie, este şi mai torturantă prin 
imposibilitatea verificării, a cunoaşterii 
adevărului”. Teroarea incognosci- 
bilului e cauzată şi de faptul că 
oamenii încetează să comunice între 
ei, dialogul transformîndu-se într-un 
nesfîrşit monolog. Individul este obli- 
gat să respecte anumite norme, dar, 
în acelaşi timp, încearcă să subor- 
doneze o lume regulilor sale. Astfel, 
ia naştere “o lume haotică, reflectată 
de o judecată haotică”?. Or, nebunii, 
cei care sfidează ordinea publică, con- 
struindu-şi în închipuire o altă lume, 
poate tot atît de absurdă, se în- 
cadrează perfect în acest univers. 
Eroii lui Gib. Mihăescu şi ai lui L. Pi- 
randello sînt, în majoritatea cazurilor, 
nişte alienaţi. 


Şi în nuvela L'uscita del vedo- 
vo (ieşirea văduvului) opinia publică 
joacă un rol decisiv în apariţia şi dez- 
lănţuirea obsesiei, diferă doar motiva- 
rea psihică. Faptul că în societate 
există cazuri de adulter este un argu- 
ment suficient ca o soţie să-şi bănu- 
iască soţul de infidelitate conjugală. 
E ca şi cum ar intui că o criză ce afec- 
tează societatea se răsfrînge iminent 
şi asupra familiei: Gli altri facevano il 
male, e lui ne doveva pianger la pena 
giacché, per la moglie, il tradimento 
di quei mariti era tal quale come se 
l'avesse commesso lui: gli toglieva la 
pace, l'amore di lei, tutte la gioje della 
famiglia, che aveva pur diritto di 
godere, lui, illibato com'era e con la 
conscienza tranquilla (Răul îl făceau 
alţii, iar el trebuia să suporte pedeap- 
sa, deoarece, pentru soţia lui, trădarea 
acelor bărbaţi era ca şi cum comisă 
de dînsul: îi lua liniştea, dragostea, 
toate bucuriile familiale, de care avea 
dreptul să se bucure, el, nevinovat 
cum era şi cu conştiinţa liniştită). 

Odată declanşată, obsesia duce 
la distrugere. Victime ale ideii tortu- 
rante devin nu doar obsedaţii, ci şi 
persoanele care-i înconjoară (vino- 
vații). Cel suspectat este terorizat. 
Orice gest, orice cuvînt devin poten- 
tiale probe ale vinovăţiei: “incetini 
pasul să examineze puţin, pe furiş, 
zîmbetul acela. Dar nu găsi în el nici 
un pic de ironie; o răsfrîngere natu- 
rală a buzelor, fără nici o cută sus- 
pectă. leşi deci trîntind uşa, dar nu 
făcu decît un pas, pentru ao 
redeschide de îndată ca să surprindă 
rîsul trădător. Dar nici acum nu găsi, 
pe faţa cu trăsături obişnuite, decît 
uimire, o uimire obişnuită... 

— Te rog să mă ierţi! 

— De ce să te iert? 

— Mi-a scăpat uşa... 

Ea dădu din umeri în chipul cel 
mai obişnuit, cel mai liniştit cu putinţă” 
(Gib. Mihăescu, Deus ex machina). 

Este vehiculat motivul închiso- 
rii, dar izolarea nu este un caz arbitrar, 
ci constituie o legitate pentru micile 
orăşele siciliene: “Nimeni nu se miră 
de această claustrare în orăşelul de 
munte din fundul Siciliei, unde puţin 
lipsea ca rigidele obiceiuri tradiţionale 
să nu impună soţiei să-şi urmeze 


„soţul în mormînt” (Călătoria). 


Claustrarea cauzează o singură- 
tate plină de disperare şi frică. 

Tînăra femeie, protagonista nu- 
velei Frigul de Gib. Mihăescu, închi- 
să de soţul brutal într-un conac păzit 
de o haită de cîini fioroşi, e terorizată 
de “duhul îngheţului”. Frigul, motivul 
principal al nuvelei, “am putea spune 
chiar protagonistul... naraţiunii” "°, 
devine o permanenţă a vieţii eroinei. 
El vine din trecut, din iernile chinui- 
toare ale unei copilării petrecute în 
mizerie, şi constituie simbolul unui 
cămin lipsit de iubire, al unui destin 
supus singurătăţii: “Frigul. Dihania 
asta mare şi nevăzută ca zarea, 
cuprinzîndu-te pe nesimţite, 
strîngîndu-te în aripile de gheaţă... 

Ea o cunoştea de mult... îşi 
aduce aminte... odată... ningea... pe 
atunci n-avea şoşoni... era în vremuri 
de război şi trebuia să aştepte la rînd 
în faţa unei brutării. Ghetele subţiri se 
scofilciseră, — iar vîrfurile apucaseră 
în sus... degetele de la picioare parcă 
nu erau ale ei şi parcă se înfipseră în 
picioare ca nişte cuțite... 

Într-o familie dirijată de “vocea” 
orăşelului provincial, de obsesii şi 
teamă, soţii se transformă în nişte 
necunoscuţi şi totul, chiar şi cuvin- 
tele, devine o pură convenţie. Căsăto- 
ria accentuează şi mai mult singu- 
rătatea indivizilor — un matrimonio: 
due solitudini (o căsătorie: două 
singurătăţi). În acestvacuum al comu- 
nicării şi al afecțiunii chiar şi scurgerea 
timpului pare o absurditate, căci 
moartea e deja prezentă: Guardava 
le stelle; aveva sotto gli occhi tutto il 
paese; una strana vista... udiva nel 
silenzo profondo dalle viuzze piu 
prossime qualche donna che forse 
aspetava come lei; labaiare d'un cane 
e, con piu angoscia, il suono 
dell'oradal companile della chiesa piu 
vicina. Perche misurava il tempo 
quell'orologio? a chi segnava le ore? 
Tutto era morto e vanno. 

(Privea stelele; avea în faţa 
ochilor satul întreg, o stranie imagine... 
auzea în liniştea profundă nişte femei 
din apropiere, care, poate, aşteptau 
la fel ca ea; auzea lătratul unui cîine 
şi, cu mai multă nelinişte, clopotul de 
la biserica cea mai apropiată. De ce 
măsura timpul? 'ce rost mai aveau 
orele? Totul era mort şi pustiu) Leo- 
nora, addio! 

În operele lor Gib. Mihăescu şi 
Luigi Pirandello creează imaginea 
omului modern, mistuit de incertitu- 


dinile existenţiale. Scriitorii ne dezvă- 
luie cauzele apariţiei dramelor interi- 
oare. Aceste cauze sînt, de fapt, nişte 
trăsături specifice secolului XX — 
convenţionalismul normelor, echivo- 
curile, vacuumul de comunicare, 
dezintegrarea etc. Astfel, criza 
valorilor se răsfringe adînc asupra 
individului, transformîndu-i în 
prizonierul propriilor obsesii. Căci 
dramele provincialului sînt dramele 
celor care şi-au satisfăcut nevoia de 
absolut “prin transformarea unei valori 
relative într-una absolută, a unui bun 
relativ într-unul absolut. În acest caz 
are loc înstrăinarea omului nu numai 
de absolut, ci şi de sine însuşi”. 

INDOEMINESCOLOGIA 
SAU EMINESCU 
LA NEW DELHI 
Dialog: Acad. Mihai CIMPOI — 
George ANCA, 


profesor, fondator 
al Academiei Internationale 
“Mihai Eminescu” 


— Eminescu s-a întîlnit temei- 
nic cu cultura vechilor inzi; mai 
mult decît atît: am putea spune că 
opera sa se naşte în bună măsură 
la confluenta celor două culturi — 
indiană şi română. Amita Bhose 
spunea decis în finalul cunoscutei 
sale monografii Eminescu şi India 
(iaşi, 1978): “Prin scrierile sale, el 
a unit spiritualitatea indiană cu cea 
românească, două culturi atît de 
apropiate, dar din nefericire atît de 
despărțite. Efectuînd astfel o ar- 
monioasă sinteză a celor două lite- 
raturi, Eminescu a împrospătat cul- 
tura românească şi astfel a realizat 
visul lui William Jones” (p. 143). 
În nici o ţară din lume nu s-a reali- 
zat o astfel de sinteză multrivnită 
de marii romantici europeni. Sufle- 
tul indian a putut fi transplantat, 
conchide cercetătoarea indiancă, 
doar în sol românesc: “Prin scrie- 
rile lui Eminescu, imaginea cosmo- 
goniei şi concepţia nirvanei indiene 
s-au integrat literaturii române 
pentru totdeauna. Mihai Eminescu 
e singurul poet european care a 
făcut India nemuritoare în ţara sa” 
(Ibidem). Am putea afirma, evident, 
că Eminescu este cel care europe- 
nizează şi — într-un sens mai în- 
gust — românizează indianismul, 
derivînd din cercul schimbărilor, 
transformărilor şi transmigraţiu- 
nilor lui Buddha macrocercul cos- 
mic şi “cercul strîmt” pămîntean... 


Acest dialog este realizat în exclu- 
sivitate pentru revista “Limba Română”. 


— Ceea ce tradiţional emines- 
cologic este inspiraţie indiană în ope- 
ra lui Eminescu devine, într-adevăr, 
în context indianistic, -o întîlnire, o 
corespondenţă în accepţia lui Swe- 
denborg- -Baudelaire. Înainte de a 
ajunge în India, în 1977, pe marginea 
tezei de doctorat, Constantin Noica 
mă întrebase: “Ce-i trebuia ocolul 
Baudelaire pentru Eminescu?”. Mai 
înainte, ca student, am susţinut drept 
lucrare de stat, în 1966, Mitui lui Zal- 
moxis la Eminescu şi Lucian Blaga, 
de mult folos în India, pentru paralela 
puţin frecventată; deşi afirmată de 
autorităţi ale istoriei religiei (Keith), 
între imortalitatea geților şi imortalita- 
tea hinduşilor. Că a fost coleg de 
doctorat cu Amita Bhose, mi-am 
amintit şi toamna aceasta, în 1998, 
cînd noul profesor indian de la Univer- 
sitatea Bucureşti, Yatendra Tiwari 
găsea în versurile oarecum apofatice 
Eu nu cred nici în lehova/ Nici în Buda 
Sakyamuni recunoaşterea unui dum- 
nezeu universal. Aşa a şi mai venit 
vorba de Eminescu. Melancolia “se 
face vers” după cum soka (durere) se 
face sloka (vers) în sanscrită. Dukha, 
suferinţa budistă, îşi reeditează 
adevărurile nobile (patru) în Vede-le 
românilor care sînt Scrisorile lui 
Eminescu, în meditații însufleţite în 
acelaşi timp de Zalmoxis, Buddha, 
Cristoy. Upanişadic, å la Noica, putem 
vorbi de un “ocol India” spre Eminescu 
şi “un ocol Eminescu” spre India — 
am experimentat “corespondenţa” 
acestora comparînd, public, imnul 
rigvedic al originii cu traducerea în 
sanscrită a fragmentului respectiv din 
Scrisoarea |. Poate numai metrii lui 
Eminescu sînt în stare să românizeze 
muzicalităţile lui Jayadeva — oricum 
acesta a fost dedesubtul formal al 
versiunii mele din Gitagovinda; 
infinitezimalul metru mandkranta de 
17 silabe al lui Kalidasa, în Megha- 
duta (Norul vestitor) nu este nici el 
străin de metrica universal-emines- 
ciană, receptată mai adesea în 
registru safic ori trohaic, dar de ascul- 
tat în en/do/decasilabi cu Dante, 
Shakespeare, Milton (toţi în “cores- 
pondenţă” cu India). 

Alegerea lui Buddha, via Scho- 
penhauer, adîncise rădăcina româ- 

nească a lui loasaf. Referințe în 
“engleza” fiecărui continent la deve- 
nirea eminesciană le-am strîns în 
romanul epistolar The Buddha. Let- 
ters from the Buddhahood to Emi- 
nescu (1994). 

— Actiunile Dvs editoriale, 
intelectuale, preocupările de india- 
nistică românească au dus la înfiin- 
tarea unei Academii Internaţionale 
“Mihai Eminescu” la New Delhi. 
Ideea creării unui astfel de centru 
hermeneutic de informare (ştim că 
el deţine şi o librărie de carte şi 
periodice româneşti). Vă rugăm să 
ne vorbiţi despre activitatea acestei 
Academii care îl redă, printre altele, 
pe Eminescu Indiei. Aici apare şi 
ideea că întîinirea dintre cele două 
culturi, asigurată la cea mai înaltă 
cotă de personalitatea şi de vocaţia 
universalistă pe care a avut-o, să 
se transforme într-o adevărată re- 
întîlnire. Căci există un Eminescu 
al Indiei care trebuie re-integrat 
acestei ţări, de care s-a legat cu un 
legămînt de con-substanţiaiitate, cu 
un fond de budism românesc — ca 
să zicem aşa —, pe unda indianis- 
mului profund, con-simţit ca atare 
de el. Acel Buddha eminescian, 
invocat şi într-o variantă a 
Luceafărului său — subtextual —, 
în Glossă, Odă (în metru antic), Ta 
twam asi şi în aproape întreaga sa 
proză, se cade re-identificat acuma 
cu orizontul Buddha al vechilor 
inzi. 

— Academia internaţională 
“Mihai Eminescu”, inaugurată în 1981, 
a fost, iniţial, o extensie a orelor cu 
studenţii indieni, ajungînd să-i fie 
consemnate, o dată la două săptămîni, 
programele în marile cotidiene din New 
Delhi. Consilierul Petre Mateescu 
(ambasador după 1996) m-a vizitat 
pentru a-mi spune că nu am aprobare 
“din ţară”, drept care i-am replicat că 
este vorba de o “academie”. Altfel, 
încă o interdicţie, ceauşistă aceea, a 
lui Eminescu. Publicarea, în 1983, la 
centenar, a Doinei lui Eminescu în 
revista Academiei, Latinitas, în ver- 
siunea engleză (Nilima Das) şi hindi 
(Vinod Seth), alături de original, a 
declanşat represiunea lui Abhay 
Maurya cu doctorat la Moscova, şeful 


Departamentului de Limbi Moderne 
Europene, nedezagreat de... Amba- 
sada Română; marele savant Gurb- 
ksch Singh, vicecancelarul (rectorul) 
Universităţii Delhi nu a luat în con- 
siderare denunţul, insistînd să-mi 
închei, la termen, profesoratul (am 
revenit în România în 1984; după un 
scurt şomaj, de aşteptat, am devenit 
directorul bibliotecii Politehnicii 
bucureştene unde eminescologi de 
talia lui Petru Creţia au onorat 
programele dedicate lui Eminescu). 
Imi cer iertare acum pentru a-i fi spus 
că nu domnia-sa, ci casa de cultură 
sovietică ar fi condus universitatea (a 
rîs, eu mă gindeam, la fel, şi la ce-mi 
spusese ataşatul militar român, 
Moldoveanu, că, da, Basarabia e 
pămînt românesc, dar n-o putem 
spune, nu putem face caz de Doina, 
că se supără...). În anul centenarului 
morţii, numai lon Chiţoran a 
menţionat, la Centrul UNESCO din 
Bucureşti printre academiile invizibile, 
pe cea cu numele Eminescu, pornită 
în India. După 1989, Francis Dessart, 
din Namur, ne-a scris o scrisoare 
sugerîndu-l, ca membru, pe L. S. 
Senghor. Am reînceput sesiuni. Di- 
mitrie Vatamaniuc şi Romulus Vul- 
cănescu au fost premiaţi. Stefan 
Milcu şi alţi savanţi au intrat în Aca- 
demia Eminescu. Presa înregistrează 
fără şanse de înfiinţare a unui muzeu 
Eminescu în clădirea în care a murit, 
pe strada Plantelor. Cenzorii securiști, 
din India, se erijează în susţinători. 
incă o dată, renunţarea pare înţe- 
leaptă. Totuşi, Congresul Mondial de 
Antropologie din Statele Unite (1998) 
include două simpozioane — fru- 
museţea popoarelor; antropologia în- 
chisorilor comuniste — sub egida 
Academiei Eminescu (trecută, în vo- 
lumul final, ca din lipsă de spaţiu, doar 
“International Academy” — Eminescu 
devenise subînţeles pentru omenirea 
însăşi). Cel puţin Vinod Seth — tot 
India, numai ea — îmi scrie iar pe 
adresa IAME, International Academy 
Mihai Eminescu. Chiar cînd va muri 
unul dintre noi, celălalt o va mai ţine 
minte. 

Inregistrată la Poliţia din Delhi 
pe numele meu şi al lui Ashok Kumar 
Tyagi, revista “Inedited” a cuprins 

rubrica IAME, ca antologie poetică 
românească, în engleză şi, apoi, în 
alte limbi indiene, paralel cu tradu- 
cerea lui Eminescu, întîi în sanscrită, 
lucru apreciat de Mircea Eliade. Pro- 
pria operă a poeţilor traducători ai lui 
Eminescu — de dinainte şi după (n-au 
lipsit dedicatii, parafraze, dar şi iden- 
tificări avatarice, mai mult sau mai 
puţin de poză) — are de a face cu un 
patrimoniu spiritual comun sui generis. 
La o masă rotundă pe care am organi- 
zat-o la Doordarschan ty indiana, pe 
tema “india în literaturile europene”, 
oarecum în replică la afirmaţia cole- 
giului Geza Bethlenfalvi — că, aşa 
cum este abordat la ei, Tagore era 
jumătate ungur — am declarat că, prin 
creaţia sa, Eminescu poate fi socotit 
indian. Am putut practica, ani de-a 
rîndul o cunoaştere a lui Eminescu prin 
India şi a Indiei prin Eminescu. O pa- 
rolă pentru mulţi studenţi, profesori şi 
scriitori indieni, din Himalaia (Dharam- 
sala, Almora) în Bangalore (conferinţă 
la Indian Institute for World Culture, 
la un timp după ce, în New Delhi, In- 
ternational Academy of Indian Culture 
îmi publicase, prin preşedintele ei, 
Lokesh Chandra, un studiu asupra 
corespondenţelor româno-sanscrite, 
de fapt, în Indo-Asian Studies”: San- 
skrit and Romanian ...). Cum budis- 
mul are, în India, un regim oarecum 
comparabil cu cel al creştinismului în 
Israel, am urmat, cu gîndul la budis- 
mul lui Eminescu, un curs de filozofie 
tibetană, în Himalaia, şi am tradus din 
Milarepa. Am visat uneori că Emi- 
nescu va fi trecut vreodată printre 
miriadele de buddhas şi bodhisatvas, 
ca Mula (Max Müller), dar, în agonia 
culturală românească şi planetară, am 
preferat mai adesea a mă mulţumi cu 
observaţia că, transcriind mii de 
cuvinte în alfabet sanscrit, devanagari 
— al zeilor — el ne-a oferit şi astfel 
sugestia unei terapii. Nirvana/ Rugă- 
ciunea unui Dac sincretizează spa- 
ţiul-timpul unei religii proprii. Budistul 
dac se întîlneşte, creştin, cu Angelus 
Silesius ori Juande la Cruz. Suferinţa 
(Odă), caducitatea (Glossa), dife- 
renţiala upanişadică (Ta tvam asi) îşi 
caută perpetuu expresia unicat 
eminescian-românească (română a 
devenit, prin Eminescu, una din limbile 


în care s-a tipărit în India reală, 
comunicantă autoindiei eminesciene). 

— Aţi încercat, temerar, să 
scrieţi poeme în tipare indiene: 
dodii, soninde, bhajane, upanişa- 
de. Dacă înţeleg bine, v-aţi progra- 
mat un discurs, un auto-referenţial 
indian prin forme arhetipale 
indianistice: “privire dinăuntru 
dilatată peste obiceiul ochilor mu- 
sonul ploua la delhi de sufletu-mi 
în academia liberă eminescu după 
eclipsa solară”; “refuzul metrului 
sanscrit catullus alai de alai de 
piane pe apia atlanta sîngerînd din 
nas eu încheindu-mă la palmier 
printre bunyani din ujjain se poate 
ghici cum e noaptea pe tropic în 
muribund design de broderie 
bengală”. 

E un referenţial menit să îm- 
pace “rădăcinile clasice, tulpinile 
romantice, florile moderniste”. În 
ce măsură arhetipalitatea indiană 
credeţi că se integrează într-un 
discurs (post)modermist? 

— În sanscrită şi tratatele şti- 
inţifice îmbracă haină poetică. Savan- 
ţii sanscritişti sînt şi poeţi închinători 
unei zeițe, alteia. Religiozitatea indie- 
nilor excelează prin muzicalitate, chiar 
revendicările sociale sînt strigate, nu 
o dată, în bhajan, în cîntec. Am încer- 
cat să mă indianizez fie în templu, fie 
printre cei ce, dormind pe străzi, abia 
de rosteau cîteva cuvinte în somn. 
Cursurile universitare şi programele 
eminescologice ţinînd de piine, de 
making a living, tentam şi depăşirea sim- 
plului jurnal prin scrisul — tropical — 
de versuri în atmosferă, de piese, de 
romane, cu oarecare disperare a 
supravieţuirii şi speranţă a noutăţi în 
arhaic. Românizarea cuvintelor indi- 
ene, emfaza libertară a ritmurilor — 
cum că toate imnurile revoluţionar-fol- 
clorice se înrădăcinau aici, mi se pă- 
ruse astfel pînă-n Sardinia, anecdoti- 
ca, diurn-mitologica, umorul spaimei, 
parodia yoga, mantra, filmi-gane, glo- 
ria-kitsh a zeilor şi politicienilor, dar 
fiecare clipă salvată din neant îşi 
caută dodia de acasă, acum indodie, 
nu fără ermetismul acum arhetipal, 
acum instinctivă autocenzură de frica 
securiştilor şi kaghebiştilor fără nu- 
măr. Pentru colegii indieni, deloc în 

glumă, Indira Gandhi era comparată 
cu Sita, din Ramayana, atunci cînd 
căzuse de la putere, în favoarea lui 
Morarji Desai, nimeni altul decît Ra- 
vana. Eu înţelegeam politica indiană 
-(acum şi românească) prin Ţiganiada 
(şi prin propria literatură de improvi- 
zare, nesimbolică, nerugăciune). Re- 
venit în vatra comunistă, moda infil- 
trată postdecembrist a postmoder- 
nismului ţinea, în ce mă privea, de 
postindianism. Dar nu mai citeam in- 
dian Literature ci Michigan Quar- 
telly, Anfidius, La pavolta dei pas- 
sato, Human Organizattion. Imi dau 
seama că am fost postmodernist în 
India şi din ce în ce mai amnezic în 
post-India. Am încropit o tetralogie, 
Apocalipsa indiană — a apărut 
primul volum, Maica Medeea la Paris 
— şi, derutat de ambiguitatea rostului 
romanului, am reconstituit, recompus 
cîte ceva din devoţiunea tinereţii 
lăsate în India tipărind o carte de 
Doine în dodii (1997), urmînd alteia, 
50 doine lui Ilie Ilaşcu (1994). India 
a redevenit doină. În India mă ocupa- 
sem asiduu cu “transsounding”, iubind 
sanscritul sat (adevăr) ca pe satul 
meu Ruda (Rudra e şi un nume al lui 
Shiva). Sunetul-silaba-metrul se aleg, 
ca dintru început, forma e eternă, 
Shunya budist, golul dao. 

` — Vă aparţine un volum inti- 
tulat /ndoeminescology. E vorba de 
un amplu program hermeneutic, de 
ramură nouă a eminescologiei uni- 
versale, de o căutare de punti între 
indianism şi românism prin Emi- 
nescu, Brâncuşi, Eliade, Blaga şi 
ceilalţi mari “indieni” români? 

— Jocul sanscrit al sufixelor şi 
prefixelor — Mahabharata, Naty- 
ashastra, Advaita — e molipsitor. 
Indoeminescologia, ca indianistică 
eminescologică şi eminescologie 
indianistică, este şi o practică (studiul 
lui Eminescu în India, traduceri în şi 
din limbi indiene, publicaţii etc.) şi o 
ezoterică (dukha, dodia, Medeea 
etc.). Indobrâncuşologia ţine de 
această. ezoterică. Am început cu 
antropoezia (antropomorfis în creaţia 
lui Eminescu), apoi teoantropoezie (fe- 
minină) şi concertizări de ontopoezie 
mai ales în cheie sanscrită-română- 
romanică. Pe de o parte am publicat, 


în etern samizdat, astfel de contribuţii, 
ca semnalare a unei tentative ca şi 
nebibliografiabile, pe de altă parte, mă 
delimitez de megalomania destructivă 
la care poate duce absolutizarea sau 
şi simpla exteriorizare a ezotericii 
indoeminescologice. Nu e vorba de 
ţinerea vreunui secret, ci de ferirea de 
a ajunge la el, contemplarea sensurilor 
şi sunetelor în libertatea lor dintii, 
paradiziacă, eminesciană. Cred că 
sînt mulţi români care, ca şi mine, con- 
sideră că Eminescu i-a ajutat la greu. 
inţelegerea, prin el, a unor opere de 
azi a venit de la sine. Am dezvoltat, 
de exemplu, tema miezului de noapte, 
retro, de la Midnight's Children de 
Salman Rushdie, înapoi la Mureşan 
de Eminescu (e drept, cu încă un 
articol despre Rushdie, publicat, m-am 
ales, în 1993, cu o ameninţare cu 
moartea expediată din Teheran, poate 
în înţelegere cu serviciile noastre). 
Există o dimensiune tragică, sacrifi- 
cială în eminescologie; am publicat o 
hermeneutică a versului întemnițat şi 
exilat Haos, temniţă şi exil la 
Eminescu, Cotruş, Gyr şi Stamatu, 
(1995) spre a realiza, în final, că 
marea poezie românească izvodită în 
memorie de martirii din puşcăriile co- 
muniste făcea parte dintr-un cosmos 
eminescian ca şi dintr-un liturgism al 
libertăţii, cu strigarea expresivă a 
“cererii” de eliberare a lui llie Ilaşcu, 
ale cărui cuvinte şi fiinţă, acutizează 
sacrificiul românesc pe altarul istoriei 
nedrepte. Mai fiecare e (indo)emines- 
colog pe cont propriu în ziua de azi. 
Studenţi de-ai mei, autentici post- 
modernişti, challengers, in spe, pe te- 
renul indianisticii universale, vor creş- 
te, fie şi tăcut, nemaiautomărturisit, 
în demersul lor o interpretare nouă, 
mereu mai adîncă şi mai fericită a lui 
Eminescu, o întoarcere într-un tîrziu, 
nereprimată, la românoeminescologie. 

— Aţi mai scris o Doină cu va- 
riaţiuni în stil eminescian, bine- 
înţeles modernizată, adaptată la 
realităţile din ziua noastră. Emi- 
nescologia mai nouă pune un ac- 
cent deosebit pe ontologic. În acest 
sens indianismul eminescian nu 
acuză nici o contestare: se înscrie 
organic dimensiunilor existenţiale 
ale operei eminesciene. În schimb 

se aud voci dezaprobatoare la 
adresa poeziei sociale care ar fi 
exclusiv istorică, deci fără ecouri 
în ziua noastră. Am putea să-l 
receptăm — azi — pe Eminescu 
prin mitopo(i)etică, prin mitemele 
lui fundamentale sau şi prin socio- 
temele sale? Care credeţi că e mo- 
delul de receptare a personalităţii 
sale astăzi? 

— Pe lîngă interzicerea clasicilor 
români, a lui Eminescu, proletcultis- 
mul impus de sovietici a fost însoţit, 
printre altele, de o pletoră de traduceri, 
din rusă, de literatură indiană stalinistă 
(guvernul comunist a interzis sanscrita 
şi în Bengal, iar mitopoemele stră- 
vechi indiene sînt, prin actualitatea lui 
Eminescu, mai abordabile în România 
decit în India). Imediat ce publicasem 
Doina eminesciană în 1983, am şi 
aflat ce puţine rupii costă să fii doborit, 
ca nimic, pe stradă. Doina cu 
variaţiuni e un delir al demonetizării 
generale, şi al doinei. Postmoderniştii 
sînt fiii naturali ai proletcultiştilor, cu 
adaosul unei anume intelectualizări a 
profanării, mai spectaculoasă 
eficienţă a dărîmării, oricum în cazul 
Coloanei nesfirşite a lui Brâncuşi (la 
fei de gravă, a spus cineva, ca ruperea 
de ţară a Basarabiei), o materializare 
valpurgică, de new age, a ceea ce nu 
poate fi atins şi spurcat. În locul pînă 
la urmă onorabilului roman Culii al şi 
mai onorabilului scriitor Mulk Raj 
Anand, care a salutat entuziast 
poeme “indiene” iscate în ambianța 
AIME, indianisme kittsch inoculate 
societăţii din vest, între imbecilizare 
şi crimă, spală creierii generaţiilor fără 
a întîmpina rezistenţă. In context, In- 
dia lui Eminescu, România lui Emi- 
nescu, integrala universurilor sale sînt 
scoase în afara vremurilor. Înjosirea 
de sine a societăţii româneşti se 
măsoară şi prin renunţarea complice 
la problematica eminesciană. 
Basarabia, problema evreiască, poate 
şi cea indiană blocaseră, ani în şir, 
tipărirea ediţiei începute de Perpessi- 
cius. Prohibirea de acum a lui Emines- 
cu merge împreună cu moda demolării 
conceptelor de stat, naţiune, popor, 
Europa. Se bat valurile mării, o sta- 
tuie, o mişcare naţională, cultura 
română. Mitul şi cultul lui Eminescu 


inființează::şi ondu 
"Mihai Eminescu”. 


Bucureşti, 1994ş5a a 


sînt incriminate apocaliptic. O criză 
creştină, naţională, eminesciană. În 
India, am crezut în receptarea inte- 
grală a lui Eminescu la Chişinău şi 
Cernăuţi am simţit cum supraviețuirea 
naţională nu poate fi separată de 
doctrina Eminescu, de poezia lui, în 
Seul am fost nu numai într-un templu 
budist, de sufletul lui Eminescu, dar 
am întîlnit o şcoală eminescologică, 
conexă cu Freiburg, Bucureşti, Ame- 
rica. 


taie de: leci 


doine lui | 

TRADUCERILE 
BULGARE 

ALE LUCEAFĂRULUI 
FAŢĂ CU NOILE 
INTERPRETĂRI 

ALE POEMULUI 
EMINESCIAN 


Mărturisesc de la bun început că 
am o misiune dificilă (care, printre alte- 
le, dovedeşte că domeniul nostru — lite- 
ratura — stă adesea sub semnul 
subiectivităţii). Aş dori să prezint citi- 
torilor revistei “Limba Română”, com- 
patriaţilor şi exegeţilor lui Eminescu 
traducerile în limba bulgară din ca- 
podopera poetului naţional român, la 
rîndul lor ca pe nişte capodopere. 

M-aş sprijini pe cîteva traduceri, 
realizate de importanţi poeţi bulgari 
într-o limbă frumoasă, cu un vers 
corect. Privite în ansamblu acestea 
ar putea să sugereze, pentru noi toţi, 
o atmosferă sărbătorească, de mulţu- 
mire. Dar o asemenea concluzie — 
grăbită! — ar putea fi falsă. 

Spre cinstea şcolii noastre de 
traducători, trebuie să spun că exi- 
genţele redactorilor şi autorilor sînt, 
de obicei, destul de mari. Se caută 
consecvent o rimă bogată, un ritm 
corespunzător celui original, nu se per- 
mite “chinuirea” limbii. 

Dar să vorbim mai concret. Cea 
mai bună traducere bulgărească a 
Luceafărului şi, la prima vedere, cea 
mai reuşită este aceea a poetului 
Dimităr Panteleev!. Calitățile acesteia 
au fost semnalate şi altădată de 
profesorul Constantin Velichi?. Prac- 
tic, este vorba despre păstrarea ele- 
mentelor de versificaţie — iamb cu 
şapte şi opt silabe, rime încrucişate, 
masculine şi feminine. Limba, cu mici 
excepţii, este naturală, iar cînd am 


comparat textul traducerii cu cel al 
originalului, aproape că nu am găsit 
nici o lipsă a unităţii de sens. 

Succesul lui Dimităr Panteleev 
nu este întîmplător. Acest autor s-a 
impus în lirica bulgară împreună cu 
Atanas Dalcev şi alţi poeţi din gene- 
raţia anilor '20, care s-au împotrivit 
simbolismului şi care au introdus aşa 
numita “poezie obiectivă”, în bulgară 
“mpeamMeTHa noesua”, cea a obiec- 
telor, concretă. In plus, Panteleev 
este cunoscut printre confrații săi şi 
ca un virtuoz al formei; el a tradus 
mult, îndeosebi din poeţii slavi. 
Traducerea Luceafărului, efectuată 
probabil pe baza altor traduceri (adică 
nu din original), arată că poemul lui 
Eminescu l-a atras prin importanţa 
gîndirii autorului, prin valoarea literară 
de excepţie a lucrării. 

Nu mai puţin importantă este şi 
traducerea realizată de Elisaveta 
Bagriana, în 1956%. Această poetă bul- 
gară, tradusă şi cunoscută în lumea 
întreagă prin versul ei evocator de 
puternice sentimente şi neîmbiînzite 
stări sufleteşti, nici nu are nevoie să 
vă mai fie prezentată. Şi dacă, la 
prima vedere, prefer traducerea lui 
Dimităr Panteleev, o fac doar dintr-un 
motiv formal; Bagriana foloseşte 
numai rima feminină, alternînd versuri 
iambice cu şapte şi cu nouă silabe. 

Mi se pare însă interesant să 
supunem şi altei încercări aceste 
traduceri. Şi anume: cum rezistă ele 
la trecerea timpului? Şi cum ar putea 
face faţă noilor interpretări ale operei 
eminesciene? Cum ar sta lucrurile, din 
acest punct de vedere, în ceea ce 
priveşte traducerile? 

Eram, aşadar, de mult obişnuită 
cu interpretarea devenită clasică şi 
susţinută cu brio de George Călines- 
cu şi de Tudor Vianu, şi anume că as- 
trul, îndrăgostit de o fată pămînteană, 
ar fi simbolul geniului nemuritor, osîn- 
dit să nu-şi găsească, pînă la urmă, 
împlinirea într-o dragoste adevărată. 

Am întîlnit, însă, de curînd, într-o 
ediţie în mai multe limbi a Lucea- 
fărului, în prefața semnată de Petru 
Mihai Gorcea*, o interpretare diferită 
într-o oarecare măsură de cea tradiţio- 
nală şi mi-am pus în această situaţie 
întrebarea dacă nu cumva o aseme- 
nea interpretare ar putea fi dedusă şi 
din traducerile existente în bulgară sau 
dacă noua viziune nu ar impune, 

poate, încă o traducere. 

Care ar fi, aşadar, noutatea, 
ineditul interpretării efectuate de Petru 
Mihai Gorcea? Criticul nu se mai poate 
mulţumi cu antiteza — geniu nemu- 
ritor şi singuratic, pe de o parte şi 
oameni de rînd, animati de o dragoste 
împărtăşită, pe de altă parte. Şi nici 
cu posibilitatea ca opera de artă să 
ilustreze o idee preconcepută. Prin 
urmare, interpretarea lui Petru Mihai 
Gorcea nu admite că ar fi vorba, pur 
şi simplu, de un poem romantic, dez- 
voltat pe motivul unui basm. Se atra- 
ge, aşadar, atenţia că basmul se 
întrerupe, transformîndu-se, din acel 
moment, într-o idilă. Şi, în această 
situaţie, pe prim-plan iese eroina; ea 
este cea care trece prin ritul iniţierii, 
rit ce se încheie cu o nuntă. 

Se impune însă întrebarea: pînă 
unde sînt respectate, totuşi, exigen- 
tele genului, ale basmului? Căci eroi- 
na este, ca într-o poveste, o fată de 
împărat, care iniţiindu-se în ritualul 
nupţial, se retrage temporar din lume. 
Şi, mai departe: de obicei, în basme, 
se iveşte un zmeu care răpeşte fru- 
moasa. De aici, viitorul ei mire lumesc 
trebuie, la rîndul său să îndeplinească 
propriu-i rit de iniţiere, printr-o încer- 
care decisivă: fie o luiptă cu zmeul, 
fie o nouă răpire. Or, în poemul lui Emi- 
nescu, Luceafărul, fiinţa supranatu- 
rală, este cel care o atrage pe fata de 
împărat, el este cel care îi inspiră 
iubire, neavînd însă forţă să o răpeas- 
că. Aş adăuga şi o altă nuanţă. Şi 
anume, chiar în desfăşurarea acţiunii 
este implicată posibilitatea fetei de a 
alege între o viaţă pămîntească şi una 
fără de moarte. De aceea, aş spune, 
nu mai pare paradoxal faptul că, în 
final, ea optînd pentru cea dintii, nu 
mai are loc nici o luptă pentru salvarea 
fetei. Dorinţa ei de a împăca cele două 
posibilităţi antinomice este evidentă. 
Căci încă de la prima ei întîlnire cu 
Luceafărul ea pune condiţia ca el să 
devină om de rînd, să se integreze 
contingentului. Aşa că tocmai pe baza 
lipsei de conflict direct între cei doi 
pretendenți la dragostea ei, cred că 
Gorcea are dreptul să evidenţieze că: 
“basmul se transformă în idilă, nunta 
cu care se încheie nu mai are obiş- 
nuitul aspect social, ci este o nuntă 
naturală, o nuntă idilică a celor doi, în 
totală izolare, cao încercare de inte- 
grare privită în marile ritmuri cosmice”*. 


Explicaţia lipsei de forţă a fiinţei 
supranaturale; deci a Luceafărului, pe 
de o parte, şi persistenţa dorinţei lui 
de a se transforma în om tocmai pen- 
tru a dobîndi iubirea pămînteană a 
fetei, pe de altă parte, ar fi următoa- 
rea: “Luceafărul nu se află pe aceeaşi 
treaptă de realitate cu cei doi tineri. 
El este o fiinţă eminamente onirică, 
apare numai în visul fetei (s.n.— R.S.), 
prin transformarea în preafrumosul 
tînăr, a petei de lumină pe care astrul 
serilor şi al dimineţilor o provoacă în 
oglinda ce-l răsfrînge peste chipul 
frumoasei adormite”. 

În sprijinul acestor alternative 
ale Luceafărului — existenţa-i neîn- 
doielnică, de astru şi întruchiparea-i 
antropomorfă din visul fetei — Gorcea 
vine şi cu un citat din C. G. Jung. Şi 
anume: “fiecare din noi ne visăm su- 
fletul sub imaginea unei frumuseți de 
sex opus”. Bineînţeles, în interpre- 
tarea la care mă refer, autorul reali- 
zează că Eminescu nu putea să-şi 
gîndească poemul într-un plan psih- 
analitic... 

Incă înainte de a intra în analiza 
concretă a traducerilor, aş dori să 
subliniez că nu consider ca o obligaţie 
a traducătorului să prevadă viitoarele 
interpretări. Demonstrația diferenţelor 
între original şi traducere va fi făcută 
numai cu intenţia de a arăta cum chiar 
o traducere foarte reuşită în întregime, 
cu greu îşi poate depăşi condiţia, şi 
anume, aceea de a rămîne ca o posi- 
bilă interpretare. _ 

Dar să ne explicăm. Indeobşte, 
toţi traducătorii bulgari ai acestui po- 
em eminescian: sînt nevoiţi să folo- 
sească un nume propriu — Hyperion, 
şi asta deoarece denumirea respec- 
tivei stele în limba bulgară este de 
genul feminin, 3opruua, Besepnuua. 
Excepţie fac traducerile cele mai 
vechi, unde s-a procedat la inventarea 
unui nume masculin, derivat de la 
substantivul “stea” — 3esqa din 
care 3Be34b0 sau 3Besqan. Trebuie 
să subliniez că, în toate cazurile, 
însă, traducătorii bulgari au fost con- 
strînşi să întrebuinţeze un nume 
propriu, scris, fireşte, cu majusculă. 
lar asta, aproape fără voia autorilor 
traducerilor, a condus şi la 
reprezentarea Luceafărului în toate 
apariţiile lui, drept o fiinţă umană. 

Apoi induce în eroare şi versul 
“şi pas cu pas pe urma ei”, unde, evi- 

dent, “paşii” sînt întelegi în sensul 
unei deplasări efective în spaţiu. Ca 
urmare, Dimităr Panteleev îşi permite 
să traducă prin “npn nea c nnamHanmu 
oyn” (la ea cu ochi înflăcăraţi). Mai 
departe găsim pentru “alunecă-n 
odaie”, “ce cnycHa nnax n HexeH”, 
adică — alunecă timid şi lin. Prin 
urmare, a utilizat cuvinte care indică 
o persoană fizică. Dar cea mai mare 
îndepărtare de la imaginea astrală a 
Luceafărului se iveşte atunci cînd 
acesta “nokocBaa c pbue”, adică o 
atinge efectiv pe fată, într-un gest 
foarte autentic, cu mîinile. 

Toate aceste “abateri”, în ghili- 
mele, deoarece aduc argument post- 
factum, sînt însă din plin răscum- 
părate, pînă la urmă, de imaginea în 
variantă bulgară, a Luceafărului, care, 
repet, nu rămîne în urma originalului, 
din punct de vedere al forţei poetice“. 

Şi încă o observaţie. Mă gîn- 
desc la chemarea adresată de fată 
astrului, chemare care, la începutul 
poemului implică mai multă căldură, 
şi deci este mai personală", pentru 
ca, spre final, cînd eroina renunţă la 
intenţia de nuntă cu Luceafărul să 
sublinieze limpede nevoia ei de a 
dispune de un spirit protector, de o 
stea norocoasă. Din păcate, în 
varianta bulgară a lui Panteleev, aces- 
te chemări nu comportă diferenţe de 
sens, ci prima strofă se repetă identic. 

Ar mai fi şi alte deosebiri impor- 
tante. De pildă, versul “El zboară, gînd 
purtat de dor” devine “A roi neru oT 
cTrpacTr o6aer” adică “el zboară cu- 
prins de patimă”. Aşadar, cuvîntul 
“gînd” s-a pierdut — nu ştiu dacă nu 
cumva încă din prima traducere 
folosită de Panteleev. Insă tocmai 
“gîndul!” este ceea ce deosebeşte pe 
Luceafăr de fată; ea, cea călăuzită de 
impulsuri interioare, el, cel care 
gîndeşte şi caută soluţia unei iubiri cu 
viitor incert, cu împlinire incertă, el, 
cel gata, prin urmare, la compromis 
cu propria-i condiţie celestă. Şi tocmai 
în forţa lui de spirit gînditor zace şi 
slăbiciunea lui. Cum afirmă Constan- 
tin Ciopraga”, “titanul lui Eminescu 
(întruchipare a faptei) este totuna cu 
Geniul (întruchipare a gîndului) — un 
simbol ambivalent”. 

N-am să trag concluziile finale, 
decît după ce mă voi opri la aceleaşi 
episoade, de astă dată în traducerea 
Elisavetei Bagriana. În primul rînd, la 


ea, prima descriere a luminii astrale 
reflectată de oglindă a păstrat ambigui- 
tatea nălucitoare a originalului. în al 
doilea rînd şi în această interpretare 
s-a pierdut, din păcate, calitatea de 
gînditor al Luceafărului: “Jleru, none- 
ceH oT XaxAna”, adică “zboară dus de 
sete, de dor”. În al treilea rînd, merită 
să citez mai amplu din final, unde 
poeta bulgară a redat cu exactitate 
modul în care fata se adresează 
Luceafărului". 

Pe baza tuturor acestor obser- 
vaţii ajung, în fine, la următoarele 
concluzii: 

1. În ambele traduceri, în afara 
“abaterilor”, în fapt, nu prea impor- 
tante, marea majoritate a versurilor 
rămîne fidelă originalului în ceea ce 
priveşte sensul, acestea fiind redate 
totodată, într-o bulgară frumoasă, 
naturală, cu iz de basm, făcîndu-se 
apel la încîntătorul lexic folcloric. 

2. Interpretarea tradiţională a 
poemului eminescian nu este neso- 
cotită, acea a lui Petre Mihai Gorcea 
necunoscînd deocamdată o amplă 
răspîndire nici în România. 

3. Alăturînd cele două traduceri 
efectuate cu respect faţă de gîndirea 
eminesciană — fiecare dintre acestea 
cu plusurile şi minusurile sale, mi-am 
amintit cu plăcere definiţia literatului 
francez Leon Robel, relativ la tradu- 
cere; ea ar fi, după părerea acestuia, 
suma tuturor traducerilor posibile ale 
unei opere. O definiţie pe cît de 
paradoxală, pe atît de optimistă. Mai 
întîi, deoarece lasă deschisă posibi- 
litatea unor noi traduceri — nu neapă- 
rat mai reuşite, ci diferite şi, mai apoi, 
îmi permite şi mie să închei printr-o 
concluzie la fel de optimistă, de 
pozitivă. Şi anume, că poemul Lu- 
ceafărul, care în limba bulgară se 
bucură de unsprezece traduceri, este, 
prin urmare, foarte bine prezentat 
cititorilor noştri. Şi dacă primele 
traduceri ale poemului (cele ale lui 
Boris Kolev, din anul 1933) nici nu le- 
am supus aici analizei (însă le putem 
citi din curiozitate şi cu nostalgie faţă 
de o creaţie deja depăşită), lucrarea 
Bagrianei o putem reciti tocmai ca să 
gustăm din slova ei, alăturată gîndirii 
marelui poet român, dar nesupusă 
versificaţiei lui. In sfîrşit, traducerea 
lui Dimităr Panteleev poate fi 
apreciată pentru forma care respectă 
atît de bine originalul, fără mari 

distanţări de ideile eminesciene. 
Dincolo de valoarea mai mare 
sau mai redusă a unor traduceri, aş 
dori să reamintesc în final, că interesul 
pentru opera eminesciană a existat în 
Bulgaria cel puţin din anul 1894, cînd 
este atestată prima traducere în limba 
bulgară din Eminescu’, existînd, în 
acelaşi timp, şi unele sugestii referi- 
toare la traduceri chiar mai timpurii. 
Putem afirma deci că Eminescu se 
traduce în limba bulgară de un secol 
şi ceva. E o deschidere şi o 
preocupare firească pentru cultura şi 
literatura noastră, ţinînd seama de 
legăturile strînse pe care le-au avut 
vreme de veacuri şi le au şi astăzi 
cele două popoare vecine şi prietene. 


NOTE 


tB: PyMbHoku knacnyn. /XIX-XX 
B./ HK, C., 1973. 

2 Constantin N. Velichi, Poeziile şi 
proza lui Eminescu în limba bulgară, 
Romanoslavice, XII, filologie, Bucureşti, 
1965, p. 209-234. 

3 PyMbHCKU N0eTH. AHTONOruAs, 
Mon penakuuara Ha Jl. CraHueB, An. 
Myparos n "N. Crparnes. HK, C., 1956. 

4 Petre Mihai Gorcea, Luceafărul 
— un mit original // Mihai Eminescu, 
Luceafărul, Ed. Cartea Românească, 
1984, p. 17-22. Pentru mai multe amă- 
nunte, vezi Petre Mihai Gorcea, Steaua 
din oglinda visului, Ed. Cartea Româ- 
nească, 1983. 

5 Ibidem, p. 20. 

8 Ibidem. 

7 Ibidem. 

3 Profesorul Constantin Velichi, în 
articolul deja menţionat, citează 
traducerile lui Boris Kolev din anii 1933, 
1939, 1950 (1953), traducerile Elisavetei 
Bagriana din anii 1943 şi 1956, cele 
două variante ale lui Dimităr Panteleev 
din anii 1950 şi 1963, adică opt apariţii 
şi mai citează integral două traduceri 
nepublicate şi efectuate mai înainte de 
către lanka Miteva şi Pirin Boiadjiev. La 
acestea, trebuie adăugată şi reeditarea 
— în 1973 — a traducerii lui Dimităr Pan- 
teleev, apărută mult după publicarea 
articolului prof. Velichi. 

° O problemă menţionată de prof. 
C. Velichi. 

1 Părea un tînăr voievod 

Cu păr de aur moale, 
Un vînăt giulgi se-ncheie nod 
Pe umerele goale. 


lar umbra feţei străvezii 
E albă, ca de ceară — 
Un mort frumos cu ochii vii 
Ce scînteie-n afară. 


flpunuua Ha HesemenH KH33, 
C KOCU OT 4HCTO.3NaTo, 

HaMETHan B TOA uynenH uac 
CHH nnay Ha pamenara. 


Vi cnupa rop n MbnuanuB, 
C JNE OT BOCbK XNanen, 
KpacuB MbpPTBeu CbC NOrnen XUB, 
CbC Nornen KNB Xanen (c. 107). 


11 Cobori în jos, luceafăr biînd, 
Alunecînd pe-o rază, 

Pătrunde-n casă şi în gînd, 
Şi viaţa-mi luminează! 


12 Cobori în jos, luceafăr blînd, 
Alunecînd pe-o rază, 
Pătrunde-n codru şi în gînd, 
Norocu-mi luminează 

13 Constantin Ciopraga. Lucea- 
fărul în “România literară”, nr. 13, 1989, 
30 martie. 

14 XunepuonH orrope rnena 

Bb3TOPra WM B nnuara. 

EnBa ce MOMbKbT HaBene, 

nperbpHa ro MomMara... 


Ligera yxaar nocpe6penu 
n, cakali Nek bX, NanaT 
Han, KbAprnUnTe nosnarenu 
Ha Bnto6neHure MNAM. 


Ta oT nio608 onusHenHa, 
B30p Baura, Buxna rope 
XunepuoH n HecMyrena, 
MY TAXOWKO roBopu: 


Xunepuone, Ha 3emara 
cne3 no Hbuure CBON, 
orpeň TA MenHe n ropara, 
n wacruero Moe! (c. 83). 


Hyperion vedea de sus/ Uimirea-n 
a lor faţă;/ Abia un braţ pe git i-a pus/ Şi 
ea l-a prins în braţă.../ Miroase florile- 
argintii/ Şi cad, o dulce ploaie,/ Pe 
creştetele-a doi copii/ Cu plete lungi, 
bălaie/ Ea, îmbătată de amor,/ Ridică 
ochii. Vede/ Luceafărul. Şi-ncetişor/ 
Dorinţele-i încrede./ — “Cobori în jos, 
luceafăr blînd,/ Alunecînd pe-o rază,/ 
Pătrunde-n codru şi în gînd,/ Norocu-mi 
luminează!”. 

15 Alexandru lordan, Eminescu în 
literatura bulgară, în “Convorbiri lite- 
rare”, 1939, nr. 6-7-8-9, p. 1133-1142. 

GRUIE SÂNGER. 
RELANSAREA 
MITULUI REPARATOR 


Pe canavaua istoriei ca şi în 
temporalitatea cotidiană, eroii — repre- 
zentînd întîlnirea dintre uman, arhe- 
tipal, originar şi etern, pe de o parte, 
istoric-individual-nou, pe de alta — 
exprimă, fiecare după caracterul, 
moravurile şi comportamentul său, o 
sumă de elemente înconjurătoare, 
prin trăsături normale sau excep- 
tionale. Statuat printr-un arbitraj impe- 
netrabil, eroul comite fapte pe care el 
însuşi nu le vrea, precum uciderea “în 
joc” a lui Floribel, fratele vitreg, a 
tatălui “mascat” în urs sau a celor doi 
preoţi. Simţindu-se manevrat de forţe 
pe care nu le înţelege şi de care e 
străin, diabolizat prin naştere, incest 
şi crimă, se revoltă “împotriva naturei 
şi a lui D-zeu”, împotriva legilor firii şi 
ale virtuţii. 

Dar al naturii, virtutea e bazată 
“pe legi naturale”, “e dreptul nepus în 
discuţie” şi ca şi dreptul, “e echilibrul 
— echilibrul e lumea” (2257 ,50). 

“Reminiscenţă” din “Ideea” eter- 
nă (Platon, Menon, 97, 98), ca şi opi- 
niile adevărate, ea îşi poate întuneca 
în viaţa sensibilă claritatea, atîta 
vreme cît continuitatea pe plan etic 
şi politic, ca şi în lanţul cauzal, s-a 
frînt, precum în Gruie Sânger, prin 
uciderea domnitorului de tradiţie şi 
drept — “păstorul” poporului şi gerantul 
Dreptăţii. Vizînd universalul (“Ome- 
nirea considerată ca un corp”, 2257, 
51), virtutea este, ca şi binele, struc- 
turală individului. Inegalităţile fizice, 
intelectuale, morale, structurale şi ele, 
sînt neesenţiale prin raport la egali- 
tatea fundamentală şi esenţială, de 
drept dacă nu de fapt a “omului sin- 


gular” ca parte în umanitate. Cu Gruie 
Sânger, Eminescu pare persuadat, ca 
şi filosofii epocii elenice şi Socrate, 
că nimeni nu face răul în mod voit. 
“Prin pozitivul legilor şi drepturilor în el 
[în om] nu se trezeşte decit ceea ce-i 
sădit de la natură, adecă binele — 
cum i-ar şi trece prin minte aceea ce 
nu-i poate trece, pentru că nu-i pre- 
dispus spre aceasta” notase el în 
epoca studiilor universitare, în ms. 
2257, 212. Cel rău, şi Gruie Sânger 
este dintre aceştia, este victima 
propriei sale înşelăciuni asupra binelui 
după care aleargă — deservit pînă şi 
de uneltele sale de luptă şi de apărare, 
precum “nenorocitul său arc”, cu care 
îşi ucide “fratele” şi probabil, tatăl, 
care-l abandonase pe albia rîului, şi 
care armă ar fi trebuit să fie însemnul 
curajului şi vitejiei, ca atribute ale 
adevăratului fecior de domn. Virtutea, 
indiferentă, căci lipsită de obiect atita 
vreme cît. nu e pusă în raport de 
interesul individual, devine “funda- 
mentul etic al dreptului şi legilor pozi- 
tive din momentul manifestării antite- 
zei ei — viciul şi crima, răul— (2285, 
153v.). 

Gruie Sânger ia lucrurile aşa 
cum ise par. Neavînd conştiinţa răului, 
deciziile sale sînt iresponsabile, “el nu 
ştie că o întîmplare — naşterea sau 
moartea unui om, o foamete, o boală 
sînt în stare să mute punctul de con- 
centraţiune al acestui compromis de 
puteri” (2257, 213), schimbînd, şi 
pentru multă vreme, întreaga orientare 
a raporturilor om — societate, om — 
natură şi devenire. 

Asemenea unei oglinzi trăitoare, 
sau, cu imaginea lui Eminescu, din 
ms. 2255, 408, lucire de val şi rotare 
de “cumpănă”, între două puncte şi 
împrejurul unei axe, omul este reflec- 
tul, “icoana” universului, dar ca oglin- 
dă gînditoare e forma impressa şi 
unghi de reflexiune imago-expressa: 
“o-ntrebare pusă din nou spiritului 
universului” (Archaeus). 

Concepţia lui Eminescu asupra 
acestui eveniment primordial al vieţii 
este modelatoare şi complexă pentru 
că se articulează pe intrarea eroului 

în scena lumii, intrare în ordinea firii 
şi, în acelaşi timp , intim corelată de 
anterioritate — părinţii din părinţi — 
şi de soartă, “ursită”, ca vicisitudine 
şi resursă a adevărului. Predesti- 
narea, profeţiile şi miracolul înfrunzirii 
şi rodirii lemnului uscat reprezintă 
anunţarea, expunerea şi trecerea 
pragurilor teoretice şi configurative ale 
desfăşurării de energie necesară pen- 
tru recuperarea sensului existenţei, 
prin re-echilibrarea şi re-sursarea 
însăşi a centrului vitalităţii cosmice. 

În Grecia antică şi pînă la Up- 
psala, în Suedia, “sacrificiul regelui 
era legat de cultul arborilor” (cf. 
Jacques Brosse, Mythologie des 
arbres, p. 80) — şi Arbore este nume- 
le generic al sfetnicului domnitorului, 
în tot ciclul Mugatinilor şi al Dodeca- 
meronului dramatic. 

Însă prezicerea venirii şi sacri- 
ficării “fiului” urmează discernerii 
efectelor păcatului părinţilor şi repre- 
zintă capacitatea interpretativă a 
“Maicei bătrîne”, divinitatea maternă 
din basmele fantastice şi ciclul miori- 
tic, transmisă prin tradiţia colectivă a 
înţelepciunii populare şi trecută, în 
tragedie, pe numele Doamnei Maria, 
regina al cărei soj fusese ucis. Odată 
făcută profeția şi pronunţat blestemul, 
decizia e acceptată şi de părinţi — 
Mihnea şi lrina — care-şi îndepăr- 
tează, spre proprie nefericire şi pustiu, 
unicul fiu, expunîndu-i, pe apa repe- 
de-curgătoare a Bistriţei, şi nu morţii, 
ceea ce ar contrazice unicitatea unei 
asemenea misiuni reparatorii nece- 
sare, prin epuizarea parcursului ajun- 
gerii la fundul răului şi recuperării, prin 
cunoaşterea ispăşitoare a echilibrului 
cosmic. 

Cum în prefacerile energiei uni- 
versale divinitatea, insensibilă şi fără 
chip, este “Mută/ La rugare şi la hulă”, 
“nimic — decît un gînd” (Memento 
mori , v. 1204—1206), dialogul, posibil 
doar cu dumnezeul-gînd din inima 
omului, este căutare şi epuizarea 
confruntării dintre multitudinea “sem- 
nelor” sensibile şi sinele profund, în- 
tr-un timp omenesc al limitei (cf. “omul 
mic şi-n margini strîns”, id., v 1197), 


un timp “istoric”, al trecerii şi 
autodistrugerii — timp al tragediei 
omului. 

Semnificațiile unei asemenea 
luări de cunoştinţă, unele clare şi 
directe, altele “încifrate” în hieroglife 
obscure, pot fi decriptate în sensul lor 
ideal poetic după ce întregul circuit 
rectificator s-a împlinit, iar omul “în 
exil” l-a regăsit pe dumnezeul pere- 
grinării sale, traseul linear al parcur- 
sului său l-a recurbat în unitatea şi 
rotunjimea unui alt început, pus din 
nou în armonie cu ordinea cosmică. 
Vechea sciziune necreştină între spirit 
(care durează într-o lume viitoare) şi 
corpul sortit aneantizării şi metamor- 
fozelor este negată, prin unitatea din 
finalul tragediei, simbolizată în formă 
şi culoare: “mărul însîngerat” ca spaţiu 
enigmatic al contemplaţiei şi devenirii: 
cercul e limitat — mărul nu; ca multi- 
plicitate vulnerabilă, în pragul morţii/ 
vieţii, vizibilă cît scăpărarea unei 
fulgerări, sub raza căreia morţii — 
părinţii — înviază, ochiul care vede 
se întunecă. 

“Profetia” sau, în Gruie Sânger, 
blestemul (= răul augur) s-a epuizat. 
Nu însă printr-un eveniment-miracol, 
ci pentru că tot ce se întîmplă este în 
consecinţa acţiunii anterioare, iar 
“explicarea fenomenelor devine un fel 
de calcul a priori” (cf. ms. 2255, 401). 
Diferenţierea nominală şi nominabilă, 
fondată pe o denominatie intrinsecă, 
(proprie întregii orientări construc- 
tiviste a lui Leibniz) sau numerală (a 
pitagoreicienilor) angajează totalitatea 
fenomenelor într-o conexiune globală 
şi convergentă, în care ne-numele şi 
fără-numărul, indiscernabilul, nu este 
tolerat. Curba fiinţei — unice — se 
închide asupra multiplicităţii sale inson- 
dabile, spirituală şi material-ener- 
getică. “Evenimentul” este exclus prin 
“balanţa” exactă a proliferării şi con- 
sumării extinctoare a formelor ţinută 
nu atît de “limba”-Dumnezeul leibni- 
zian, cît de echilibrarea prin activita- 
tea continuă, inepuizabilă, a celor 
două principii universale. 

Dacă morala începe prin recu- 
noaşterea existenţei răului, “discursul 

moral implică o sarcină: de a face 
umane lumea umană, societatea 
umană” (cf. Marcel Conche, Le fon- 
dement de la morale, p. 58, 62), cre- 
înd condiţia discursului înţelepciunii, 
adică al echilibrului sufletului şi spiri- 
tului, în ceasurile în care înțeleptul 
modern, poetul/filosoful, trebuie să se 
ocupe cu reaşezarea şi îmbogățirea 
idealurilor omenirii, venind cu “spon- 
taneitate morală” în apropierea celui 
înşelat, păgubit şi năpăstuit, pus la 
mijloc în cumpăna repetativă şi roti- 
toare a “ciocanului ce cade pe ilău” (a 
se vedea însemnarea din ms. 2257, 
f. 213 r. şi finalitatea umanistă a 
poemului Împărat şi proletar, “ca un 
memento mori pe al istoriei plan”). 
Este virtutea un lucru ce poate 
fi învăţat? “Această demonstraţie vă 
voi face-o, răspunse Protagoras lui 
Socrate, povestind un mit sau expu- 
nîndu-l printr-un discurs rezonat” (Pla- 
ton, Protagoras, 320 b 8 — c 7). 
Decis să realizeze un Dodeca- 
meron dramatic (vezi 2275, 175v.), 
Eminescu meditează îndelung asupra 
momentului fondator, ţinînd mai ales 
de intimitatea individuală, ontologică 
a întemeietorului, înainte de eşafo- 
darea statului naţional — scena isto- 
rică a tuturor intrigilor, poftelor şi cri- 
melor, trecînd emblematic şi deasupra 
numerotării titlurilor ce ar fi urmat să 
compună dodecameronul, numele lui 
Bogdan-Dragoş, deschizătorul şirului 
“măreţilor Muşatini”, în scaunul Moldo- 
vei. Pentru această dăinuire, crede 
necesară o temelie umană stabilă, 
fortificată şi purificată de perfidiile 
uzurpatoare şi de invidiile ucigaşe, ce 
au pricinuit atîta nefericire, rupturi şi 
decădere în mersul istoric al ţării. Că 
astfel gîndea scriitorul ne-o dovedeşte 
şi următoarea notiţă, din epoca gaze- 
tăriei bucureştene, între marginaliile 
la poezia La steaua şi începuturile 
exerciţiilor pentru Luceafărul: 
Intr-un mediu pururea proaspăt 
orice există în infinit. O rasă de cai 
ori de boi care trăieşte din neam în 
neam pe un singur pămînt, începe a 
degenera şi se stinge. Schimbînd 
mediul, trecînd în altă ţară şi la altă 


păşune, ea re-ntinereşte, se re-nvigo- 
rează, se regenerează. O idee se 
naşte într-o ţară bătrînă, încearcă a-şi 
întinde rădăcinile în complexul de idei 
obicinuite ale poporului, interesează 
o zi şi trece. Aceeaşi idee intră în 
sufletul unui popor tînăr şi face o re- 
voluție în toată natura lui intelectuală. 
Ideea nouă la un popor tînăr devine 
epidemică — să ferească Dumnezeu 
ca să fie însă o idee greşită — toată 
dezvoltarea lui va fi atunci greşită. Dar 
toate au astfel natura valului. Să ne- 
nchipuim că Cezar ar fi trăit pe un 
pămînt depărtat de noi, ale cărui raze 
n-ajung la noi decît într-o mie de ani. 
Să ne-nchipuim că astăzi Brutus îl 
ucide şi noi ţinem ocheanul spre acea 
stea. Acum nu vedem nimic — abia 
peste-o mie de ani am vedea ceea ce 
în steaua X se petrece astăzi. Pe de 
altă parte să ne-nchipuim că oamenii 
din toţi corpii cereşti tin ocheanele 
îndreptate spre noi, unii mai aproape 
alţii mai departe — şi Cezar azi cade 
de mîna lui Brutus. Cei din lună ar 
vedea astăzi, cei mai de departe mini, 
şi mai departe poimiîni, în văile 
universului peste o mie de ani. Raza 
care a căzut pe fața lui murindă, 
călătoreşte în univers şi ajunge pe 
rînd toate stelele infinitului şi miliarde 
de ani, pe ani, pe rînd însă, tragedia 
morții lui Cezar se petrece mereu, fără 
sfîrşit. 

Tragedia aceasta trăieşte, dar 
pururea într-un mediu nou. Pretutinde- 
nea e o clipă care nu este, devine, 
este, scade, nu este. 

Sufletul trebuie tratat ca pămiîn- 
tul, să i se dea ce-i trebuie spre a fi 
productiv, ideea ca sămînţă. (ms. 
2276 |, 209-210). 

Tragedia unui Cezar care, ca şi 
în însemnarea de mai sus, devine, 
scade, este/nu este, trăind pururea, 
într-un mediu nou, Eminescu o regă- 
sise resemnificată, în şirul purtătorilor 
de stemă, “dătători de lege ş-aşeză- 
tori de datini/ Lumine din lumine, 
Mugşatini din Mugşatini”, şi-şi trecuse 
într-un proiectat poem Muşat şi ursi- 
torile episoadele constitutive: “Muşat 
şi codrul/ Visele unei nopţi de vară/ 

Muşat în biserică/ Muşat la domnie/ 
Muşat în război/ Muşat şi cititorul de 
zodii/ Muşat şi vitejiile de pe cale”... 
(cf. O IV, 583-586). Căci, după cum 
se poate lesne remarca, poetul făcea 
din Călătoria feciorului de împărat 
fără de stea — Gruie Sânger, ca şi 
Andrei Mureşanu şi Sarmis — o pro- 
blemă a tuturor, “povestea” dobîndind 
adînca dimensiune tipic-semnificantă 
de hermeneutică a fiinţei. 

Uciderea lui luga, voievodul din 
scaunul Sucevii, este prilejul “istoric” 
şi declanşareatragediei. Este provoca- 
rea pe care părinţii: Mihnea — Irina 
(într-o lectură paralelă: Mihai — Cori- 
na, prenumele din urmă fiind şi pseu- 
donimul ce însoţeşte primele publicaţii 
literare ale Veronicăi Micle) o aduc 
ordinii instaurate, de drept şi tradiţie, 
atrăgînd după sine pedepsirea urma- 
şului. Gruie va fi sortit să parcurgă 
toate avatarurile devenirii, pînă cînd 
dintr-o “energie cheltuită în zadar (fără 
un scop superior, omenesc, etern)” să 
devină “energie conştientă” (s.a., ms. 
2255, 370 v.), putîndu-se reintegra, 
prin dobîndirea elementului specific şi 
stereotip, care e însemnul asimilării 
şi baza întăririi continuității”. Inteligen- 
ţa, “moştenire de la părinţi, e rezultanta 
şirului coadaptaţiunilor consecutive — 
care pentru Eminescu nu se poate 
confunda cu simpla aptitudine a 
schimbării locului; căci prin topică, 
“ceru-l schimbi, nu sufletul, marea 
trecînd-o”. Prin recurs şi reacțiune 
reconciliatoare, la nivelul cel mai 
adînc al nucleului formativ, pot fi 
dobîndite “înţelegerea oricărui timp din 
trecut şi puţină pricepere pentru viitor. 
Căci orice ştiinţă e şi o prevedere: 
a=b=c. lată fundamentul prorociei” 
(2255, 402). 

În cunoscător aplicat, Eminescu 
deriva “ţara părinţilor”, patria, de la 
pater (cf. Opera politică, II, 328), 
părinţii desemnînd deopotrivă pe tatăl 
şi mama începuturilor, iar satul natal 
fiind, ca şi pentru cronicarii şi învățații 
evului mediu, locul datinei, al bunelor 
tradiţii şi al înţelepciunii strămoşeşti. 
Pe cînd domnitorul, ca şi luga în Gru- 
ie Sânger, era un pater-conducător 

spre binele şi propăşirea comunităţii, 
pentru că era un “ales” şi “o-ntrupată 
cumpăn-a dreptăţii”. Participiul sub- 
stantivat parens, al verbului parere, 
“a procura, a naşte; a pune jos”, expri- 
mă prin rădăcina sa indoeuropeană 
“darul” — un dar ceresc — precum în 
numele Bogdan — şi în acelaşi timp 
unul: pămîntesc, sumbru, obscur, 
pîndit de Moira, Gruie, Parca, denumiri 
ale celor trei zîne “ursitoare”, care 
deţin cunoaşterea adevărată, este 
cuvînt înrudit după Varron (cf. Dicţio- 
narul istoric al limbilor franceze, 
s.v.) cu parere. Irina, în tragedie, este 
“părintele” care-l pune în lume şi pe 
calea răului — avatar al dobîndirii 
cerului — pe Gruie. Fiică a babei 
vrăjitoare, tipul scorpiei din pădurea 
nepătrunsă, ea este mama vieţii, 
mediul sensibil în care noaptea se 
înfiripă spăimoasă reaua prevestire şi, 
la rîndul ei, zînă “ucizător de 
frumoasă”. La început parcele ca şi 
ielele fuseseră demoni, adică “spirite”, 
cum spuneau cei vechi, duhuri ce 
populau tot universul, destinate a 
transmite şi a transporta mesajele 
către oameni şi zei. În oglinda sinistră 
din peştera Irinei, Gruie se descoperă 
pe el însuşi: reflex al oglinzii şi 
complice, ca fiu şi amant al Meduzei- 
moiră. Mama-iubita-fiica este 
jumătatea sufletului, este partea 
identică, este durată extatică, expia- 
ţiune şi pieire instantanee. lubirea e 
totală ca şi moartea. 


Asumîndu-şi vina tragică şi do- 
minînd prin forţa cunoaşterii şi ener- 
giile individuale monstrul — lestul — 
din sine, Gruie Sânger ajunge să 
exprime infinitudinea fiinţei singulare 
în infinitul existenţei. 

Forma pe care se fondează cu- 
noaşterea este simbolizată în tragedie 
prin “măr”, imaginea unităţii reînnoite, 
acord efemer în ritmarea sezoanelor 
şi transgresiune alegorică între cele 
două principii Bine/Rău — în fond 
indiferente şi originar nediferenţiate, 
chiar înfrăţite, complementare crea- 
tiei, ca în unele cosmogonii vechi 
româneşti din nordul bucovinean — 

şi între cele două extremități: polul 
divin, denotat prin predicate negative 
(fără formă şi corp, invizibil şi mut), 
iar la cealaltă extremă, materia, ca 
energie, cauzalitate şi moarte — am- 
bele resimtite ca “privaţiune” (termen 
tipic plotinian) sau “manc”, neolo- 
gismul adoptat ca atare de Eminescu 
(în Dicţionarul de rime şi în tradu- 
cerea lui Timon din Atena). 

Putem conchide că nu mesia- 
nismul (dezvoltarea şi învăţarea “cu- 
vîntului” lui Mesia pentru dobîndirea 
ispăşirii) şi nici materialismul deter- 
minist, mai mult sau mai puţin evolu- 
ţionist, edifică gîndirea teoretică pe 
care s-a configurat proiectul dramatic, 
ci sentimentul dimensiunii tragice, al 
limitei, în care a fost statuat individul 
uman. Pentru eroul eminescian, însă, 
nu moartea este singura ieşire posi- 
bilă, ci dorinţa de a cunoaşte, a face, 
a fi, la impulsul vocii interioare, vocea 
inimii, care începe să fie auzită din 
momentul în care cunoaşterea îi dă 
capacitatea să discearnă propriul său 
adevăr fenomenologic şi artistic, 
adevărul de perspectivă (cf. 2264, 177) 
în lumea aparenţelor şi să devină 
stăpîn al destinului tragic. 

“Nestorul” eminescian. este o 
nenorocoasă întoarcere în sine, ca 
într-un rău adînc şi insecabil, un rău 
săpat în carnea şi sîngele omului. 
Corpul şi creierii “sunt o rană mare, 
cumplit de sensibilă”, care-l înlănţuie 
“acestei lumi, din care nu poţi scăpa 
nici prin sacrificiu, nici prin virtute, nici 
prin moarte chiar” (cf. Scrisoarea 
către Angela, în O VI, Proza literară, 
p. 343-344). Corpul martirizat duce 
sufletul în virtute: “Urzirea unui suflet 
este corpul, datoria lui de a-l conduce 
pe acesta în virtute” (2262, 1 v.). Sem- 
nul, imaginea exterioară a cuvîntului, 
nu poate fi despărţit de conţinutul 
semnificant, pe care experienţa are 
a-l verifica. l 

Poetul nu viza, după cum am 
mai remarcat, virtutea în general şi 
nici hieratica împletire în eternitate 
care ca şi moartea e indiferentă, ci 
realitatea singulară a omului doritor să 
trăiască, reducînd intensitatea sufe- 


rinţei — ontologic-naturală, sau so- 
cială, provenită din inegalitatea de 
şansă — omul care vrea să-şi exer- 
cite dreptul de a da viaţă, de a face 
binele, de a crea după capacitatea şi 
în limitele disponibilităţilor sale. Pe de 
altă parte — şi Gruie Sânger face 
înţeleasă această dimensiune — 
libertatea de a face orice este negarea 
moralei şi înlocuirea ei prin clişee 


“mecaniciste, demoralizante, de tipul: 


nu face, nu zice... Guvernarea proce- 
selor naturale, mai mult sau mai puţin 
involuntare şi hazardate, prin voinţă 
şi rațiune responsabilă este problema 
oamenilor, dependenţi de ceilalţi ca şi 
de cadrul fizic şi istoric. Fără a fi 
constrîns sau obligat, omul poate 
realiza, totuşi, ceea ce poartă în el, 
cu condiţia de a se cunoaşte pe sine, 
cu deficienţele şi darurile sale şi prin 
întoarcerea la bază, să regăsească 
sensul vieţii, care este unul şi acelaşi 
cu sensul moral. Decadenţa, observă 
în Fundamentul moralei (1993) 
Marcel Conche, pare a fi mai degrabă 
o “maladie decît o greşeală morală”. 
Eminescu notase într-un caieţel de 
cursuri (ms. 2288, 10) în chip de 
constatare şi invocaţie, ca şi Juvenal 
odinioară: “Moralitatea e pentru suflet 
identică cu sănătatea pentru trup. Un 
popor imoral e fizic nesănătos sau 
degenerat” (s.n. — A.R.). Darul vieţii 
este fruct; de-generat este cel infertil, 
fără generaţie şi fără succesiune, 
secătuit pînă la a redeveni materie 
inertă. 

Drama Gruie Sânger, a cărei 
“fabulă” receptează în linii mari fabula 
antică oedipiană, reinterpretează şi 
rupe tabu-urile. Eroul transgresează 
spaţiul terestru, apropiindu-şi, aseme- 
nea lui Sîntilie, din imaginarul popu- 
lar arhaic, imensitatea celestă. 
Proiectul eminescian, conceput şi 
dimensionat cu atributele tragediei 
moderne, “se defineşte nu pornind de 
la fabulă, ci plecînd de la eroul cen- 
tral şi de la caracterul său; caracterul 
este acela care creează situaţiile a 
căror înşiruire conduce la sfîrşitul 
tragic. Nu mai există fatum exterior; 
destinul s-a interiorizat” (citînd după 

Joël Lefebvre, Théâtre allemand, 
1750-1850, p. 45). 

Multitudine în unitate, archaeus- 
ul e premisa şi factorul axial al fiecărei 
spete, existînd individual, în plan se- 
cund — la Van Helmont ca şi la 
Dimitrie Cantemir, după cum remarca 
Gh. Vlăduţescu, în Filosofia legende- 
lor cosmogonice româneşti, p. 152- 
153 —, dar şi agentul, antrenat fără 
putinţă de ieşire (ca în “blestemul” din 
Rugăciunea unui Dac şi mai sus- 
citata “scrisoare” a lui Dionis către 
Angela), în angrenajul prefacerilor şi 
reciclajului spre unde?, pe ce itine- 
rariu teleologic? “Prin acest labirint de 
lumi — unde voi găsi în acest mare 
vis ce se numeşte viaţă, firul de aur 
al scopului?” (Cassiodor) — se între- 
ba la 18 ani poetul, tentînd ca şi Dionis 
cunoaşterea superioară (gnosa) şi 
devoalarea resorturilor obscure în 
raport de voinţa şi actele divine. 
Intr-un manuscris de şi mai mare 
tinereţe (2262, 1 v. - 4 v.), însăila 
gînduri disparate asupra greşelii în 
aritmetica divină, a “punctului fără 
destin”, glosat deîndată ca Univers 
necunoscut şi umbră care nu trebuia 
să fi fost, dar este, există, ca unitate 
de spirit şi materie, de eu şi tu, umbră 
şi lumină, suflet de înger şi corp de 
om, purtat de lupta continuă între Eros 
(= eliberare prin extaz şi uitare) şi 
păcat (= interdicțiile, tabu-urile, 
dogmele moralei moralizatoare şi a 
bisericii — instanţă inchizitorială care 
satanizează erosul şi culpabilizează, 
ca şi Christos, sexualitatea) şi ca 
manifestare a iubirii (= creaţie, viaţă, 
frumuseţe) şi a morţii, adică 
întoarcerea în punctul laborios al înce- 
puturilor. Fără iubire, materia+ spiri- 
tul=omul n-are sens: “există fericire 
fără amor?” e întrebarea cu care se 
încheie La aniversară, în varianta 
manuscrisă. 


Lipsa de iubire, de dragostea 


înţeleasă ca proximitate la toate 
vîrstele şi nivelurile, este mancul: 
manque de a fi şi a crea; manque faţă 
de obligaţiile şi îndatoririle umane; 
manque de a învăţa, a şti, a face — 
este golul şi omisiunea, rătăcirea şi 


greşeala, pierderea de sine, căderea 
şi păcatul împotriva părinţilor şi împo- 
triva firii. 

Aici se plasează disjuncţia în 
tratarea mitului: ca. recit moralizator, 
într-o legendă fioroasă, mutilată de 
preferinţe estetice şi opțiuni creş- 
tineşti, la Gruie Sânger, în versifica- 
rea lui Vasile Alecsandri; ca obiect , 
pentru istoric, în decodarea trecutului, 
sau, dimpotrivă, ca joc al imaginarului 
şi “blocaj” constatat în “încetineala cu 
care se petrece procesul de profe- 
sionalizare a istoriografiei româneşti”, 
ca în interpretarea lui Lucian Boia, 
Istorie şi mit în conştiinţa româ- 
nească;: şi, în fine, în ceea ce priveşte 
accepţia tragică din proiectul emines- 
cian, mitul ca discurs, nici adevărat, 
nici fals, adecvat dublei naturi a fiinţei 
şi abordat ca model explicativ cosmo- 
logic. Pentru Eminescu, interesul pe 
care-l prezintă mitul, ca discurs 
inverificabil şi manifestare “palpabilă” 
a unei idei, nu rezidă în valoarea 
adevărului, nici în formula prin care 
se exprimă, ci în calitatea sa de 
mijloc virtual la dispoziţia unui virtuoz 
pentru a motiva comportamentul şi a 
înălța partea inferioară din sufletul 
omului. 

VÎNTUL, DEZORDINEA, UITAREA 


Scriu încercînd să aud rumoarea necunoscutului. 
Ceea ce scriu depinde de această relație 

avută cu cineva de nevăzut care aşteaptă şi imploră. 
Antonio Ramos Rosa 


În firişorul subtire de cerneală care rămîne se pot încă citi aceste cuvinte: 
— nimic nu trebuia să fie uitat. 


Locuri, cîteva obiecte, pereţii între care se strecoară tandreţea. Un 
trup, voci, şi deodată memoria care îşi ia înapoi totul. 


Cineva scrie. Pline de ceea ce trec sub tăcere, frazele continuă totuşi 
să cheme, să încalce marginea vidului, distanţa de neşters pînă la lume. 


Cineva scrie: — eu nu am putut să uit. 


Voi vorbi despre tine 

ca să îndepărtez obscuritatea 
care veghează, tenace 
complice absenței tale 

mă voi duce să mă pierd 

într-o dezordine lăsată de viaţă 
care se desprinde dintr-o dată 


Cineva scrie, şi acest cuvînt merge spre în afară, aduce înapoi ceea 
ce se pierduse în aşteptările noastre repetate. 


Totuşi, a simţi din nou. Că sfîrşitul e pe aproape, că fiece clipă apro- 
pie de frig şi mă frînge ceva mai mult. 


Moartea, indiferența, care rămîne la intrare. 
În vălmăşagul vieților noastre, cîteva ore îşi găsesc sprijin în tandrete. 
Privirile noastre iscodesc aceste coridoare venite odată cu noaptea. Se 


opreşte un tren care nu va merge mai departe. 


Nici un peron. Luna şi calea ferată spintecă întunecimea; singură 
singurătatea mai rezistă încă. 

Cîntărim un obraz 

printre cele pe care le visăm 

ca o memorie desprinsă de lucruri 
scriem uneori 

doar atît 


Frigul deranjează. Împiedică viaţa să rupă sigiliile lucrurilor. 


Trebuie să te laşi mult timp atins de lumină pentru ca să poată în 
cele din urmă să aibă greutatea a ceea ce lipseşte. 

Limpezimea niciodată nu cîntăreşte prea mult în noi. 

Vînt de dimineaţă, ţărînă ridicată de aer, crengi care se mişcă puţin. 
Ceea ce ar putea încă să mă reţină, dar nu-i de ajuns. O mînă închisă pe 
gerul în care se adună drumurile; vieţile noastre oferite dezastrului. 


Eu rămîn aici, înspăimîntată înaintea a ceea ce nu mai împiedică 
renunţarea. 


Cu totul de nemărturisit este moartea care vine din orice lucru, dă 
buzna fără motiv la un colţ de o dragoste sau de o absenţă; e acest vid pe 
care îl fixăm din ce în ce mai mult cu privirea, îndelung, căutînd să ne 
înghită. 


Mîini copleşite 

epuizate de tot 

de-atita trăire şi netrăire 
ceva în noi nu se mai ridică 


şi ne întoarcem totuşi 

către o origine 

de-a lungul luminii care se micşorează 
acolo unde sîngele bătea 

un vînt ne respinge 

cît se poate de departe 


Trebuie să ne lăsăm atinşi de albastrul unui cer, să facem să se 
întoarcă la sine frumuseţea de a fi aici, să fi pus în rezervă unele clipe la 
fel de neînsemnate ca şi un gest neaşteptat, sunetul liniştit al unei voci, 
un poem furişat în căuşul unei vieţi, apoi să le chemăm aşa cum am 
face-o cu o iubire. l 


Putem atunci rezista tristetii. 


Nu rămîne decît această dragoste 
care mă aşteaptă 

pe drumul memoriei 

pe care merg iarăşi 

pentru a uşura greutatea rupturii 
în vieţile noastre 

nimic nu dezvăluie un cer adevărat 
un cer pe care aerul să-l ducă cu el 
pentru a-l aerisi 


Numai într-un tîrziu am învăţat să privesc înălţimea şi limita, să păstrez 
putin din obscuritatea care se zbate într-o zi. 


Numai într-un tîrziu am învăţat a mă deprinde cu vidul pentru a atinge 
privirea care face vizibile cuvintele — urme, săpături, întoarcere. 


Zgomote şi linişti 

care se ating 

în mişcarea simplă a zilei 
eu caut ceea ce mă desparte 
fără încetare de tine 


Cînd a tăcea devine 

ceea ce răneşte în distanţă 

pentru cîteva secunde 

cu cuvintele puţin din viaţă 

se îndepărtează 

şi aceasta-i de ajuns pentru a redeschide singurătatea 


Să mergi de la o noapte la alta fără să resimti nimic, poate doar 
posibilitatea de a înainta puţin mai mult, pentru că vechile întrebări rămîn 
în loc în întuneric. 


O voce revine. Linia frîntă a uitării nu este un drum de urmat. 
A căuta încă. A salva dintr-o privire ceea ce ride de eternitate. 


Dar sîntem uneori mai săraci de a fi căutat atîta, de a fi dorit atîta.În 
incertitudinea care rămîne, nu lucrurile mari ne retin, ci celelalte, puse în 
rezervă unul cîte unul, cu gingăşie. 


Ea spunea uneori lumina 

mă rătăceşte pe măsură 

ce înaintez 

mi-ar trebui să fiu moartă 

sau mai bine să nu mai păstrez nici urma 
să nu rețin nimic în trecere 

numai aerul care duce cu el. 


Memorie precum un perete 

o imagine se loveşte de alta 
ziua sapă în ea însăşi 

există mereu ceva 

care zguduie şi cutremură viaţa 
ca o memorie a lumii 

niciodată netezită 

Un nume care întotdeauna va lipsi. Mergem să trăim în dispariţie, pe 
marginile a ceea ce mîinile noastre nu încetează să readucă şi să respingă. 

În această absenţă în care sînt aruncată, misterul ţine uneori de aceste 
nimicuri ce răstoarnă vieţile noastre sau de un drum care dintr-o dată se 
desface şi merge mai departe decît celelalte. 


Un nume va lipsi întotdeauna, şi tocmai în această absenţă fără ieşire 
scriu, nu mi-a fost cu putinţă să uit. 


Traducere din franceză de Carmen MIHAI 

UN APEL ÎN NOUA DIMINEAȚĂ 
A LIMBII ROMÂNE 


lată-ne ajunşi în al zecelea an de cînd Limba Română încearcă să 
redevină amfitrioana casei sale basarabene. Toate bune, — deşi prea 
cu încetul —, şi s-ar putea chiar şi pe oaspeţi să-i obişnuim cu obiceiurile 
casei, dacă n-am fi măcinaţi din interior. După paravanul patriotismului 
promoldovenesc, comuniştii şi socialiştii încearcă să conserveze starea 
patologică provocată de ideologia totalitaristă în perioadele de dominație 
imperială. Astfel, mai avem mulţi rătăciţi, care, deşi sînt români prin 
naştere şi vorbesc frumoasa limbă românească, se tem să privească 
spre Apus, zicîndu-şi moldoveni, în sensul propagat de noii ideologi — 
cultivatori ai românofobiei. Or, vremurile s-au schimbat şi nu e cazul să 
stăm în expectativă — putem pierde şansa. 

O primă învingere a fricii, intrate în măduva oaselor, ar fi 
pronunţarea — sus şi tare — a unicei denumiri corecte a limbii pe care 
o vorbim — Limba Română. | 

Din păcate, atît demnitarii, cît şi mulţi intelectuali şi-au însuşit de 
minune şirul sinonimic: limba de stat, limba oficială, limba noastră, limba 
strămoşească, limba mamei, limba maternă, chiar limba natală sau pur 
şi simplu — limba etc., corect, desigur, sub aspectul exprimării, dar mă 
întreb şi vă întreb: cum vom încetăţeni glotonimul Limba Română, dacă 
vom continua să-l ocolim? 

De aici vine şi apelul pe care vreau să-l lansez în această nouă 
dimineaţă a Limbii Române în casa ei basarabeană. Nu că aş avea 
ceva împotriva varierii stilistice, din contra, dar, — temporar —, pînă nu 
vine ziua legiferării depline a glotonimului Limba Română — şi în 
mentalitatea noastră, şi în Constituţia ţării —, să nu mai pronunţăm nici 
limba noastră, nici limba de stat, nici limba strămoşească etc., ci numai 
şi numai Limba Română. Şi abia după încetăţenirea denumirii corecte, 
ne vom putea permite şi varierile stilistice. 

Aşa să ne ajute Dumnezeu! 


Tamara RĂILEANU 

CĂLĂUZĂ PENTRU TOŢI 


Avem o limbă fără de pereche în lume: “Ca un fagure de miere”, a zis 
Poetul. 

Dar... ce am făcut de-a lungul veacurilor cu acest produs sublim al 
dezvoltării simțului deosebit de apartenenţă la națiunea noastră? Mai exact, ce 
a rămas din el, în urma atitudinii denigratoare şi chiar anihilatoare faţă de noi, 
din partea duşmanilor şi a răufăcătorilor noştri? 

Să mai spunem o dată, împreună cu distinsul lingvist Nicolae Mătcaş, că 
în decursul anilor 1812—1918 “prin eliminarea aşa-zisei limbi moldoveneşti din 
învăţămînt, administraţie, biserică şi înlocuirea ei cu limba rusă, ţarismul 
înăbuşea în Basarabia nu numai spiritul general românesc, ci şi pe cel local, 
moldovenesc, scopul constînd în rusificarea popoarelor neruse, inclusiv a 
românilor basarabeni” (Nicolae Mătcaş, Român mi-e neamul, românesc mi-e 
graiul, Revista “Limba Română”, Asociaţia Culturală “Grai şi Suflet”, Chişinău, 
1998, p. 193)? 

Să recunoaştem, cu întîrziere neiertată, că am pactizat mişeleşte cu “teoria” 
înfloririi limbii noastre — “egală între egale” — alături de celelalte limbi ale 
popoarelor din fosta Uniune Sovietică, toate înlocuite printr-o manoperă dia- 
bolică prin “cea de-a doua limbă maternă”, rusa, care s-a infiltrat încetul cu 
încetul şi în vocabular, şi în construcţia frazei, dînd naştere unei limbi macaronice 
deocheate şi unor calchieri necugetate, de care nu putem scăpa nici pînă în 
prezent? 

Să mărturisim cu durere că nici după adoptarea acum zece ani a legislaţiei 
lingvistice n-am obţinut rezultatele dorite şi, principalul, n-am reuşit să punem 
limba noastră în capul mesei aici, la ea acasă? 

Toate acestea sînt necesare, dar insuficiente. Mai e nevoie de o 
conştientizare profundă şi deplină de către noi toţi a adevărului suprem despre 
apartenenţa noastră la neamul românesc şi despre obligaţia sacră de a ne 
cunoaşte bine limba, “măsurariul civilizaţiei unui popor” (Mihai Eminescu); de o 
atitudine plină de responsabilitate faţă de orice cuvînt sau frază rostită şi, mai 
ales, scrisă; de o aşezare la loc de cinste a dicţionarelor şi a altor cărţi de 
cultivare a limbii, pe care să le consultăm în orice clipă, în scopul de a nu ne 
îngunoioşa şi de a nu ne schimonosi limba maternă. 

În acelaşi sens ne pot servi drept ajutor rubricile de cultivare a limbii. 
Revista noastră nu le-a ignorat de-a lungul existenţei sale. Dar, începînd cu 
numărul curent, intenţionăm să dăm amploare acţiunii de promovare perma- 
nentă a normelor literare de scriere şi vorbire şi de combatere a greşelilor de 
limbă. Drept motto al rubricii sale pot servi spusele lui Mihai Eminescu: Limba 
română la sine acasă e o împărăteasă bogată, căreia multe popoare i-au plătit 
bani în metal aur, pe cînd ea pare a nu fi dat nimănui nimic. A o dezbrăca de 
averile pe care ea... le-a adunat, în mai bine de o mie de ani, însemnează a o 
face din împărăteasă cerşetoare. 

Împărăteasă şi cerşetoare... Ce facem, mai exact, ce trebuie să 
întreprindem împreună şi fiecare în parte pentru ca limba română la est de Prut 
să abandoneze rolul de cerşetoare? Noua noastră rubrică îşi propune să ofere 
răspuns la această întrebare, să devină o călăuză pentru toţi cei care vor să 
cunoască mai bine, mai profund limba. Împreună vom apropia ziua cînd ea va 
fi considerată împărăteasă şi stăpînă la ea acasă. 


I.C. 

TIMPUL LUI MOŞ CRĂCIUN 


Încă tînără şi vioaie, bunicuta 
încearcă să-şi ogoiască nepoţelul 
pornit pe plîns, promiţindu-i un cadou 
frumos: “lată vin sărbătorile de iarnă 
şi am să-l rog pe Moş Gerilă să-ţi 
aducă un fluier cu şase găuri” 

În loc să se ogoiască, nepoţelul 
izbucnește şi mai nemulţumit: “Nu-l 

vreau pe Gerilă, că el te îngheaţă!” 

Bunicuţa îşi muşcă stăruitor, în 
tăcere, buzele. Copilul frecventează 
grădiniţa, ascultă adesea poveşti de 
lon Creangă şi, probabil, de acolo ține 
minte isprăvile lui Gerilă. Aduceţi-vă 
aminte şi dumneavoastră, stimaţi 
cititori, ce scrie lon Creangă în 
“Povestea lui Harap Alb”, mai exact — 
ce face Gerilă cînd “credinciosul 
împăratului se duce repede şi dă foc 
casei de aramă pe dedesubt, cu 24 
de stînjeni de lemne, de se face casa 
roşie cum e jăraticul”: “Atunci Gerilă 
suflă de trei ori cu buzişoarele sale 
cele iscusite şi casa rămîne nici 
fierbinte, nici rece, cum e mai bine de 
dormit într-însa' (lon Creangă, Opere, 
vol. |, Editura “Literatura artistică”, 
Chişinău, 1989, p. 181, 182). 

Ceva mai tirziu, Gerilă “se mînie 
şi unde nu trînteşte o brumă pe pereţi, 
de trei palme de groasă, de au început 
a clănţăni şi ceilalţi de frig, de sărea 
cămaşa de pe dînşii” (p. 183). 

Nu înmulţim exemplele din care 
se vede cu toată claritatea cine este 
Gerilă şi se înţelege foarte uşor de ce 
copilului nu-i poate produce nici o 


plăcere întîlnirea cu dînsul, ci con- 
statăm că în condiţiile regimului 
totalitar comunist de odinioară, cînd 
Crăciunul era ca şi interzis, la 
sărbătorile de iarnă era prezent numai 
Moş Gerilă. Poate n-ar fi “venit” nici 
el, dar ruşii îl aveau pe “Ded Moroz” 
şi, prin urmare, nu puteam să nu-l 
avem şi noi, în traducere directă, 
mecanică, necugetată şi... greşită. Or, 
în limba română cei doi moşi, pe care 
bunicuţa din eseul nostru i-a confundat 
în mod nepermis, în virtutea unei 
obişnuinţe intrate adînc în memorie, 
sînt, pe de o parte, Gerilă, “personaj 
din basmele populare, care e înzestrat 
cu forţă supranaturală şi care este 
întruchiparea frigului şi a iernii” şi, pe 
de altă parte, Moş Crăciun, “personaj 
din poveşti, închipuit ca un moş ru- 
men cu barba albă, care aduce copiilor 
daruri în timpul sărbătoririi crăciunului” 
(Dicţionar explicativ al limbii 
moldoveneşti, vol. |, Editura “Cartea 
moldovenească”, Chişinău, 1977, p. 
453,657). 

Aici ne vedem obligaţi să obser- 
văm că ideologia comunistă, de un 
ateism feroce, şi-a lăsat amprenta 
nefastă şi asupra dicţionarelor tim- 
pului. Autorii dicționarului din care am 
citat la urmă scriu — şi ei — negru pe 
alb că Moş Gerilă înseamnă “personaj 
fantastic despre care copiii mici cred 
că le aduce jucării şi daruri de Anul 
Nou” (p. 453). Altfel zis, l-au tradus — 
şi ei — direct pe rusescul “Ded 
Moroz”, atribuindu-i semnificaţia de 
Moş... Crăciun, de a cărui existenţă 
erau, după cum am văzut din citatul 
precedent, pe deplin conştienţi. 

Confundarea lui Moş Crăciun cu 
Moş Gerilă sub influenţa limbii ruse 
şi a ideologiei comuniste, vădită în 
vorbele spuse nepoţelului de către 
bunicuţa din eseul de faţă, se cere 
depăşită cît mai curînd de toţi 
conaţionalii noştri. Ne ajută în acest 
sens Dicţionarul explicativ al limbii 
române, care nici nu pomeneşte de 
Gerilă (cu toate că ar fi cazul), ci ne 
lămureşie simplu şi clar cine este Moş 
Crăciun: “personaj legendar despre 
care copiii mici cred că aduce daruri 
pentru pomul de iarnă” (p. 236). 

Drept care conchidem că, deşi 
pînă odinioară ambii moşi erau 

denumiți la noi, în Republica Moldova, 
cu acelaşi nume — Gerilă —, oamenii 
crescuţi şi educați în acele timpuri 
trebuie să conştientizeze profund 
deosebirea flagrantă, absolut esen- 
ţială, dintre aceşti doi moşi diferiţi. Nu 
de alta, dar azi şi copiii înţeleg că Moş 
Crăciun este cu totul alt moş decît... 
Gerilă. 


UN “FON” CARE NU ESTE 
FON 


Citim într-o carte a unui scriitor 
tînăr că “anume pe fonul acestei tăceri 
transcendentale poţi auzi vocea 
propriei tale fiinţe” şi strîngem din 
umeri. O fi fiind la mijloc graba, lipsa 
de atenţie, autorul s-o fi lăsat în 
nădejdea redactorului, acesta — în 
nădejdea corectorului, acesta — la 
rîndul său — ori n-a ştiut nici el ce 
stă scris în textul ce i se încredinţase 
pentru a-l aduce la o formă grama- 
ticală acceptabilă, ori a înţeles 
greşeala autorului, dar a lăsat în mod 
conştient să i se vadă faţa adevărată, 
de necunoscător al subiilităţilor limbii 
noastre. 

insă trecem de pagina 5, unde 
am găsit “fonu!” citat, şi— după unele 
pagini relativ îngrijite sub aspect 
lingvistic — dăm de o expresie 
referitoare la un cîntec specific, numit 
de autor “cîntecul Energiei” şi despre 
care naratorul afirmă răspicat la 
pagina 26: “Il ascult şi ziua, pe fonul 
păcii din cuget...”. 

“Fonul”... “Fon” — în cuvinte ca 
telefon, de exemplu, — ne “trimite” 
dintr-o dată la ... sunet. “Tele” 
înseamnă “departe”, “la distanţă”, iar 
“phone”, din limba greacă, este sunet. 
Dar ce înseamnă “fon”, luat aparte, 


adică fără elementul de compunere: 


“tele”? 

E un substantiv masculin (pl. 
“foni”) care denumeşte o “unitate de 
măsură pentru nivelul de intensitate 
al unui sunet, apreciat după senzaţia 
auditivă pe care o produce acesta” 
(Dicţionarul explicativ al limbii 
române, ediţia a II-a, Editura Univers 
enciclopedic, Bucureşti, 1996, p. 390). 

Prin urmare, “fon” se referă la 
sunet, şi este important să ne 


dumerim de unde apar expresiile de 
felul “Pe fonui realizărilor grandioase, 
pot fi observate şi unele neajunsuri” 
sau cele citate deja dintr-o carte care 
s-a dorit artistică. 

Credem că acestea apar în 
urma unor calchieri necugetate din 
aceeaşi limbă rusă, care ne-a fost 
predată de aproape două veacuri 
într-un volum mai mare şi cu mai 
multă ingeniozitate decît limba 
noastră cea străbună. În limba rusă 
se zice şi se scrie “na fone velikih 
dostijenii...”, şi o mare parte a 
conaţionalilor noştri “împrumută” fără 
să stea prea mult pe gînduri acest 
“fon” rusesc. Or, nu este cazul să ne 
lăsăm atît de uşor induşi în eroare. 
Să nu ne lenevim a deschide primul 
dicţionar ce ne stă la îndemînă, de 
exemplu Dicţionar rus-moido- 
venesc, vol. 3 (Chişinău, Redacţia 
principală a Enciclopediei, 1988, p. 
462), ca să conştientizăm că “na 
svetlom fone” înseamnă pe un fond 
deschis; “na fone cego-libo” se tra- 
duce pe fundalul, iar în sens figurat 
rusescul “fon” are sensurile cadru, 
ambianţă. 

lată cîte echivalente româneşti 
are “fonul” rusesc. Şi ce facem noi 
cînd ne pomenim în faţa unei expresii 
cu care ne-am obişnuit citind şi 
recitind de atîta amar de vreme cărţi 
ruseşti, făcîndu-ne studiile în şcoli cu 
predare în limba rusă, auzind pînă şi 
în prezent la tot pasul limba aceasta 
frumoasă, nu-i vorbă, dar străină 
pentru firea limbii noastre de origine 
latină? 

Am lăsa fără răspuns această 
întrebare. 

Cu atît mai mult, cu cît răs- 
punsul s-ar cuveni să şi-l dea fiecare 
sie însuşi. întîi să se gîndească bine 
ce are de făcut el sau ea, ca să nu-i 
maimuţărească în continuare, meca- 
nic şi iresponsabil, pe străini, apoi 
să-şi spună sie însuşi (sie însăşi) ce 
are de făcut pentru a se feri de 
calchieri ca cele constatate, după 
care ar putea să spună şi altora cum 
ar trebui să luptăm împotriva cuvin- 
telor care doar îngunoioşează voca- 
bularul nostru, în cazul dat — îm- 
potriva unui “fon” care nicidecum nu 
este fon. 

V-am îndemnat într-un eseu pre- 
cedent, dragi cititori, să cugetaţi — 
fiecare în parte — ce aveţi de făcut 
pentru a evita calchierile de felul “Pe 
fonul realizărilor grandioase...” sau “Pe 
fonul acestei tăceri trancendentale...”. 
Să cugetaţi, să vă spuneţi dumnea- 
voastră înşivă ce urmează să între- 
prindeţi fiecare în mod personal, apoi 
să-i sfătuiţi şi pe alţii ce e cazul să 
întreprindem cu toţii pentru a nu-i imita 
orbeşte pe ruşi, ci a ne vorbi corect 
şi frumos limba rămasă de la stră- 
moşi. 

Totuşi, cînd am afirmat că am 
lăsa fără vreun răspuns întrebarea 
ce-i de făcut (în cazul “fonului”), am 
folosit un simplu procedeu menit să 
activizeze atenţia şi acţiunile dumnea- 
voastră, şi nu ne-am eschivat de la 
un răspuns concret şi, în limita 
posibilităţilor noastre, convingător. 

Noi sîntem pe deplin conştienţi 
de adevărul că după o întrebuințare 
îndelungată a unor cuvinte şi expresii 
ruseşti, numai formal “moldovenizate”, 
între care şi a cuvîntului “fon” în locul 
celor corecte: fond, fundal, cadru, 
ambianţă etc., omului — chiar celui 
trecut prin şcoli — îi vine greu să 
sesizeze toate greşelile de exprimare, 
comise de-a lungul unei vieţi, unele 
inexactităţi, inclusiv calchieri nejus- 
tificate şi reprobabile, se strecoară 
chiar în vorbirea şi în scrierea unor 
oameni bine instruiți. De aceea noi 
personal, pentru ca să nu traducem 
mecanic şi pînă la urmă eronat din 
limba rusă, consultăm permanent 
dicționarele explicative şi cele 
bilingve. 

O atenţie sporită, neapărat con- 
stantă, faţă de vorbirea şi — repetăm 
pentru a suta oară — faţă de scrierea 
noastră este un remediu general menit 
să asaneze starea de lucruri din 
domeniul comunicării publice. Ziceam 
de dicţionare, dar cu acelaşi succes 
pot fi luat& drept surse de instruire 
conversațiile cu pedagogi, savanţi, 
scriitori şi alţi oameni cunoscători ai 
limbii, inclusiv atenţia — care nu ne 
costă nimic, ci, dimpotrivă, ne poate 
procura plăcere, satisfacţie spiri- 


tuală! — faţă de exprimarea lor orală 
şi scrisă, bunăvoința şi chiar recunoş- 
tinta cu care urmează să reacţionăm 
la eventualele lor corectări pe mar- 
ginea şi în miezul exprimării noastre, 
propuneri şi sugestii în vederea 
cultivării vocabularului şi limbajului de 
care facem uz. 

Un aparat de radio, chiar un 
difuzor obişnuit, nu trebuie nicidecum 
considerat obiect de lux, ci un inter- 
locutor viu, binevoitor şi plăcut pe tot 
parcursui orelor noastre de odihnă, în 
special în timpul emisiunilor pe teme 
literare şi lingvistice. 

Ziarele şi revistele constituind în 
timpui de faţă pentru mulţi conaţionali 
ai noştri adevărate obiecte de lux, 
este bine ca fiecare dintre noi să 
urmărească şi emisiunile televizate de 
cultivare a limbii (televizoarele 
procurate odinioară ne mai servesc). 
Cu alte cuvinte, este nevoie să 
folosim — toţi! — toate mijloacele 
pentru a ne îmbogăţi, însănătoşi şi 
plasticiza exprimarea. 

Toate acestea sînt recomandări 
generale. Dar noi personal, pentru a 
nu comite greşeli şi pentru a contribui 
la stîrpirea greşelilor din exprimarea 
celor mulţi, pe care îndrăznim s-o 
analizăm în eseurile noastre, în urma 
cercetării atente şi permanente a 
surselor lingvistice prestigioase şi, 
bineînţeles, a antrenării intuiţiei, a) 
spunem deschis autorului cărţii din 
care am citat două “fonuri” cu totul 
deocheate în contextul enunţurilor 
sale concrete, apoi şi altor conaţionali 
care greşesc în privinţa “fonului” cu 
bucluc, că domniile lor întrebuinţează 
în chip eronat cuvîntul în cauză, b) 
recomandăm, în spiritul normelor 
ştiinţifice consultate, formele corecte 
ale expresiilor supuse criticii: pe 
fondul..., pe fundalul... şi c) prevenim 
cititorii să nu se lase contaminaţi de 
boala pe care am numi-o afonie 
lingvistică artificială, altfel zis — 
neputinţa noastră de a “prinde” cu 
auzul exprimarea defectuoasă. Spre 
deosebire de afonia naturală, “impo- 
sibilitatea de a vorbi ca urmare a 
lezării laringelui sau a nervilor 
acestuia” (Dicţionarul enciciopedic 
al limbii române, ediţia a II-a, p. 18), 
afonia artificială adevereşte neputinţa 

cronică a unor conaţionali ai noştri de 
a se exprima corect, exact şi — de 
ce nu? — frumos, în albia firii însăşi 
a limbii rămase de la strămoşi, şi nu 
a miilor de calchieri de tipul celor cu 
faimosul “fon” preluat mecanic şi 
absolut iresponsabil din limba rusă. 


UN “CÎT” URÎT 


Cînd spunem că este imperios 
să acordăm o atenţie constantă atit 
exprimării orale, cît şi — mai ales — 
corectitudinii scrierii noastre, conşti- 
entizăm o datorie sacră a fiecăruia 
dintre noi şi, în afară de aceasta, 
folosim corect adverbele “atit” şi “cît”. 
in construcţiile verbale de felul celei 
din propoziţia premergătoare adverbul 
cît se prezintă absolut obligator; fără 
el întreaga construcţie pentru înăl- 
tarea căreia avem nevoie de cuvintele 
corelative “atit... cît (şi)” se risipeşte, 
nu “sună” frumos, e lipsită de eleganța 
strict necesară comunicării. Desigur, 
cuvintele 'corelative — în cazul dat: 
adverbele în discuţie — pot lipsi, fără 
ca propoziţia să sufere din punctul de 
vedere al clarităţii şi esenței mesajului 
comunicat. De exemplu: “Acordăm o 
atenţie constantă exprimării orale şi — 
mai ales — corectitudinii scrierii 
noastre”. Fraza este simplă, clară, 
corectă, din ea lipsind ambele cuvinte 
corelative, adică şi “atit”, şi “cît”. Insă 
nu este nicidecum admisibilă lipsa 
numai a unuia dintre adverbele în 
cauză. Imaginaţi-vă, stimati cititori, că 
lipseşte numai adverbul “cît”. Fraza 
“Acordăm o atenţie constantă atît 
exprimării orale, şi — mai ales — 
corectitudinii scrierii noastre” se 
prezintă nu numai “şchioapă” de unul 
dintre pilonii verbali meniti s-o susţină, 
dar în absenţa acestuia ea se dove- 


deşte cu totul inestetică. Or, noi ne 


permitem de atîtea ori în vorbirea 
cotidiană, uneori şi în comunicarea 
scrisă, greşeala de a omite celălalt 
pilon al frazei, adverbul “atit”, şi de a 
întrebuința, prin urmare, numai 
adverbul “cît”, ca în exemplul: 
“Lucrările conferinţei evoluează spre 
găsirea soluţiei practice de eliminare 
a consecinţelor pactului în discuţie, 
cît şi spre stabilirea şi recunoaşterea 
internaţională a statutului politico-ju- 


ridic al Republicii Moldova” (Mariana 
Cernicova, Podul de piatră, Impri- 
meria Mirton, Timişoara, 1996, p. 24). 
De ce recurgem la adverbul “cît”, 
dacă lipseşte celălalt adverb, “atît”, 
şi — drept consecinţă — n-avem cu 
ce îl... corela? Nu sună oare mai ele- 
gant, mai clar şi — principalul — 
corect enunţul în cauză, dacă ne lip- 
sim şi de adverbul “cît”, construindu- 
ne comunicarea fără nici un adverb, 
adică fără cuvinte corelative, în felul 
următor: “Lucrările conferinţei evo- 
luează spre găsirea soluţiei practice 
de eliminare a consecinţelor pactului 
în discuţie şi spre stabilirea şi recu- 
noaşterea internaţională a statutului 
politico-juridic al Republicii Moldova”? 

Conchidem că este corect şi 
estetic ori să folosim amîndouă ad- 
verbele corelative, ori să nu folosim 
nici unul. Atunci cînd folosim numai 
unul dintre adverbele care se vor 
corelate în virtutea tradiţiei şi a unei 
estetici de mult afirmate ca particu- 
laritate inalienabilă a limbii române, 
altfel zis atunci cînd folosim numai 
un adverb dintre cele două — în 
exemplul citat de noi aici: “cît” —, 
acesta “sună”, ba şi se priveşte, 
grafic, de-a dreptul urit. 


CÎND ARTICOLUL 
ESTE DE PRISOS 


Citim într-o carte de publicistică, 
prețioasă în linii mari, că “acele punți- 
poduri.. le-am păstrat neschimbate, 
aşa cum le-am surprins ca martor şi 
reporter în decursul a primilor cinci 
ani...” (Mariana Cernicova, Podul de 
piatră, Imprimeria Mirton, Timişoara, 
1996, p. 10) şi nu ne vine să credem 
ochilor. În primul rînd, decursul nu este 
a, ci— evident — al anilor. În rîndul al 
doilea, cu ce e mai rău, altfel zis — 
mai puţin corect, “în decursul primilor 
cinci ani”, adică o astfel de construc- 
ţie a expresiei, în care articolul — fie 
acesta a, fie al — ar lipsi? 

Or, greşeala care s-a strecurat 
pînă şi într-o carte în general bine 
scrisă şi atent corectată este deosebit 
de frecventă în vorbirea curentă, în 
limbajul oral, prin definiţie mai puţin 
îngrijit. Chiar un coleg de breaslă ne 
făcea atenţi, într-un rînd, că o pro- 

blemă pe a cărei margine discutam 
cu aprindere era abordată — zicea 
colegul — “pe parcursul-a cîtorva sute 
de pagini de revistă”. Apare acelaşi 
articol a şi — culmea! — într-un con- 
text în care se cere neapărat articolul 
al urmat de un genitiv, ca şi în 
propoziţia citată din cartea la care 
ne-am. referit iniţial. Nedumerirea 
noastră e următoarea: de ce autorul 
enunţului reprodus aici n-ar zice 
simplu, clar şi, după convingerea 
noastră, corect: “pe parcursul cîtorva 
sute de pagini de revistă”? 

Poate să apară întrebarea: un a 
de prisos, care ar fi totuşi cazul să 
fie un al, de asemenea de prisos, este 
oare natural să constituie obiectul 
unei discuţii serioase în probleme de 
cultivare a limbii? Sau cel puţin 
obiectul unui eseu ca cel de faţă? 

Prin înseşi rîndurile acestea noi 
personal dăm un răspuns afirmativ la 
o atare întrebare. Nu se spune şi nu 
se scrie “In decursula (al) cîtorva ani” 
şi nici “Pe parcursul a (al) cîtorva sute 
de pagini de revistă”, ci In decursul 
cîtorva ani şi Pe parcursul cîtorva 
sute de pagini de revistă. Aici 
articolul — a, al — este pur şi simplu 
de prisos. 

Totuşi, de unde se ia greşeala 
consemnată, altfel zis — care este 
cauza apariţiei ei? 

Reflecţiile ne-au dus la frazele 
de tipul “Limba rusă ne-a fost băgată 
pe git pe parcursul a sute de ani” şi 
“Savantul dezvăluie adevărul despre 
românitatea noastră pe parcursul a 
sute de pagini”. Aici articolul a — şi 
nu al, care e corect, dar nu este 
plăcut la auz, — este obligator. Faptul 
că el apare şi în cazurile cînd între 
substantivul parcursul şi numeralul 
sute avem adjectivul multe se 
datorează numai şi numai autorului 
sau autorilor care, prin analogie cu 
frazele corecte de tipul celor citate de 
noi la urmă, îl folosesc în mod abuziv 


şi greşit. 


Irina CONDREA 
Chişinău 


UTILIZAREA 
VERBULUI A TREBUI 


Verbul a trebui se deosebeşte 
de celelalte verbe prin faptul că este 
impersonal prin conţinut şi unipersonal 
— prin formă. Aşa că, la orice 
persoană sau număr, el are aceeaşi 
formă — trebuie. Deci, corecte vor fi 
exprimările de tipul eu trebuie să 
plec, tu trebuie să pleci, noi trebuie 
să plecăm, ei trebuie să plece 
ş.a.m.d., iar cele în care se utilizează 
diverse forme de persoană sînt 
greşite; nu se recomandă să spunem 
tu trebuieşti să înveți, el trebuieşte să 
citească, noi trebuim să lucrăm — în 
toate cazurile forma corectă a verbului 
este trebuie. 

Fiind utilizat totdeauna în îmbi- 
nare cu alte verbe, trebuie impune şi 
anumite restricţii în privinţa con- 
juncţiilor care-i urmează. Astfel, 
corectă este îmbinarea cu con- 
junctivul — trebuie să plătească, 
trebuie să rezolve, dar nu se admite 
aici şi conjuncţia ca — trebuie ca să 
citească este de acum o construcţie 
greşită. 

Uneori vorbitorii pun în raport 
corelativ formele pentru ca să şi 
trebuie ca să, obţinînd nişte fraze de 
tipul: pentru ca să ajungi la gară, 
trebuie ca să mergi prin centru. Prima 
parte a frazei este corectă — pentru 
ca să ajungi la gară — iar în cea de-a 
doua parte ca este de prisos, fiind 
suficient trebuie să mergi prin centru. 
Sau un alt exemplu: pentru ca să devii 
un bun specialist, trebuie să înveți 
mult (incorect: trebuie ca să înveţi). 

insă, în cazul cînd pe lîngă al 
doilea verb apare un subiect, con- 
juncţia ca se va păstra, de exemplu 
în următorul enunţ: Trebuie ca şi 
părinţii să participe la festivitate. O 
îmbinare care nu este acceptată de 

limbajul-standard este trebuie de în 
cazuri de felul: trebuie de găsit o 
soluţie, trebuie de anunţat colectivul, 
trebuie de lucrat cu copiii etc. 
Asemenea formule sînt preferate, în 
special în limbajul administrativ, 
pentru forma lor impersonală, căci se 
afirmă doar în liniile cele mai generale 
că trebuie făcut un lucru, dar nu se 
spune concret cine îl va face — va 
găsi soluţia, va anunţa, va lucra. Dar, 
într-o exprimare îngrijită, verbul din 
asemenea îmbinări trebuie raportat la 
o persoană, la un subiect concret: 
elevii trebuie să învețe, noi trebuie 
să plătim, voi trebuie să găsiţi soluţia 
etc. 

Pentru a păstra caracterul im- 
personal al enunţului trebuie se poate 
utiliza cu participiul în îmbinări de 
felui: trebuie făcute modificări (in- 
corect: trebuie de făcut), trebuie 
propagate cunoştinţele, trebuie 
realizat programul, trebuie organizate 
grupe, trebuie organizate lucrările — 
în toate cazurile fără prepoziţia de. 

Expunerea va rămîne imper- 
sonală şi deci se va conforma rigorilor 
stilului administrativ şi atunci cînd 
trebuie va fi urmat de un verb la 
diateza pasivă, de exemplu: trebuie 
să fie calculate cheltuielile (incorect: 
trebuie de calculat), trebuie să fie 
anunţaţi membrii, trebuie să fie 
făcute modificări, trebuie să fie 
luate măsuri ş.a.m.d. Propoziţiile de 
mai sus pot fi redate şi în alt mod, 


care de asemenea respectă normele 
stilului administrativ — trebuie să se 
caiculeze, trebuie să se modifice, 
trebuie să se ia măsuri ş.a. Aceste 
formulări, bune pentru varianta scrisă, 
sînt totuşi, incomode la pronunțare 
din cauza îmbinării să se, uneori 
urmată de un cuvînt care începe tot 
cu se— să se separe, să se situeze, 
să se sistematizeze — sînt îmbinări 
care creează un vădit discomfort la 
rostire şi de aceea trebuie evitate în 
discurs. 

intr-un limbaj îngrijit verbului 
trebuie nu i se poate alătura prepoziţia 
de a, cu alte cuvinte, nu sînt corecte 
exprimările de tipui: trebuie de a 
rezolva problema, trebuie de a 
organiza concursul, trebuie de a găsi 
mijloace — toate acestea se vor 
reformula utilizîndu-se fie participiul, 
fie diateza pasivă: trebuie rezolvată 
problema sau trebuie să se rezolve 
problema. 

În general, acest de a nu poate 
să apară după verbe sau expresii 
impersonale, aşa încît nu sînt accep- 
tabile îmbinările trebuie de a găsi, e 
necesar de a motiva, e greu dea 
citi, e uşor de a scrie etc., care pot fi 
uşor reformulate: în loc de e greu de 
a cîştiga încrederea se va spune e 
greu să fie cîştigată încrederea sau e 
greu să cîştigăm încrederea. 

Nu sînt acceptabile nici enun- 
ţurile de acest fel: se recomandă de 
a începe, se interzice de a intra, se 
propune de a schimba, se recomandă 
de a folosi. Pentru asemenea cazuri 
există soluţii mai bune: se recomandă 
începerea, se interzice intrarea sau 
se recomandă să se folosească, se 
propune să se voteze etc. 

in general, trebuie avut în 
vedere faptul că de a poate să apară 
doar pe lîngă substantive, şi nu pe 
lîngă verbe. in mod constant, sînt 
însoţite de determinative introduse 
prin de a substantivele abstracte ce 
semnifică anumite aspecte spirituale, 
de exemplu: dorința de a învăța, 
plăcerea de a citi, necesitatea de a 
urma, posibilitatea de a comunica, 
intenția de a explica ş.a. lar pe lîngă 
verbe de a este nefiresc şi, de ceie 
mai multe ori, generează exprimări 
stîngace. 

VALORILE PRONUMELUI 
| REFLEXIV 

LA CAZUL ACUZATIV 

ÎN ROMÂNĂ 


Folosit exclusiv pe lîngă un verb, 
pronumele reflexiv (acuzativ, forma 
neaccentuată) se caracterizează în 
limba contemporană prin valori multiple. 
Astfel, s-a constatat că sintagma 
“pronume reflexiv + verb” comportă mai 
multe semnificaţii, fiind în multe cazuri 
ambiguă. Din această cauză ea 
necesită utilizarea unor mijloace con- 
textuale suplimentare care ar servi la 
dezambiguizarea ei. 

Funcţia de bază a pronumelui 
reflexiv este de a stabili identitatea 
referenţială a două dintre complinirile 
verbului. Aceasta înseamnă că, în cazul 
unui verb însoţit de un pronume reflexiv, 
în două dintre rolurile implicate de 
acţiunea verbală apare acelaşi referent. 
În felul acesta pronumele reflexiv nu 
numai că reprezintă în actul lingvistic 
concret un anumit referent învestit cu 
rolul de obiect al acţiunii, dar indică 
totodată şi raportul lui cu subiectul 
acţiunii, care este un raport de identitate 
referenţială. 

Alăturat unui verb, pronumele re- 
flexiv în cazul acuzativ arată că subiectul 
face o acţiune care se răsfrînge asupra 
lui, adică obiectul acţiunii este subiectul 
însuşi: Copilul se îmbracă de acum 
singur. Pe lîngă această valoare de 
bază, care, însă, nu este cea mai frec- 
ventă, pronumele reflexiv îndeplineşte 
şi alte roluri, servind la exprimarea unor 


semnificaţii îndepărtate, într-o măsură 
mai mare sau mai mică, de cea dintii. 
Aşadar, apărut iniţial ca marcă a iden- 
tităţii referenţiale a subiectului cu obiec- 
tul acţiunii, pronumele reflexiv (formele 
neaccentuate) şi-a extins sfera de utili- 
zare căpătînd valori suplimentare. 

În general, pronumele reflexiv 
(acuzativ, forma neaccentuată: mă, te, 
se, ne, vă, se) se foloseşte: 

1. ca element constitutiv al verbe- 
lor pronominale, cu următoarele valori: 

a) valoare reflexivă (marchează 
identitatea referenţială a subiectului cu 
obiectul acţiunii — cel care înfăptuieşte 
acţiunea este şi obiectul ei), 

b) valoare reciprocă (semnifică 
situaţii în al căror cadru fiecare partici- 
pant face o acţiune asupra altcuiva şi în 
acelaşi timp suferă acţiunea celuilalt), 

c) valoare intranzitivă (limitează 
acţiunea la sfera subiectului, anulînd 
ipostaza de obiect al acţiunii), 

d) valoare impersonală (mar- 
chează imposibilitatea stabilirii unui 
raport cu un subiect); 

2. ca morfem al diatezei medio- 
pasive. 

Să analizăm succint fiecare dintre 
aceste valori. 

1. Verbele cu valoare reflexivă sînt 
numite în gramatica românească verbe 
reflexiv-obiective. În plan semantic, ele 
denumesc acţiuni înfăptuite de subiect 
asupra lui însuşi: Băiatul se spală cu 
apă rece. După cum vedem, verbele în 
discuţie implică un singur participant 
care are rol de agent şi de pacient al 
propriei acţiuni. 

Pot fi folosite cu valoare reflexivă 
un număr relativ mic de verbe care 
exprimă acţiuni ale omului asupra 
propriului exterior (a se pieptăna, a se 
încălţa, a se îmbrăca), acţiuni verbale 
sau interioare, psihice (a se lăuda, a se 
analiza, a se cunoaşte). Alăturat unui 
asemenea verb, pronumele reflexiv în 
acuzativ exprimă reversibilitatea acţiunii 
asupra autorului ei, marcînd astfel dubla 
ipostază a subiectului: cea de partici- 
pant activ şi cea de participant pasiv?. 
Specific pentru formele neaccentuate 
aie pronumelui reflexiv cu o asemenea 
valoare este faptul că ele pot fi reluate, 
redundant uneori, prin formele accen- 
tuate ale aceluiaşi pronume: El se laudă 
deseori pe sine. Uneori sensul reflexiv 
este întărit cu ajutorul prefixelor auto- 
sau sine-: a se autodemasca, a se auto- 
cita, a se autodizolva, a se autoflagela, 

a se sinucide. 

2. Verbele cu valoare de recipro- 
citate desemnează acţiuni înfăptuite şi 
suferite — concomitent sau alternativ — 
de doi sau de mai mulţi participanţi: a 
se ajuta (unul pe altul), a se respecta 
(unul pe altul), a se vedea (unul pe altul) 
etc. Situaţia reciprocităţii are un caracter 
complex. Ea include două sau mai multe 
acţiuni cu sensuri de desfăşurare opuse, 
ale căror subiecte acţionează unul 
asupra celuilalt: Jon îl caută pe Radu + 
Radu îl caută pe lon = Ei (Radu şi lon) 
se caută unul pe altul. După cum vedem, 
fiecare dintre aceste acţiuni are ca punct 
de plecare şi ca punct de sosire diferiţi 
participanţi, însă, datorită multiplicării 
aceleiaşi acţiuni în cadrul situaţiei de 
reciprocitate, aceştia cumulează rolurile 
de agent şi de pacient. 

În cazul valorii de reciprocitate, 
pronumele reflexiv exprimă orientarea 
acţiunii de la un participant spre altul şi 
ipostazele activă şi pasivă ale acestora. 
Deci, ca şi în cazul valorii reflexive, 
pronumele cu valoare reciprocă mar- 
chează identitatea subiectului cu obiec- 
tul, cu deosebirea că în situaţia de la 
urmă participanţii îmbină nu ipostazele 
de subiect şi de obiect ale unei singure 
acţiuni, ci ale unor acţiuni opuse ca sens. 

Valoarea reciprocă este posibilă 
doar în cazul utilizării verbului la forma 
de plural, cf.: El se laudă (numai pe 
sine), dar Ei se laudă (fie pe sine înşişi, 
fie unii pe alții). După cum vedem, 
reciprocitatea, la fel ca şi reflexivitatea, 
este marcată cu ajutorul aceloraşi 
mijloace: formele neaccentuate ale 
pronumelui reflexiv (ne, vă, se). Astfel, 
coincidenţa mărcilor de exprimare a 
acestor două valori necesită utilizarea 
unor mijloace suplimentare de dezambi- 
guizaref, cum. ar fi construcţiile prono- 
minale unul pe altui, între ei sau adverbul 
reciproc: La nevoie prietenii se ajută 
unul pe altul; Aşa se numesc ei între ei. 
Valoarea reciprocă este întărită uneori 
şi cu ajutorul prefixelor inter- sau între-: 
a se intercondiţiona, a se întrepătrunde. 

3. Ca însoțitor al unui număr 
însemnat de verbe, pronumele refiexiv 
nu mai orientează acţiunea asupra 
subiectului însuşi, ci anulează transferul 
acţiunii dinspte un punct de plecare (su- 
biectul) spre un punct de sosire 
(obiectul). Pierzîndu-şi valoarea refle- 
xivă, pronumele în discuţie devine un 
element detranzitivator, un indice al 
caracterului intranzitiv al acţiunii verbaie 


semnalînd astfel absenţa poziţiei actan- 
tiale de obiect. În felul acesta, pronu- 
mele reflexiv limitează acţiunea la sfera 
subiectului, care apare în postura de 
unic participant activ implicat în între- 
gime în desfăşurarea procesului: a întrista 
(pe cineva) — a se întrista, a opri (pe 
cineva sau ceva) — a se opri, a rupe 
(ceva) — a se rupe. 

În funcţie de poziţia lor în sistemul 
limbii, verbele în cauză se împart în 
următoarele subgrupe: 

a) verbe pronominale intranzitive 
cu pereche nepronominală tranzitivă: a 
bucura — a se bucura, a începe — a se 
începe, a ruina — a se ruina. 

b) verbe pronominale intranzitive 
cu pereche nepronominală între care 
există deosebiri semantice mari: a duce 
— a se duce, a afla — a se afla, a îndura 
— a se îndura, a pleca — a se pleca, a 
uita — a se uita. 

c) verbe pronominale intranzitive 
fără pereche nepronominală: a se căi, 
a se mira, a se mîndri, a se răsti. 

În cazul lexemelor din prima 
subgrupă, corelaţia verb nepronominal/ 
verb pronominal exprimă opoziţia tran- 
zitiv / intranzitiv. Cele două perechi de 
verbe diferă doar prin trăsăturile “acţiune 
orientată asupra unui obiect extern” — 
“acţiune limitată la sfera subiectului 
însuşi”. Astfel, ocurenţa pronumelui 
reflexiv în acuzativ pe lîngă un verb iniţial 
tranzitiv (a supăra — a se supăra, a ridica 
— a se ridica) constituie un mijloc de 
exprimare a caracterului intranzitiv al 
verbului, fără a implica alte modificări 
ce ar afecta semantica lexicală a acestor 
verbe. În consecinţă, în structura seman- 
tică a pronumelui reflexiv s-a produs un 
transfer de la reflexivitate la intran- 
zitivitate. După cum relevă lucrările de 
specialitate, transferul în cauză se 
explică uşor. Trăsătura comună a acţiu- 
nilor reflexive (a se spăla) şi a celor in- 
tranzitive (a se apropia), trăsătură care 
a favorizat acest transfer, este limitarea 
acţiunii la sfera subiectuluis. 

În structura verbelor pronominale 
cu sens lexical deosebit de cel al 
perechii lor nepronominale (a se uita), 
precum şi în cazul verbelor fără pereche 
nepronominală (a se zbate), pronumele 
reflexiv, pe lîngă faptul că marchează 
caracterul intranzitiv al acţiunii, se con- 
stituie ca un formant lexical obligatoriu 
pentru exprimarea sensului lexical spe- 
cific al acestor verbe. În sistemul limbii, 
verbele în cauză se caracterizează prin 

autonomie deplină, reprezentînd unităţi 
lexicale distincte. 

4. De la utilizarea pronumelui 
reflexiv ca element detranzitivator s-a 
ajuns la o altă întrebuințare a lui — la 
cea de marcă a caracterului impersonal 
al verbului. Şi de data aceasta pronu- 
mele reflexiv este un indice al suprimării 
unei poziţii actanţiale, şi anume a poziţiei 
de subiect. Cu această valoare, pro- 
numele reflexiv se întilneşte în structura 
unor verbe care exprimă fenomene, stări 
ale mediului ambiant ce nu pot fi 
raportate la un anumit subiect: a se lu- 
mina, a se întuneca, a se însera, a se 
desprimăvăra. În enunţ, verbele imper- 
sonale se folosesc numai la persoana 
a Ill-a singular, fără a stabili relaţia cu 
un subiect. 

5. Pronumele reflexiv în acuzativ 
mai are funcţia de morfem al diatezei 
medio-pasive servind astfel la alcătuirea 
unor forme gramaticale ale verbului. În 
lucrări recente s-a stabilit că diatezele 
diferă, în primul rînd, prin perspectiva 
din care vorbitorul priveşte situaţia din 
realitate“. Astfel, diateza activă prezintă 
situaţia din punctul de vedere al subiec- 
tului (Columb a descoperit America); 
diateza pasivă descrie situaţia din 
punctul de vedere al obiectului (Ame- 
rica a fost descoperită de Columb); cea 
de a treia diateză — pe care o vom numi 
medio-pasivă — concentrează atenţia 
asupra acţiunii însăşi (În 71492 se des- 
coperă America). Subliniem că vom in- 
clude în această categorie reflexivul im- 
personal (Pe aici nu se trece) şi refle- 
xivul pasiv (Libertatea nu se cumpără). 

Prezentînd situaţia în ansamblu 
dintr-o perspectivă dinamică, construc- 
tiile medio-pasive permit vorbitorului să- 
şi concentreze atenţia asupra acelor 
participanţi şi circumstanţe, care inte- 
resează în actul concret de comunicare: 
obiectul direct şi indirect (Nemul- 
țumitului i se ia darul); obiectul direct şi 
instrumentul (Cu rîma mică se prinde 
peştele mare); obiectul direct şi circum- 
stanţa (Greşelile se plătesc scump); 
obiectul indirect şi circumstanţa (Mi s-a 
arătat spre uşă) etc. 

Din cauza confuziei cu alte valori, 
verbele în construcţiile medio-pasive se 
folosesc mai ales la persoana a lll-a şi 
cu subiecte-nume de inanimate. 
Cazurile de folosire a verbelor la diateza 
medio-pasivă şi la celelalte persoane 
sînt foarte rare: Te cunoşti după mers că 
eşti bolnav. 


Aşadar, pronumele reflexiv (acu- 
zativ, forma neaccentuată) serveşte la 
exprimarea a cinci semnificaţii diferite. 
În patru cazuri de utilizare pronumele 
reflexiv intră în componenţa verbelor 
pronominale marcînd fie modificarea 
sensului de desfăşurare a acţiunii (a 
lăuda pe cineva — a se lăuda pe sine — 
a se lăuda unul pe altul), fie anularea 
unei poziţii actanţiale (obiectul sau 
subiectul). În structura diatezei medio- 
pasive, pronumele reflexiv, mai ales 
forma de persoana a lil-a se, are funcţia 
de a schimba perspectiva de descriere 
a. situaţiei din realitate. 

Diferenţierea acestor valori ale 
pronumelui reflexiv se poate face numai 
cu ajutorul mijloacelor contextuale, cum 
ar fi semnificaţia verbului, prezenţa sau 
absenţa unor compliniri, precum şi 
relaţia lor cu acţiunea verbală. În unele 
cazuri, drept criteriu de verificare poate 
servi şi posibilitatea reluării formelor 
neaccentuate prin formele accentuate 
sau prin anumite. construcţii pronomi- 
nale. 

[.M., Mcropuueckaa rpaMmmaruka 
ppanuysckoro s3bika, Sankt-Pe- 
tersburg, 1990, p. 171. 

ê Manoliu Manea, M., Grama- 
tică, pragmasemantică şi discurs, 
Bucureşti, 1993, p. 92. 

PREDICATIVITATE 

ŞI ATRIBUTIVITATE: 
RE-DIMENSIONAREA 
PRAGMATICĂ 

A CONCEPTELOR 


Purtătorul unei limbi nu numai 
că emite sunete şi cuvinte, ci le şi 
aranjează într-o anumită ordine, le 
reproduce pe cele codificate deja şi 
astfel produce vorbirea, a cărei unitate 
de bază este enunţul'. Obiectul prag- 
malingvisticii îl constituie unităţile 
vorbirii “de la şi pînă la”, adică tot ce 
se întîmplă de la sunet pînă la enunţ 
(discurs). Din moment ce pragmatica 
presupune prezenţa obligatorie a 
emiţătorului şi a receptorului, ceea ce 
implică alteritatea ca o dimensiune 
intrinsecă a limbajului?, comunicarea 
nu se poate produce decît prin 
intermediul. enunţurilor, care se 
caracterizează prin trăsătura lor 
definitorie — predicativitatea. Din cîte 
se ştie, anume predicativitatea con- 
feră statut de unităţi comunicative nu 
numai enunţurilor şi cuvintelor, ci 
chiar şi sunetelor (inutil să amintim 
de celebrul “!” din limba latină? ca 
model de cel mai scurt enunţ. “Cuvîn- 
tul care exprima, la începuturile lim- 
bajului, o frază indicativă nediferen- 
țiată avea, foarte probabil, o funcţie 
predicativă” constată, în acord cu 
mulţi alţi cercetători, Henri Wald“. 


Ceea ce însă atrage atenţia într-un 
mod cu adevărat surprinzător este 
tocmai faptul că prin limbajul poetic 
actual deseori se încearcă o revenire 
la începuturile limbajului, o întoarcere 
la semnificaţiile cuvîntului, o re-onti- 
cizare a lui. Re-semnificarea pe care 
o putem urmări efectiv în textele 
supuse analizelor aduce în prim-plan 
şi un alt aspect al problemei, la fel de 
simptomatic sugestiv: destrămarea 
“armăturii sacre a sintaxei (subiect / 
predicat): textul nu mai are fraza ca 
model; este adesea un jet puternic de 
cuvinte, o panglică de infra-limbă”*. 
Pragmatica sintactică ajunge 
astfel să echivaleze cu predicaţia, 
adică cu referirea la realitatea celor 
enuntate. În pofida restricţiilor ce i se 
impun, predicaţia s-a extins imens la 
toate nivelurile limbii, cercetătorului 
revenindu-i sinuoasa problemă de 


identificare a ei nu doar în enunţ, nici 


doar în cuvînt, ci dincolo de el. 
Intertextualitatea devine nu numai o 
problemă a criticii literare ci şi a 
lingvisticii”. Şi cu toate acestea e greu 
să nu cazi de acord cu C. Crişan cînd 
afirmă: “Încărcat de sensuri şi sino- 
nimii, de revelații şi taine contradic- 
torii, cuvîntul a ajuns să spună prea 
mult”. Acest “prea mult e tot un fel 
de predicaţie, ce se datorează de astă 
dată unui purtător abstract de limbaj 
sau unui individ-creator, veşnic nemul- 
tumit de capacitatea cuvîntului, care-l 
determină să-l “biciuiască... pentru 
ceea ce el (cuvîntul) poate sau nu 
poate să spună”?. in căutarea predi- 
caţiei cuvîntului în sens larg ne lovim 
de aceleaşi probleme pe care le pune 
şi pragmatica. 

Unitatea fundamentală a prag- 
masintaxei este enunţul, care în 
calitatea sa de semn complex, este 
alcătuit din alte semne, mai “simple”, 
de nivel subierarhic. Fenomenele 


* Limbajul poeziei postmoder- 
niste, se pare, seamănă întrucîtva cu 
acea “vorbire sălbatică” (situată la alte 
înălţimi, bineînţeles!), care “era: ceea ce 
este în chip veşnic şi trufaş în afara 
frazei. Atunci în mod virtual, toată lingvis- 
tica se prăbuşea, ea care nu crede decît 
în frază şi care a atribuit o demnitate 
exorbitantă sintaxei predicative (ca 
formă a unei logici, a unei raţionalităţi)”€. 

pragmatice se manifestă şi “înăuntru!” 
enunţului, între semnele lui consti- 
tuente, ceea ce generează, cel puţin, 
două direcţii fundamentale ale studiilor 
de pragmasintactică: pragmatica 
enunţțului şi pragmatica elemen- 
telor enunţului. 

Pornind de la postulatul celui 
care a pus bazele pragmaticii, Ch. 
Morris: “ pragmatica se ocupă de apa- 
riţia, întrebuinţarea şi influenţa sem- 
nelor”* (s.n.— E. U.), trebuie să avem 
în vedere că atunci cînd e vorba de 
întrebuinţarea semnului în centrul 
atenţiei revine atitudinea vorbitorului 
faţă de semn, precum şi mijloacele şi 
scopurile întrebuinţării lui. Anume ca- 
racteristica intensională a semnului îi 
permite emiţătorului “(conştient sau 
intuitiv) să aleagă din şirurile de vari- 
ante existente în limbă acele mijloace, 
care în fiece act concret de comuni- 
care ar corespunde în gradul cel mai 
înalt, după părerea lui, intenţiei sale 
comunicative”. 

Faptul că reperul contextual 
este unul de bază pentru pragmatică 
trimite la ideea dependenţei foarte 
mari a cuvîntului faţă de vorbitor, de 
situaţie, de cadrul temporal etc. Cu- 
vîntul abstractizat, al limbii, diferă de 
cuvîntul concret, al vorbirii, acesta din 
urmă devenind în textul poetic, bună- 
oară, “dependent de context, ambiguu, 
multiplu caracterizator, vizionar şi 
simbolic”"!. Atributului, de exemplu, 
dacă ar fi să apreciem acest element 
al sintaxei prin prisma pragmaticii, îi 
revine cel mai de seamă loc în reper- 
toriul figurilor de stil. Însăşi menirea 
lui ontică este de afi “însuşire” a unui 
obiect sau fenomen, fără de care 
acestea nu pot fi concepute. Atributul 
ca un dat ontic poate fi predicativizat, 
adică separat prin predicat de obiectul- 
subiect sau de fenomenul-subiect. De 
fapt, nici nu e cazul să se stabilească 
limite tranşante între atribuie“ (atri- 
buire) şi predicaţie (predicare)**, căci 
ele nici nu există. 

Actualizarea, aproape fără nici 


* Sensul lui lexicografic nu este 
cu totul depărtat de tema discuţiei 
noastre, căci a atribui deja înseamnă un 
act de predicaţie. 

** A rostio predică, de asemenea, 
poartă în străfunduri o idee mai largă 
de predicativitate. 


un fel de impedimente, a unei îmbinări 
atributive de cuvinte şi a reducerii 
astfel a handicapului ei comunicativ 
o plasează cu uşurinţă în rîndul enun- 
ţurilor; la fel cum şi enunţul poate par- 
curge un drum invers, depredicativi- 
zator, intrînd în lumea îmbinărilor de 
cuvinte, fără însă a se transforma 
într-o entitate statică, moartă, lipsită 
de facultăţi predicative. Acestea se 
conservează în tipare ordinare sau 
neobişnuite, atrăgînd elemente moda- 
lizatoare, temporalizatoare, persona- 
lizatoare, care sînt considerate, în 
mod tradiţional, virtuţi doar predica- 
tive. De aici reiese clar necesitatea 
reconsiderării naturii îmbinării atribu- 
tive, recunoscîndu-i capacităţile predi- 
cative, precum şi a predicatului, care, 
“spunînd ceva despre subiect”, îl ca- 
racterizează şi îl distinge de alte 
subiecte, întocmai cum “o face” şi atri- 
butul. _ 

În textul poetic ceea ce numim 
tradiţional atribut ocupă poziţiile sin- 
tactice ale predicatului logic; noul 
informaţional care i se pretinde, de 
regulă, predicatului, îl ocupă frecvent 
realizatorii funcţiei atributului şi foarte 
frecvent noul informaţional “atributiv” 
întrece noul “predicativ”. 

Poeticul produce o distrugere a 
ierarhiilor sintactice, el destramă orice 
norme, impune topici implicit predi- 
cative, realizează poziţii care contra- 
vin legilor gramaticale, avînd un singur 
scop: influențarea receptorului, reali- 
zînd, deci, un scop preponderent prag- 
matic. Cercetătorul poeticului nu face 
decît “calea inversă celei utilizate de 
poet, care-şi arată arta într-un anumit 
mod de sintagmatizare a paradig- 
melor”, scoțînd “elementele din ordi- 
nea lor în discurs” şi aşezîndu-le “în 
diferite sisteme, unde aceste elemen- 
te contractează anumite opoziții care 
lămuresc mai bine natura şi raporturile 
lor mutuale” *. 

Am insistat asupra acestor coor- 
donate interpretative pentru că ele ne 
oferă o revizuire a limitelor funcţionale 
atît ale predicatului, cît şi ale atribu- 
tului. Căci cum putem delimita, în 
cadrul unei gramatici tradiţionale, un 
atribut veritabil de un atribut circum- 
stanţial? Nicidecum. Pentru că situ- 
aţiile în care îşi găsesc realizare sînt 
identice şi numai formal diferă. Struc- 
turile de adîncime scot la suprafaţă 

relaţii predicative circumstanţializate 
care pun atributul propriu-zis în rîndul 
atributelor “circumstanţiale”. De exem- 
plu: Apa lină rupe malul (P., p. 32) = 
Apa, deşi e lină, rupe malul, sau Butu- 
ruga mică răstoarnă carul mare (P., 
p. 66), sau Casa nemăturată oaspeți 
aşteaptă (P., p. 91) etc. Multe dintre 
subordonatele atributive relevă cu pri- 
sosinţă existenţa unor relaţii de natură 
cauzală, concesivă, temporală, spa- 
ţială, condiţională etc. care nu se pot 
depista cu aceeaşi uşurinţă şi la nive- 
lul de adîncime al atributului, tocmai 
în virtutea acestui tip de structură 
ascunsă. In asemenea situaţii se 
impune atenţiei noastre problema 
interferenţei funcţiilor, în special a celor 
predicativ-atributive, dar şi a celor atri- 
butiv-completive, inclusiv circum- 
stanţiale, care provoacă numeroase 
dificultăţi la identificare. Cum se va 
descurca elevul analizînd enunţuri de 
felul: Frumos, chipeş, avea o uitătură 
vie şi cam ascunsă, de nu-l ghiceai 
ce ar vrea şi ce n-ar vrea. Mustăţi 
negre şi dese. (...) Cămaşa pe el, ca 
floarea (Dv., p. 18); Pervazurile uşei 
curate ca un pahar; prispa din faţă 
lipită cu pămînt galben (Dv., p. 11); 
Fata Chivului e cum arar se mai află 
sub soare. Chipul ei parc-ar fi zugrăvit: 
alb, şi cu două răsuri pe obraji. Ochii 
negri ca mura, frumoşi de pică, dar 
cînd îi încruntă te sperie ca-ntu- 
nericul.. Părul lins, cu unde albăs- 
trui (Dv., p. 13)? Acestea sînt, fără 
îndoială, realizări predicativ-atributive 
sau atributiv-predicative, fapt care 
reclamă, după opinia noastră, o re- 
dimensionare a conceptelor. 

Textul oferă dimensiuni mai largi 
funcţiilor sintactice, permiţind o inter- 
pătrundere şi o intercondiţionare a lor. 
O analiză sintactico-pragmatică, pen- 
tru care pledăm (şi în şcoala gene- 
rală, şi în învățămîntul superior), ar 
înlătura mai multe divergențe de inter- 
pretare, facilitînd înţelegerea semnului 
lingval şi a menirii lui. Astfel, cîmpul 
atributivităţii, interferînd cu cel al pre- 
dicativităţii, urmează să fie extins şi 
asupra atributului verbal, neglijat de 
gramaticile şcolăreşti!!. Foarte evi- 
dentă apare această continuitate gra- 
maticală şi semnificativă în enunţurile- 
maxime sau în proverbe: Arborele 
mare cade tare (P., p. 35), Miţa 
blîndă zgiîrie rău (P., p. 118) etc. 


Optica pragmatică ar evidenția 
inconsecvenţa clasificării prea rigide 
a atributelor. În gramatică s-ar putea 
opera eficient şi absolut justificat cu 
categorii ca atribut-predicat (fru- 
moasa femeie...), atribut-comple- 
ment (casa de dincolo) ş. a. Aseme- 
nea procedură nu ar trebui să compli- 
ce, ci, dimpotrivă, să contribuie la 
explicitarea cazurilor de utilizare 
concretă. 

Robert C. Staineker menţiona că 
pragmatica se ocupă de studierea 
actelor de limbaj şi a contextelor în 
care ele se produc“. Contextul a deve- 
nit un imperativ în studiul gramaticii; 
fără el nu putem stabili decît apro- 
ximativ adevărata încărcătură functio- 
nală a elementelor enunţului. lată un 
exemplu: 

1. Isteaţa nemţoaică (Ecaterina 
a Il-a — E.U.) ştia să ducă lucrurile 
în aşa fel ca supuşii să moară cu 
numele împărătesei lor pe buze (D., 
p. 63-64). 

2. Vicleană, isteaţă, bine infor- 
mată despre sărăcia şi mizeria 
poporului rus, Ecaterina, din cînd în 
cînd, orbea lumea cu bogăţiile şi 
fanteziile curţii sale (D., p. 64). 

3. Stătea zveltă, isteaţă, tînără, 
cu capul sus (D., p. 78). 

În toate cele trei enunţuri avem 
atribute-predicate ; în primul exem- 
plu — un atribut cauzal, deşi neizolat, 
gradul de predicaţie fiind indicat şi de 
topica inversată; în al doilea exem- 
plu — un atribut izolat, element al unei 
construcţii gerunziale eliptice, de 
asemenea cauzal; în cel de-al treilea 
exemplu — un atribut numit de tradiţie 
“circumstanţial!”. Nuanţele concesiv- 
cauzale le depistăm iarăşi într-un con- 
text mai larg: 

. ce mult ar fi dat să poată 
scăpa odată de aceşti doi zăluzi, 
pentru a se ghemui pe canapea, sub 
blînda şi primitoarea plapumă... 

Nu se putea, pentru simplul 
motiv că era împărăteasa acestor doi 
porumbei. Puterea unui împărat se 
realizează în primul rînd prin voinţă. 
Lucruri cunoscute... S-a aşezat, dar, 
pe marginea canapelei. Stătea zveltă, 
isteaţă, tînără, cu capul sus. Fireşte, 
nu e deloc uşor, la şaizeci de ani, să 
te ţii de parcă ai fi avut şaisprezece, 
dar ochii de capră sălbatică o urmă- 
reau țintă, şi era de datoria măriei sale 

să domine nu numai prin voinţă, ci şi 
prin eleganţă (D., p. 78). 

Şi-atunci, în mod firesc şi logic 
ne întrebăm: care mai este deo- 
sebirea între realizările celor trei 
atribute? Contextul ne demonstrează 
că ele sînt echivalente. 

Poziţia atributului o ocupă, de 
regulă, cuvintele cele mai semni- 
ficative; adjectivul ca realizator de 
bază al acestei funcții, este repre- 
zentat de logoformele cele mai încăr- 
cate de emotivitate. Miînuirea artei 
epitetului a fost în perioada roman- 
tismului o virtute a scrisului / scriiturii. 
Căpătînd o nouă viaţă în epoca mo- 
dernă, atributul-epitet, atributul-meta- 
foră, atributul-metonimie etc. recon- 
struiesc arsenalul unei gramatici 
poetice, care constituie şi ea obiectul 
pragmaticii, care e un gen de grama- 
tică a comportării verbale a omului în 
societate sau în poezie, ca lume 
imaginară. În acest limbaj omenesc, 
ca instrument de acţiune socială şi 
individuală, în baza unui sistem de 
norme, postulate şi strategii, “pragma- 
tica atributului” ar reprezenta, fără 
îndoială, una dintre cele mai promiţă- 
toare direcţii ale pragmaticii lingvo- 
sintactice. 

Concluziile la care ne conduc, 
neîndoielnic, cele enunțate mai sus 
sînt următoarele: 

1) atributivitatea în consonanţă 
cu predicativitatea', necesită o 
descriere integrală contextualizată; 

2) cadrul semiotic, în parte cel 
pragmatic, face posibilă interpretarea 
mult mai largă a categoriei de atribu- 
tivitate, în ea găsindu-şi perfect locul 
toate tipurile de atribut (actualizat, 
static, circumstanţial, verbal), repre- 
zentînd esențe mai mult sau mai puţin 
identice; 

3) în descrierea sintactico-se- 
mantico-pragmatică a figurilor de stil 
(a tropilor), atributul dispune de un loc 
privilegiat, ocupînd frecvent poziţii 
preponderent predicative; 

4) dintre cele două funcțiuni ale 
limbajului, aceea de a numi şi aceea 
de a spune ceva”, îmbinarea atri- 
butivă poetică, recunoscîndu-le pe 
ambele, dă prioritate celei de a doua — 
ea spune din ce în ce mai mult, cap- 
tînd şi degajînd predicaţie; 

5) toate acestea sînt o pledoarie 
pentru o introducere dozată (dar neîn- 
tîrziată) a perspectivei semiotice prin 


terminologizarea compartimentelor 
respective ale unor viitoare gramatici 
pentru uzul claselor de liceu specia- 
lizat, precum şi pentru facultăţile de 
filologie, fapt ce ar facilita înţelegerea 
limbii ca sistem semiotic. 

AFIRMAŢIA — 
ECHIVALENTA 
NEGAŢIEI SEMANTICE 


Se ştie că dintre cele douătipuri 
de enunţuri întemeiate pe opoziţia 
logico-semantică afirmativ-negativ, 
enunţurile afirmative confirmă ceea ce 
se instituie în actul de comunicare [1, 
p. 133] şi se caracterizează prin 
aspectul pozitiv al actualizării planului 
semantic [2, p. 365]. 

Spre deosebire de enunţurile ne- 
gative, marcate pozitiv prin mijloace 
specifice explicite — adverbul nu pe 
lîngă nucleul predicaţional central (2, 
p. 365] — semnificaţia afirmativă, la 
nivelul expresiei, este marcată nega- 
tiv. Cu alte cuvinte, lipsa adverbului 
de negaţie de pe lîngă predicat este 
unicul indiciu al enunţurilor pozitive, 
ele aflîndu-se în opoziţie semantică 
cu cele negative. 

Interogaţia retorică (IR) cu as- 
pect pozitiv “încalcă” această regula- 
ritate şi intră în raport de sinonimie, 
nu de opoziţie semantică, cu enunţuri 
asertive negative. 

Aşadar, surpriza pe care ne-o 
provoacă astfel de enunţuri este dublă. 
Pe de o parte, ea constă în folosirea 
“anomalică” a elementului interogativ, 
întrucît are loc neutralizarea semei 
“interogativitate”, propoziţia interoga- 
tivă ca formă realizînd semnificaţia 
unei aserţiuni. Pe de altă parte, neutra- 
lizarea se extinde şi la nivelul calităţii 
comunicării: propoziţia pozitivă din 
punct de vedere formal are sens nega- 
tiv, ceea ce reprezintă aşa-numita 
negatie expletivă [3, p. 148]. 

Pornind de la postulatul lui Spi- 
noza. Omnis determinatio negatio est, 
profesorul Petre Botezatu ajunge la 
concluzia că “fiecare afirmație include 
o negatie, fiecare negaţie naşte o 
afirmaţie” [4, p. 189]. 


Să urmărim exemplele: 

(1) Căci stă oare destoinicia 
unei naţiuni în vreun raport cu întin- 
derea teritoriului pe care ea îl ocupă? 
[5, p. 121]. 

(2) Dar poate oare să existe o 
judecată dreaptă într-o societate ba- 
zată pe minciună? [6, p.2]. 

Deşi marcate prin prezenţa 
adverbului interogativ dubitativ oare, 
interogaţiiie de mai sus nu implică un 
conţinut situat sub semnul îndoielii şi 
sînt dovada exemplară a contradicţiei 
între planul expresiei şi cel semantic. 
Avînd în planul expresiei mărcile 
caracteristice interogativelor, exem- 
plele citate au totuşi un caracter 
asertiv. Utilizat retoric, adverbul oare 
se dezinterogativizează şi plasează 
comunicarea în registrul negaţiei impli- 
cite, căci autorii ştiu prea bine că 
destoinicia unei naţiuni nicidecum nu 
stă în vreun raport cu întinderea terito- 
riului pe care aceasta îl ocupă şi că 
nu poate, categoric, să existe o jude- 
cată dreaptă într-un stat bazat pe 
minciună. 

Trecute prin faza interogativ- 
retorică, aceste judecăţi se subiecti- 
vează din perspectiva atitudinii su- 
biectului vorbitor faţă de cele comu- 
nicate. Transpunerea interogaţiei în 
enunţiativă negativă îi sacrifică primei 
latura expresivă, iar din punct de 
vedere strict intelectual, ele nu diferă. 

intrebîndu-se formal: 

E însă oare bine de a vorbi unui 
popor redeşteptat de curînd la o viață 
nouă pe tonul unui Hamlet, al cărui 
cuget era acoperit de valul celei mai 
negre melancolii, sau în limbajul unui 
Schopenhauer, care detestă viaţa ca 
cea mai nenorocită sarcină pe acest 
pămînt? [7, p. 188], Barbu Delavran- 
cea, prin construcţii afirmative, pune 
în circuit conţinuturi negative bine 
reliefate. Stabilind echivalenta logico- 
semantică între interogaţie şi aser- 
ţiune, între afirmaţie şi negatie, inser- 
ţia în structura interogativei a subor- 
donatelor atributive constituie argu- 
mentul unicului răspuns posibil, reali- 
tatea faptului despre care se întreabă 
fiind evidentă. 

Or, răspunsul implicat în intero- 
gaţie poate fi formulat diferit, dar tot- 
deauna va avea sens negativ: nu e 
bine (negaţie obişnuită, propriu-zisă); 

sigur că nu e bine (ataşarea adverbului 
modalizant accentuează certitudinea 
răspunsului); ba nu e bine deloc 
(negatie intensă, întărită cu ajutorul 
altor adverbe sau locuţiuni adverbiale) 
să vorbeşti unui popor redeşteptat de 
curînd pe tonul unui Hamlet sau în 
limbajul unui Schopenhauer. 

E lesne de observat că deghi- 
zarea semnificatului negativ în înveliş 
semnificant interogativ-afirmativ con- 
tribuie ia intensificarea ideii de negare 
(lucru uşor verificat prin efectuarea 
operaţiilor transformaţionale), astfel 
sporind forţa argumentativ-persuasivă 
a mesajului. 

Regizate în manieră retorică, 
interogaţiile afirmative determină 
formularea unei concluzii de factură 
negativă şi nu o impun autoritar, prin 
formulări categorice. 

Cu toate că IR îşi construieşte 
dispozitivul structural după modelul 
interogativelor propriu-zise, expri- 
marea implicită a singurului răspuns 
posibil e motivată şi de unele parti- 
cularităţi în organizarea enunţului. În 
opinia cercetătorului D. Irimia [2, p. 
363] două trăsături îi fixează întrebării 
identitatea interogativ-retorică. Vom 
menţiona şi noi că însoţirea 
elementelor interogative de adjectivul 
altul (alta) sau compuse pe baza lui, 
prezenţa în context a unor compara- 
tive/superlative adjectivale sau adver- 
biale, precum şi introducerea elemen- 
telor restrictive decit, dacă nu facili- 
tează depistarea sensului fără referi- 
re la macrotext. 

lată şi exemplele: 

(1) Poate fi o mai vastă şi mai 
legitimă mîndrie a unui neam decît 
saltul acesta dincolo de istorie, intra- 
rea aceasta în etemitate printr-o mare 
creație spirituală, care poartă cu ea 
toate virtuțile rasei? [8, p. 128]. . 

(2) Putea fi ceva mai cuviincios 
şi mai corespunzător simţimîntului 
de veneraţiune ce viază în tot românul 
pentru memoria lui Ştefan-Vodă decît 
să participe poporul, în masa lui cea 
mai compactă, la serbarea numelui 
marelui demn şi să-i depună închină- 
rile lui de aproape?!... [5, p. 479]. 

Graţie prezenţei în interogaţie a 
adjectivelor la gradul comparativ, 
acompaniate de adverbul de restricţie, 
răspunsurile nu se lasă mult aşteptate, 
ele fiind sugerate foarte clar de însăşi 


structura IR. 

Exteriorizarea explicită a răs- 
punsurilor se reduce la următoarele 
negaţii: (1) nu poate fi o mai vastă şi 
mai legitimă mîndrie decît... şi (2) nu 
putea fi ceva mai cuviincios decit... 

Menţinîndu-ne pe această direc- 
ţie de gîndire, vom mai adăuga că 
transformele negative generează, la 
rîndul lor, semnificaţii afirmative favo- 
rizînd echivalenţa comparativului cu 
superiativul relativ: (1) numai saltul 
acesta dincolo de istorie poate fi cea 
mai vastă şi mai legitimă mîndrie a 
unui neam; (2) numai participarea 
poporului la serbarea numelui marelui 
domn putea fi cel mai cuviincios 
simțămînt de venerație ce viază în tot 
românul pentru memoria lui Ştefan- 
Vodă. 

Coexistenţa paşnică, într-o sin- 
gură structură, a afirmației şi a nega- 
tiei, ele generîndu-se reciproc, pro- 
bează dimensiunea retorică a urmă- 
toarei interogaţii: 

Oare Mircea |, în cei 38 de ani, 
Ştefan cel Mare în cei 46 de ani ai 
domniilor lor au avut o altă preocupare 
decît neatîrarea ţării? (5, p. 225). 

Fireşte, şi de această dată, 
intenţia autorului nu este de a întreba, 
ci de a spune în cunoştinţă de cauză 
şi cît mai reliefat că marii repre- 
zentanţi din trecut ai neamului nu au 
avut o altă preocupare decît neatîr- 
narea ţării, ceea ce, transpus în alt 
limbaj, ar sinonimiza cu afirmaţia: 
numai neatîrnarea ţării a fost pentru 
Mircea | şi Ştefan cel Mare cea mai 
nobilă preocupare. 

incheind discuţia cu privire la 
particularităţile realizate la nivelul or- 
ganizării IR totale, dorim să accen- 
tuăm că acestea sînt caracteristice 
şi interogaţiilor parţiale. 

Dat fiind faptul că ele parcurg 
aceleaşi operaţii interpretative, din 
care se deduce cu uşurinţă sensul, 
să urmărim exemplele fără a le co- 
menta: 

(1) Astăzi, cînd lumea este do- 
minată de superputeri militare şi nu 
numai militare, prin ce altceva, dacă 
nu prin gîndirea filozofică, prin creația 
literară şi artistică, poate să răzbată 
o ţară cum este România? [9, p. 140- 
141]. 

(2) Insă cine-a introdus mizeria 
aceasta economică şi intelectuală, 

domnia ineptiei şi a ignoraţiei, dacă 
nu liberalismul? [5, p. 430]. 

(3) Dar ce este legea naţiona- 
lităţilor, ce autonomia confesiunilor 
decit drept public? [5, p.471]. 

Din cele ilustrate pînă aici, con- 
cluzionăm că IR cu aspect pozitiv, 
beneficiind de mărcile interogativelor 
reale sau de particularităţi structurale 
specifice, exprimă implicit, în orice 
anturaj contextual, informaţii cu încăr- 
cătură semantică negativă. 

Prilejuită de expresivitate şi 
persuasiune, capacitatea afirmației de 
a dezvolta negaţii (intense, individu- 
alizate, categorice) ne-a determinat să 
credem că ne aflăm în prezenţa unui 
operator logico-semantic (nu lingvistic) 
care justifică opoziţia negaţie formală 
— negatie semantică. 

Caracterul implicit al celui de-al 
doilea termen al dihotomiei poate fi 
sustinut în baza IR parţiale, ce cuprind 
în sfera de extensie a interogaţiei 
oricare altă parte de propoziţie decît 
predicatul. 

in continuare, vom analiza cele 
mai frecvente modele interogativ-re- 
torice a căror identitate, pe lîngă into- 
naţia specifică, este marcată de di- 
verse elemente interogative (pronu- 
me/adjective, adverbe interogative): 

Cine: 

Cine arfi îndrăznit p-aproape de 
Unire să zică unui muntean că Mol- 
dova nu e patria lui sau unui moldo- 
vean că în Muntenia n-ar fi ţara lui? 
[7, p. 404]. 

Cine ar fi îndrăznit să spuie 
munteanului că n-ar fi moldovean şi 
moldoveanului că n-ar fi muntean? [...] 

Cine ar îndrăzni să spuie lui 
Goga şi Lucaci că nu sînt cetăţeni 
români? Cine ar fi neghiobul nesimtit 
care să nu vază în alegerea lor (în 
parlamentul român — S.C.) un semn 
premergător al zilei de mîine, al zilei 
de jertfă, de întregire şi de glorie? [7, 
p. 406]. 

E de observat că pronumele 
interogativ cine, însoţind un verb la 
potenţial prezent, dar mai ales perfect, 
creează toate premisele pentru un 
eventual răspuns negativ. Astfel, in- 
terogativele Cine ar fi îndrăznit? 
(repetate) sau Cine ar îndrăzni? “trimit” 
la “nume” (masă de oameni) dintre 
care nici unul nu poate avea legătură 
cu acţiunea vizată. Pronumele din 


aserţiunea echivalentă ca sens Ni- 
meni n-ar fi îndrăznit reprezintă ter- 
menul negativ al pronumelor neho- 
tărîte înscrise în raportul totalitate- 
partitivitate. Negarea supoziţiei pri- 
mare cineva/unii ar fi îndrăznit invali- 
dează, în chip logic, subiectul marcat 
prin totalitate (toţi), ceea ce conduce, 
în cele din urmă, la impersonalizarea 
enunţului: nu s-ar fi îndrăznit să se 
zică... 

Ce: 

N-avem cultul amintirilor. Am 
fost zbuciumaţi din cale-afară. Ce 
ştiam noi, pîn-acum 50 de ani, de ce 
se va întîmpla cu viața noastră, cu 
pomul pe care-l sădeam, cu bruma de 
gospodărie cîtă puteam înfiripa între 
două primejdii? [10, p. 349]. 

Avînd ca echivalent semantic o 
negativă categorică, IR conţine supli- 
mentar şi o nuanţă de regret pe care 
n-o poate surprinde cu exactitate 
enunţiativa: Nimic nu ştiam noi (nu se 
ştia), pîn-acum 50 de ani... 

În ipostaza de adjectiv pronomi- 
nal ce favorizează corelaţia sa cu nici 
un (nici o): 

Dar ce interes aveam eu, şi ce 
interes are orice scriitor să imite pe 
altcineva, să imite alt scriitor, altă 
carte? Chiar dacă realitatea ne-ar 
ispiti s-o facem [9, p. 86]. 

Semnificaţia indubitabii retorică 
e confirmată de implicarea răspun- 
sului în interogaţie, ca rezultat al negă- 
rii presupoziţiei că scriitorul ar avea 
vreun interes să imite pe altcineva. 
În acest sens, formularea interogativă 
ce interes aveam eu? dovedeşte, în 
plan logico-semantic, identitatea sa cu 
enunţul asertiv nu aveam nici un 
interes. 

Atunci cînd Eminescu se întreba 
la 1882: 

intr-adevăr, ce patriotism poate 
fi acel care simulează a apăra inte- 
resele țării pe cînd în realitate cesti- 
unile s-a pus la cale? [5, p. 390], el 
nega, de fapt, manifestările unui ase- 
menea patriotism, desconsiderîndu-l, 
căci nu poate fi vorba de patriotism 
care simulează apărarea intereselor 
ţării (valoarea negativă e sugerată şi 
de inserţia incidentului într-adevăr). 
Vom adăuga că asupra calităţii nega- 
tive a judecății ce a servit drept bază 
generativă a interogaţiei, indică şi 
verbul modal a putea — verbele mo- 

dale sau echivalentele lor semantice, 
conjunctivul verbului de bază, alături 
de intonatie şi anturajul contextual, au 
un rol decisiv în formulările interoga- 
tive cu funcţii secundare, derivate 
[11, p. 157]. 

In structurile supuse analizei, 
prin interogativul ce desemnează 
cantitatea, se pune în evidenţă cores- 
pondenţa cît (cîtă, cîţi, cîte) — puțin 
fără a afecta calitatea pozitivă a comu- 
nicării. 

ingrijorat că de literatura didac- 
tică “nu se ocupă deloc cei ce se stră- 
duiesc cu fixarea limbii literare”, Geor- 
ge Coşbuc se întreabă: 

Cîţi dintre scriitorii noştri literari 
ştiu ce literatură didactică avem noi 
şi cum e scrisă? [12, p. 301]. 

Interogativa de mai sus transmi- 
te convingerea autorului că puţini 
dintre scriitori cunosc starea reală în 
“acest domeniu şi exprimă implicit, pe 
lîngă notele de regret, şi un îndemn 
spre redresarea situaţiei. 

Se întîmplă însă aici un lucru 
curios. În universul nostru empiric 
puțin se opune lui mult. Afirmînd că 
puţini ştiu, negăm posibilitatea înfăp- 
tuirii acţiunii pentru cei mulţi. Or, dacă 
puţini ştiu, înseamnă că mulţi nu ştiu. 
Cu adevărat, nu există afirmaţie ne- 
contaminată de aspecte negative, 
precum nu există negaţie incapabilă 
să dea naştere unei afirmaţii. 

Adverbul interogativ unde (cu 


trăsătura semantică loc) dezvoltă sen- 
sul termenului negat din opoziţia binară 
pretutindeni — nicăieri: 

Dar unde aţi mai văzut o litera- 
tură tipărind numai cărţi bune? Unde 
ați mai întîlnit un public care să ajungă 
direct la cărțile bune? [8; p. 44]. 

Interogaţiile citate lasă să se 
înţeleagă că nicăieri nu există litera- 
tură alcătuită numai din cărţi bune, că 
nicăieri publicul nu ajunge direct la 
cărţile bune. Justeţea acestor răspun- 
suri-concluzii, înscrise în IR, îşi gă- 
seşte confirmare în contextul imediat 
următor care, într-un fel, comentează 
sensul implicit al interogaţiei: “cărţile 
bune au nevoie de sute de cărţi me- 
diocre care să le susţină, să le alimen- 
teze, să le facă posibilă înflorirea tot 
aşa cum frunzele veştede cad şi se 
transformă în humă, ca să poată nutri 
un ghiocel din primăvara viitoare” [8, 
p. 44]. Cu o mare doză de sugesti- 
vitate, acest pasaj extins fortifică 
ideea că în structura sa de adîncime 
IR pozitivă “ascunde” semnificaţii 
negative. 

Cu titlu ilustrativ, vin în sprijinul 
tezei enuntate anterior şi alte exem- 
ple. 

Adverbul interogativ cînd (avînd 
coordonata semantică timp) apare în 
IR ca substitut al circumstanţialului 
niciodată, nicicînd din aserţiunea 
negativă: 

O, Doamne! Cînd ne vom împă- 
ca cu oamenii aceştia care strigă pace 
şi seamănă răscoală! Cind va veni 
timpul ca sărutările noastre frăţeşti să 
nu fie întîmpinate cu sărutări de ludă! 
Cînd vor ajunge oamenii aceştia să 
simtă trebuinţa a avea o Patrie liberă 
şi tare! [13, p. 234]. 

Implicarea afectivă a subiectului 
vorbitor este evidentă (dovadă eloc- 
ventă, la nivelul expresiei, e semnul 
exclamării şi vocativul însoţit de inter- 
jecţie). Din punct de vedere logic însă, 
lanţul de interogaţii nu este altceva 
decît expresia recodificării unor jude- 
căţi negative. Reduse la mici segmen- 
te interogative, gen: Cînd ne vom 
împăca? Cînd vor ajunge? Cînd va 
veni timpul?, întrebările vor beneficia 
de un singur răspuns: Niciodată (nici- 
cînd), în defavoarea presupoziţiilor 
primare: cîndva ne vom împăca, cîn- 
dva va veni şi timpul etc., căci “pu- 
rurea fi-vor oameni care o să conspire 

cu streinui în contra ţării sale” [13]. 

Cînd IR este formulată cu ajuto- 
rul adverbului cum, rostul ei este de a 
arăta, cît mai nuanţat, că nu există 
nici o împrejurare care să facă posibilă 
acţiunea exprimată de verbul-predicat. 

Mai e de menţionat, în treacăt, 
că redimensionate retoric, întrebările, 
cu excepţia celor prefixate de intero- 
gativul cînd, “tolerează” numai verbe 
modale sau conjunctivul verbului de 
bază. 

Să exemplificăm: 

Putem izgoni pe marii clasici din 
manualele şcolare, dar cum să izgo- 
neşti din istorie tulburătoarele, înlăcri- 
matele şi răspicatele lor dovezi de 
românitate?! [14, p. 1]. 

Prin această interogativă parcă 
ar pătrunde vocea autorului spunînd: 
Fireşte, nicidecum nu poţi izgoni din 
istorie dovezile de românitate. 

Ultimul exemplu pune în lumină 
nişte adevăruri ce devin mai pene- 
trante fiind îmbrăcate în veşmînt inte- 
rogativ-retoric: 

Cum poţi pune semn de egalitate 
între strămoşii tăi... şi cei care i-au 
dus către Pol?l... 

Cum poţi pune semn de egalitate 
între cei care au semănat lumină şi 
cei care au semănat întuneric?! Între 
cei care au făcut şcoli şi între cei care 
le-au închis?! între cei care au des- 
chis biserici şi între cei care le-au 
dărîmat?! Între cei care au umplut 
Basarabia cu pedagogi şi între cei 
care i-au împuşcat?! [15, p. 1]. 

Lansată doar pentru a aminti şi 
a sublinia nişte răspunsuri, suita de 
interogaţii, prin distribuirea cu price- 
pere a materialului lexical (mai ales a 
cuvintelor cu sens antonimic), spune 
un nu categoric motivînd temeinic 
absurditatea încercărilor de a pune 
semn de egalitate între entităţi incom- 
patibile. 

În încheierea celor relatate; 
concluzionăm: 

$ Dovadă exemplară a necon- 
cordanţei dintre conţinut şi expresie, 
IR reliefează “tensiunea” dintre semni- 
ficat şi semnificant, dintre formă şi 
funcţie. Analiza ne arată că o încăr- 
cătură semantică negativă irupe în 
mod surprinzător în construcţii intero- 
gative afirmative. 


¢ Construindu-şi dispozitivul 


structural după modelul interogativelor 
autentice, dar şi cu trăsături specifice, 
IR anihilează şi opoziţia binară intero- 
gativă-enunțiativă. 

$ în IR cu aspect pozitiv, ele- 
mentele interogative substituie, în 
mod constant, termeni cu semnificaţii 
indefinite,ce marchează negativitatea 
şi nu tolerează varianta intermediară 
cu sens partitiv (cea din urmă coin- 
cide cu presupoziţia primară). 

$ Avantajul formulărilor intero- 
gativ-retorice constă în posibilitatea 
acestora de a subiectiva, a indivi- 
dualiza informaţia transmisă. 

Fără îndoială că o veche şi 
pasionată cercetătoare în domeniul 
foneticii contrastive (cu primul articol 
în 1961)? se bucură să constate că şi 
la Chişinău există preocupări serioase 
în acest domeniu. Articolul domnului 
Babâră ne dovedeşte aceasta. 

Cercetările anterioare ale dif- 
tongilor limbii române standard, zisă 
literară, mă determină să aduc 
completarea următoare: 

incă în anii '60, cercetătorul 
fonetician V. Şuteu? de la Bucureşti, 
sub conducerea acad. Al. Rosetti a 
dovedit, pe baza cercetărilor cu 
aparate de precizie, faptul că în limba 
română standard există doar trei 
diftongi monofonematici care sînt 
indivizibili şi au durata unei singure 
vocale, şi anume! fa, “a, “o /. Ceilalţi 
diftongi sînt bifonematici şi divizibili 
şi au durata corespunzătoare. Tot în 
acel timp, la Sankt-Petersburg un alt 
fonetician valoros, N. Dukel'ski 
(1958), a cercetat cu aparate de 
precizie vocalele şi diftongii limbii 
române şi a prezentat şi roentge- 
nograme (vezi articolele sale). 

În lucrările subsemnatei am 
ţinut cont de aceste cercetări în 
comparaţia sistemului fonetico- 
fonologic al limbii române cu cel al 
englezei britanice. in plus, am dovedit 
că aşa cum există două foneme 
semivocale în limba engleză — / j, w / 

(transcrierea de faţă este cea inter- 
naţională IPA) — tot aşa există şi în 
limba română standard. De asemenea 
am stabilit, ţinînd cont şi de teoria lui 
S. Puşcariu, că [i] nesilabic din 
cuvinte ca: pomi este un alofon al 
vecalei /i/ şi nu o muiere a unor 
consoane ca în limba rusă (esti). 
Deci, cele două semivocale româneşti 
Ij, w/ formează diftongi bifonematici 
cu vocalele respective, ca în ai, au 
etc. şi pot fi divizați, avînd o durată 
mai lungă decît cea a diftongilor 
monofonematici. Aceasta se poate 
verifica şi cu urechea liberă. 

În sistemul fonetico-fonologic pe 
baza căruia am studiat pronunţarea 
limbii române standard, în contrast cu 
engleza şi mai tîrziu cu germana, am 
inclus următoarele sunete distinctive: 
şapte foneme vocale: / i, e, a, O, U, ø, 
+/ (in, elev, an, om, un, măr, in), trei 
diftongi monofonematici: / € a, ° a, ê o / 
(vrea, oameni, Geo rge), două semi- 
vocale: /|, w/ (iar, au) şi douăzeci de 
consoane: / p, b, t, d, f, v, S, Z, K, 9, 
£3, ($ d3, r l, m, n, h, ts/ (pat, ban, 
dac, gaz, vas, haz, şal, jar, cer, ger, 
foc, mic, fin). La acestea se adaugă 
alofonii (numiţi de unii lingviști 
alofoanele): [k, 9, À] (chem, ghem, 
ierarhie) şi [i] nesilabic după unele 
consoane: pomi. 

Acest sistem fonetico-fonologic 
al limbii române standard l-am folosit 
începînd din 1961 în toate compa- 
rațiile mele contrastive, ca şi în 

româneşti şi s-a dovedit cel mai 
apropiat de realitatea specificului 
pronunțării limbii române standard (a 
fost aprobat şi de acad. E. Petrovici 
în prima mea lucrare de doctorat din 
1964: Probleme de fonetică română 
şi engleză, 304 p., rămasă în manus- 
cris, deşi era diferit de sistemul 
fonologic conceput de dînsul). Evi- 
dent, comparîndu-l cu teoriile altor 
lingvişti români şi străini ca: Ş. Puş- 
cariu, E. Petrovici, Al. Rosetti, Al. 
Graur, A. Avram, E. Vasiliu, V. Şuteu, 
F. Agard, A. Lombard, J. Augerot etc. 
găsim diferenţe foarte mici sau mari. 
insă şi cercetările cu aparate de 
precizie ale profesorilor americani H. 
Clegg şi W. Fails, comunicate în 1985 
la congresul Academiei americano- 
române, de la Berkeley USA, care au 
verificat descrierile lucrării mele din 
19785, le-au aprobat întru totul. În 
toate articolele subsemnatei, ca şi în 
cărţile mele din 1975, 1978, 1983, 
1984, 1997! sistemul fonetico-fono- 
logic respectiv a putut înlătura 
contradicţiile existente între teoriiie 
anterioare ca şi balastul stalinist la 
aşa-zisele consoane “muiate” în limba 
română literară. 

Nu e cazul să intru în detaliile 
analizelor originale, cuprinse în cărțile 
mai sus amintite. Ele sînt prezenie 
în bibliotecile româneşti de ia Bu- 
cureşti şi Cluj-Napoca precum şi de 
la Chişinău, nemaivorbind de cele din 
Germania, USA, Japonia etc. lar 
trimiterile la articolele ştiinţifice ale 


subsemnatei se găsesc tot în cărţile 
respective. Diagramele după roentge- 
nograme, prezentate în cărţile din 
1975, 1978, 1997 pot fi comparate cu 
cele ale prof. Dukel'ski şi ale prof. 
Babâră. 

ANA TĂTARU, UN APĂRĂTORAL 
SPECIFICULUI LIMBII ROMÂNE 


Doamna dr. dr. Livia Ana Tătar, 
(doctor în filosofie 1975, Bonn şi doctor 
în filologie 1995, Cluj-Napoca), colabo- 
ratoarea noastră, a trecut pragul celor 
70 de ani. 

Viaţa profesoarei Livia Ana Tătar, 
ca autoare — Ana Tătaru, s-a desfăşurat 
în timpul unor represalii sîngeroase 
împotriva familiilor de preoţi în România 
comunistă. Ca fiică de preot a suferit timp 
îndelungat de pe urma nedreptăţilor de 
tot felul. 

A studiat filologia la Universitatea 
din Cluj (1946-1950), cu două spe- 
cialităţi principale: româna şi engleza. 
A susţinut examenul de stat în 1950. A 
fost profesoară de liceu la secţia ger- 
mană a liceului din Bistriţa (1951-1958), 
apoi cadru universitar la Catedra de 
limbi germanice a Universităţii Babeş- 
Bolyai din Cluj (1958-1970). Şi-a făcut 
doctoratul (1958-1964) la aceeaşi 
universitate. Deşi l-a încheiat în 1964 cu 
examene obligatorii şi cu lucrarea 
Probleme de fonetică română şi en- 
gleză, 308 p., acordarea titlului de doc- 
tor i s-a tot amînat din motive politice. 

In 1970 s-a refugiat în Germania, 
unde a făcut un nou doctorat, la Bonn, 
între 1972-1975 şi, cu lucrarea A Con- 
trastive Study ofthe pronunciation of 
Rumanian and English: A General 
Comparison of Their Systems and a 
Special Comparison of Their Occlu- 
sive Consonants a obţinut titlul de doc- 
tor în filosofie “Cum laude”. 

Pe parcursul anilor (începînd din 
1961) a publicat numeroase articole 
ştiinţifice de lingvistică, mai- -ales de 
fonetică contrastivă. 

Volumele Dnei Ana Tătaru, The 
Pronunciation of Rumanian and En- 
glish: Two Basic Contrastive Analy- 
ses, Frankfurt, 1978; Rumänisch:. die 
Aussprache, Româna: Pronunţarea, 
Rumanian Pronunciation, Heidelberg, 
1983; Rumanian Pronouncing Dictio- 
nary, Rumănisches Aussprachevâr- 
terbuch, Dicţionar de Pronunţare a 
limbii române, voi. | A-L, vol. H M-Z, 
Heidelberg, 1984; Limba română: Spe- 
cificul pronunțării în contrast cu 
germana şi engleza, Cluj-Napoca, 1997 
şi Anexa: Antologie de texte literare în 
transcriere fonetică internaţională, 
Cluj-Napoca, 1997 sînt apreciate şi 
recenzate în străinătate. Cu ultimele 
două lucrări doamna profesoară şi-a luat 


doctoratul în filologie ia Universitatea 
Babeş-Bolyai din Cluj-Napoca în 1995. 
O caracteristică de bază a cărţilor 
domniei sale: pînă în prezent ele sînt 
unice în domeniul respectiv iar dic- 
ţionarul de pronunțare este şi singurul 
cu transcriere fonetică internaţională 
IPA. 

Profesoara Dr. Dr. Livia Ana Tătaru 
a pus pe baze noi de cercetare (verificate 
ştiinţific la mai multe universităţi din 
străinătate — Bonn (Germania), Berna 
(Elveţia), Utah (USA), Sydney (Austra- 
lia) — sistemul fonetico-fonologic al 
limbii române în contrast cu cel al engle- 
zei şi germanei. L-a debarasat de influ- 
enţele staliniste, pătrunse în lin- gvis- 
tica românească, păstrind legătura cu 
teoriile marelui Sextil Puşcariu (vezi 
sistemul fonetico-fonoliogic tratat în toate 
lucrările sale). La acesta se adaugă noi 
analize fonetice atît pentru pronunţarea 
limbii române, cît şi pentru cea a limbii 
engleze şi a limbii germane. 

Preocuparea doamnei profesoare 
Tătaru în domeniul limbii române se 
axează şi în prezent pe sublinierea şi 
apărarea specificului limbii române, mai 
ales în condiţiile deteriorării lui sub influ- 
enţe străine. 

Faptul că activitatea ştiinţifică a 
doamnei Tătaru, dusă în condiţii foarte 
grele e prea puţin cunoscută, se da- 
torează împrejurărilor generate de 
regimul comunist. Fiind refugiat politic 
din 1970, alături de alţi oameni de ştiinţă 
fugiţi din ţară, a fost inclusă în categoria 
duşmanilor de patrie şi lucrările sale nu 
au fost citate decit de unii curajoşi ca: 
Al. Graur sau D. Chiţoran şi de lingviştii 
străini. 

In prezent cercetarea ştiinţifică, 
debarasată de constrîngerile politice, 
trebuie să repună în drepturile sale re- 
marcabilele rezultate ale prof. Ana 
Tătaru. in mod pozitiv această recon- 
siderare s-a început la Congresul 
româno-american ţinut la Universitatea 
din Cluj-Napoca în 1997, cînd, la 
lansarea cărţii sale de fonetică con- 
trastivă, publicată de Editura Dacia, ca 
şi în şedinţa festivă a congresului, 
doamna profesoară Tătaru a fost săr- 
bătorită. 

Atiît sistemul fonetico-fonologic, 
prezentat şi analizat în cărţile domniei 
sale, cît şi numeroasele analize ori- 
ginale trebuie să fie cunoscute, apre- 
ciate la justa valoare şi utilizate şi la noi, 
nu numai în străinătate, unde au apărut 
cu explicaţii în trei limbi (engleză, 
germană, română). 


“LR.” 

lon DRON 
Chişinău 


LĂPUŞNA* 


Numele topic Lăpuşna din Basa- 
rabia are o semnificaţie deosebită în 
istoria noastră. Această străveche 
localitate este situată în valea rîului 
Lăpuşna, afluent pe stînga Prutului. 

investigaţiile de ordin arheologic 
demonstrează că pe locul Lăpuşnei şi 
al satului Rusca se găseau locuinţe şi 
aşezări omeneşti începînd cu epoca 
bronzului (mileniul Il î.Ch.), inclusiv aşe- 
zări caracteristice culturii Noua’. Tot pe 
teritoriul localităţii Lăpuşna şi al satelor 
Rusca şi Anini, ce fac parte din comuna 
Lăpuşna, au fost descoperite nume- 
roase aşezări şi necropole ce ţin de 
cultura autohtonilor geţi (secolele IV— 
II î.Ch.) şi Sîntana de Mureş-Cerneahov 
(sfirşitul sec. IlI — sfîrşitul sec. IV d. Ch.)2. 

De asemenea, pe locul Lăpuşnei, 
au fost descoperite aşezări umane din 
secolele VIII-XIII “presărate” cu cera- 
mică, pe alocuri amintind de unele for- 
me şi tipuri slave:, fapt ce i-a făcut pe 
arheologii proruşi şi prosovietici să le 
atribuie unor populaţii slave. Vestigiile 
arheologice medievale (perioada seco- 
lelor XIV-XVII) aflate pe locul Lăpuşnei 
şi în perimetrul comunei cu acelaşi 
nume, sînt cu mult mai numeroase, mai 
variate, fiind totodată dovada unei vieţi 
înfloritoare în zonă. 

In felul acesta, vestigiile şi des- 
coperirile arheologice, practic, demon- 
strează (în corelaţie cu mărturiile iz- 
voarelor scrise) continuitatea populaţiei 
băştinaşe pe locul Lăpuşnei din cele 


* Cercetările au fost efectuate cu 
sprijinul financiar acordat de. Primăria 
comunei Lăpuşna (primar Vasile Bubuioc) şi 
SA “Vitis-Lăpuşniţa” (preşedinte Vasile 
Munteanu). 


mai vechi timpuri. 

Cronicarul Miron Costin vorbind 
despre “oraşele Ţării Moldovei” include 
Lăpuşna în categoria oraşelor ce depin- 
deau de vornicul Ţării-de-Jos, al cărei 
“scaun (...) este mai presus decît al Țării- 
de-Sus”. Oraşul de scaun al Ţării-de-Jos 
era Biîrladul, pe cînd Dorohoiul a fost 
“scaunul” marelui vornic din Ţara-de- 
Sus. Atunci cînd vorbeşte despre “Dre- 
gătorii care nu iau parte la sfaturile se- 
crete” Miron Costin aminteşte şi de un 
serdar, care este în acelaşi timp şi 
“hatman al doilea” şi care “din cauza 
tătarilor trebuie să locuiască întot- 
deauna la Orhei sau la Lăpuşna”. Tot 
Miron Costin mai spune despre ţinutul 
Lăpuşna că “acolo este oraşul Lăpuşna 
şi orăşelul Chişinău”. 

Pe timpuri Lăpuşna a fost un 
centru militar-administrativ, dar şi un 
punct economic important pe marele 
drum internaţional care lega Polonia şi 
Transilvania de Crimeea şi Marea 
Neagrăf. După ocuparea Bugeacului de 
către turci şi aşezarea nohailor nomazi 
în sudul Basarabiei (începînd cu anul 
1568), precum şi odată cu schimbarea 
traseelor a mai multe căi comerciale, 
scade treptat însemnătatea militară, 
vamală şi comercială a Lăpuşnei şi tot 
mai mult (din a doua jumătate a se- 
colului XVII şi pînă pe la finele secolului 
XIX) creşte rolul Chişinăului, mai întîi ca 
tîrg, iar mai apoi (după 1812) ca centru 
regional al Basarabiei. 

Recensămîntul din anul 1989 
înregistrează în Lăpuşna 6149 locuitori, 
dintre care: 6007 moldoveni, 74 ruşi, 40. 
ucraineni, 28 persoane — reprezentanţi 
ai altor etnii. in 1694 “moşia domnească 
numită Lăpuşna, cu tot pămîntul cît va 
ținea de acel loc, cu conacul şi cu tot 
locul cu tot venitul (...) în hotarele demult 
stabilite” este dăruită de domnitorul 
Constantin Duca mănăstirii loan Zlatoust 
din laşi”. În 1772-1773 tîrgul Lăpuşna 
aparţinea proprietarului Lupul Hîncul. În 
acei ani în localitate se găseau 106 case 
cu 76 moldoveni “liberi”, 3 feţe bise- 
riceşti, 2 volintiri, 14 văduve, 2 ţigani, 4 
lucrători ai şătrarului lacomis şi 2 
lucrători ai Lupului Hîncul. La 1774 în 
Lăpuşna locuiau 72 birnici moldoveni 
şi 6 rufeturi (2 popi, 2 diaconi şi 2 femei 
sărace)?. 

Pe la mijlocul secolului XIX în Lă- 
puşna locuiau 1950 moldoveni?. Către 
finele secolului XIX aici, în 573 de case 
trăiau mai bine de 3400 de oameni”. 
Dacă ar fi să credem indicilor statistici, 
am concluziona că pînă prin 1987 popu- 
laţia băştinaşă din localitate se găsea 
într-o creştere numerică: în 1973 — 5568 
locuitori; 1987 — 6538 locuitori. Din 

1989 (cu 6149 oameni) populaţia locali- 
tăţii se află relativ în descreştere. 

Destule dificultăţi vom întîini la 
capitolul ce se.referă la cronologizarea 
atestării documentare a numelui topic 
în discuţie. Timpul exact al întemeierii 
localităţii, evident, se pierde în negura 
vremii, însă altfel stau lucrurile în ce 
priveşte prima atestare documentară. 

în Enciclopedia Sovietică Moldo- 
venească (ESM) au fost comise mai 
multe erori de ordin cronologic, expli- 
cate, fie prin faptul că istoricii nu 
cunoşteau denumirile iniţiale ale lo- 
calităţilor, fie că la momentul cercetărilor 
n-au fost date publicităţii hrisoave şi alte 
acte domneşti corespunzătoare; în unele 
cazuri unii autori, conştient ori in- 
conştient, “inspirîndu-se” din surse mai 
vechi, depăşite, au contribuit la tirajarea 
erorilor comise în trecut. 

De exemplu, ESM scrie că Lă- 
puşna ar fi fost menţionată documentar 
în anul 1429. Acelaşi lucru eronat se 
afirmă şi într-o altă enciclopedie editată 
la Chişinău“. Dicţionarul enciclopedic 
moldovenesc (Chişinău, 1989) şi Loca- 
lităţile Moldovei în documente şi cărţi 
vechi de Vladimir Nicu (Chişinău, 1991) 
“susţin” neîntemeiat că Lăpuşna ar fi 
fost atestată în izvoarele scrise ca 
localitate în anii 1430-1431. A. Eremia 
în unele lucrări afirmă că Lăpuşna ar fi 
atestată documentar pentru prima dată 
în anul 142912, în altele — în 1431%, ba 
chiar şi în 1429-1432". Se cere menţi- 
onat faptul că pentru perioada anului 
1429 nici un act intern domnesc ori un 
altul extern nu înregistrează toponimicul 
Lăpuşna. Pentru anii 1430-1431 există 
un act domnesc (publicat în serialul Do- 
cumenta Romaniae Historica. A. Mol- 
dova, Volumul i, Bucureşti, 1975, p. 145) 
în care se vorbeşte doar despre rîul 
Lăpuşna şi multe sate aşezate pe acest 
rîu, însă nu şi despre localitatea cu 
acelaşi nume. În acest din urmă act 
domnesc maieste amintită şi o localitate 
Lepoveşna pe Lăpuşna care însă nu ne 
poate satisface curiozitatea, deoarece 
nu avem niciun argumentde identificare 
a Lepoveşnei cu toponimicul Lăpuşna, 
amintit de trei ori în varianta Lăpuşna şi 
o dată în Lupuşna. De altfel, actul amintit, 
datat cu 10 aprilie <1430-1431> a fost 
“scos de Gheorghie Evloghie dascălul, 
la let 1780 octomvre 30”, de pe-un (alt 
— I.D.) Ispisoc gospod lui Alexandru 
Vodă” cu mai multe greşeli şi copiat încă 
o dată la 11*iunie 1804 de “Andrei diiac” 
cu încă alte cîteva “lecturi greşite”t. Şi 
ne întrebăm aici: “De ce traducătorul 
actului în cauză, sau copistul care au 
păstrat de patru ori numele topic Lă- 
puşna în text n-ar fi păstrat şi numele 


corect al localităţii?” 

Deşi localitatea are o vechime 
onorabilă, pentru întîia dată pare a fi 
menţionată în izvoarele scrise la 25 au- 
gust 1454, alte acte mai timpurii nea- 
jungînd pînă la noi. Istoricul Constantin 
C. Giurescu consideră că e “foarte 
probabil!” ca Lăpuşna să dateze din “a 
doua jumătate a secolului al XIV-lea” de 
rînd cu alte multe localităţi “contem- 
porane cu întemeierea statului” moldo- 
venesc, iarţinutul (Lăpuşnei — |. D.) şi-a 
luat numele de la tîrg şi nu “de la apă”'5. 

La 25 august 1454 domnitorul 
Moldovei Petru Aron reîntăreşte că- 
lugărilor mănăstirii Moldoviţa un pri- 
vilegiu mai vechi care reprezenta “dania 
părinţilor domnitorului” “ca să umble trei 
care ale lor după peşte” “în bunăvoie şi 
fără piedică” şi “să nu plătească vama 
nicăieri” şi “nici la Lăpuşna”. Mai tirziu 
Lăpuşna, în calitate de punct vamal, 
este întiîlnită în hrisovul lui Ştefan cel 
Mare, datat cu 1 aprilie 1470, în care 
domnitorul confirmă dreptul părintelui 
Siluan de la mănăstirea Neamţ de a 
umbla “slobod” cu “trei măji” fără a plăti 
vamă, “nici la Lăpuşna (...), nici. la laşi, 
nici la Vaslui, nici nicăieri altundeva, nici 
la cetăţi, la porţi (...), nici vameşii de la 
Suceava”. 

În studiile noastre toponimice şi 
istorice s-au făcut mai multe încercări 
de a etimoiogiza numele topic Lăpuşna 
din Basarabia. De exemplu, un oa- 
recare G. Răutu în ziarul “Tinerimea 
Moldovei” (la 7 aprilie 1968) publică un 
articol intitulat Lăpuşna: Lapis, Lopuh 
ori Turban? G. Răutu trece în revistă 
mai multe “teorii” despre crearea topo- 
nimicului, toate legate de unele expu- 
neri şi etimologii populare. Autorul 
spune că “în limba tătară” Lăpuşna ar 
însemna “iarbă de leac, buruiană de 
bubă rea. Turceşte — turban uşurel de 
culoare neagră, pe care îl purtau călăreţii 
nomazi. Latineşte lappa înseamnă 
brusture”. Tot latineşte “lapis” înseamnă 
“piatră”. Cei ce susţin originea turcă, 
adaugă autorul, spun că “în părţile 
Lăpuşnei pe vremuri era o fabrică de 
turbane turceşti, pe care le purtau sol- 
daţii unităţilor de cavalerie” şi cică aici 
mai “trăiau cumani, ce. purtau turbane 
negre”. “Teoriile” tătare ori turceşti cu 
care a vrut să ne uimească G. Răutu au 
fost “inspirate” de autor dintr-un articol 
de-a dreptul fantezist, scris cîndva de 
preotul Mihail Ciachir (găgăuz de felul 
său) care în orice nume topic din Basa- 
rabia vedea numaidecit o creaţie lingvis- 
tică tătară, turcă ori găgăuză şi în nici 
un caz una română". G. Răutu mai leagă 
formarea numelui Lăpuşna şi de “un 
grup de slavi" — “deoarece în vale 

creşteau mulţi brusturi (/opuh)” care i- 
au dat “şi satului, şi rîului, şi văii numirea 
de Lopuh, care mai tîrziu, moldove- 
nizîndu-se (în concepţia autorului — |. 
D.), s-a transformat în Lăpuşna”, autorul 
absolut neţinînd cont de oarecare 
legităţi şi transformări fonetice. Tot acest 
autor mai înşiră în articolul său din 
“Tinerimea Moldovei” încă o legendă, 
conform căreia în perioada războaielor 
daco-romane pe malurile Lăpuşnei ar fi 
existat oraşul Nuş şi cetatea Lasta, 
distruse de legionarii lui Traian. Obţinînd 
victorie asupra băştinaşilor daco-geţi 
Traian ar fi întemeiat pe locul Lăpuşnei 
“unde creşteau tufe de brusture” (care 
în latină se numeşte “lappa”) un oraş. 
Mai spune G. Răutu că toponimicul Lă- 
puşna ar cobori la latinescul lapis “pia- 
tră”, ori la îmbinarea “lap-lap” ori la cu- 
vîntul “lăpuşi” ce ar fi însemnat un fel de 
papuci din piele subţire “ce aveau mare 
căutare printre turci şi tătari”, mai adău- 
gînd în încheiere că “o fi observat cineva 
din partea locului ruinele vechilor oraşe 
Nuş, Lasta sau Lapis, care deocamdată 
ne par a fi legendare?” 

G. Răutu în articolul său cu multe 
versiuni, “teorii” şi etimologii populare, 
fără referiri bibliografice, a “preluat 
erorile” lui Mihail Ciachir. 

Pe de altă parte, cercetătorul Ana- 
tol Eremia, incluzînd numele topic Lă- 
puşna în categoria toponimelor ce re- 
flectau cîndva unele particularităţi ale 
florei şi faunei locale (exemple: Aluniș, 
Viişoara, Salcia, Schinoasa, Lupăria, 
Cucoara etc.) [NL, 170], consideră 
Lăpuşna un nume creat de slavi [GNR, 
88]. Şi lorgu lordan, vorbind despre 
numele topice Brustura, Brusturata, 
Brusturoasa ş.a. create de la apelativul 
brusture (răspîndite pretutindeni în 
spaţiul etnic românesc), aduce în calitate 
de exemple mai multe sinonime 
toponimice: Lăpuş, Lăpuşul, Valea 
Lăpuş, Lăpuşel, Lăpuşata, Lăpuşoiul, 
Lăpuşnic ş.a., la baza cărora stă, con- 
form opiniei acestui om de ştiinţă, 
apelativul bulgar /lopuş (slav. lopuh) “cap- 
talan”. 

Mulți cercetători însă n-au obser- 
vat că numele topice Lăpuş, Lăpuşul, 
Lăpuşata, Lăpuşel, Lăpuşoiul (şi altele, 
în componența cărora vom găsi ele- 
mentul /ăpuş) sînt formate de români şi 
nu sînt împrumuturi toponimice. La baza 
acestor nume topice stă românescul 
lăpuş (lăpuc) care este un regionalism 
în graiurile române (pe lîngă brusture 
de origine daco-getă) şi care este un 
derivat — urmaş al iatinescului lappa 
“brusture”. Marius Sala a demonstrat, 
analizînd mai multe cuvinte de origine 
latină cu sufixul -uş (auş, cătuş(ă), câuş, 


mătuşă, păpuşă, părătuş ş.a.), că “sen- 
surile lui lăpuş şi ale compuşilor lui se 
referă la diverse plante cu frunze late, 
printre care şi “brusture”, iar singurul 
sens al lui /ăpuc este “brusture”. Coinci- 
denţa parţială cu sensul latin /lappa este 
evidentă (...), lat. lappa nu a dispărut fără 
urme din română; el se păstrează sub 
forma derivatelor lăpuc şi lăpuş (...), nu 
sînt “împrumuturi din alte limbi”, iar în 
toponimie “este destul de frecvent (...) 
sub forma Lăpuş, a unor derivate 
(Lăpuşata, Lăpuşel, Lăpuşoiul etc.) sau 
a unor compuşi (Lăpuşul de Susy'%. 
Cercetătorul român Mircea Homo- 
rodean nu excludea posibilitatea “unei 
origini româneşti a hidronimului” Lă- 
puş — afluent pe dreapta Someşului. 
Proveniența românească a numelui 
rîului Lăpuş fiind “dovedită de existența 
în limba română a apelativului lăpuş"?!. 
Constantin C. Giurescu a considerat că 
“numele Lăpuşnei identic cu acela al 
apei, este de origine slavă: el derivă din 
lopuş care înseamnă în limba bulgară 
“scaiu, scaete”2. În bulgară /opuş în- 
seamnă “brusture” şi nu “scai”. Reieşind 
din trecerea latinescului lappa “brus- 
ture'în românescul lăpuş / lăpuc (comp. 
aici lat. lappaceus “asemănător cu brus- 
turele”, lappago “plantă asemănătoare 
brusturelui"2, /4puşu în dialectul aro- 
mân ca moştenit din lat. lappa + -uş, 
alban. lăpuşă “specie de plantă ierboa- 
să cu frunzele late” şi românescul /ăpuş 
sinonim cu cinsteţ) şi ţinînd cont că băşti- 
naşii (moldovenii) de pe aceste melea- 
guri sînt românofoni, mai degrabă ar 
trebui să vedem în Lăpuşna o creaţie 
toponimică autohtonă, ce-i drept, slavi- 
zată cu sufixul -n(a), decît un nume de 
origine “turcă” ori “tătară”. În timpul cer- 
cetărilor pe teren am reţinut din memo- 
ria unor bătrîni din localitatea Lăpuşna 
că acestei aşezări pe timpuri i s-a mai 
zis (între săteni) şi Lăpuşata, nume 
necunoscut azi localnicilor. Această 
informaţie s-ar potrivi întrucîtva cu denu- 
mirea localităţii în discuţie, înregistrată 
într-o cronică turcească în forma (va- 
rianta) Lapuşta%. Am putea considera 
Lapuşta o eroare a autorului cronicii, dar 
sîntem în drept, ţinînd cont de existenţa 
variantei Lăpuşata pentru Lăpuşna, să 
vedem în Lapuşta (astfel însuşită ori 
reţinută de turci), din cronica turcească 
o variantă care pe la 1672 mai era 
folosită de băştinaşii moldoveni în forma 
(primară) Lăpuşata pe lîngă Lăpuşna, 
impusă (în opinia noastră) de cancelaria 
domnească, unde actele în secolele XIV- 
XVI se scriau în exclusivitate (doar cu 
foarte puţine excepţii, în limba latină) 
într-un idiom vechi slav. Fosta formă 
Lăpuşata s-ar potrivi perfect în contextul 

nostru etnotoponimic cu o altă Lăpuşata 
— numele unei comune din judeţul 
Vilcea”. 

In concepţia noastră numele topic 
(la început al văii) Lăpuşna derivă din 
altul indigen Lăpuşata, creat de popu- 
laţia băştinaşă românofonă (de la 
termenul botanic regional românesc 
lăpuş “brusture”), însă slavizat prin 
sufixul slav -n(a) de diecii şi alcătuitorii 
actelor în cancelaria domnească deja 
în secolele XIV-XV. Acest proces a 
decurs ca şi în cazul a multe alte nume 
topice slavizate de la noi: Cerna / Ciorna 
(din Valea lui Negrea)%, Camien (din 
Piatra)?, Cer(v)lenul (din Roşu = lacul 
Roşu), Dişcova (din Daşcu %), mai multe 
sate numite Cobila / Cobile (din lapa), 
Vorona (din La Ciori)%, Bistriţa (din 
Repedea), Crasna (din Frumoasa), 
Crasnîi Torg (din Tirgu Frumos), Pere- 
secina (din Porosocica) ş.a. 

Cu toate acestea, în memoria 
noastră Lăpuşna rămîne un nume isto- 
ric, un nume de glorie al străbunilor 
noştri. 

FENOMENUL 
LEXICAL — NUCLEU 
AL TEXTULUI POETIC 


Textul poetic comunică sau 
construieşte prin faptul că există ca 
organizare, ca sistem de:semne, cu 
anumite straturi de semnificare, ca 
reţea, formă, ansamblu sau structură. 
Astfel se desfăşoară un proces prin 
care modificarea unei semnificaţii este 
determinată de factori socioculturali 
ce sînt conştientizaţi empiric de către 
emiţători şi receptori, aflîndu-se într- 
un complex context de implicaţii 
culturale ce le conferă potenţialităţi de 
identificare. 

Deşi refuză orice ordine discur- 
sivă în comparaţie cu proza, textul po- 
etic se configurează şi trăieşte prin 
actualizarea momentului nevraigic din 
ierarhia structurală a textului în pro- 
ză — punctul culminant sau intriga. 
Considerăm că aceasta se constituie 
în poezie prin crearea de nepertinenţe. 
Marcarea lor se face prin devieri în 
raport cu norma. Mulţi poeţi recurg la 
devieri pentru a spori perceptibilitatea 
unor trăsături verbale, facilitind astfel 
funcţia lor semiotică de exemplificare. 
Pentru a respecta legea care cere ca 
în orice frază predicativă predicatul să 
fie pertinent cu subiectul, adică ṣe- 
mantic să fie capabil să-şi îndepli- 
nească funcţia, se recurge la o redu- 
cere a deviaţiei şi se restabileşte 
corectitudinea logică a enunţului prin 
intermediul figurilor de stil. 

Figura intervine pentru a reduce 
abaterea creată de nepertinenţă prin- 
tr-o compensare contextuală, or, toc- 
mai acest fapt ne oferă cele mai 
fascinante posibilităţi de deznodămînt, 
manifestîndu-se astfel caracterul 
deschis al textului poetic. in poezie, 
de cele mai multe ori metafora este 


utilizată pentru a reduce abaterea 
creată de nepertinenţă. Procesul tran- 
sformaţional al metaforizării presu- 
pune două operaţii concomitente. 
Ecaterina Mihăilă (1995, p. 74) sus- 
ține că inserţia unui lexem, care pro- 
duce anomalie. într-un text, atrage 
după sine introducerea unor trăsături 
adiţionale şi un anumit număr .de 
restricţii selective. Această insertie 
poate fi considerată ca un proces 
transformational în care o configuraţie 
de trăsături lexicoidale este reanga- 
jată printr-un cuvînt din lexicon. 

În continuare ne propunem să 
urmărim cum sînt explorate fenome- 
nele lexicale aale vocabularului — 
polisemia şi omonimia, antonimia şi 
paronimia, sinonimia, paremiologia şi 
expresiile frazeologice în complicatul 
proces de edificare a textului poetic. 

Pentru studiu am ales poeziile 
lui Vasile Romanciuc, care oferă cu 
gerieroziiate posibilitatea de de- 
monstrare a funcţiilor estetice şi per- 
suasive ale fenomenelor lexicale. 

Deseori caracterul ludic al tex- 
tului poetic este susţinut de senti- 
mentul de uimire cu consecinţe reve- 
latorii “că nu există corespondenţă 
între forma perceptibilă a enunţurilor 
şi funcţia lor reală: enunţuri aparent 
foarte asemănătoare pot fi în realitate 
foarte diferite şi invers. De unde şi 
ideea că funcţia profundă a enunţurilor 
nu poate fi citată în forma lor aparentă, 
ci numai într-o organizare subiacentă: 
aparenţa nu este decît superficială” 
(O. Ducrot, 1996, p. 310). 

Fenomenul lexical elocvent în 
această ordine de idei este cel al 
omonimiei. Aceleiaşi realităţi fonice îi 
pot corespunde semnificaţii radical 
diferite. Generator perfect de ambi- 
guitate, fenomenul omonimiei a fost 
valorificat cu tenacitate de poetul V. 
Romanciuc în poezia Note fugare. 


Ne-am născut. Trăim. Vom muri. 
Conjugaţi, înjugaţi, subjugați 
de verbul a fi. 


Din însemnările filozofului, 
amatorului: 
“Prezentul e trecutul viitorului”. 


Orgoliu deşert, vanitate? 

Producem trecut în cantități 
nelimitate. 


În Trecut vei ajunge mare, 
ne-întrecut, 
poleit cu respect — 
din imperfect, mai-mult-ca-per- 
fect... 


Mesajul poeziei se dezvăluie 
prin două concepte încifrate în struc- 
tura de adincime a textului: cel al 
efemerităţii şi al deşertăciunilor. Por- 
nind de la acest nucleu referenţial, 
plasat într-o lume reală sau într-una 
imaginară în text, autorul alege cir- 
cumstanţe pertinente pentru valori- 
ficarea lui, altfel spus, îi creează o 
determinare contextuală care îi poate 


orienta semnificaţia în direcţia scon-. 


tată. Autorul a ştiut să intuiască funcţio- 
nalitatea fenomenului polisemiei 
împletit cu cel al omonimiei conversive 
şi a calculat efectele jocului scriiturii 
sale, pe care ar trebui să le aibă cu 
certitudine asupra cititorului, efecte 
datorate relaţiilor reciproce dintre sen- 
surile ocurente ale substantivului “timp”, 
explicat lexicografic astfel: |. s.n — 
durată, perioadă, măsurată în ore, zile 
etc., care corespunde desfăşurării 
unei acţiuni, unui fenomen, unui eve- 
niment, scurgere succesivă de mo- 
mente, interval, răstimp, răgaz; Il. 
s.n. — categorie gramaticală specifică 
verbului, cu ajutorul căreia se exprimă 
momentul în care se petrece acţiunea; 
fiecare dintre formele flexionare ale 
verbului, prin care se exprimă cate- 
goria gramaticală a verbului (DEX, p. 
954). 

interpretate ca arhiseme aceste 
două accepţiuni ale lexemului “timp” 
sînt constrînse contextual să producă 
efecte mereu noi, variind succesiv 
domeniul de aplicare: dialectică-gra- 
matică, dialectică-gramatică. 

Primele trei strofe constituie 
spaţiul de actualizare a conceptului 
din subsidiar “efemeritate”. Soluţii 
amelioratoare de decodare în prima 
strofă vin, dacă ştii să observi pun- 
ctele de tangenţă ale transformărilor 
dominate de categoria dialectică 
“existenţă” actualizată prin verbul “a 
fi”: ne-am născut — conjugaţi; 

trăim — înjugaţi; 


vom muri — subjugaţi. 

Metafora explicită din strofa a 
doua “prezentul e trecutul viitorului”, 
menită să susţină aceeaşi dominantă 
semantică, reprezintă o alchimie uşor 
verificabilă numai dacă noţiunea de 
“timp dialectic” este proiectată pe cea 
de “timp gramatical”. 

in următoarea secvenţă — “Or- 
goliu deşert, vanitate?/ Producem 
trecut în cantităţi/ nelimitate” — lipsa 
arhisemului II marchează sfîrşitul 
textului. În acest loc al poeziei inter- 
vine opoziţional al doilea concept se- 
mantic al structurii de adîncime — 
“deşertăciunea”. Ruptura în succe- 
siunea “dialectică-gramatică” se pro- 
duce cînd al doilea arhisem este 
abandonat, producîndu-se astfel o 
deviere de la conformitatea primelor 
două strofe, o nepertinenţă. Crearea 
noii pertinenţe sau reducerea deviaţiei 
e posibilă prin interpretarea ambiguă 
a omonimului conversiv “în Trecut”, a 
cărui valoare morfologică este de 
locuţiune adverbială. Marcarea grafică 
prin majusculă ne pune în faţa unei 
dileme interpretative: unde “vei 
ajunge mare, ne-întrecut?” sau cînd 
“vei ajunge mare, ne-întrecut?”. Orica- 
re ar fi interpretarea, cert e un lucru — 
clasa morfologică în care s-a convertit 
substantivul “timp” este cea a adver- 
bului, în virtutea fenomenului omoni- 
miei conversive. 

Ambiguitatea progresează prin 
utilizarea sugestivă în context a parti- 
cipiului adjectivizat “ne-întrecut” — şi 
acesta marcat grafic prin cratimă şi 
susţinut semantic de adjectivul califi- 
cativ “mare” şi expresia perifrastică 
“poleit cu respect”. 

Deosebit de spectaculos se 
prezintă sfîrşitul textului prin evocarea 
arhisemului || cu ajutorul lexemelor 
“imperfect” şi “mai-mult-ca-perfect”, 
subordonate funcţional noţiunii “timp 
gramatical”. Acestea sînt definite de 
gramaticile normative după cum 
urmează: “Imperfect — formă verbală 
în a cărei semnificaţie aspectul şi tim- 
pul s-au contopit într-o sinteză în care 
opoziţiile aspectuale au preponderență 
faţă de cele temporale. Caracterul 
specific al imperfectului este exprima- 
rea duratei şi iteratie?” (D. irimia, 1997, 
p. 231). “Mai mult ca perfectul este 

un timp de relatie şi prezintă acţiunea 
verbală ca încheiată în trecut, înaintea 
altei acţiuni şi aceasta încheiată, 
într-un moment anterior prezentului 
procesului de comunicare” (D. irimia, 
1997, p. 236). 

Dar jocul tensiunilor interne ale 
textului sau ceea ce potenţează acel 
“schimb armonic între expresie şi 
impresie” este actualizat prin 
sensurile omonimice conversive deja 
cu valoare adjectivală a lexemelor “im- 
perfect” şi “mai mult ca perfect”. “Im- 
perfect” — lipsit de perfecţiune şi “mai 
mult ca perfect” — superlativul pleo- 
nastic al adjectivului “perfect”. In felul 
acesta s-a creat o imagine cu dublă 
funcţie de echilibrare a constituenţilor 
textuali şi de deschidere a inter- 
pretărilor. Soluţii poetice similare des- 
coperim şi în alte poezii ale lui V. Ro- 
manciuc, cum ar fi Cocteil amar (vezi 
textul mai jos) sau Mai văd, mai aud, 
mai înţeleg: “... Creşte numărul zeilor 
reprofilaţi/ pana poetului este în 
pană...” 

Permanenta ispită de a încălca 
normele de structurare sintagmatică, 
mînată şi de o reacţie adversativă faţă 
de previzibil, autorul şi-o satisface 
valorificînd un fenomen lexical foarte 
apropiat de cel al omonimiei — paro- 
nimia. Unii autori mai numesc paroni- 
mele “omonime aproximative sau 
imperfecte” (vezi: Gh. Dragomirescu, 
1993, p. 175). 

Figura de stil bazată pe paro- 
nimie — paronomaza — folosită pen- 
tru a produce surpriza unei relaţii se- 
mantice deosebite între cuvintele cu 
similitudine sonoră, încifrează mesa- 
jul poeziei Cocteil amar. 


Mai hibernăm în vizuine? 
Mai ţinem hangul la coţcari 
Cine sîntem acuma, cine? 
Vizionari? Vizuinari? 


Ochii, vederea scrutătoare 
Îşi mută iocul în stomac. 
Frăţietatea noastră are 
Mărimea firului de mac. 


Bîrfim. Minciuna ne hrăneşte. 
Sîntem cu toţii filozofi. 

Deci, lumea nu se plictiseşte 
Cît face coadă la cartofi. 


Azi lirele-n cîntări divine 

Se-ntrec, dar vai! artişti săr- 
mani — 

Azi zvonul lirelor sterline 

E prețuit la melomani. 


Ne consolăm — aşa e veacul: 
Bolnav de fală, un falit. 
Spetindu-te să-i cauţi leacul, 
Nici nu observi că ai murit! 


Conceptul despre mediocritatea 
decadentă şi coruptă îl desprindem din 
implicaţiile semantice ale figurii din 
prima strofă şi susţinută prin retoris- 
mul întrebărilor: Cine sîntem acuma, 
cine?/ Vizionari? Vizuinari? Conside- 
răm că originalitatea poeziei este 
determinată de rafinamentul autorului 
în alegerea mijloacelor lexicale. 
Funcţionalitatea figurii rezidă în vizi- 
bila discontinuitate semantică a ter- 
menilor aparent identici. Imaginaţia 
cititorului este forţată de lexemul “vizio- 
nar” să croiască idealuri şi să stră- 
bată timpuri, ca de acolo să se rosto- 
golească vertiginos în pămînt, în întu- 
neric şi să se înscrie în plebea “vizui- 
narilor”. 

Pentru sporirea “eficienţei” con- 
textului întru menţinerea pîrghiei te- 
matice a poemului şi pentru a marca 
sfîrşitul lui, autorul reia ostentativ 
figura în ultima strofă prin secvenţa 
“bolnav de fală, un falit” — aluzie fină 
la trufie şi orgoliu, pe de o parte, şi la 
eşec şi vanitate, pe de altă parte. 
Aspectul relevant al paronomaziei în 
structurarea textului este acela că la 
prima lectură se creează pentru mo- 
ment o imagine derutantă prin 
interpretarea afinităţii termenilor, 
echilibrată semantic mai apoi prin 
interpretarea deosebirilor dintre 
aceştia. Fără comentarii vă propunem 
să împărtăşim revelaţia estetică în 
urma lecturii unui exemplu similar în 
poezia Confuzii de iarnă: “... For- 
mulez revendicări, obţin re-vinde- 
cări...” 

O modalitate aparent lejeră de 
producere a nepertinenţei în textul 
poetic este sinteza lexicală a doi 
termeni cu sens contrar, proces bazat 
pe fenomenul antonimiei. Figurile de 
stil care constau în plasarea ingeni- 

oasă în text a antonimelor sau simula- 
rea raportului logic contradictoriu ori 
absurd între subiect şi predicat, sînt 
oximoronul şi paradoxul. Zicem o 
modalitate aparent lejeră, deoarece 
lipsa de abilitate şi inspiraţie în 
mînuirea lor ar produce confuzii şi 
ermetism. 

in continuare vă propunem să 
urmărim felul în care efectele 
antonimiei sporesc coeficientul de 
expresivitate în poezia A suferi o 
victorie. 


Aşa va scrie-n cronici, în istorie: 

a suferit... o victorie 

acest ilustru şi biped microb 

pe dinafară rege, pe dinăuntru — 

rob 

al propriei deşertăciuni 

care-i transformă auru-n 
tăciuni... 


adică o victorie, vezi bine, 

de care-i este teamă şi ruşine, 

c-a stat în fruntea unei oști 

de renegaţi, lingăi şi proşti 

(mai bine cu-nţelieptul pierzi o 
luptă 

decît cu prostul să cîştigi o sută)... 


e limpede, e clar: cum săte bucuri 

de o victorie hrănită cu ciubucuri? 

cînd chipul tău deloc nu-i ce! 
pretins — 

victorios, eşti cel învins. 

Aşa va scrie-n cronici, în istorie: 

a suferit... o victorie... 


Titlul derutant al poeziei concen- 
trează revolta autorului împotriva 
ipocriziei dezagregate succesiv: în 
duplicitate, machiavelism şi perfidie. 
Actualizată într-un oximoron, sintag- 
ma “a suferit o victorie” generează o 
imagine solitară prin forţa de sugestie. 
Abolirea semului definitoriu “bucurie” 
al sememului “victorie” şi eclipsarea 
acestuia cu semul antonimic “durere”, 
constituent al sememului “suferinţă”, 
consternează cititorul prin “hăul” 
dintre semnificaţiile termenilor 
asociaţi. Reticenţele semului “durere” 
iradiază malefic mesajul întregului 
text, amplificate fiind şi de perechile 
antonimice: rege-rob, aur-tăciuni, înţe- 
lept-prost, culminînd cu paradoxul 
“... chipul tău deloc nu-i cel pretins — 
/ victorios eşti cel învins”. 

Pentru reaşezarea sau reordo- 
narea ariilor semantice ale elementelor 
deviante din poezie autorul creează 
un cadru contextual edificator, iar 
reluarea primelor două versuri la sfîrşi- 
tul poeziei anunţă închiderea textului. 
Realizarea acestei performanţe a de- 
finirii prin negare este un efect incon- 
testabil al antonimiei. 

Modelată în temeiul aceluiaşi 
fenomen lexical, impresionează 
ingenuitatea poeziei Mai cînţi? 


Suflete, mai cînţi? Pentru cine? 
Dezolat, cîntecul tău: 

E bine 

că nu e mairău, 

E rău 

că nu e mai bine... 


_ Decodarea mesajului necesită o 
lectură atentă, fiindcă există pericolul 
de a interpreta versurile: “e bine/ că 
nu e mairău,/ E rău/ că nu e mai bine” 
ca pe nişte expresii sinonimice, de 
fapt ele realizînd o antimetateză — 
figură care reia cuvinte asemănătoare, 
dar inversarea ordinii lor corespunde 
cu inversarea ideii. Remarcăm o 
pasiune a scriitorului de a oferi soluţii 
de decodare imprevizibile şi surprin- 
zătoare anume prin firescul utilizării 
mijloacelor lexicale, preluate de-a gata 
din bogata limbă română. Or, aceasta 
este o sursă inepuizabilă a origina- 
lităţii limbajului său artistic cu har 
valorificată şi în volumul Citirea pro- 

verbelor, lucru pe care l-am men- 
“ţionat şi în cartea Raporturile text — 
metaforă în limbajul literar-artistic. 
Nimeni nu mai poate face abstracţie 
de tezaurul cultural existent şi orice 


creaţie literară implică o convenţie şi - 


raportarea la acesta. Este ceea ce în 
teoria textului poartă numele de 
intertextualitate. Vom urmări cum sînt 
integrate expresiile idiomatice în 
structura de suprafaţă şi implicaţiile 
“acestei integrări în structura de 
adîncime a textului Stau să mă 
consolez... 


Un gureş şi obştesc descînt era 
pe-aproape şi departe, 
lar El privea... 
(L. Blaga) 
... Apoi veni şi rîndul omului. 
Luînd ţărîna din pămînt, 
Creatorul îi modelă, obosit, 
făptura. 
Rotunjind în palme 
ultimul bot de humă, 
îi aşeză capul pe trunchi 
ca şi cum ar fi pus punctul pei 
Stau să mă consolez: 
nu văd de ce m-ar supăra 
că-n aceeaşi zi 
Domnul mai făcuse fiarele 
sălbatice, 
animalele domestice 
şi toate tirîtoarele. 
Nu-i nimic, mă gîndesc, 
de ce să fiu suspicios 
tocmai eu, un biet muritor, 
dacă Dumnezeu 
a privit toate cîte a făcut 
şi toate erau bine făcute. 


Este o poezie în care origina- 
litatea transmiterii mesajului derivă 
din evocarea unor imagini uşor recog- 
noscibile în expresiile consacrate “a 
aşeza (a pune) capul pe trunchi” şi,“a 
pune punctul pe i”. Duaiismul inter- 
pretării — cea literală, denotativă, a 
secvenţei “Rotunjind în palme/ ultimul 
bot de humă/ îi aşeză capul pe trunchi” 
şi interpretarea raportată la existen- 
tul cultural — sporeşte efectul sur- 
prizei. Este'o modalitate de producere 
a sensului prin opoziţie, de răsturnare 
a imaginilor pentru ordonarea lurnilor: 
cea reală şi cea creată de autor. Este 
şi o tentativă temerară a scriitorului 
de a primeni mijloacele artistice utili- 


zate. Plasarea în versul imediat 
următor a frazeologismului “a pune 
punctul pe i” denotă vocaţia ludică a 
poetului şi forța de sugestie, frapîndu- 
ne cu “inocenta”, dar şi cu exactitatea 
utilizării expresiei poetice pentru redu- 
cerea nepertinenţei semantice. În 
organicitatea împletirii lor rezidă forţa 
de sugestie a mesajului. 

Versurile următoare proiectează 
semnificaţia astfel conturată pe pano- 
rama sacramentală a procreaţiei cu 
dublă orientare: în sfera sublimului şi 
în cea a profanului. Sfîrşitul textului 
este semnalat tot prin mijlocirea inter- 
textualităţii, şi anume, prin evocarea 
versetelor biblice “a privit toate cîte a 
făcut / şi toate erau bine făcute” — 
capacitate originală a autorului de a 
pune punctul pe i într-o situaţie care 
necesită consolare. 

Analizele şi observaţiile referi- 
toare la valoarea fenomenelor lexicale 
în procesul constituirii textului poetic 
au fost făcute la cursul special “E/e- 
mente de poetică lingvistică” de la 
Facultatea de Litere a USM cu 
concursul studenţilor de la anul IH, 
Silvia Croitoru, Maria Postică, Tatia- 
na Gorzu ş.a. 

CÎND CRITICA 

NU-ŢI PRICINUIEŞTE 
DURERE 

g sau 
MĂRTURISIRI 

ÎN ŞOAPTĂ 


Dialog: Tatiana ROTARU — 
Mihail DOLGAN 


— Dle profesor Mihail Dolgan, 
cititorii noştri sînt curioşi să afle 
de unde îşi trage obîrşia neamul 
dolgănesc. 

— Cam de prin părţile de unde 
rîul Răut îşi începe izvoarele, mai 
exact, dintr-un sat de la nordul 
Moldovei, Rădiul Mare (fosta comună 
Donduşeni, judeţul Soroca), părinţii 
fiindu-mi Irina Danilenco-Brănisteru şi 
Dumitru Dolgan (unul dintre cei 18 
copii ai lui loan şi Sonia Dolgan!). Firi 
poetice, în anul naşterii mele (1939), 
au avut frumoasa idee de a sădi în 
faţa casei un nuc — Nucul lui Mihăiţă, 
care de atunci încoace îmi tot numără 
toamnele tot mai aurite şi tot mai 
singure, căci casa părintească mă 
aşteaptă acum cu uşile încuiate... 

intr-o veche carte din 1867, 
Analele Comitetului de Statistică al 
regiunii Basarabia, vol. 2, p. 217, edi- 
tată în limba rusă la Chişinău am des- 
coperit (nu fără ajutorul colegului meu 
de la Academie, Vasile Ciocanu) o 
foarte interesantă mărturisire a unui 
fost proprietar de pămînt al satului 
Rădiul Mare, în legătură cu felul de a 
fi al moldovenilor de prin părţile locului. 
Acest proprietar de pămînt se numea 
A. Brijozovski şi scria negru pe alb: 
Spre cinstea locuitorilor moldoveni din 
părțile locului pot fi aduse o 
sumedenie de calităţi minunate. Obi- 
ceiurile lor se întemeiază pe cea mai 
sinceră venerație faţă de religie, 
cinste şi soveste... Am trăit în Rusia 
în mai multe -regiuni ale întinsului ei 


Mihail DOLGAN 


nemărginit, am studiat diferite popo- 
raţii, naţionalitățile ce-o compun, însă 
nicăieri n-am întîlnit un popor atît de 
slăvit şi de cinstit, atît de bun şi de o 
înaltă moralitate ca moldovenii de 
aici, din Rădiul Mare. Mi-ar plăcea să 
cred că aceste mult prea frumoase 
spuse ale unui străin la adresa 
consătenilor mei sînt valabile şi 
astăzi, peste 132 de ani, cînd satul 
Rădiul Mare are peste 275 de ani de 
la întemeiere. 

— V-aţi născut sau aţi devenit 
critic literar? 

— Am venit în critica literară din 
poezie şi publicistică: după vreo patru- 
cinci caiete de versuri din anii '50 
(unul bine apreciat de Liviu Deleanu, 
altul — de Valentin Roşca) şi după 
zeci de articole la zi, publicate în 
gazeta raională “Tribuna” (din fostul 
raion Tîrnova), mai tîrziu — în gazeta 
studenţească “KuumnHegckuii yHu- 
BepcuTeT” şi în presa republicană, am 
început să mă consacru criticii lite- 
rare, prima mea lansare reală fiind 
articolele din “Cultura Moldovei”: Oxi- 
moronul în poezia moldovenească şi 
Poezia şi culorile, ambele apărute în 
anul 1963. M-am afirmat treptat, fără 
zarvă şi fără a epata. prin răsturnări 
zgomotoase de nume sau cărți. 
Găseam plăcere mai ales în analiza 
concretă a figuraţiei metaforice sau 
simbolice, prin care cutare sau cutare 
condeier reuşea să genereze stări 
lirice inedite, un frumos poetic incon- 


76 


Limba Română, 


fundabil. Ţin să constat că cel mai 
bine, mai în elementul meu m-am 
simţit ca critic literar în scurtul răstimp 
cînd nu cunoşteam personal aproape 
pe nici un scriitor. Cînd am început 
să-i cunosc îndeaproape, judecăţile 
mele au devenit mai precaute, mai 
puţin degajate, mai “strîmtorate” 
oarecum. 

— Îi daţi dreptate lui George 
Călinescu care susţinea că pentru 
a deveni critic literar trebuie mai 
întîi să ratezi cît mai multe genuri 
literare? 

— Sînt nevoit să-i dau dreptate, 
de vreme ce am “păcătuit” şi eu în 
sfera creaţiei. După cum am mărturisit 
mai sus, am scris la început de cale 
vre-o cinci caiete de versuri, precum 
şi zeci de nuvele şi povestiri, un 
început de roman, o mulţime de repor- 
taje, apoi am adunat aforisme, maxi- 
me, cugetări sentenţioase, caiete 
întregi de poezii etc. Cînd George 
Călinescu decreta paradoxul că “ni- 
meni nu trebuie uns critic înainte de a 
fi ratat un cît mai mare număr de 
genuri literare”, avea în vedere, 
desigur, cunoaşterea din interior de 
către critic a chinurilor creaţiei şi a 
pravilelor ei estetice. Cum poţi să te 
pronunţi, bunăoară, asupra calităţii 
unei poezii, dacă tu nu ai habar de 
cum se plăsmuieşte o metaforă sau 
un simbol, cum se găseşte o rimă 
rară sau nişte armonii inedite, ce este 
o situaţie poetică ş.a.m.d.? 

— Aveţi nişte poeţi preferaţi? 
Apreciaţi un anumit tip de poezie? 

— M-am străduit întotdeauna să 
cuprind, să înţeleg şi să mă bucur de 
toate formele frumuseţii poetice, de 
toate tipurile posibile de lirism. Folo- 
sindu-mă de o metaforă străină, voi 
zice la fel: niciodată n-am să înţeleg 
de ce, ridicînd în slăvi orhideea, ar 
trebui să înjosim floarea-soarelui, şi, 
dirnpotrivă, de ce preamărind floarea- 
soarelui, ar trebui să călcăm în 
picioare orhideea. Aşa e şi în lumea 
literaţilor — toate talentele sînt fru- 
moase în felul lor. 

— Se spune că sînteţi foarte 
principial... 


— În actul meu de investigaţie 
critico-ştiinţifică m-am condus de 
următoarele principii-crez: 

-— să scriu aşa cum simt şi cum 
gîndesc, judecînd opera literară în 
funcţie de valoarea ei estetică şi nu 
de factorii extraliterari; 

— să fiu drept cu mine şi, în 
acelaşi timp, să fiu drept cu scriitorul 
şi cu cititorul (faptul acesta m-a ajutat 
să susţin cărţi pe care foarfecele 
cenzurii totalitare au cercat să le “taie” 
sau chiar le-au “tăiat” şi să apăr cauza 
unor poeţi rău văzuţi la “palat”); 

— să mă străduiesc să nu plac, 
cu orice preţ, nimănui, nici chiar mie 
însumi; 

— să rămîn eu însumi în orice 
împrejurări, fără a aştepta să văd 
dincotro bate vîntul (în mai tot ce am 
scris m-am zbătut să-mi afirm şi să-mi 
apăr modul meu de a fi în viaţă şi în 
critică, chiar dacă a fi tu însuţi în 
timpuri dificile, cînd toţi îţi “dictează” 
despre cine să scrii, cum să scrii şi 
cam ce să scrii, este extrem de dificil); 

— să stau cu faţa spre toţi 
scriitorii şi să dau fiecăruia ce-i al său, 
fără a-l vătăma (totodată, n-am căutat 
să obţin aprobarea tuturora, fiind 
convins că o atare situaţie e impo- 
sibilă, cum imposibil este a privi la 
întreaga varietate a lumii cu o singură 
pereche de ochi); 

— să critic pe oricine, dar să nu 
urăsc pe nimeni, ţinînd bine minte că 
cel o dată criticat, de două ori trebuie 
vorbit de bine cu alte prilejuri. 

— Care este calitatea indis- 
pensabilă unui adevărat critic 
literar? 

— Onestitatea. Ea este totul 
sau aproape totul. Poetul italian 
Petrarca zicea: “Prefer un om fără 
cunoştinţe literare, decît cunoştinţe 
literare fără om”. Evident, conjugarea 
cunoştinţelor literare cu omenia este 
o operaţie nu dintre cele uşoare, iar 
în cazul criticii literare ea reprezintă 
chiar o piatră de încercare. Probitatea 
morală reprezintă o condiţie sine qua 
non a judecății de valoare. Cineva 
spunea că a fi onest înseamnă a 
recunoaşte valorile primordiale ale 

operei, nu a semnala petele din soare. 

— Aţi ştiut să apăraţi scriitorii 
sau, mai bine zis, scrierile neagreate 
de regimul comunist? 

— Atunci cînd doi critici tăbărau 
asupra unui scriitor, niciodată nu eram 
al treilea. Dimpotrivă, căutam în fel 
şi chip să arunc un colac de salvare 
celui căzut la strimtoare. La momentul 
oportun am luat apărarea, prin 
intervenţii polemice şi argumente 
probante, mai multor cărţi de poezie 
ostracizate de către critica obtuză sau 
chiar arestate de “paznicii literari” ai 
regimului: volumele Dealuri de N. 
Esinencu, Ornic de P. Boţu, Mitul tran- 
dafirului de L. Lari, Inima şi tunetul 
de L. Damian, Temerea de obişnuință 
deM. I. Cibotaru, Săgeţi de P. Cărare 
ş.a. 

De multe ori am abordat anumite 
teme sociale şi cu scopul (tactico-dip- 
lomatic) de a lua apărarea unor poeţi 
talentaţi, care, pe atunci, erau 
mustraţi cum că ar neglija problemele 
contemporaneităţii, punîndu-le în mînă 
în felul acesta un atu salvator. De o 
atare “analiză” au beneficiat P. 
Mihnea, L. Damian, |. Vatamanu, L. 
Lari ş.a. N-am stat de o parte nici 
atunci cînd unii dintre criticii generaţiei 
mele (şi nu numai!) au avut diverse 
probleme. 

— Vă rugăm să vă referiţi la 
dificultăţile întîinite în cariera 
Dumneavoastră. 

— Amintindu-mi de cele păţite 
şi îndurate de-a lungul celor patru 
decenii de activitate, ţin să constat 
că viaţa criticului este ţesută mai mult 
din spini decît din flori, se constituie 
mai mult din amărăciuni şi neplăceri 
decît din bucurii şi satisfacţii. O primă 

contabil în satul natal. A fost suficient 
să public în gazeta raională “Tribuna” 
un articol de atitudine, în care i-am 
criticat pe podgoreni pentru că au 
purces la curăţatul viței de vie cu mare 
întîrziere, din care cauză o mulţime 
de muguri zăceau rupti pe pămînt, — 
şi imediat preşedintele de colhoz m-a 
eliberat din post, zicîndu-mi: “Nouă nu 
ne trebuie astfel de contabili, care să 


ne facă de rîs colhozul”. Cam de pe 
atunci am hotărît în sinea mea să mă 
fac critic literar, în ciuda faptului că 
mama mă ruga să nu merg pe calea 
aceasta atît de primejdioasă şi atît de 

„„. “necreştinească” (“Cum să poţi 
dormi liniştit, cînd ştii că ai criticat pe 
cineva, iar acel cineva suferă, căci e 
om!”). 

Fiind deja student la universi- 
tate, în 1959, am publicat — în gazeta 
“KuunHeBcknă yHuBepcurer” — un 
reportaj critic intitulat intrigant Cînd 
întrebările lipsesc... (era vorba despre 
un seminar la comunismul ştiinţific, 
faţă de care studenţii nu prea mani- 
festau interes). Mi-am aprins paie în 
cap: conducătorul grupei a organizat 
o adunare specială, în cadrul căreia 
m-a muştruluit în fel şi chip în faţa 
colegilor. 

Tot fiind student, tineam frecvent 
lecţii în faţa oamenilor muncii din re- 
publică. Dorind să popularizez creaţia 
lui George Coşbuc, care, nu cu mult 
înainte, fusese pentru prima dată 
editat în Moldova, îmi argumentam 
aserţiunile mele despre pace şi război, 
despre pămînt şi dragoste cu anumite 
poezii din marele poet ardelean 
(declamarea lor îi emoţiona pe ţărani 
pînă la lacrimi). Ca la comandă, s-a 
găsit un publicist albastru la inimă, dar 
cu post de răspundere, care, orga- 
nizînd o lecţie de verificare m-a “fericit” 
cu un foileton chilometric publicat în 
“Tinerimea Moldovei”. 

Prin anul 1965, cînd lucram la 
Academia de Ştiinţe în calitate de 
laborant şi prezentam lunar la 
Televiziunea Moldovenească revista 
“Nistru”, am îndrăznit să formulez 
nişte observaţii critice mai dure despre 
un ciclu de versuri aparţinînd unui 
poet, care urma să devină prim-secre- 
tar al Uniunii Scriitorilor din Moldova, 
reproşîndu-i (între paranteze!) şi urmă- 
torul fapt concret: “Cît se mai poate 
oare scrie despre “săpatul” fîntînilor, 
dacă nu venim să aducem nimic 
inedit?”. Atîta mi-a trebuit! Un scriitor 
consacrat şi cu autoritate i-a sărit 
imediat în apărare (era nevoie oare?!), 
tăbărînd asupra mea— de pe paginile 

“Tinerimii Moldovei” — şi “punîndu-mă 
la punct” în termenii cei mai urîți 
posibili. 

Şi mai violente au devenit 
atacurile atunci, cînd am început să 
editez cărţi şi să mă angajez în 
polemici. Vrînd să mă scoată din 
brazdă şi să mă înnegrească în ochii 
lumii (proverbul însă glăsuieşte: 
“înnegrind pe altul, nu te albeşti pe 
tine!”), un critic de notorietate a stîrnit 
vorba cum că subsemnatul s-ar 
“inspira” din cercetători români, fără 
a-i cita. Acest urît procedeu de răfuială 
a făcut barbă în Moldova, căci de pe 
urma lui au avut de suferit — pe 
nedrept — mai toţi criticii din generaţia 
mea. 

Cînd se părea că apele s-au 
limpezit, mă pomenesc cu altă 
năpastă: cu un “vigilent” care avea în 
mîini şi pîinea, şi cuțitul. Pentru faptul 
că am luat sub aripă pe un poet rău 
văzut la “palat” (pe N. Esinencu), în 
acelaşi timp criticînd pe un recenzent 
oficios, susţinut de acelaşi “palat”, 
cartea mea Conştiinţa civică a poe- 
ziei contemporane (1976) a fost 
ameninţată de cuțitul cenzurii totalita- 
re. Numai graţie intervenţiei prompte 
şi diplomatice a lui Simion Cibotaru 
Conştiinţa civică... a ajuns pe poliţele 
librăriilor, deşi într-un tiraj de două-trei 
ori mai mic. 

Mai tîrziu aprecierile înalte de 
care s-au bucurat în multe dintre 
articolele mele poeții Liviu Damian şi 
Grigore Vieru au provocat atîta iritare 
şi animozitate, atîta invidie albastră 
şi ranchiună, încît unii scriitori, mai 
ales dintre veterani, nemaiputînd su- 
porta laudele la adresa altora, au încer- 
cat să se răfuiască cu mine prin re- 
cenzii interne, dezaprobatoare, caus- 
tice sau prin scrisori particulare de inti- 
midare. Astfel, un poet, cu care, de 
obicei, începea şiragul ierarhizărilor 
valorice de pe vremuri şi despre care 
am scris multe pagini de bine, dar şi — 
unele — critice, afirma, într-un aviz 
menit colegiului redacţional al revistei 
“Nistru”, cum că toate materialele 
criticului M. Dolgan despre Gr. Vieru 
şi L. Damian (poeţi pe care dumnealui 


nu-i prea avea la inimă) sînt, nici mai 
mult, nici mai puţin, nişte “articole 
primejdioase”, cu “păreri subiec- 
tiviste”, cu “adunături de ditirambi”. 

Acelaşi poet (Deputat în Sovie- 
tului Suprem al Uniunii R.S.S.), de 
astă dată într-o scrisoare oficială pe 
adresa mea, mă ameninţa cu toată 
seriozitatea că dacă nu voi proceda 
aşa cum îmi cerea s-o fac, atunci, 
citez: “iartă-mă, eu am să-ţi fiu popă, 
poate chiar mitropolit...”. După care 
continua orgolios, pentru a mă da cu 
totul gata: “lţi scriu epistola asta în 
mod oficial cu unele copii la unele 
instanţe”. 

Un alt poet vîrstnic, uşor iras- 
cibil şi pendulînd între extreme, în 
urma unui articol de problemă, care 
conţinea observaţii drastice şi la 
adresa propriilor cărţi, mi-a expediat 
o scrisoare mînioasă (pe hîrtie de 
toaletă!), unde îmi interzicea categoric 
să mă mai ating de acum înainte de 
operele sale, altfel ştie el ce-o să-mi 
facă... A uitat, probabil, de adevărul 
semnalat încă de A. Russo (în 1856): 
“Orice se publică, gramatică, istorie, 
manuale, poezie sau filozofie, este 
proprietatea nemărginită a criticii, ori 
de unde vin...”. 

Şi tot aşa... Mai încearcă şi 
spune adevărul critic pînă la capăt! 

— Dar, negreşit, aţi avut şi 
unele satisfacţii? 

— Desigur, au fost atitudini şi 
de altă natură, ca aceasta a lui Liviu 
Damian: “Sănătos ca pîinea fii/ Bine 
faci — bine să ai./ Cum ai fost — aşa 
rămii:/ Bard şi critic, brad de plai” (Lui 
Mihail Dolgan, 1979). Sau ca acest 
fragment de scrisoare al cunoscutului 
istoric literar Gheorghe Bogaci: 
“Stimate Mihail Dolgan!.. Am citit 
acum recenzia ta O poezie a dem- 
nităţii umane (din “Moldova Socia- 
listă”, 1984, 18 septembrie), în care 
te recunosc de subtil critic literar, de 
serios. om de ştiinţă, şi de OM 
CINSTIT!!!... Dar pentru că aici, în 
fundul Siberiei, eu unul nu pot procura 
volumaşul lui Hadârcă (e vorba de Lut 
ars, 1984 — M.D.), de care m-am 


îndrăgostit în urma recenziei D-tale, 

rogu-te, fă un gest frumos şi-mi expe- 
diază volumaşul poetului...” (Irkutsk, 
13 octombrie 1987). 

— Care sînt caracteristicile 
definitorii ale generaţiei de critici 
din care faceţi parte? 

— Pleiada de critici literari a lui 
Mihai Cimpoi şi lon Ciocanu, din care 
fac parte şi eu, a beneficiat de două 
perioade de înnoire a societăţii, foarte 
favorabile spiritului critic veritabil: la 
început de cale — perioada “dezghe- 
tulu?” hruşciovist, instaurată în locul 
cultului personalităţii, şi în plină 
maturizare — perioada “restructurării” 
şi a deşteptării conştiinţei naţionale, 
ce a detronat regimul totalitar. Trezia 
şi clarviziunea acestor perioade au 
făcut şi fac ca fiecare om de litere: 
prozator, poet, critic literar, cercetător 
ştiinţific să reprezinte ceea ce 
reprezintă el de facto, fără adaosuri, 
dar şi fără scăderi de calităţi, să 
privească cu ochii deschişi la valori 
şi nonvalori, să spună lucrurilor pe 
nume, să opereze cu adevăruri mai 
mult sau mai puţin întregi. În răstimpul 
dintre cele două perioade menţionate 
mai sus, deseori au fost exagerate 
valorile mici şi diminuate valorile reale, 
talentul a fost “căutat” în aşa-zisa 
potcovire ideologică şi nu în potco- 
virea estetică. Astăzi trebuie revizuită 
şi normalizată (nu răsturnată!) balanţa 
ierarhizării valorilor noastre artistice. 

— Cine dintre scriitorii con- 
temporani a înţeles mai bine şi mai 
profund functiile şi rosturile criticii 
literare? 

— Doar unul singur, Nichita 
Stănescu. Afirmînd că o literatură fără 
critică literară este o literatură oarbă, 
el conchidea: “A apăra cauza criticii, 
înseamnă a apăra cauza literaturii. 
Cine se supără pe oglindă, înseamnă 
că trăieşte la cîmp... Laud critica 
aceea care mă înţelege — cu 
recunoştinţă. De asemenea, iaud 
critica aceea care mă nedreptăţeşte, 
tot cu recunoştinţă, pentru că dreptul 
ochiului este acela de a privi, iar 
dreptul scriitorului singuratic este 
acela de a fi citit de către fratele său” 
(Despre critică). 


Vor ajunge oare vreo dată 
scriitorii din Moldova ia înălţimea 
acestei conştiinţe critice a genialului 
Stănescu? 

— În final Vă rugăm să reve- 
niţi la statutul criticii literare. 

— Dacă vrem să fim drepţi cu 
noi înşine, cu scriitorul analizat şi cu 
cititorul, o altă cale pentru critică nu 
poate exista decît numai de a spune 
lucrurilor pe nume în mod civilizat şi, 
pe:cît se poate, prieteneşte, fără 
orgoliu — şi atunci cînd lucrarea este 
de aleasă calitate, şi atunci cînd 
valoarea ei lasă de dorit, şi atunci cînd 
ea este cu desăvirşire mediocră. A 
pluti în indecizie şi nonopţiune sau a 
îmbrăca toga lui Zoil, hulitorul lui 
Homer, nu ţine de critica veritabilă. 
Adevărul, chiar cel mai neplăcut şi mai 
dureros, poate şi trebuie să fie rostit 
cu demnitate şi fără insulte în aşa fel 
încît să se vadă bine adevărul, dar şi 
bunăvoința, bună-cuviinţa, omenia. 
Căci dacă e adevărat că frumosul ar- 
tistic nu poate fi slujit cu bita, nu e 
mai puţin adevărat că acelaşi frumos 
nu poate fi nici apărat cu biîta. Ca să 
fii obiectiv în critică (în limitele posibi- 
lului), trebuie să respecţi nu numai 
legile riguroase ale esteticii, ci — 
neapărat — şi legile riguroase ale 
eticii. Ura, ranchiuna şi invidia sînt 
incompatibile cu raţiunea de a fi a 
criticii literare. intr-o scrisoare către 
Ganskaia, Balzac mărturisea nici că 
se poate mai sincer: Cît de dulci sînt 
obiecțiile critice, care se desprind de 
pe buze prieteneşti; în ele ai toată 
crezarea; ele îţi strecoară în suflet 
amărăciune, căci nu te îndulceşti de 
faptul că sînt juste, însă ele nu-ţi 

GHID DE ÎNVĂŢARE LA LIMBA 
ŞI LITERATURA ROMÂNĂ” 


LĂMURIRE 


Studiul limbii şi al literaturii noastre în gimnaziu ori liceu se conturează ca 
o activitate intelectuală aparte deoarece îmbină (sau ar trebui să îmbine!) într-o 
perfectă armonie cunoaşterea ştiinţifică — materializată atît prin însuşirea 
normelor limbii sau ale teoriei literaturii, cît, mai ales, prin cultivarea deprinderilor 
de a “opera” cu asemenea norme — şi cunoaşterea artistică, realizabilă în 
procesul de receptare a textelor beletristice. 

Aventura cunoaşterii nu este, însă, lipsită de riscuri atîta vreme cît nu 
dispui de un “echipament” adecvat; or, tocmai asupra adecvării echipamentului 
oferit de specialişti (profesori, cercetători) — între care se afirmă Constanţa 
Bărboi (1), lustina Itu (2) şi, mai cu seamă, Constantin Parfene (3) — am dori 
să facem cîteva sugestii — sperăm, folositoare în primul rînd elevilor dar, poate, 
şi îndrumătorilor lor; acestora din urmă le-ar permite, credem, retrăirea 
momentelor primei lor călătorii întru Cunoaştere. Numai retrăind din plin prima 
tentativă, se poate realiza o certă colaborare elev — profesor şi elimina 
(nădăjduim!) rutina ce ne transformă demersul în reeditarea inutilei ascensiuni 
a lui Sisif (inutilă fiindcă a fost golită de orice semnificaţie). 


Am optat pentru sugestii — şi nu pentru recomandări, indicaţii, sfaturi — atît din 
cauză că sugestia “desmărgineşte” (cum ar spune Noica), chemîndu-ne la competiţia 
cu noi înşine, cît şi pentru că am voit a alcătui un ghid mai altfel, un ghid “posibil”, în 
cadrul căruia o “ştiinţă” (a limbii, a literaturii) să se întrepătrundă cu arta cuvîntului 
(literatura artistică); or, Arta "lucrează" cu sugestia: “Poezia —spune Arghezi — e 
presimţire, bănuială, incertitudine şi aproximativ /.../. Substanţa poeziei şi fiinţa ei 
întreagă vin din “mi se pare”, din “parcă”, /.../ — din teritoriul imens al închipuirii...” (4). 
Nu am vrea, totuşi, să se înţeleagă că respingem arbitrar modelul, îndrumarea, 
povata; intenţia noastră este, doar, să îndemnăm spre configurarea unei opţiuni, nu 
să direcţionăm imperativ către o anume opţiune. 


Învăţarea sistematică — singura profitabilă pentru aspirantul la Cunoaştere — 
include, printre formele sale, studiul individual, activitate intelectuală necesară 
explorării selective şi pertinente a universului în care vieţuim (5). Ideal ar fi ca, 
în paginile ce urmează, să abordăm întreaga problematică a acestui complex 
fenomen care este studiul individual; nu ne vom angaja într-o astfel de 
întreprindere deoarece autorii menţionaţi /vezi (1), (2), (3), (5) / aproape 
epuizează subiectul în discuţie. Noi vom încerca însă a ne concentra atenţia 
asupra “instrumentarului” necesar studiului individual; din acest instrumentar 
elevii cu care am colaborat au optat pentru oferta făcută de Constantin Parfene, 
alegînd neta de studiu, fişa-conspect (vezi, Literatura în şcoală), comentariul 


di 


literar, compunerea tip “paralelă” (vezi, Compozițiile în şcoală). Se impune a 


* Cu acest material introductiv începem publicarea unui amplu ciclu de fişe- 
conspect la limba şi literatura română şi de comentarii literare oferite revistei noastre 
de către profesorul ieşean Florin Grinea. 

aminti faptul că aceste “unelte” au fost uşor adaptate pentru a corespunde 
parametrilor personalităţii elevilor, adaptare acceptată de mai multe serii 
succesive de elevi. 


Referitor la problematica generală a studiului individual trebuie, totuşi, să 
facem nişte precizări: a) singura motivaţie reală pentru această activitate intelectuală 
rămîne interesul pentru Cunoaştere (neactivat constant, acest interes se perverteşte 
uşor în neproductiva “obligaţie şcolară”); b) lectura — element “vital” al studiului — 
trebuie să fie un “eveniment al cunoaşterii” (6) pentru a putea genera o (posibil!) 
nouă interpretare-a textului literar/ “... nimeni n-a interpretat definitiv o mare poezie, 
ideea ei latentă creşte mereu şi rămîne la infinit producătoare de sugestii.” (7) /; c) 
alegerea “uneltelor” adecvate (necesare completării “echipamentului” despre care 
vorbeam) este totdeauna problema echipei elevi — profesor (rezolvarea problemei 
se bazează pe cunoaşterea parametrilor personalității fiecărui elev, cunoaştere 
realizabilă cu ajutorul specialiştilor de la Laboratorul de orientare şcolară sau, la 
nevoie, printr-o baterie de chestionare alcătuite chiar de profesorul de Limba şi 
literatura română). 


Nominalizînd “uneltele”, a căror folosire o recomandăm pentru că a dat 
bune rezultate atît la gimnaziu cît şi la învățămîntul profesional şi liceal (liceu 
industrial, cursuri de zi şi serale, precum şi la liceele teoretice) — pe parcursul 
a, circa, douăzeci de ani, am prezentat, de fapt, configuraţia ghidului nostru: o 
parte, alcătuită din fişe-conspect şi note de studiu, va cuprinde noţiuni referitoare 
la limbă, cuvînt, stil (limbaj), teoria literaturii, istorie literară românească; o altă 
parte, formată din comentarii literare “posibile”, note de studiu şi compuneri tip 
“paralelă”, va sugera modele de compoziţii şcolare; în fine, o ultimă parte va 
propune sugestii pentru alcătuirea chestionarelor necesare cunoaşterii elevului 
(atunci cînd nu se poate apela la un laborator de specialitate). Materialele pe 
care le oferim vor fi grupate pe criteriul tematic numai în partea compusă din 
fişe-conspect şi note de studiu, pentru celelalte părţi acţiunea de grupare nefiind, 
obligatoriu, necesară. 

Exprimăm întreaga noastră gratitudine Doamnei inginer Loreley-Christine 
Buchholtzer care a realizat întreaga tehnoredactare computerizată a modestelor 
noastre pagini. 


PRELIMINARII 


Nota de studiu — preluată din Literatura în şcoală (3), este un posibil 
“nucleu” pentru fişele tip “teze”, “plan”, “conspect” (id.) ori pentru compoziţii 
(comentariu literar, compunere tip “paralelă”) deoarece în această notă se 
consemnează un “fapt”, aparţinînd limbii — în general, limbajului poetic, teoriei 
ori istoriei literaturii, ceea ce permite formularea unor observaţii personale. 
Aceste observaţii atestă capacitatea elevilor de a “extrage” şi “opera” cu 
informaţia şi de a-şi cultiva spiritul creativ. Acuratetea alcătuirii notei de studiu 
este un semn sigur al trecerii de la lectura metodic dirijată spre captarea 
informaţiei la lectura de profunzime, generatoare de cunoaştere şi, în timp, de 
plăcere; redactarea expediată a aceluiaşi material indică, mai totdeauna, ori o 
lectură a cărei regulă “... principală de metodă...” (8) nu mai este “...reprezentarea 
expresivă a sensului intelectual şi emotiv al unui text...” (id. ) ori chiar omiterea 
lecturii în favoarea transcrierii — mai mult sau mai puţin selective — a unor 
păreri împrumutate din prefețe, comentarii standard, articole de largă popularizare 


ş. a. 


Aplicații 
A. Ars poetica _ 
“Ce e poezia? Înger palid cu priviri curate, 


82 Limba Română 


Voluptos joc cu icoane şi cu glasuri tremurate, 
Strai de purpură şi aur peste ţărîna cea grea.” (9). 
“Poezia /.../ e umbra şi lumina care catifelează natura şi dă omului senza- 
ţia că trăieşte cu planeta lui în cer...”. “... e umbra vieţii trăite, o umbră ascunsă 
în frumuseți grăite.” (4). | 
Obs. Promotor* al “esteticii uritului”, Tudor Arghezi se manifestă aici ca un 
romantic de cea mai pură esenţă. 
B. Conotaţii: 
“Limba noastră-i o comoară 
În adincuri înfundată, (s.n.— F.G.) 
Un şirag de piatră rară 
Pe moşie revărsată.” (10). 
Obs. Al doilea vers trebuie înţeles, în primul rînd,ca referire la adîncul fiinţei 
noastre naţionale şi doar în al doilea rînd ca “aluzie” la vechimea, în timp, a 
limbii pe care o vorbim. Numai din adîncul sufletului nostru limba — prin care 
ne afirmăm ca o comunitate unitară — se poate revărsa pe întregul pămînt 
românesc. 
C. Numele personajelor la Caragiale 
Caţavencu: “... cu silabele lui stridente şi cu conturul ridicol, redă perfect pe 
demagogul latrans.” (11). 
Obs. Pentru remarca lui Ibrăileanu numele “suficient” putea fi şi Caţaveicu 
(vezi Neicu!). Introducînd un n — ceea ce produce, ia prima vedere, o aglome- 
rare” consonantică: nc — Caragiale ne trimite, probabil, la cuvîntul venal*, Ca- 
ţavencu demonstrînd din plin că posedă asemenea caracteristică: venalitate*. 
D. Limbaje (sensuri) ; 
|. “... orice sistem de semne simbolice...” (12) necesar intercomunicării; 
între sisteme: Limbajul articulat a cărui realitate de bază este "actul lingvistic” 
(id.). 
Il. *... ramificații sociale, ca urmare a folosirii limbii de diverse categorii de 
oameni.” (13); sens echivalent cu variante, stiluri funcţionale. 
Obs. Ambele accepţii se referă la “realităţi lingvistice” în circulaţie dar de la 
precizarea lui E. Coşeriu (12) — precizare absentă la Al. Graur (13) — se 
trece firesc spre definirea limbii drept “sistem de izoglose” (12) existînd ca 
“memorie a unor acte lingvistice” (id.). 


Alcătuirea notei de studiu poate părea un exerciţiu atît de simplu încît 
ajunge să frizeze banalitatea; aparenţa înşală! La o privire mai atentă se constată 
că “faptele” puse în discuţie nu aparţin “convenţionalului” ia care trimite, cu 
insistență — din păcate, Manualul de limba şi literatura română. Sesizarea 
neconvenţionaiului mărturiseşte despre o foarte bună mobilitate intelectuală a 
şcolarului, caracteristică, de multe ori, incomodă — în raport cu capacitatea 
intelectuală a aceluiaşi şcolar — pentru mult prea mulţi “îndrumători” în ale 
Cunoaşterii. 

Fişa-conspect — “formă sintetică de consemnare a aspectelor esenţiale 
ale unei probleme pe baza mai multor surse bibliografice” (3) — se poate realiza, 
după o constantă pregătire a elevilor, fie în ultima clasă de gimnaziu, fie în 
prima clasă liceală (ideea continuității pregătirii în aceeaşi manieră se impune 
de la sine!). Asistenţa oferită de către profesor colaboratorilor săi, elevii, rămîne — 
de regulă — permanentă, mai ales în ceea ce priveşte identificarea şi selectarea 
materialului documentar necesar redactării fişei-conspect. Acest “instrument” 
al muncii intelectuale este, prin natura lui , şi “modelui” ce se impune a fi urmat 
(cu destulă stricteţe pentru a da naştere la tensiuni!) şi “finalul” care încoronează 
efortul de eficientizare a studiului individual; depinde de tactul profesorului ca 
încoronarea să se realizeze cu întregul ei fast. 

Adaptarea acestui tip de fişă se reduce la modul de punere în pagină pe 
două coloane: coloana din stînga cuprinde “idei” (ca într-o fişă-teze) şi cuvinte 
ce se cer explicate; coloana din dreapta conţine citate (exirase) care “susţin” 
şi, în general, amplifică ideile. Structura fişei este, în general, aceasta: definirea 


» aa 


noțiunilor, caracteristici, clasificări, surse bibliografice, exerciții (“modelele” sînt 

prezentate în “capitolul” referitor la noţiuni despre limbă, cuvînt, stil (limbaj), 
teoria şi istoria literaturii). 

Compunerea tip “paralelă” — poate valorifica, în urma unui constant 
“antrenament”, originalitatea observaţiilor consemnate în notele de studiu. Pentru 
a convinge, oferim cîteva sugestii. 


1. Pornind de la părerile lui Al. Philippide (14) şi E. Simion (15) referitoare la 
Calistrat Hogaş, Geo Bogza, Mihail Sadoveanu se poate formula următoarea 
observaţie asupra sentimentului naturii la cei trei scriitori: primii doi 
umanizează natura, relevînd similitudinile între destinul acesteia şi soarta 
fiinţei umane, în timp ce al treilea trăieşte destinul naturii aşa cum, la 
începuturi, omul trăia mitul. Hogaş ia act de “sublimul” natural ca un 
intelectual de formaţie clasică, “cenzurat” de o amabilă ironie; Bogza intră în 
“corespondenţă” (într-o manieră similară celei simboliste) cu “dramele” 
naturii; Sadoveanu este un “fragment” de natură care, aidoma picăturii de 
rouă, răsfrînge întreaga existenţă naturală, pe cît de familiară pe atit de 
misterioasă pentru noi. 
2. Tema destinului asumat aşa cum apare în viziunea lui L. Blaga — Am 
înţeles păcatul... (16) şi T. Arghezi — Inscripţie pe un portret (17). Ambele 
poeme sînt convingătoare argumente în favoarea supremei opţiuni a artistului 
autentic ce-şi sacrifică marea iubire (Arghezi) ori soarta în limitele firescului 
(Blaga) pentru acea creaţie prin care omul poate accede la Divinitate. Strofei 
a patra din Inscripţie pe un portret îi răspund versurile blagiene, parcă 
săpate în stîncă: “Sunt tremur de fericire: /Ziua întreagă deasupra mea / 
puterile păsăreşti au arătat în triunghiuri / spre ținte luminoase”. Înălţarea 
spre aceste “ținte luminoase” — simboi al autenticii şi nemuritoarei creaţii 
artistice — îl face pe Blaga să renunţe la fireasca fericire (idee exprimată în 
versurile trei — nouă) şi să se “scuture” de sine însuşi “ca un cîine, ce-a ieşit 
dintr-un rîu blestemat.” ldolatrizînd femeia iubită — “Făptură vrăjitoare şi 
duioasă” — Arghezi îşi reprima încrîncenat elanurile erotice deoarece sufletul 
său e închinat Marii Arte prin care se poate aduce o clipă de fericire omenirii: 
“Durerea noastră — aduce cald şi bine/ Celor hrăniţi cu jertfele din noi.” 
Imaginea tragică a iubitei asemuită iederii “Rămasă-n legănare şi pustiu” 
amplifică pînă la martiraj sacrificiul artistului creator, permiţîndu-ni-se, astfel, 
apropierea de această covirşitoare personalitate care este Poetul. 

În sfîrşit, reproducem mai jos o compunere “paralelă” realizată în anul 
şcolar 1980-1981: 


Contribuţia lui George Coşbuc şi Octavian Goga la dezvoltarea 
poeziei româneşti 


Atît George Coşbuc cît şi Octavian Goga sînt scriitori ce se afirmă în 
perioada posteminesciană, însă influenţa poeziei iui Eminescu este mai 
accentuată la Goga, dominîndu-i activitatea literară. 

Goga şi Coşbuc provin din aşezări rurale ardeleneşti cu medii diferite 
de cultură şi civilizaţie. 

G. Coşbuc provine din mediul spiritual românesc al Năsăudului (sat 
Hordou), unde tradiţiile, obiceiurile s-au păstrat intacte. i 

O. Goga s-a născut în Răşinarii Sibiului, localitate asediată de maghiari, 
unde cultura şi spiritualitatea românească era înăbușită. 

Ambii scriitori sînt originari din familii de preoţi cărturari, deci sînt 
crescuţi într-o atmosferă religioasă, binefăcătoare pentru cultura ce au 
asimilat-o. Tematica abordată de cei doi scriitori este, în mare parte, diferită, 
deşi ambii încearcă să alcătuiască monografii lirice ale satului transilvănean. 
` Coşbuc abordează teme şi motive reprezentînd o împletire de clasicism 
şi romantism, exprimînd senzaţia de robusteţe, de energie, de optimism şi 
dînd senzaţia de muzicalitate silabică şi naturaleţe în limbaj. 

Datinile şi obiceiurile, ritualurile, iubirea şi natura, războiul de in- 
dependenţă, istoria ca posibilitate de protest reprezintă opera bogată şi 
foarte variată a lui Coşbuc, operă ce se bazează pe o solidă cuitură clasică, 
o cunoaştere largă, cuprinzătoare a literaturii vechi şi moderne. 

În activitatea sa de traducător (asemănare ce îl aşează mai aproape 
de Eminescu, cu înclinații spre literatura şi mitologia indică, dar nu numai 
atît), Coşbuc a recepționat numeroase sugestii, motive şi atitudini pe care 
le-a prelucrat în opera sa literară, adăugînd elementul autohton, deci 
îmbogăţind patrimoniul literar românesc şi universal. 

Manifestările esenţiale în universul literar al lui Goga prezintă 
intelectualii satului, luptătorii, artiştii, exploatarea socială şi naţională, natura 
ca permanenţă a spiritualităţii româneşti în context popular. 

Poezia lui Goga este o poezie protestatară cu aspect mesianic, el 
fiind un poet profet, “interpret al năzuinţelor unei întregi colectivităţi”. 

Sentimentul dezrădăcinării ce apare frecvent în poezia lui Goga îl 
aşează pe acesta printre semănătorişti, mai accentuat decit pe Coşbuc. 
Scrierile sale au o notă sumbră, expresie a unei suferinţe îndelung înăbușite, 

Atît în opera lui Coşbuc cît şi în cea a lui Goga pulsează viaţa satului 
românesc sub aspect pitoresc, etnografic al tradiţiilor, dar se oglindeşte şi 
expresia luptei poporului român pentru dreptate socială şi libertate naţională. 

Mesajul poeziei lui Coşbuc este mereu activ şi actual, o moştenire 
prețioasă a epocii marilor clasici, Goga redă realist şi obiectiv glasul celor 
mai dureroase pătimiri ale ţărănimii, îmbrăcate într-o limbă populară 
intelectualizată. 

„_ Atitudinea celor doi scriitori faţă de cultura strămoşească de tip rural 
reprezintă întoarcerea la obîrşia culturală, baza curentului semănătorist. 

Mihaela Creangă (cl. a X-a) 

Liceul industrial “Tehnoton”, laşi 


Comentariul literar — compunere, în genere, acceptată, dar şi contestată 
cu aceeaşi patimă rămîne un folositor exerciţiu pentru elevi deoarece îi solicită 
să realizeze o lectură de profunzime, lectură fără de care nu se pot stabili 
“filiaţii” (3), “coordonate istorico-literare” (id.), nici sesiza valoarea estetică a 
textului lecturat, nici formula aprecieri asupra acestei valori. De asemenea, 
respectiva compoziţie şcolară îşi află locul — mai totdeauna — între subiectele 
de examen precum şi printre temele ce se pot prezenta, oral sau scris, discuta 
şi evalua într-un timp scurt (10-15 minute), fapt ce nu afectează structura unei 
lecţii curente. În sfîrşit, dar nu şi în ultimul rînd, acest “tip” de compunere are o 
structură mai elastică decît aceea a analizei literare, gen de compoziţie asupra 
căruia Al. Dima opiná: “... nu există un model unic de analiză /.../ mecanismul 
uniform al analizei nu poate duce decît la sacrificarea valorii specifice a operei.” (8). 


M. Eminescu, Scrisoarea Ili 


Introducere: 

1. “Localizarea” textu- 
lui (momentul apariţiei; 
apartenenţă la curent/ 
gen literar; precizarea 
speciei, a “seriei te- 
matice” şi a perioadei 
de creaţie; încadrarea 
fragmentului în operă 
şi “geneza” operei). 
2. Date despre autor 
(numai dacă prezintă 
relevanţă). 

Cuprins: * 
Precizarea “'aspec- 
telor” propuse pentru 
comentare (în cazul 
nostru: structura de 
motive, compoziţia, 
limbajul poetic) şi mo- 


Publicată în “Convorbiri literare” la 1 mai 1881, 
Scrisoarea lll aparţine grupului de patru Satire, grup inclus 
de Titu Maiorescu în volumul de Poesii pe care îl editează la 
21 decembrie 1883. a 

llustrativă pentru “a doua fază a creaţiei” / “in Scrisori, 
forma este pretutindeni bogată şi strălucitoare.” (11)/, poema 
este o satiră romantică, prin excelenţă lirică, în care vibranta 
evocare a “vîrstei de aur” se armonizează cu pamfletul 
adresat pseudoelitei aflată la cîrma societăţii, “clasă” 
incapabilă — în concepţia Poetului — să distingă şi să 
priceapă adevăratele valori culturale, morale, artistice, 
politice. Atitudinea violent-refractară a acestor “panglicari” îl 
va determina pe cel ce zămisleşte frumuseți şi idei sublime 
să se refugieze într-o lume a esenţelor, inaccesibilă “canaliei 
de uliţi”. : 
Alcătuită ca o construcţie antitetică — între un fabulos 
trecut istoric şi un prezent derizoriu (ne referim la “prezentul” 
Poetului!), Scrisoarea lll, opune, în fapt, motivul literar ai 
“vîrstei de aur” (194 versuri) — constituind “teza” — 
pamfletului politic dezlănţuit — ca o veritabilă “antiteză” — 
pe 69 de versuri (209-278), după aceste secvenţe urmînd 

tivaţia alegerii respec- 
tivelor aspecte. 


Încheiere: 

Aprecieri generale 
asupra textului co- 
mentat. 


“concluzia” (v. 279-282). 

Echilibrul acestei “construcţii logice” ar părea periclitat 
de existenţa unei a patra secvenţe (v. 195-208) care, la o 
privire superficială, ar “izola” teza de antiteză; cele 14 versuri 
însă nu fac decit să “prelungească” firesc maiestuoasa 
atmosferă a primei părţi, atmosferă care, cu esenţele ei 
binefăcătoare, trebuie să ne apere de izurile pestilenţiale* 
ale “prezentului mare”. 

Prima parte a poemei aparţine, aşadar, motivului — 
cadru al “vîrstei de aur” în care se înglobează, succesiv, 
alte cîteva motive literare: a) motivul visului (v. 1-46), 
cristalizat într-o construcţie metaforică rară: “Dară ochiu- 
nchis afară, întăuntru se deşteaptă...” / în acest motiv, al 
visului, se circumscriu: motivul lunii, asociat celui al 
metamortfozei (v. 5-6); al codrului (fiinţă care “se înfiorează” 
— v.9); motivul erotic (armonizarea lumii cereşti cu pămîntul, 
v. 15-20); cel al expansiunii, vizualizată prin copleşitoarea 
imagine a uriaşului copac care umbreşte trei continente (v. 
22-39)/; b) un al doilea motiv erotic, aparţinînd terestrului 
(v. 49-56), prin care se realizează ieşirea din vis; c) 
expansiunea imperiului (conform legendei, v. 57-62), “fapt” 
relatat “cronicăreşte”; d) motivul confruntării — “diplomatice” 
şi armate (v. 63-165) — în cadrul căruia se succed: motivul 
codrului (în construcţie simetrică: “apărător” al neamului — 
v. 68; 136 — şi, apoi, ca “tărîm de dincolo” — v. 172), cel al 
identificării Conducătorului cu Neamul, cu Ţara (v. 79-84); 
112-134; respectivul motiv literar reprezintă şi unul din “polii” 
antinomiei, celălalt “po!” fiind dezinteresul şi disprețul faţă 
de Neam şi Ţară, “trăsături” proprii politicienilor înfieraţi în 
pamflet), al Junii (v. 172-173) şi, pentnu a treia oară, motivul 
erotic, “exprimat prin diafana scrisoare de dragoste — în 
metru popular — “scrisă” de unul “dintre fiii falnicului domn” 
(v. 177-194), scrisoare ce incheie motivul “vîrstei de aur” şi 
prima parte a satirei. Tonalitatea se schimbă în secvenţa de 
legătură (concentrată pe motivul epigonismului, v. 195-208), 
predominînd amărăciunea şi disprețul — “note” care iau 
locul exaltării şi al admiraţiei — pentru ca, în a treia parte, în 
pamfletul politic (v. 209-278), limbajul poetic să devină 
imprecaţie* şi armă de distrugere în masă. În sfîrşit cea de 
a patra, — şi ultimă — parte (v. 279-283) irupe prin cumplita 
invocare a neiertătorului justiţiar Vlad Ţepeş, singurul în 
stare a restabili ierarhia adevăratelor valori. 


Scrisorile ilustrează etapa marii creaţii eminesciene, 
etapă încununată, în 1883, de publicarea poemului liric 
Luceafărul. Protestul romantic al Poetului împotriva unei 
societăţi “însemnată” “cu pata putrejunii de natură” şi-a găsit, 
în fiecare din cele cinci poeme, straiul “de purpură şi aur” al 
limbajului poetic, limbaj sub al cărui “farmec limba română 


pare a primi o nouă viaţă” (Titu Maiorescu, Prefaţă ia volumul 
Poesii, decemvrie, 1883). 


Comentariul literar poate avea ca “punct de plecare” notele de studiu — 


x» 


precum compunerea tip paralelă — dar şi o “reprezentare grafică” cu ajutorul 
căreia s-ar releva conflictul ori dispunerea personajelor dintr-o operă dramatică 


sau epică. 


| Mitul Pămîntului — Mumă în epica modernă 
“lon e expresia instinctului de stăpînire a pămîntului, în slujba căruia 


Limba Română 


pune o inteligenţă ascuţită /.../ şi, cu deosebire, o voinţă imensă... 

Sufletul său /.../ simplu, frust şi masiv /.../ pare crescut din pămîntul iubit 
cu ferocitate /s. n. — F.G.I ... condiţia lui umilă se topeşte în imensitatea 
simbolică a unei creaţii chtonice Is. n. — F.G.’ (18). 

“/Pămîntul/ e mumă la lumea întreaga, dar nu e mumă ca mumele 
celelalte; el, ce naşte, după ce îl creşte, tot el îl mănîncă, deoarece ori om, ori 
dobitoc, ori copac, ori floare /.../ din pămînt cresc şi tot în pămînt intră...” (19). 

“lubirea pămîntului l-a stăpînit de mic copil /.../ De pe atunci pămîntul i-a 
fost mai drag ca o mamă... Cu o privire setoasă, lon cuprinse tot locul /.../ 
Simţea o plăcere atit de mare /.../ încît îi venea să cadă în genunchi şi să-l 
îmbrăţişeze /.../ Nu se putu stăpîni. Rupse un smoc de fire şi le mototoli 
pătimaş în palme. ` 

Sub sărutarea zorilor tot pămîntul /.../ părea că respiră şi trăieşte /.../ 
Glasul pămîntului pătrundea năvalnic în sufletul flăcăului, ca o chemare, 
copleşindu-l. Se simţea mic şi slab, cît un vierme /.../ Brazda culcată îl privea 
neputincioasă, biruită /.../ Şi atunci se văzu crescînd din ce în ce mai mare /.../ 
pieptul i se umflă, spinarea i se îndreptă, iar ochii i se aprinseră într-o lucire 
de izbîndă...” (20). 

Obs. insistența lui Rebreanu asupra “stării de patimă" a “personajului 
— axă” (18), (senzațiile contradictorii ale eroului — mai întîi “mic şi slab” apoi 
“crescînd” urieşeşte — precum şi lumina din privirile sale) revitalizează acele 
“situaţii” cu valoare de simbol, specifice, parcă, unui ritual închinat cultului 
ancestral al Pămîntului Viu (principiul feminin primordial în mai toate 
cosmogoniile) şi permite “topirea” condiţiei umile a protagonistului “în 
imensitatea simbolică a unei „creaţii chtonice” (id.). Dispariţia năprasnică a 
lui lon se impunea ca un dat al sorții, ca unică finalitate a dublei ipostaze în 
care s-a situat personajul: fiu al unei Mume ce-şi devorează progeniturile şi 
bărbat care îşi împarte iubirea între Gaea şi Florica. Într-un asemenea “triptic 
erotic” un alt personaj feminin nu poate îndeplini decît rolul de “unealtă”, de 
fiinţă sacrificabilă — şi acesta este destinul Anei (21). 

II Pentru a demonstra — prin opoziţie —anticalofilia lui Camil Petrescu 
am ales, din prima parte a romanului Ultima noapte de dragoste, întiia 
noapte de război (22) fragmentul în care personajul Ştefan Gheorghidiu 
ascultă autenticul cîntec popular care are “un gust adevărat de piatră, de 
scoarță de stejar, de suflet pustiit...”. Comentînd textul, am insistat asupra a 
două scurte fragmente / “E o beţie de păcat în cîntecul de munte, căci în mai 
toate femeia e iubită, cu toată necredinţa ei (şi e ciudată întîlnirea aici, dintre 
cea mairafinată poezie baudlaireiană şi verlainiană, cu voluptatea străveche 
a păcatului)” şi “E o întîlnire cu cîntecul pămîntului, şi stranie transpunere 
între chinurile iubirii mele de oraş şi chinurile adunate, ca o drojdie, în sufletul 
ăsta obştesc de răspintie.” | deoarece tensiunea condensată în ele relevă — 
cu o dureroasă intensitate, aproape neegalată în restul paginilor — drama 
intelectualului robit ideii de iubire absolută. 

III Dispunerea personajelor în nuvela Alexandru Lăpuşneanul (C. 


Negruzzi) 
Cler 
(arbitru) 


lupta: pentru. putere 


Boierime 


Voievod 
(agresor/ victimă) - 
Doamna Ruxanda; norod 
(masă de manevră) 


(victimă/ agresor) 


ui 

MIC DICŢIONAR 


Promotor: “IDin fr. promoteur/ Iniţiator şi animator al unei acţiuni, al unui curent 
etc.” (Breban, V., Dicţionar General al Limbii Române! DGLR/, Editura Ştiinţifică şi 
Enciclopedică, 1987, p. 835). 

Venal, venalitate: “1. /../ lipsit de scrupule; 2. corupt/.../, imoral” şi “corupţie, imoralitate, 
necinste” (Dicţionar de sinonime! DS/, Editura Albatros, 1972, p. 471). 

Pestilenţial: “/Din fr. pestilentiel / ... 2. (Despre mirosuri) Urit, infect, dezgustător.” 
(DGLR, p. 465). 

Imprecaţie: “/Din fr. imprécation, lat. imprecatio (< imprecari “a dori cuiva rău”)/ 
(Livr.) Blestem, ocară...” (DGLR, p. 467). 

LIMBĂ, CUVÎNT, LIMBAJ (STIL) 


Finalitatea demersului referitor la acest “compartiment” trebuie să fie 
preponderent formativă în sensul creării şi, ulterior, al cultivării deprinderilor 
elevilor de a opera curent cu informaţia “stocată” în aceste fişe, a schita “harta 
romanizării”, a argumenta latinitatea limbii noastre, a recunoaşte, cu cît mai 
multă siguranţă, cuvintele moştenite din limba latină sau formate pe “teritoriul” 
limbii române din termeni latini ori romanici, a stabili “locul!” limbii pe care o 
vorbim în- cadrul “familiei” lingvistice romanice, a înțelege importanţa contextului 
pentru orice cuvînt şi a ajunge să redacteze texte în diversele stiluri funcţionale 


ale limbii. 


Sursele de informare — numerotate în conformitate cu ordinea citării lor 
— sînt menţionate la sfîrşitul fiecărei fişe. 


LIMBA CA SISTEM r 
ORIGINEA ŞI FORMAREA LIMBI ROMÂNE 
(fişă-conspect) 


l. Limba este un “... sistem de izoglose /existînd — F. G./în mod concret 
/...] şi în mod virtual, în conştiinţa vorbitorilor /.../ unei comunităţi /ca 
— F. G./ memorie a unor acte lingvistice precedente şi ca posibilitate 
de a produce noi acte lingvistice mai mult sau mai puţin identice.” (1). 


II. 1. Încercări 
de definire a 
limbii române 
pentru a releva 
latinitatea, uni- 
tatea şi conti- 
nuitatea aces- 
teia în spaţiul 
carpato-danu- 
biano-pontic: 
2. “Voința” vor- 
bitorilor de a 
folosi o limbă 
unitară, diferită 
deapopoarelor 
din jur: 


“Limba română este limba vorbită în mod neîntrerupt în 
partea orientală a Imperiului roman, cuprinzînd provinciile 
dunărene romanizate (Dacia, Pannonia de sud, Dardania, 
Moesia superioară şi inferioară) din momentul pătrunderii limbii 
latine în aceste provincii şi pînă în zilele noastre” (2). 

“... limba română nu este fiica, ci continuarea limbii latine 
vorbite odinioară în cele mai multe părţi ale Imperiului roman 
de răsărit” (3). 

“Limba română /.../ e latină în structura şi lexicul ei fun- 
damental. Tot ce priveşte situarea omului pe pămînt şi sub 
astre, ca fiinţă liberă, civilă, cu instituţii şi viaţă economică 
elementară, categoriile existenţei în fine, intră în această zonă” (4). 

“Acei care ne-au transmis limba latină, din tată în fiu, în 
aceste părţi dunărene, au avut întotdeauna conştiinţa că 
vorbesc / această — F. G./ limbă spre deosebire de acei care 
vorbeau alte limbi. Se poate deci vorbi /.../ de “voinţa” vorbitorilor 
de a întrebuința o anumită limbă” (1). 

“... poporul şi limba română între Nistru, Tisa şi Dunăre 
se înfăţişează cu o unitate neîntilnită nicăieri în Europa la alte 
popoare” (3). 


MI. Succintă retrospectivă asupra romanizării Daciei. 
1. Etape pre- Consolidarea stăpînirii romane pe Dunăre: organizarea vămii 


mergătoare: 


litoralului dunărean (46 d. Hr.); cucerirea Dobrogei şi crearea 
Moesiei inferioare (86 d. Hr.). 

2. Cucerirea 
(101-102; 
105-106d. Hr.), 
colonizarea 
provinciei şi 
integrarea ei 
în Imperiu: 


3. Teritoriul 
de dezvoltare 
al limbii ro- 
mâne: 


4. “Starea” de 
bilingvism: 


5. Abandona- 
rea administra- 
tivă a provin- 
ciei: 


“/scop — F.G.) / militar, în primul rînd, economic, în al 
doilea /rînd — F. G./ (1). 

*... Dacia a fost colonizată cu colonişti aduşi din provinciile 
romane occidentale, cu deosebire din Serbia, Bulgaria, Ungaria 
şi Austria de astăzi; dar o mare parte au venit din Asia Mică 
(sec. al II-lea şi al Ill-lea d. Hr). Toţi aceşti colonişti de origini 
diferite, vorbeau limba latină şi o întrebuinţau ca o limbă a 
raporturilor zilnice” (1). 

“Alipită Imperiului roman în 106, Dacia este în întregime 
romanizată în 150 d. Hr. (în 212 d. Hr. prin “Constitutio 
Antoniniana” /.../, locuitorii Daciei devin cetăţeni romani în 
masă) (1). 


“Limba română s-a dezvoltat pe o bază teritorială 
romanizată, cuprinzînd provincia Dacia nord-dunăreană /.../ în 
primul rînd: Oltenia, Banatul şi Ardealul, şi, în al doilea rînd, 
Muntenia şi sudul Moldovei, precum şi zona sud-dunăreană 
învecinată de-a lungul fluviului, Dobrogea, iar la vest şi sud- 
vest, provinciile romanizate ce au stat /.../ în strîns contact /.../ 
administrativ /.../, comercial, cu Dacia: Pannonia, Dardania, şi 
cele două Mossii” (2). 


“... populaţia cucerită învățase limba latină şi o întrebuința 
în raporturile cu administraţia şi cu coloniştii veniţi din alte părti, 
limba locală rămînînd să fie folosită şi mai departe în interiorul 
familiei, ca un grai specializat” (id.). 


“După părăsirea “oficială” a Daciei, de către Aurelian (275 
d. Hr.), efectuată începînd cu 271 /.../, viaţa romană a continuat 
în provincia romanizată, şi în special în Banat..."(id.) (vezi 
dovezile arheologice de la Dridu-Urziceni şi Bucov-Ploieşti ce 


AXA 


atestă o populaţie protoromână în sec. IX—X d. Hr. —F.G./. 


IV. Elemente care atestă latinitatea limbii române 


1. Structura 
gramaticală a 
limbii (aproa- 
pe în întregi- 
me de origine 
latină): 


2. Vocabularul 
fundamental 
(cca. 60% de 
-origine lati- 
nă): 


“/păstrarea celor — F. G./ trei genuri, declinarea, /cele — 
F. G./ patru conjugări, tipuri flexionare regulate şi forme 
neregulate, elemente de relaţie /dar şi — F.G./ crearea articolului, 
unele mijloace analitice folosite în flexiune/ diferenţe care sînt 
— F. G./ rezultatul evoluţiei în sensul unor tendinţe existente 
încă în latină /.../. Mai importantă /.../ este tratarea tuturor 
cuvintelor din limba română, indiferent de originea lor şi de epoca 
intrării în limbă după acelaşi model al cuvintelor moştenite / 
formele de indicativ — perfect compus şi gerunziu pentru a 
bucura (geto-dac), a iubi (sl.), a bănui (mag.), a sosi (gr.) — F. 
G./(5). 


Din 100 cuvinte care denumesc părţile corpului omenesc 
— şi noţiunile referitoare la ele — 92 sînt /atine, 2 geto-dace 
(ceafă, grumaz), 3 slave (trup, gît, gleznă), 1 slavo-grec (a 
mirosi), 1 turcesc (chior), 1 neidentificat (burtă) (3). 
Exemplificare: cap (rotund); creier, minte; păr (des/ rar, subțire, 
cărunt; coadă; a tunde); tîmplă; frunte (îngustă, lată); faţă — 
ochi (albastru, negru; a vedea, chior furc./, orb; a plînge, lacrimi); 
ureche {a auzi, surd). 

V. Apartenenta la “familie” şi grup lingvistic. 


1. Delimitarea 
grupului: 


2. Particulari- 
tăţile fonetice 
ale grupului lin- 
gvistic apeni- 
no-balcanic: 


“Româna face parte din grupul lingvistic apenino-balcanic, 
dimpreună cu dalmata, albaneza şi dialectele centrale şi 
meridionale italiene” (2). 


U: rom. furcă; sard. furca; 
rom. căpăstru, roată 
e | 


unor 

sunet păcurar, casă; 
P. t, k, (c), s 
a) păstrarea t.  capestro, rota, 
pecoraio, casa; 

pluralului rom. munţi, focuri; 
în «i, -uri -< it. monti, focure; 

b) modificarea unors rom. cheie, ochi; 


K (c)l>ch < 
grupuri de sunete x it chiave, occhio 


VI. Conturarea deplină a limbii române. 


1. Influența 
creştinismu- 
lui: 


2. Delimitarea 
perioadei de 
formare a lim- 
bii cu ajutorul 
acţiunii legilor 
fonetice: 


3. Asimilarea 
perfectă a in- 
fluenţelor: 


“Creştinismul pătrunde în Dacia sub formă latină; 
generalizarea cultului creştin /.../ se produce /.../ în sec. al. IV- 
lea d. Hr. /basilica, baptisare, comunicare (> cuminecătură), 
creationes (> Crăciun), crux— F. G. P (2). 


“.... principalele legi fonetice ale limbii /au acţionat — 
F. G. / numai asupra elementelor moştenite din latină /în sec. 
IV-VIII, a (+ n, m) > ă (â) — câmp dar hrană; | (intervocalic) > 
r— moară dar boală; t, d, s (+ i) > ţ, z, ş— tine dar ocroti, zic 
dar grădină, şed dar silă; qu > p— apa; gu > b — limbă — F. G./ 
fapt ce demonstrează că limba română era formată în sec. al 
VIII-lea cînd intervine influenţa slavă /.../ Cuvintele de altă 
provenienţă nu au pătruns în sfera lexicului uzual decit în etapa 
a doua a românei comune / sec. IX-XII — F.G. /' (6). 


“Din gravele latinisme, din groteştile gîngăveli slave, din 
suduirile maghiare, din grecismele peltice a ieşit o limbă de o 
bogăţie sonică extraordinară, care explică treapta nebănuită la 
care s-a ridicat poezia română, vrednică de orice mare literatură” (4). 

EXERCIŢII 


1. Schiţaţi harta romanizării, pornind de la informâăţiile oferite de fişa-conspect 
şi de la modelul ce însoţeşte fişa. ` 

2. Alcătuiţi o scurtă compunere în care să demonstrati latinitatea limbii române, 
avînd ca surse de informaţie Manualul de limba şi literatura română, Manualul de 
istorie şi fişa-conspect. 

3. Completaţi lista cuvintelor ce denumesc părţile corpului omenesc — şi 
noţiunile referitoare la ele (vezi fişa-conspect, IV/2). 


E VARSPAEAE 


SARMATIAE 

Model pentru schiţarea hărţii romanizării. 

PREDAREA LIRICII 
ÎN ŞCOALĂ — 
DIFICULTĂŢI 

ŞI REPERE 


Interpretarea operei literare în 
spiritul cel mai modern, actual, 
descoperirea semnificației acesteia la 
lecţiile de literatură română necesită 
mult discernămînt, renunțare la 
stereotipuri, la acele practici sim- 
pliste, care diminuează atît interesul 
elevilor pentru obiectul de studiu, cît 
şi specificul literaturii ca artă. Or, în 
practica şcolară, comentarea unei 
opere literare, mai ales a celei lirice, 
se reduce fie la traducerea, la 
parafrazarea limbajului, la povestirea 
“conţinutului” poeziei, sau la desco- 
perirea temei, ideii principale şi a 
mijloacelor artistice, care scot în re- 
lief această idee. Întrebări de tipul: 
“Unde merge mama?”, “Care e scopul 
venirii ei la izvoare?”, “Cum sînt 
cămăşile?”, “Ce gînduri o frămîntă pe 
mama?” etc., aproape că nu lipsesc 
dintr-un comentariu al poeziei Că- 
măşile de Grigore Vieru. Răspunsul 
la întrebarea finală din suita de 
întrebări şi anume: “Care e ideea 
principală a poeziei?” (sau “Ce 
vrea să spună poetul în această 
poezie?”) are rol de concluzie — poetul 
condamnă războiul aducător de 
moarte. În cazul studierii unei poezii 


peisagistice elevii, de regulă, sînt 
întrebaţi: “Ce tablou creează scriitorul 
în pastel?”, “Ce mijloace artistice a 
utilizat poetul pentru a crea acest 
tablou?”. Întrebările date îi obligă pe 
elevi să povestească textul. Situaţia 
e mult mai complicată cînd se 
studiază poezia meditativă, filozofică, 
mai ales cea de factură simbolistă. 
Se uită că într-o poezie simbolistă 
trăirile, stările sufleteşti nu sînt 
relatate, ci sugerate printr-un simbol. 
Şi e ridicol cînd elevul, fie într-o 
lucrare scrisă, fie într-un răspuns oral, 
comentînd. poezia Plumb de G. 
Bacovia menţionează: “Poetul se află 
într-un cavou, unde sînt coroane, flori 
de plumb, aude scîrţiitul acestora, 
începe să strige de frică” etc. 

Un alt neajuns în'interpretarea 
operei literare lirice ţine de caracterul 
ei ambiguu. Un text e înţeles doar 
într-un singur fel, se admite doar o 
singură interpretare a lui şi aceasta 
cam simplistă de multe ori. Totul sau 
aproape totul se reduce ła “Ce a vrut 
să spună autorul în această poezie?” 

În condiţiile actuale, cînd din 
programele şcolare au dispărut 
lucrările realismului socialist, ce 
promovau “idei principale” ca prietenia 
dintre popoare, rolul partidului co- 
munist, rolul fratelui mai mare etc., 
acestea fiind înlocuite cu creaţii de 
valoare, se impune o nouă viziune 
asupra desfăşurării comentariului 
literar. lon Coteanu afirma că analiza, 
interpretarea unei opere literare trebuie 
să răspundă la trei întrebări funda- 
mentale: 1) ce spune opera (textul ei 
şi nu ce vrea să spună autorul); 2) 
cum spune; şi 3) de ce spune aşa şi 
nu altfel, ele reprezentînd interogaţiile 
despre obiect, modalitate, cauze şi 
efecte!. 

Căile de acces spre descifrarea 
operei literare sînt infinite, după cum 
infinite sînt şi aspectele naturii 
acestora şi modealităţiile de exprimare 
artistică. 

Una dintre perspectivele din care 
e definită poezia e cea dată de 
formaliştii ruşi, conform căreia poezia 
e un limbaj diferit de cel al prozei. 

Voind să comunice “altceva”, poeţii 
sînt conştienţi că trebuie să spună şi 
“altfel” nu numai în raport cu o comuni- 
care obişnuită, ci şi în raport cu alţi 
poeţi (anteriori sau contemporani). Pe 
această cale se obţine expresivitatea 
poetică în genere şi a fiecărui poet şi 
poem în parte. Aşadar, decodarea 
limbajului poetic, înţelegerea şi pune- 
rea în lumină a sensurilor lui e o cale 
ce duce la descoperirea mesajului 
unei opere lirice. Identificarea modului 
în care expresia generează sens 
trebuie să constituie obiectul funda- 
mental al unui comentariu şcolar. 
Profesorul va demonstra elevilor că 
selecţia şi asocierea limbajului într-o 
poezie este un act de creaţie, deoa- 
rece fiecare poet îşi alege cuvintele 
în funcţie de condiţia sa interioară, de 
legile interne ale necesităţii momen- 
tului de creaţie. Într-un fel îşi va 
ermetiza, bunăoară, esenţa gîndirii, 
emoția poetică M. Eminescu şi cu 
totul în alt fel G. Bacovia ori N. Stă- 
nescu. 

Adrian Marino atrage atenţia că 
punerea în evidenţă exclusivă a 
caracterului autonom şi autotelic al 
limbajului “poetic-literar' reduce 
literatura la “propria sa tehnică de a 
se spune pe sine” la “propriul său 
subiect, care este limbajul,la propriul 
său scop, care este materialul 
lingvistic”?. 

Studierea limbajului poetic în 
procesul descifrării mesajului unei 
opere lirice presupune, în primul rînd, 
descoperirea în fiecare expresie a 
ceea ce adaugă poetul la semnificaţia 
strict intelectuală a cuvîntului, adică 
semnificaţia afectivă asociată cu cea 
dintii, extragerea, reliefarea acestui 
adaos conotativ din conţinutul seman- 
tic al cuvîntului. De exemplu, în versul 
eminescian, “O, mamă, dulce mamă 
din negura de vremi...” adjectivul 
“dulce” se îndepărtează de semni- 
ficaţia să primă, cea de gust plăcut al 
zahărului, sugerînd o atitudine, un 
sentiment de afecţiune. Cuvîntul 
“plumb” din poezia Plumb de G. Ba- 
covia, pe lîngă semnificaţia de metal 
greu şi moale, în relaţia “aripi de 


plumb” sau “amor de plumb” sugerea- 
ză o stare sufletească apăsătoare, 
grea, de sfîrşit, de prăbuşire. 

Întrucît poezia îşi “produce” 
propriul ei limbaj, dar nu-l inventează, 
ea transfigurează limbajul comun, îl 
transmută radical pe cel existent, 
făcînd din el o materie şi un instru- 
ment”, e bine ca descifrarea sensului 
conotativ al cuvîntului să fie pre- 
cedată de lucrul cu dicţionarul 
explicativ, care le va oferi elevilor 
sensul (sensurile) prim al cuvîntului 
respectiv. Astfel, prin comparaţie vor 
remarca, de exemplu, că între sensul 
denotativ al cuvîntului “leoaică” şi cel 
din poezia Leoaica tînără, iubirea de 
N. Stănescu e o diferenţă consi- 
derabilă. Ceea ce se cuvine de reţinut 
e faptul că sensul poetic nu este atît 
un “alt sens” decît cel obişnuit, cît un 
“alt fel de sens” (J. Cohen), că textul 
poetic are capacitatea de a im- 
presiona, de a convinge şi a emoţiona 
racordînd gîndirea şi sensibilitatea 
cititorului (elevului) la ideile şi stările 
afective ale poetului, aşa cum se 
conturează ele prin limbaj. Profesorul 
îiva ajuta pe elevi să înţeleagă carac- 
terul figurat al expresiei poetice care 
nu se dobîndeşte doar prin simpla 
prezenţă cantitativă a figurilor de stil, 
ci îndeosebi prin rolul-cheie al aces- 
tora în însăşi structurarea poemului: 
un poem are una sau mai multe figuri- 
nucleu. Interpretarea, deci, va căuta 
suportul expresiv al semnificației 
poetice, îl va identifica fie într-o 
metaforă, fie într-un simbol. 

Bunăoară, cuvîntul-cheie, de- 
venit simbol, în poezia Plumb de G. 
Bacovia e “plumb”, osatura semantică 
a poeziei Rugăciune de O. Goga o 
alcătuiesc termenii “rost-jale”, “patimi- 
durere”, în De-a v-aţi ascuns... de T. 
Arghezi jocul e simbolul vieţii şi al 
morţii prin care trece fiecare om. 
Aceşti termeni vor constitui centrii 
nervoşi ai actului hermeneutic la lecţia 
de literatură. 

Se ştie că ambiguitatea, graţie 
lărgirii în context a sferei semantice 
a cuvintelor, este unul dintre factorii 
care diferenţiază limbajul poetic de cel 

inexpresiv. Un limbaj ambiguu, obscur 
îi apare elevului ca anormalitate 
asimilată cu dificultate (mai ales în 
cazul poeziei ermetice a lui lon Barbu 
Joc secund sau a lui N. Stănescu). 
Or, elevul-cititor, avertizat asupra 
caracterului “deschis” al oricărei opere 
de valoare, întrezăreşte dincolo de 
obstacolele ambiguităţii sensuri 
profunde. Cînd nu le află, deza- 
măgirea se va răsfrînge asupra operei. 
Decodificarea ambiguităţii textului se 
va face prin raportare la context: 
sensurile se desluşesc în cadrul 
poemului considerat ca entitate 
autonomă în plan expresiv şi seman- 
tic. 

De reţinut că sistemul mesajelor 
în creaţiile lirice, se realizează nu 
numai prin limbajul poetic conotativ, 
figurat, ci şi prin cel propriu. În poezia 
Bătrînii de O. Goga, practic, lipsesc 
zorzoanele (figurile de stil) şi totuşi 
ea emoţionează cititorul. Elevii vor 
observa că lexicul poetic cu sens 
denotativ din această poezie dezvoltă 
un lanţ de sensuri, care, totalizate, 
întrupează gîndul pe care poetul îl 
transmite printr-un cod. Goga sensi- 
bilizează toate cuvintele utilizate, le 
atribuie un plus de individualitate. 
Regretul poetului izbucneşte din 
“simplitatea versului “M-aş fi-nsurat 
„cînd isprăveam/ cu slujba la-mpă- 
ratul”. Concentrarea atenţiei elevilor 
asupra limbajului denotativ din poezia 
Plumb de G. Bacovia îi va ajuta să 
dezvăluie o realitate exterioară, al 
cărei prizonier e poetul, realitate 
constituită din flori, coroane, sicrie de 
plumb, funerar veşmînt. Elevii vor 
sesiza că cuvîntul “cavou” utilizat în 
prima strofă a poeziei cu sensul lui 
direct, denotativ, aceia de criptă, 
gropniță, în contextul poeziei dobîn- 
deşte un cifru al său, sugerînd atmos- 
fera grea, apăsătoare în care trăia 
poetul, dar şi propriul trup în care 
sălăşluia un suflet de plumb, fără 
speranţe de înseninare, ori oraşul, 
societatea în care “oamenii devin 
nebuni”. 

Comunicarea poetică se deo- 
sebeşte de cea nepoetică şi prin 


faptui că limbajul celei dintîi este unul 
afectiv, că fondul ideatic al poeziei 
(mai ales în lirica meditativ-filozofică) 
nu se constituie din concepte şi idei 
pure, abstracte, ci subiectivizate prin 
trăire. În accepţia modernă poezia 
este o expresie a eului, “vorbire” 
despre eu. “Scriu... şi pentru a scăpa 
de realitate, dar şi pentru a-mi afirma 
realitatea proprie, de asemenea pentru 
a-mi da seama mai bine, cine sunt”, 
declara John Ashberry într-un interviu. 

Poetul, în creaţia sa, poate 
genera euri sau fragmente de eu. Scin- 
darea eului, dedublarea lui, eul 
multiplicat, eul personalizat, imper- 
sonal etc., exprimă după A. Muşina, 
tocmai acea situaţie paradoxală: nu 
poţi comunica o emoție, nu poţi 
transmite un conţinut psihic, nu poţi 
genera un cititor (adică să-l smulgi din 
masa amorfă a Publicului şi să-l faci 
să trăiască poezia) decît în măsura 
în care ieşi din tine însuţi, devii im- 
personal“. 

Direct ori indirect, explicit ori 
implicit, spiritul poetului este prezent 
în operă. Omul-poet vede în lumea 
reală ceea ce starea lui sufletească 
şi gîndirea lui îl determină să vadă. 
Din această lume el alege şi introduce 
în poem ceea ce îl exprimă ca 
afectivitate şi inteligenţă. Emoţia 
poate fi transmisă fie în mod direct 
(lirism confesiv), fie printr-un interme- 
diar (lirism “obiectiv”, în care inter- 
mediarul este eroul liric sau un alt el- 
ement al liricii reale, care, devenit 
simbol, sugerează stări afective şi 
viziuni subiective). Prin urmare, 
profesorului îi revine sarcina de a-l 

ajuta pe elev “să vadă” că poezia e o 
construcţie în interiorul căreia sălăş- 
luieşte un suflet, că ea e o afirmare a 
eului într-o continuă încercare de a se 
defini pe sine. În final, elevul va putea 
să definească emoția dominantă a 
poeziei (regret, nostalgie, tristeţe, 
bucurie etc.), să determine tipul de 
lirism (confesiv ori obiectiv), precum 
şi ipostazele, înfăţişările eului poetic, 
trăsăturile lui definitorii, relaţiile care 
se stabilesc între el şi lume. 

Exemplificăm: înscrisă în con- 
textul întregii opere blagiene, “lumina 
mea” semnalează una dintre ipos- 
tazele esenţiale ale poetului. Acest 
“eu-lumină”, prezent în Eu nu strivesc 
corola de minuni a lumii, dar şi 
aproape în întreg volumul Poemele 
luminii, integrat şi integrator în 
universul nocturn al corolei de minuni, 
respinge cealaltă ipostază a subiec- 
tului ucigaş de taine (o trăsătură dis- 
tinctă a eului-lumină blagian): “Eu cu 
lumina mea sporesc a lumii taină”. 

In Poemele luminii, precum şi 
în Paşii profetului descoperim un eu 
consubstanţial cu stihiile, eul tinde să 
depăşească limitele simţite ca 
provizorii ale trupului, fiind într-o 
predispoziţie de extaz: “Săgeată vreau 
să fiu să spintec/ nemărginirea”. 

in volumul În marea trecere şi 
în cele ce îl vor urma, eul blagian se 
caracterizează printr-o cvasiabsenţă 
a dinamicii: contemplare calmă, senin 
abandon de sine. Teribila tensiune a 
înfruntării cedează locul unei som- 
nolenţe. Eul îşi contemplă doar 
pierderea. În Gorunul apar eul liric şi 
nostalgia morţii ca împăcare şi linişte 
supremă. Sufletul poetului e contami- 
nat de moarte, dar şi de eternitatea 
naturii. Putem vorbi aici despre o 
dematerializare a eului blagian. În 
cazul interpretării la lecţie a poeziei 
Testament de T. Arghezi sub aspectul 
definirii ipostazelor eului, al atitudinilor 
acestuia; vom atrage atenţia elevilor 
asupra alternării eului individual cu eul 
colectiv, care imprimă poeziei un joc 
colorat de atitudini, mai multă mobili- 
tate de spirit. În primele strofe ale 
poeziei poetul vorbeşte de un “noi”, 


care înseamnă conştiinţa colectivităţii 
din care face parte, ca notă esenţială 
distingîndu-se sentimentul solidari- 
tăţii. Pluralul la persoana | e un reflex 
al spiritului de integrare a poetului în 
colectivitatea socială. Simţind nevoia 
unei destăinuiri, a unei mărturisiri 
directe şi categorice, poetul, în 
versurile următoare, adoptă formele 
eului individual (“Eu am ivit cuvinte 
potrivite...”). 

În alte cazuri ale creaţiei arghe- 
ziene vom vorbi despre un eu gene- 
ral — entitate metafizică impersonală, 
despre eul dual (perechea de în- 
drăgostiţi). 

În orice domeniu, cercetarea are 
ca obiectiv cunoaşterea şi, pe 
această cale, explicarea. În sfera 
cercetării literare, cunoaşterea în- 
seamnă depăşirea plăcerii empirice 
provocate de lectura operei şi pă- 
trunderea în straturile ei de profun- 
zime, în vederea depistării sensurilor 
şi a semnificaţiilor “ascunse”. 

Într-un studiu despre poezie, un 
cercetător francez dezvăluie adevăruri 
adesea resimtite de cititori, chiar dacă 
nu întotdeauna mărturisite: “Poezia 
intimidează: Nu îndrăzneşti să ţi-o 
apropii, pentru că nu ştii cum s-o iei”:. 
A şti “cum să iei” poezia înseamnă a 
găsi căile de acces către universul ei. 
Reuşita unui demers implică iniţierea 
în vasta, subtila şi complexa proble- 
matică a poeziei. 


NOTE 


1Coteanu, lon, Cum vorbim des- 
pre text //Analize şi texte poetice, 
Editura Academiei, Bucureşti, 1986, p. 
18. 

2 Marino, A., Hermeneutica ideii 
de literatură, Editura Dacia, Cluj- 
Napoca, 1987, p. 276. 

. Dufrenne, M., Poeticul, Editura 
Univers, Bucureşti, 1972, p. 102. 
+Muşina, A., Eseu asupra poeziei 
moderne, Editura Cartier, Chişinău, 
1997, p. 148—149. 

5 Joubert, Jean-Louis, La poésie, 

Paris, 1997, p. 101. 

Elena DOBZEU 
Grozeşti, Nisporeni 


TEHNOLOGII 
DE IMBOGAŢIRE 
A VOCABULARULUI 


Dna Olga Cosovan, vorbind des- 
pre tehnologiile de studiere/ asimilare 
a vocabularului, menționa că totul 
porneşte de la obiectivul de referință 
al disciplinei de limba şi literatura 
română, care urmăreşte ca elevul “să 
înţeleagă structura şi funcţionarea 
limbii, ca sistem unitar în permanentă 
devenire şi ca ansamblu al elementelor 
de construire a comunicării”. Graţie 
străduinţei dumneaei azi avem la 
dispoziţie obiectivul practicii raţionale 
şi funcţionale a sistemului lexical în 
gimnaziu. 

În lucrarea de faţă acest obiectiv 
curricular este desfăşurat în vederea 
facilitării muncii profesorului. 

Pentru elevii clasei a V-a lexicul 
ca sistem unitar se reflectă în urmă- 
toarele obiective de referinţă: 

— să înţeleagă şi să reţină 
cuvintele noi din mesaj; 

— să selecteze şi să reţină în 
serii sinonimice cuvintele receptate; 

— să utilizeze corect relaţiile 
semantice dintre cuvinte; 

— să selecteze un vocabular 
adecvat; 

— să valorifice posibilităţile de 
nuanţare, oferite de sinonimia lexi- 
cală. 

Şi în următoarele conţinuturi: 

— cîmpuri lexicale; 

— sinonime; 

— antonime. 

Important este ca elevul în ca- 
drul orelor de limba română să-şi îm- 
bogăţească vocabularul pornind de la 
clasificarea cuvintelor după sfera lor 
de întrebuințare, observînd astfel că 
sensurile lexicale reunesc cuvintele 
în grupe lexicosemaniice. . 

De exemplu, avem de predat un 
subiect gramatical: Substantivul. 


Pornim de la definiţia ce îl caracte- 
rizează drept “parte de vorbire ce de- 
numeşte obiecte”, apoi trecem la 
partea practică, propunîndu-le elevilor 
un joc. Forma de activitate — lucrul 
în grup. 

Fiecare grup va scrie pe o fişă 
substantive ce denumesc obiecte de 
uz casnic, folosite pentru prepararea 
bucatelor, spălarea lenjeriei etc. (Ele 
formează o paradigmă lexicală, întru- 
cît apar, de obicei, în împrejurări lexi- 
cale de aceiaşi tip.) 

Elevii propun cuvinte, iar liderul 
le notează pe fişă. Apoi liderii trec în 
faţa clasei şi le scriu pe o coală de 
hîrtie cu titlul Învaţă-te să înveţi! Cu- 
vintele se scriu cu carioci, fiecare grup 
alegîndu-şi culoarea, mărimea literelor 
şi locul pe coala de hîrtie. Aceste de- 
talii vor contribui la memorarea cuvin- 
telor, mai ales în cazul celor ce au o 
bună memorie vizuală. La prima lecţie 
elevii vor propune doar cîteva substan- 
tive (căci cuvîntul deja lansat de unul 
dintre lideri nu mai poate fi reluat de 
către altcineva). Astfel, elevii îşi vor 
da seama că nu cunosc prea multe 
cuvinte din cîmpul lexical Obiecte de 
uz casnic, nemaivorbind de faptul că 
unii vor folosi regionalisme sau 
calchieri din ruseşte. 

Pe parcurs vom completa coala 
cu noi şi noi cuvinte, ca atunci cînd 
vom finisa subiectul gramatical sub- 
stantivul, elevul să cunoască 25-30 
de cuvinte ce denumesc obiecte de 
uz casnic. E nevoie ca elevul să lu- 
creze şi la domiciliu, consultînd dicţio- 
narele de sinonime, de neologisme, 
DEX-ul. Coala de hîrtie se află per- 
manent în văzul copiilor, chiar şi 
atunci cînd ei învaţă cuvinte noi care 
vizează un alt cîmp lexical. Vom pro- 
pune aici doar unele dintre cuvintele 
care e bine să fie ştiute de un elev 
din clasa a V-a: veselă, castron, vas, 
albie, cană, ulcea, cadă, baie, cazan, 
rezervor, robinet, lavoar, farfurie, re- 
cipient, vază, glasiră, borcan, chisea 
etc. 

Conținuturile recomandă ca un 
elev din clasa a V-a să posede un 
vocabular bogat ce ţine de interiorul 
casei. De ce la lecţia-compunere nu 
le-am propune elevilor tema Casa 
mea? Inainte de a purcede la scriere 

se poate improviza o discuţie orală şi 
din experienţă ştim, că unii copii vor 
apela la rusisme, cum ar fi: zal, creslă, 
stencă etc. 

Prin urmare, e nevoie să mai 
pregătim o coală de hirtie care va 
cuprinde cuvintele din acest cîmp lexi- 
cal. Elevii, familiarizați deja cu aceas- 
tă formă-de. activitate, vor scrie mai 
întîi cîteva cuvinte, apoi vor reveni cu 
altele atunci cînd vor alcătui enunţuri 
cu următoarele cerinţe: 

— descrieţi odaia preferată, 
folosind substantive comune, genul 
feminin, num. singular. 

— enumerati obiectele îndrăgite 
din apartamentul (casa) voastră şi 
motivaţi preferința. 

Nominalizarea cuvintelor se 
face în patru etape: 

|. cuvinte cunoscute, care se 
pot defini uşor (vestiar, balcon, odaie, 
divan, fotoliu etc); 

Il. cuvinte cunoscute care se 
supun mai greu definirii (antreu, tera- 
să,. sufragerie, anticameră, şifonier 
etc.); 

III. cuvinte necunoscute sau 
prea puţin uzuale, dar descifrabile prin 
structura lor (foişor, pridvor, canapea, 
jilt etc.); 

IV. cuvinte necunoscute, propu- 
se spre asimilare, descifrare, me- 
morare (belvedere, culoar, pasaj etc.). 

Astfel, vom obţine cel de-al doi- 
lea cîmp lexical cu următoarele cuvin- 
te: antreu, vestibul, vestiar, marchiză, 
balcon, cerdac, foişor, pridvor, terasă, 
belvedere, cafas, galerie, dormitor, 
sufragerie, anticameră, hol, culoar, 
coridor, pasaj, odaie, cameră, şifonier, 
scrin, comodă, divan, canapea, 
fotoliu, jilt etc. Examinarea atentă a 
cuvintelor ne permite să delimităm 
cîteva domenii de definire, însă toate 
se includ în acelaşi cîmp lexical. 

In cadrul studierii subiectului 
gramatical Adjectivul vom contura 
cîmpul lexical al calităţilor omeneşti. 
Pentru început organizăm. un joc. 
Profesorul anunţă că un elev din clasa 
a V-a a plecat cu părinţii în altă ţară. 
Se ştie că el este sobru, reţinut, 
sensibil, generos. Elevii sînt rugaţi să 
spună cine este acest elev, apoi 
numesc cîteva calităţi ce-l caracte- 
rizează. Ei vor completa: e bun, blajin, 


prietenos şi cam atît. 

Şi de data aceasta profesorul le 
propune să lucreze cu DEX-ul sau cu 
dicţionarul de sinonime pentru a 
constitui un cîmp lexical. Concomi- 
tent elevii completează şi fişa de lucru 
individuală, care e păstrată în agenda 
de lucru. E bine ca elevii să revină la 
acest exerciţiu/ joc, astfel încît pînă 
la finele anului de învăţămînt să 
însuşească următoarele cuvinte: ser- 
viabil, cuviincios, generos, decent; 
blajin, tolerant, calm, domol, paşnic; 
bun, caritabil, milos, filantrop, sincer, 
loial; temerar, voinic, inimos, viguros, 
tare, neînfricat; prudent, circumspect, 
atent, prevăzător; harnic, zelos, ne- 
obosit, energic, activ; amabil, amical, 
gentil, cordial, civilizat; auster, sobru, 
reținut, cumpănit, stăpînit; cinstit, 
onest, virtuos. Profesorul trebuie să 
insiste asupra utilizării cuvintelor neo-- 
logice: sobru, gentil, zelos, prudent, 
temerar, decent, tolerant, filantrop, 
onest fie în descrierea portretelor 
literare, fie în caracterizarea omului 
drag: mama, tata, sora, prietena etc. 
Acest fel de alcătuire a cîmpului lexi- 
cal poate fi folosit şi la studierea temei 
Sinonimele. 

Lucrînd asupra temei Anto- 
nimele vom construi un alt cîmp lexi- 
cal: rău, nesupus, nedomolit, hain, 
avan, crud; abject, josnic, ticălos, 
infam, mizerabil; avar, zgircit, egoist, 
atroce, fioros; cretin, asasin, fățarnic, 
ipocrit, perfid; indolent, pasiv, agresiv, 
bătăios, arogant etc. Bunăoară, în 
cadrul studierii textului Puiul de |. Al. 
Brătescu-Voineşti vom organiza o 
lecţie-proces judiciar, la care elevii vor 
vorbi despre prepeliţă ca despre o 
mamă miloasă, filantroapă, temerară, 
prudentă şi vor condamna puiul care 
nu-i decît rău şi neascultător. În 
continuare, ei vor lucra cu DEX-ul şi 
vor găsi sinonimele acestor cuvinte 
pe care ulterior le vor folosi în 
momentele potrivite. 

Conținuturile cirriculare pentru 
clasa a VI-a sînt: 

— sinonimia; 

— antonimia; 

— şirurile sinonimice sau seriile 
sinonimice. 

O atenţie deosebită trebuie acor- 
dată seriilor sinonimice. Vom pornide 

la definiția că sinonimele sînt cuvin- 
tele care aparțin aceleiaşi părți de 
vorbire şi se apropie unele de altele 
prin conţinutul lor lexical, prin valoarea 
lor logico-obiectivă. Important este ca 
elevul să ştie să delimiteze un anumit 
cuvînt dintr-o serie de sinonime, căci 
aceasta denotă faptul cum el cu- 
noaşte şi simte nuanțele gîndirii, cum 
înţelege valoarea stilistică a cuvintului 
ca expresie adecvată a unei anumite 
cugetări. Mai întîi exersarea este 
dirijată de profesor, apoi elevii în mod 
individual vor identifica seriile si- 
nonimice în cadrul cîmpurilor lexicale 
în baza dicţionarelor general, de sino- 
nime şi de neologisme. 

Ce obiective vom realiza? 

Elevul va fi în stare: 

— să selecteze un vocabular 
adecvat; 

— să distingă sensul de bază 
al cuvintelor de alte sensuri; 

— să valorifice posibilităţile de 
nuanţare oferite de seriile sinonimice; 

— să reţină cuvintele receptate 
în serii sinonimice. 

În cadrul studierii subiectului 
gramatical Verbul vom construi şi 
şirul sinonimic al verbului a arăta din 
enunţurile: 

1. Scriitorul arată consecinţele 
războiului; 

2. Scriitorul relatează... 

4. Scriitorul transmite... 

impreună cu elevii vom depista 
şirurile de sinonime ale acestor verbe, 
care deseori în limbajul oral se reduc 
la verbul a arăta. 

A arăta — a indica, a demonstra, 
a preciza, a dezvălui, a da la lumină, 
a dovedi, a exprima, a expune; 

A reda — a reproduce, a re- 
prezenta, a reflecta, a oglindi, a înfă- 
țişa, a descrie, a exprima; 

A relata — a povesti, a expune, 
a istonisi, a referi, a raporta, a prezen- 
ta, a spune, a exprima; 

A transmite — a exterioriza, a 
formula, a vorbi, a zice, a spune, a 
comunica, a confirma, a sprijini, a 
consolida, a corobora. 

Aşterniînd pe coala de hirtie un 
astfel de şir sinonimic, vom evidenția 
printr-o culoare deosebită neologis- 
mele mai puţin uzuale: a corobora, a 
istorisi etc. şi, în acelaşi timp, vom 


găsi dominanta lor care în acest caz 
este: a exprima, a expune, a spune. 
in cadrul studierii unui text lite- 
rar, unde elevii vor vorbi despre mesa- 
jul expus, transmis, istorisit de autor, 
îi vom atenţiona, aşa cum menţionea- 
ză şi dna Olga Cosovan, că există: 

1. variante imposibile: scriitorul 
coroborează, raportează; 

2. variante acceptabile: scriitorul 
istoriseşte, oglindeşte etc.; 

3. variante optime: scriitorul 
povesteşte, spune, expune, exprimă. 

Studiind subiectul gramatical 
Substantivul, vom propune, de exem- 
plu, următorul enunţ: Un scriitor 
trebuie să fie liber în faţa capacităţii 
lui de creaţie, să spună ce are de 
spus, în maniera şi stilul lui, nu al 
altora (M. Preda), cu următorul item: 

— Substituiţi cuvîntul subliniat 
din exemplul dat cu sinonimele depis- 
tate în dicționarele generale ale limbii 
române şi în dicționarele de sinonime. 
Astfel, vor apărea multe cuvinte ca: 
scrib, poet, bard, rapsod etc. Impre- 
ună cu elevii vom găsi dominanta şi 
vom construi şirurile sinonimice: 

a) scriitor — autor, poet, pro- 
zator, dramaturg; 

b) scrib — grămătic, diac, 
conțopist; 

c) bard — poet, rapsod, cîntăreţ; 

d) diac — cărturar, învăţat, 
uricar, copist. 

Vom observa şi vom comenta 
faptul că aceste cuvinte au un înţeles 
comun, însă nu sînt unităţi lexicale 
absolut identice, adică sinonime ab- 
solute, deoarece în afară de anumite 
apropieri semantice între cuvintele 
citate, există şi deosebiri foarte în- 


` semnate de natură stilistică. Aceasta 


o demonstrăm prin analiza sensului 
cuvintelor. De exemplu: 

Rapsod — autor de ample poe- 
me epice care evocă evenimente de 
seamă din viaţa unui popor (DEX); 

Bard — poet care compune şi 
recită cîntece războinice şi religioase 
(DEX). 

Dar trebuie să analizăm şi exem- 
ple de sinonimie totală. Propunem un 
text: Trebuie să spun cu sinceritate 
că auzisem că e un excelent gaze- 
tar... (C. Petrescu). 

Avem a defini sensul contextual 

al cuvîntului gazetar— ziarist, publi- 
cist, jurnalist. Aceste sinonime sînt 
absolute şi nu le putem definitiva. De 
exemplu: un excelent ziarist. E bine 
şi un excelent publicist etc. 

In clasa a Vll-a se studiază 
Omonimele, ele, din păcate, avînd 
rezervată numai o singură oră. Pentru 
tema Conversia programa şcolară nu 
presupune nici o oră. De aceea, rămi- 
ne la latitudinea fiecărui profesor rea- 
lizarea tehnicilor de exersare şi de 
aplicare a lor. E de datoria profesorului 
să facă tot posibilul ca despre cazu- 
rile de omonimie şi conversie să se 
vorbească fie în cadrul studierii subiec- 
telor gramaticale, fie în cadrul lucră- 
rilor de evaluare, propunînd diverse 
tipuri de exerciţii. 

De exemplu, în cadrul studierii 
Adjectivului elevii vor utiliza agenda 
de lucru, unde vor avea structurat 
cîmpul lexical al culorilor (din cl. a V-a). 
Vor numi nuanțele ce ţin de culoarea 
preferată a majorităţii: roşu — zmeu- 
riu, trandafiriu, roz, bordo, purpuriu 
etc. Vor alcătui un enunţ cu adjectivul 
roşie, apoi li se va propune un alt text: 
Astăzi la supeu am servit şi cîte o 
roşie destul de gustoasă. Vom argu- 
menta că aceste două cuvinte sînt 
omonime, precizînd sensul fiecăruia. 
Şi vom completa cunoştinţele elevilor, 
spunîndu-le că astfel de omonimie 
este lexico-gramaticală care provine 
din schimbarea categoriei gramaticale 
a părţilor de vorbire şi i se zice con- 
versiune. 

Vom pomeni de conversiune şi 
atunci cînd vom studia Adverbul. 
Intr-un exerciţiu/ joc vom alcătui 
cîteva enunţuri în care cuvîntul drept, 
de exemplu, să fie adjectiv, substan- 
tiv, adverb. i 

Studiind Verbul, vom reveni la 
un exercițiu lexical care va concretiza 
şi va lărgi orizontul de cunoaştere a 
omonimiei. Astfel, vom propune un 
exerciţiu de transformare: Pe uliţă trec 
două care. Vom transforma cuvîntul 
subliniat din substantiv în verb şi în 
pronume. Despre omonimie putem 
vorbi şi în cazul textelor artistice. 
Bunăoară, vom găsi omonime lexico- 
gramaticale în poezia Freamăt de 
codru de M. Eminescu. La o lectură 
suplimentară sau atunci cînd vom 


vorbi despre proverbele româneşti, nu 
vom uita să pomenim de Marea că e 
mare şi încă are fund, dar inima 
omului; Munţii noştri aur poartă/ Noi 
cerşim din poartă-n poartă etc. lar 
atunci cînd vom vorbi despre arta 
comicului în textul Bacalaureatul de 
I.L. Caragiale, exerciţiile de vocabular 
vor putea fi concepute ca un joc de 
cuvinte bazat pe omonimie, preferat 
de autor. 

Costică se plînge lui Mitică la 
pirt că suferă de insomnie şi nu ştie 
ce doctorie să mai ia ca să poată 
dormi. 

Mitică îi recomandă: 

— la o plachie de somn. 

Studierea temei Paronimele va 
fi precedată de repetarea Antonime- 
lor (fişa din agendă, cl. a V-a). Vom 
propune elevilor un şir de cuvinte: /e- 
gal, vizibil, moral, mobil, responsabil 
etc., apoi le vom cere să numească 
antonimele lor: ilegal, ilizibil, imoral, 
imobil, iresponsabil etc. 

Astfel, elevii vor depista o mare 
diferenţă de sens produsă de o mică 
schimbare — adăugarea unei singure 
litere. Studierea Paronimelor ar trebui 
să se înceapă încă din clasa a V-a, 
odată cu Sinonimele şi Antonimele şi 
să continue în clasele IX-X, asi- 

gurîndu-se continuitatea între ora din 
clasa a Vil-a şi cea din clasa a X-a, la 
care, studiind comediile lui |. L. Ca- 
ragiale, elevii să fie atenţionaţi că 
paronimele constituie una dintre 
sursele comicului verbal caragialesc. 
In piesa O scrisoare pierdută autorul 
foloseşte paronimele scrupulos şi 
scropulos, producînd un rîs batjo- 
coritor la adresa personajelor, iar în 
comedia O noapte furtunoasă Nae 
Ipingescu confundă cuvintele impresie 
şi expresie . Ar fi bine să le propunem 
elevilor să depisteze asemenea 
exemple în mod individual. Să 
întocmească, de exemplu, o fişă cu 
paronime, folosite de I. L. Caragiale 
şi să demonstreze că alături de alte 
procedee, atracţia paronimică rămîne 
unul dintre mijloacele originale folosite 
de marele nostru dramaturg pentru a 
da viaţă personajelor sale. 

in clasa a VIll-a conținuturile 
curriculare prevăd noţiunea de “cîmp 
semantic”. Considerăm că dacă vom 
propune patru-cinci cîmpuri semanti- 
ce, elevii îşi vor îmbogăţi considerabil 
vocabularul. Forma de lucru este 
asemănătoare cu cea din clasa a V-a 
utilizată în cazul construirii unui “cîmp 
lexical”. 

Elevii fiind deja familiarizați cu 
expresiile frazeologice, le vom pro- 
pune să precizeze cîmpul semantic 
al expresiei A lua capul cuiva. Noi le- 
am recomandat să lucreze acasă cu 
DEX-ul şi, astfel, elevul N. a depistat 
56 de sensuri. În cadrul orei faculta- 
tive, împreună cu ceilalţi elevi, am 
identificat şi am aranjat seriile respec- 
tive de sinonime pentru fiecare sens 
şi am notat cîmpul semantic respectiv 
pe o coală separată şi în fişe. La altă 
oră am revenit la acest cîmp seman- 
tic şi am comentat diferenţele de sens. 


© -Un alt cîmp semantic a fost + 


construit avînd la bază expresia 
frazeologică A-şi ieşi din fire. De data 
aceasta, în cadrul orei facultative am 
lucrat cu dicționarele şi am depistat 
46 de sensuri. La domiciliu elevii au 
definitivat cîmpul semantic obţinut. 
Pentru elevii din clasa a IX-a e 
binevenită abordarea noţiunii de cîm- 
puri conceptuale. Aici se vor accentua 
obiectivele transdisciplinare pe di- 
verse arii curriculare: cunoştinţe de 


geografie, muzică, tehnică etc. Pentru 
construirea cîmpurilor conceptuale 
putem rezerva cinci ore, cîte o oră în 
lună, în aşa fel ca elevii să se docu- 
menteze mai bine, folosind diverse 
tipuri de dicţionare. Băieţilor le putem 
propune să lucreze asupra unui cîmp 
conceptual ce ţine de domeniul tehnicii, 
de exemplu, automobilul. Ei vor depista 
cuvintele respective şi le vor delimita 
în cîteva domenii de definire: piese 
de schimb — termostat, bujie, şurub, 
siguranță, supapă, rulment, cilindri, 
generator, cauciuc, radiator, sateliți, 
piston, segmenti, piuliță, carburator, 
baterie etc.; produse petroliere — 
benzină, motorină, ulei de motor, 
petrol; metale — oțel, plumb, cupru 
etc.; modele de automobile — Ford, 
BMW etc. 

Fetelor le vom propune, de 
exemplu, să alcătuiască un cîmp con- 
ceptual ce ţine de domeniul muzicii: 
note muzicale — do, re, mi etc; 
semne de alteraţie — diez, bemol, 
becar etc.; valori de note — optime; 
nuanţe dinamice — crescendo, 
presto etc.; instrumente muzicale — 
vioară, nai etc. 

În clasele liceale putem efectua 
dezvoltarea vocabularului în baza 
operelor literare, mai ales atunci cînd 
studiem particularităţile de ordin 
stilistic. Un loc de seamă poate reveni 
operelor lui Camil Petrescu Patul lui 
Procust şi Ultima noapte de dra- 
goste, prima noapte de război. 
Vocabularul plin de neologisme al lui 
Camil Petrescu se pretează pentru a 
propune eleviior mai multe obiective, 
printre care alcătuirea cîmpurilor 
lexicale, ce ţin de diferite domenii. 

„_ Astfel, vom realiza consecutiv 
ceea-ce ne-am propus la începutul 
cursului gimnazial: practica raţională 
şi funcţională a sistemului lexical. 
Fiind antrenați permanent în acti- 
vitatea de îmbogăţire a vocabularului, 
elevii se pătrund de esenţa celor 
spuse de V. Alecsandri: Limba e te- 
zaurul cel mai de preţ pe care-l 
moştenesc copiii de la părinţi, depo- 
zitul cel mai sacru lăsat de generațiile 
trecute şi care merită să fie păstrat 
cu sfinţenie de generațiile care îl 
primesc. 

LIMBA ŞI LITERATURA ROMÂNĂ 
ÎN ŞCOALA NAŢIONALĂ 


Programa de bacalaureat la limba şi literatura română constituie un ex- 
tras din programa de studiu în vigoare, reprezentînd o esenţializare a materiei 
în vederea direcţionării pregătirii candidaţilor pentru examenul de bacalaureat. 

Conţinutul programei cuprinde 40 de capitole şi teme şi este unic pentru 
toate profilurile, prin asterisc specificîndu-se extinderile de materie pentru profilul 
umanist. În baza capitolelor şi temelor incluse în programa de bacalaureat vor 
fi formulate subiectele pentru examenul scris şi oral. 

Proba scrisă la limba şi literatura română se va susţine, diferențiat, la 
toate profilurile — subiectele pentru profilul filologic avînd un grad sporit de 
complexitate. Examenul scris va urmări evaluarea nivelului de cunoştinţe şi 
competenţe lingvistice/literare atins de absolvenţii liceului şi va fi structurat pe 
rezolvarea a două sarcini de lucru: 

— elaborarea unei sinteze în baza unui subiect propus; 

— realizarea unui comentariu literar în baza unui fragment de text studiat. 

Examenul oral la limba şi literatura română va avea drept obiectiv evaluarea 
capacităţilor şi a competenţelor comunicativef/literare ale candidaţilor. Proba 
orală se va susţine numai la profilul umanist şi va consta dintr-un set de bilete 
elaborate în baza aceleiaşi programe, fiecare bilet incluzînd cîte două subiecte 
de literatură şi un subiect practic de limbă — rezolvarea unui test. Conţinutul 
biletelor de examen va fi de un asemenea grad de complexitate care să permită 
tratarea integrală a celor trei subiecte în maximum 20 de minute. 


CONŢINUTUL PROGRAMEI DE EXAMEN 


1. Literatura populară. Teme şi motive majore. 

2.* Epica populară în proză. Tinerete fără bătrîneţe şi viaţă fără de moarte 
(analiză literară). 

3. Mituri româneşti. Mioriţa, Mănăstirea Argeşuiui (comentarii literare). 

4.* Marii cronicari. Grigore Ureche, Miron Costin, lon Necuice. 

5.* Dimitrie Cantemir, personalitate multilaterală a culturii şi literaturii 
române. 

6.* Şcoala Ardeleană, expresie a iluminismului românesc. 

7.* Programul revistei “Dacia literară”. Contribuţia ei la crearea unei literaturi 
naţionale. 

8. Grigore Alexandrescu. Umbra lui Mircea. La Cozia (comentariu literar). 

9. lon Heliade Rădulescu. Zburătorul (comentariu literar). 

10. Costache Negruzzi. Alexandru Lăpuşneanul (comentariu literar). 

11. Vasile Alecsandri. Pasteluri (prezentare generală). Drama Ovidiu * 
(comentariu literar). 

12. Bogdan Petriceicu Hasdeu. Răzvan şi Vidra (comentariu literar). 

13.* Titu Maiorescu, îndrumător cultural şi literar. 

14. Mihai Eminescu. Teme şi motive majore ale operei. Revedere, Sara 
pe deal, Floare albastră, Giossă*, Scrisoarea i*, Luceafărul, Sărmanul 
Dionis (comentarii literare). 

15. lon Creangă. Amintiri din copilărie (comentariu literar). Poveştile 
(prezentare generală). 

16. lon Luca Caragiale. O scrisoare pierdută (comentariu literar). 

17. loan Slavici. Moara cu noroc (comentariu literar), Mara” (prezentare 
generală). i 

18. Barbu Ştefănescu Delavrancea. Apus de soare (comentariu literar). 

19. Alexandru Macedonski. Noaptea de decemvrie (comentariu literar). 

20. George Coşbuc. Universul poetic. Nunta Zamfirei (comentariu literar). 

21. Alexei Mateevici. Limba noastră (comentariu literar). 

22. Octavian Goga. Universul poetic. Rugăciune (comentariu literar). 

23. George Bacovia. Universul poetic. Plumb (comentariu literar). 

24. Lucian Blaga. Eu nu strivesc corola de minuni a lumii. Drama 
Meşterul Manole* (prezentare generală). 

25. Tudor Arghezi. Testament (comentariu literar). Psalmi” (prezentare 
generală). 

26. lon Barbu. Riga Crypto şi lapona Enigel (comentariu literar). 

27. Mihail Sadoveanu. Baltagul, Fraţii Jderi, capitolul Oamenii Măriei 
Sale (comentarii literare). 

28. Liviu Rebreanu. lon, Pădurea spînzuraţilor* (comentarii literare). 

29. Camil Petrescu. Ultima noapte de dragoste, întîia noapte de război 
(comentariu literar). 

30.* George Călinescu. Enigma Otiliei (comentariu literar). 

31. George Meniuc. Toamna lui Orfeu, Marea Neagră” (comentarii literare). 

32. Ştefan Augustin Doinaş. Mistreţul cu colţi de argint (comentariu 
literar). 

33. Nicolae Labiş. Moartea căprioarei (comentariu literar). 

34. Nichita Stănescu. Leoaică tînără, iubirea, În dulcele stil clasic* 
(comentarii literare). 

35. Grigore Vieru. Universul poetic. Cămăşile, Harpa * (comentarii literare). 

36. Dumitru Matcovschi. Părinţii, Doina * (comentarii literare). 

37. Marin Preda. Moromeţii, volumul | (comentariu literar). 

38. lon Druţă. Toiagul păstoriei (comentariu literar), Povara bunătăţii 
noastre* (prezentare generală). 

39. Vladimir Beşleagă. Zbor frînt (prezentare generală). 

40.* Horia Lovinescu. Moartea unui artist (comentariu literar). 


În pregătirea pentru examen, elevii vor utiliza manualele şcolare în vigoare: 
Limba şi literatura română, clasa a IX-a; Limba şi literatura română, clasa a 
X-a; Limba şi literatura română, clasa a XI-a; Limba şi literatura română, clasa 
aXIl-a. 

Capitolele despre poezia şi proza basarabeană contemporană, care lipsesc 
în manualele editate la Bucureşti, sînt oglindite pe larg în cartea Literatura 
română din Republica Moldova de lon Ciocanu (Chişinău, “Litera”, 1998). 

De asemenea, recomandăm consultarea îndrumarului pentru examene 
Limba şi literatura română: cum rezolvăm un test, cum scriem o compunere de 
Tatiana Cartaleanu şi Olga Cosovan (Chişinău, “Liceum”, 1997), precum şi a 
cărţilor de comentarii şi sinteze literare. 


Maria HADÂRCĂ, 
specialist principal al Ministerului Educaţiei şi Ştiinţei 


Viaţa ca e coudă 

“ESTE A TA VIAŢA 
PE CARE O TRAIEŞTI 
ŞI NU CEA PE CARE 
ŢI-O IMAGINEZI” 


Dialog: Leo BORDEIANU — 
acad. Petru SOLTAN 


— Stimate domnule Petru 
SOLTAN, mă folosesc şi de acest 
prilej pentru a vă felicita cu ocazia 
conferirii titluiui de Doctor Honoris 
Causa de către Academia de Studii 
Economice. Cum vă simtiti în noua 
postură? 

— Pentru un om, viaţa înseam- 
nă succes şi proprietatea de a-l 
resimti. O paranteză: nereuşitele sînt 
tot succese, însă cu semn negativ. 
Simpla adresare “Puiul mamei” sau 
acordarea Premiului Nobel reprezintă 
aceeaşi autosesizare de confort psi- 
hoiogic, deşi e vorba de manifestări 
absolut diferite. Decernarea aceluiaşi 
titlu de către Universitatea “Babeş- 
Bolyai” din Cluj (acasă aprecierile sînt 
făcute adesea cu întîrziere) mi-a creat 
un confort psihologic enorm, însă cel 
de la Chişinău e mai dulce. 

— Domnule academician, 
fiind autorul unor importante lucrări 
în domeniul matematicilor şi al eco- 
nomiei şi avînd o bogată experienţă 
de implementare a rezultatelor 
ştiinţifice în economia naţională, vă 
rugăm să formulati punctul Dvs. de 
vedere asupra impactului dintre 
ştiinţă şi activitatea practică de 
după 1989. 

— Într-un sistem cu planificare 
centralizată acest impact are un efect 
pozitiv determinat de comenzile spe- 
ciale, pe cînd într-o societate cu auto- 
gestionare bazată pe hazard el nu 
poate fi decît negativ, desigur, în an- 
sambiu. Cauzele sînt multiple. In 
acest sens, doar indiciul integral — 


Acad. Petru SOLTAN 


insuficienta noastră competenţă — ar 
fi un răspuns aproape de adevăr. 

Am mai spus-o şi o repet: la ora 
actuală în societatea noastră persistă 
un paradox fără măsură al degradării 
noastre. Pe de o parte, pentru a pros- 
pera e nevoie de a produce mărfuri 
competitive pe pieţele interne şi exter- 
ne, iar pe de altă parte, se taie rădă- 
cinile acelor instituţii, inclusiiv, a celei 
de bază a societăţii — familia —, 
unde se nasc continuatorii de neam, 
instituţii de care depinde creşterea 
competenţei, a culturii tehnologice, a 
inteligenţei în genere, şi a tot ce e 
necesar pentru menţinerea demnităţii 
noastre. 

A nu ști să te foloseşti de marele 
potenţial intelectual al societăţii e un 
mare păcat. Nu e vorba numai de lu- 
mea academico-universitară, dar şi de 
înţelepciunea ţăranului şi a meşte- 
şugarului, nemaivorbind de reprezen- 
tanţii culturii. 

În perioada menţionată s-a sim- 
tit nevoia investiţiilor financiare, însă, 
repet, cele mai mari investiţii le con- 
stituie oamenii noştri. Crearea în so- 
cietate a unui climat psihologic în 
care fiecare să vrea să se manifeste 
la maximum, să devină om valoros, 
este una dintre cheile ieşirii din criză. 

— Fiind preşedinte al Comi- 


104 


Limba Română 


siei pentru Ştiinţă şi Învăţămînt a 
primului Parlament democratic, ce 
aţi vrut să faceţi şi nu aţi reuşit? 
Care au fost limitele invizibile pen- 
tru un ochi neiniţiat? 

— Există o legendă medievală 
despre o prinţesă şi un nobil, îndră- 
gostiţi la culme, care însă nu se 
puteau căsători deoarece ea era 
obligată să devină consoarta unui 
principe. În aceste condiţii prinţesa i-a 
propus iubitului să fugă, la care nobilul 
i-a răspuns că nu poate proceda astfel, 
că trebuie să se poarte cuviincios şi 
lucrurile se vor rezolva pozitiv de la 
sine. Însă atunci cînd principele a 
devenit rege, nobilul şi-a pierdut nu 
numai mireasa, ci şi viaţa. 

Această parabolă conţine şi 
răspunsul meu. 

— Cercetarea lingvistică se 
supune aceloraşi legităţi ca şi în 
cazul ştiinţelor exacte şi aici pentru 
a demonstra ceva e nevoie să por- 
neşti de la nişte date iniţiale şi să 
operezi numai şi numai cu argu- 
mente ştiinţifice. În această ordine 
de idei, cum calificaţi faptul că 
parlamentarii din 1994 au “decre- 
tat” drept limbă de stat a Republicii 
Moldova inexistenta limbă “moido- 
venească”? 

— Un neamt afirma: lucrul făcut 
odată strîmb îţi face, în cele din urmă, 
şi viaţa strîmbă. Problema denumirii 
limbii noastre a fost rezolvată, 
legiferată pentru totdeauna la 1859, 
cînd s-au pus bazele formării Statului 
Român. Deci, zicerea neamţului, din 
punct de vedere cibernetic, îşi 
răsfrînge sensul şi asupra unei 
societăţi ce are la bază o lege 
strîmbă. Majoritatea decisivă a parla- 
mentarilor din 1994 nu erau suficient 
de competenţi. Dar, un organism cu 
astfel de particularităţi îşi are coloana 
vertebrală extrem de flexibilă şi se 
îndoaie ca o nuia după direcţia 
vîntului. 

— Ce este pentru Dvs. credin- 
fa? 

— Credinţa e o autogestiune. 
Această noţiune include în sine toate 
caracteristicile ce determină o perso- 


nalitate. Credinţa în Dumnezeu e un 
remediu fundamental ce-ţi menţine 
puritatea psihicului, sistemului de 
gîndire şi a celui imunitar. Credinţa 
într-o ipoteză îţi organizează şi 
creierul, şi organismul pentru a o 
demonstra sau pentru a o dezminţi. 
Acest proces de organizare este 
singura cale spre un cuget indepen- 
dent, spre obţinerea competenţei — 
picătură cu picătură, chiar dacă ajungi 
la un rezultat negativ. Credinţa că poţi 
face un lucru e condiţia iniţială de a 
porni să-l faci, iar în caz de reuşită 
apare necesitatea de a-l repeta. Începi 
să crezi în existenţa unui drum mai 
scurt, ceea ce poate să te ridice la un 
grad mai înalt de înţelegere. Astfel, 
avînd adevărul-axiomă din Român 
mi-e neamul, românesc mi-e 
graiul de Nicolae Mătcaş, te orga- 
nizezi mai uşor în lupta pentru 
dreptate. Noţiunea de moldovean nu 
conţine nimic ruşinos şi ne mîndrim 
cu ea, însă aceasta e subordonată 
noţiunii de român. În familia de fasole 
există un sort numit “coţofene”, cel 
puţin la noi în Transnistria şi a numi 
întreaga familie cu acest nume e o 
judecată de copil, care încă nu ştie 
să deosebească noţiunile. Din aceste 
considerente, a încerca să pui în 
corespondenţă denumirea teritoriului 
cu denumirea limbii băştinaşilor, 
înseamnă a-ţi tăia creanga de sub 
picioare. O piatră transformată în nisip 
e dusă la vale mai lesne de ape. Cu 
părere de rău, în Basarabia, şi mai 
ales în Transnistria, sînt mulţi care 
macină această piatră. 

— Din păcate, sindromul limbii 
“moldoveneşti” nu este unicul exis- 
tent în minţile anacronice din zonă. 
În partea de est a republicii circum- 
stanţele îl mai păstrează şi pe cel 
al grafiei ruseşti. Cum credeţi, pînă 
cînd? 

— Nu cred că la ora actuală 
cirieva ar putea indica un termen con- 
cret. Cercurile cu aspirații imperiale 
din Federaţia Rusă au interesele lor. 
Nici Ucraina nu este indiferentă, ea 
declarînd existenţa a două minorităţi: 
română şi moldovenească. Nemaivor- 

bind de faptul că cercurile ultra- 
naţionaliste îi consideră pe moldoveni 
nişte ruteni ucrainizaţi. Mai sînt şi alte 
forţe influente interesate de existenţa 
aşa-zisei republici moldoveneşti nis- 
trene. Dar a scoate grafia rusească 
din uzul limbii române acolo, înseam- 
nă a distruge construcţia făcută din 
minciună şi foc de puşcă. Frumoasele 
caractere latine ale graiului nostru au 
fost smulse cu şenilele de tancuri, 
separatiştii lăsînd în pace surioarele 
acestora din limbile franceză, ger- 
mană şi engleză, care se predau în 
şcoală. Asociaţia de Cultură şi Drept 
“Transnistria” nu ştie să-şi facă publi- 
citate, însă şi cu aportul nostru s-a 
revenit la grafia latină în opt şcoli 
româneşti din teritoriul controlat de 
separatişti. Permanent trimitem încolo 
ziare, cărți în grafie latină, organizăm 
întîlniri cu scriitori valoroşi, invităm 
colective artistice etc. Referitor la 
grafie, forurile superioare nu au luat 
nici o atitudine, cu toate că aceasta 
este una dintre cauzele principale ale 
diferendului transnistrean. Ba mai 


mult, ai impresia că influenţa Tiras-: 


polului asupra Chişinăului e mai mare 
decît cea în sens invers. Doar o 


internaţionalizare mai pronunţată a 
problemei ar putea ameliora situaţia. 
— Nu sîntem în stare să pla- 
săm în Constituţie numele corect 
al limbii noastre, nu-i putem elibera 
pe llie Ilaşcu... Dacă v-aţi întîlni cu 
el, ce i-ati spune în primul rînd? 

— Situaţia lui Ilie Ilaşcu şi a 
camarazilor săi constituie o mare prob- 
lemă politică, avînd un singur subtext: 
orice element de românism va avea 
aceeaşi soartă, va fi împuşcat. Însă 
cei de la Tiraspol, precum şi cei ce 
se ascund în spatele lor n-au reuşit 
să-şi ducă intenţiile pînă la capăt. 
Opinia tuturor românilor de bună- 
credinţă, vocea instituţiilor interna- 
tionale le-au potolit elanul. Ba chiar 
şi dregătorii respectivi au simţit că 
Lumea se schimbă, se schimbă 
vertiginos şi... nu în favoarea lor. 

Acţiunile întreprinşe de aso- 
ciaţia noastră sînt doar nişte picături 
în marea bătălie pentru eliberarea 
necondiționată a curajosului Ilie Ilaşcu 
şi a camarazilor săi. Noi l-am propus 
în mod oficial pentru distincţia “Prix 
europeen des droits de l'homme 1998” 
a Consiliului Europei. Unicul document 
referitor la eliberarea necondiționată 
a lui llie Ilaşcu şi a camarazilor săi 
înaintat la Summet-ul C.S.I.-ului, 
întrunit la Chişinău în 1998 a fost 
semnat de asociaţia noastră şi de 
Uniunile de creaţie din Republica 
Moldova. 

Presupun că dacă llie Ilaşcu s- 
ar dezice de apartenenţa la Marele 
Popor Român şi ar spune căe 
moldovean, ar putea fi printre noi, pe 
unde lăudat, pe unde împroşcat cu 
pietre. Însă el niciodată nu-şi va 
permite să facă aşa ceva. Acum, 
dacă l-aş întîlni, în primul rînd mi-aş 
cere iertare pentru replica mea 
nefondată la adresa lui. Şi dacă m-ar 
ierta şi mi-ar permite, l-aş îmbrăţişa 
frăţeşte. Domnia Sa, ca un adevărat 
profet, a prevestit actuala situaţie din 
Transnistria, noi cu toţii rămînînd surzi 
la vorbele lui. 

— Stimate domnule Petru 
Soltan, sînteţi bine cunoscut şi 
prețuit în cercurile politice pentru 

luciditatea analizei şituaţiilor şi 
pentru ataşamentul faţă de adevăr. 
Aveţi un “scenariu”propriu al 
desfăşurării evenimentelor din 
Transnistria? 

— Erorile ne învaţă multe. Silo- 
gismele ce reies din prevestirea lui Ilie 
Ilaşcu sînt pesimiste. Numai vînzo- 
leala din cele două camere legislative 
ale Federaţiei Ruse referitor la recu- 
noaşterea de iure a aşa zisei r. m. n. 
cît face. Preşedintele nostru tace. 
Doar Domnul Dumitru Diacov şi-a 
permis un avertisment, şi acela însă 
cam timid. Poate un Summet la 
Chişinău al marilor puteri de pe glob 
ar fi în stare să pună punctul pe i, 
dar... cu cel puţin două condiţii: 1) 
Federaţia Rusă, moştenitoare a unei 
mari culturi, să ajungă la o adevărată 
democraţie şi o corectitudine faţă de 
popoarele dezmembrate şi ţinute sub 
călcîi timp de secole; 2) Valoroasa 
noastră intelectualitate — acade- 
micienii, profesorii universitari şi şco- 
lari, tehnicienii, agricultorii şi mai ales 
reprezentanţii artelor frumoase— să 
formeze o plasă protectoare în calea 
degradării şi să-şi organizeze cu 
insistenţă activitatea în problemele 
de stratificare firească a valorilor. 

— Dincolo de politică şi de 
diversele probleme care ne cople- 
şesc, vă rugăm să ne vorbiti despre 
Transnistria, despre satul în care 
v-aţi născut ca despre un loc-matrice 
existenţială. 

— Noţiunea de Transnistria are 
mai multe semnificaţii în funcţie de 
localizarea marginii de neam în diferite 
perioade de timp. Să ne oprim pentru 
început la cea mai veche dintre ele. 
In Biblioteca Aşhabadului se află, o 
cronică de origine turcică, cu o ele- 
gantă ligatură, scrisă în secolul IX d. 
Hr. în limba arabă. Cronicarul scrie că 
duşmanul numărul doi, după ruşi, sînt 
românii ce ţin de apa Românului — 
Nipru. Desigur, e vorba de adversarii 
popoarelor de provenienţă turcică, pe 
cînd acestea încă nu ajunseseră în 
peninsula Anatolia. Această frontieră 
de est a românilor e recunoscută şi 
de o hartă veche din muzeul Puşkin 


din satul Konstantinovka, regiunea 
Pskov, numai că vechea Ţară a 
neamului nostru e numită Dachia, iar 
între paranteze, Valahia (vezi Scri- 
soare din Sankt-Petersburg, “Litera- 
tura şi arta”, nr. 43, 1998). 

Realităţile Transnistriei din acea 
perioadă interferează cu actualitatea. 
In anturajul Sfîntului Părinte de la 
Roma se află un bun român şi un mare 
erudit cu un nume frumos, Edgar 
Papu, care a fugit din Ţară pe timpul 
lui Ceauşescu. Cînd la Roma a apărut 
traducerea în italiană a renumitei cărţi 
Originea ceangăilor din Moldova de 
Dumitru Mărtinaş (Bacău, 1998), 
Edgar Papu organizează o audienţă 
la Sfintul Părinte a doi valoroşi români, 
loan Coja, actualmente senator, şi 
Vasile Ungureanu, cei care avuseseră 
grijă de traducerea şi reeditarea cărţii. 
După ce aceştia s-au întors în Ţară, 
Edgar Papu se grăbeşte să-i ofere 
telefonic domnului Coja nişte detalii 
surprinzătoare: “... să nu vă miraţi că 
Papa loan Paul al |l-lea v-a primit aşa 
de bine, căci Sfîntul Părinte — Padre 


MVoicila, cum îi spun apropiații săi, este 


de origine română şi ţine mult la lucrul 
acesta... Da, este descendent dintr-o 
familie de moldoveni care, împreună 
cu tot satul, a urcat spre miază-noapte 
de răul tătarilor, în urmă cu vreo două 
secole şi ceva. Din acei moldoveni 
se trage Papa loan Paul al |l-lea...”. 

E cunoscut faptul că în istoricul 
Stat Moldova nu existau tătari. Ei doar 
arendau pentru un scurt timp păşunile 
limitrofe Mării Negre, fără a avea 
dreptul să-şi facă cel puţin colibe şi 
erau în slujba administraţiei turceşti 
de pe teritoriul dintre Nistru şi Nipru, 
unde populaţia românească băştina- 
şă, fapt atestat documentar, era în 
majoritate absolută. 

Ţin în mînă cartea Românii de 
ia est de Bug (Bucureşti, 1994) de 
Anton Raţiu, scrisă în timpul celui de 
al Il-lea război mondial la îndemnul 
lui Anton Golopenţia, directorul Ofi- 
ciului de Studii din cadrul Şcolii de 
Sociologie din Bucureşti, al cărei ma- 
nuscris a fost salvat cu riscul vieţii în 
timpul regimului totalitar din Româ- 

nia. În această carte găsim şi enu- 
merarea numelor de familie ale locui- 
torilor din satele româneşti de aici. La 
pagina 66 se remarcă faptul că în 
localităţile Tîrgu Frumos (actualmente 
Nova Grigorievca) şi Vizireni (acum 
Arnautovca) este atestat renumitul 
nume de familie — Voicilă, precum şi 
alte nume româneşti — Cotruş, Fur- 
dui, Loghin, lovită, Farcaş, Druţă, Bar- 
bu, Bogza, Bostan, Vasilache, Smo- 
chină, Dinu, Doga, Vieru, Untilă, Cim- 
poi, Vartic, Drăgan, Zamfir etc. Ipote- 
za mea este că strămoşii Sfîntului 
Părinte se trag din acea Transnistrie. 

Transnistria (a doua semnifi- 
caţie) — fişia dintre Bug şi Nistru — 
îşi are şi ea istoria sa. Pe la sfirşitul 
celui de-al doilea război mondial acolo 
locuiau circa un milion de români. Şi 
“păcatul” le-a fost că s-au lăsat bătuţi 
de nemti şi administraţi de Statul 
Român. Am luat între ghilimele acest 
cuvînt din considerentul că în '45 ei a 
slujit drept pretext pentru a băga în 
prima linie a frontului pe moldovenii 
din această Transnistrie. Şi, precum 
povestea cu durere un bătrîn de pe la 
Nani (acum, Anan'evo), fetele de 
măritat, nevăstuicile tinerele, mult 
timp după terminarea războiului îşi tot 
aşteptau flăcăii ursiţi şi bărbaţii în 
floarea vîrstei. E cunoscută această 
statistică. Ea e fixată şi pe monumen- 
tele celor căzuţi din fiecare sat cu 
populaţie românească. 

Un fin poet din Nazăr-Taica, 
dascăl de şcoală, Nicolae Ţurcanu, 


în 1941 nu e mobilizat în Armata Ro-- 


şie pe motiv de maladie grea — era 
bolnav de ftizie. Administraţia româ- 
nească din Transnistria îl transportă 
la Bucureşti pentru tratament. Ajuns 
la destinaţie şi coborînd din tren, 
poetul exclamă: “Bună ziua, dulce 
Românie! Şi adio — niciodată!”. Se 
întoarce acasă vindecat. În 1944, cînd 
administraţia R.S.S.M. era la Soroca, 
el se duce-să ceară un post de 
profesor, oricare ar fi şcoala. Un 
scriitor, cu un nume răsunător în 
trecut, îl recunoaşte şi informează 
K.G.B.-ul. Este trimis pentru zece ani 
în imperiul Gheţarilor. 


A treia Transnistrie o reprezintă 
cele cinci raioane ale Republicii 
Moldova: Camenca, Rîbnița, Du- 
băsari, Grigoriopol şi Slobozia, la care 
se mai cere adăugat şi oraşul Tiras- 
pol. Am cutreierat-o în lung şi-n lat. 
Pe unde descult (Pîrita, Coşniţa, 
Coşniţa Nouă, Doroţcaia, Pohrebea, 
Pohrebea Nouă, Şipca, Carantin, 
Dubăsari, Mahala, Corjevo, Cocieri, 
Malovata, Roghi, Ciorna), pe unde în 
pantofi zdrenţuiţi (Sucleia, Caragaş, 
Slobozia, Nazăr-Taica, Ciobruciu), pe 
unde cu maşina (absolut toate 
celelalte). Chinurile acestei Trans- 
nistrii sînt cunoscute deja. Populaţia 
românească de acolo e în des- 
creştere, chiar dacă este majoritară 
în raport cu celelalte etnii. 

Despre satul meu, Coşniţa, am 
scris în repetate rînduri. O selişte 
străveche, pe care eu o cred cu rădă- 
cinile scufundate în arealul getic. Pe 
timpuri, în sat a fost o mare mănăs- 
tire de bărbaţi, al cărei cimitir, e rupt 
de apele repezi ale Nistrului, numit şi 
Turlă, dar această rupere mai conti- 
nuă. În stratul de lut galben al malului 
înalt şi abrupt, la mare adîncime, se 
întinde şi acum pe o distanţă de circa 
un kilometru, un şirag de oseminte de 
culoarea laptelui, ghilite de apele 
timpului. Drumul Cel Mare care coboa- 
ră din dealul Troian de la cotitura rîului 
se stinge la capătul renumitei Păduri 
de la Coşniţa, chiar acolo unde era 
Vadul lui Vodă — trecătoare peste 
Nistru. (Menţionez că noţiunea de 
troiene de nea sau nisip în Coşniţa 
nu este utilizată). Cimitirul din centrul 
satului, care pe timpuri se întindea pe 
zeci de hectare avea cărări trasate 
dreptunghiular, morminte bine jalo- 
nate, lespezi memoriale, pe care erau 
sculptate simboluri creştine şi epita- 
furi, unele — cu litere greceşti. O 
biserică din piatră, nemaipomenit de 
mare, a fost construită în secolul XIX 
pe parcursul a douăzeci de ani. Pe o 
piatră de la temelia altarului se mai 
poate descifra anul — 1828. Desigur, 
biserica este înălţată pe locul unei 
foste biserici din lemn. 

Un capitol aparte îl constituie 

arhaismele. lată doar cîteva dintre ele: 
urdină — ordine, farc — cerc (de 
origine traco-dacică), ghiabla — drac, 
tiulpan — lalea ş.a. 

Coşniţa, însemnînd în graiul 
maramureşenilor “stup de albine”, era 
pînă prin '43 un colţ de rai cu o popu- 
laţie cuviincioasă şi cu un grai româ- 
nesc extrem de mustos. Focul şi para 
prin care a trecut apoi i-au deformat şi 
trupul şi spiritul, dar în memoria mea 
Coşniţa a rămas ca o aleasă mireasă 
şi doar moartea ar putea să-mi şteargă 
această imagine cu gust de miere. 

— Aţi avut pe parcursul vieţii 
nişte momente decisive, care v-au 
schimbat spre bine sau spre rău 
cursul existenţei? 

— Aş începe cu copilăria. Mama 
mea, s-a stins din viaţă la vîrsta de 
31 de ani, avînd deja şapte copii. 
Chiar fiind pe patul de moarte nu o 
părăsea simţul frumosului: casa era 
curăţică, cu flori frumoase pe sobă, 
cu brîie trase ca struna în jurul casei 
şi pe la garduri, busuiocul era udat la 
timp. Tatăl meu, mort la 62 de ani, a 
mai îmbelşugat casa cu trei copii. Era 
priceput la toate, fără a avea vreo 
şcoală specială. Eu cred că am 
moştenit de la mama inconştienta 
atracţie spre frumos, iar de la tata — 
înnăscuta curiozitate. 

— Ce miză puneţi pe în- 
tîmplare? 

— Un mare scriitor francez, An- 
dre Maurois, la întrebarea de ce are 
nevoie un om pentru a se realiza în 
viață, a răspuns: de un pic de har, de 
o muncă istovitoare din noapte pînă 
în noapte şi de un pic de noroc. După 
părerea mea, norocul e întîmplare. 
Evenimentele ce se produc la întîm- 
plare, stocastic, joacă un rol funda- 
mental în evoluţia universului, în spe- 
cial a umanităţii, prin urmare, şi a 
omului. 

— Puteţi spune că aţi avut 
noroc? 

— Am avut noroc, şi nenoroc. 
Dacă am avea o viaţă infinită, atunci 
valoarea norocului ar fi egală cu cea 
a ghinionului. Dar în cazul vieţii noas- 
tre finite, naşterea e un noroc, moar- 


tea e un nenoroc, şi dacă am porni de 
la aceste extreme spre mijloc, cîn- 
tarul cu cele două terezii — una care 
acumulează norocul şi alta — ne- 
norocul — ar tot balansa de la o întîm- 
plare la alta, tinzînd spre echilibru. 

Eu, bunăoară, am avut noroc de 
o excelentă profesoară la matematici, 
doamna Irina Bordeianu despre care 
nu o dată am vorbit în diverse 
emisiuni televizate şi radiofonice şi o 
spun şi acum nu pentru a-ţi face un 
compliment dumitale, care eşti 
feciorul Domniei sale. Acest suflet de 
mare pedagog a ştiut să aprindă în 
mine dragostea pentru abstractizare. 
li voi fi recunoscător atîta timp cît mi 
se va menţine umbra sub soare. Dar 
am avut şi pedagogi, tot la mate- 
matici, care m-au dezgustat într-atit, 
încît îmi era nu numai matematica 
urîtă. 

— Stimate domnule academi- 
cian, ştiindu-vă drept un etalon al 
omului de ştiinţă, vă solicităm 
opinia în ce priveşte algoritmul de 
formare al unui veritabil cercetător 
ştiinţific? 

— Un astfel de algoritm, la mo- 
dul absolut, nu există. Şi explicaţia e 
simplă. Necunoscutul şi orice aşchie 
a acestuia impune specificul lui de 
descifrare, practic inedit. Marele 
Isaac Newton, cînd a fost întrebat cum 
a ajuns la Legea gravităţii universale, 
a răspuns simplu de tot: “Permanent 
gindindu-mă la ea.” 

Desigur, e nevoie de nişte pre- 


mize, deja formulate de noi mai sus, 


în rest, totul depinde de acumularea 
pe terezii. Nu înzadar creatorul ciber- 
neticii, Norbert Winer, a zis: “Fiecare 
dintre noi reprezintă o formă restantă 
a propriului succes”. Din aceasta se 
desprinde şi algoritmul respectiv, 
practic, specific. 

— Timpul v-a făcut să vă 
modificaţi punctul de vedere asupra 
ştiinţei? 

— Pe scurt — nu. Dar întreba- 
rea implică mai multe clarificări de po- 
ziţii. Mai întîi, ce numim ştiinţă, apoi — 
clasificarea acesteia, un aspect cu 
totul relativ, suportînd modificări de la 

generaţie la generaţie şi multe altele. 

— În cartea sa Nanarişii. Po- 
vestea unui neam bucovinean, aca- 
demicianul Nicolae Corlăteanu 
abordează într-un mod inedit prob- 
lema metamorfozei ţăran-inte- 
lectual, referindu-se atît la rezul- 
tatele strălucitoare, cît şi la unele 
eşecuri cauzate de brusca schim- 
bare a “uneltelor” de lucru. Gene- 
ratia Dvs., în urcuşul ei fulminant, 
a suferit multe pierderi? 

— O experiență cu rezultate 
negative în fizică e considerată tot un 
rezultat. Un rezultat ce indică faptul 
că în direcția dată calea e închisă. 
Eu afirm următorul postulat: este a ta 
viața pe care o trăieşti şi nu cea pe 
care ţi-o imaginezi. lar pentru a avea 
o existenţă plină de demnitate, reac- 
ţionează doar la lucrurile realizabile din 
imaginaţie. Ceea ce ai pierdut, clasi- 
fică drept experienţe greşite. 

— Am avut frumoasa ocazie 
nu numai să vă ascult prelegerile 
(la Facultatea de Matematică şi 
Cibernetică a U.S.M.) şi să vă citesc 
lucrările ştiinţifice, dar să vă cu- 
nosc şi unele lucrări artistice. 
Avînd marea tentaţie a matemati- 
cilor, sînteţi, totuşi, un Homo uni- 
versalis. Cum s-a produs impactul 
Dvs. cu literatura universală, în 
general, şi cu cea română, în par- 
ticular? 

— În virtutea unor premise ere- 
ditare unii, mai uşor devin fizicieni, 
alţii — agronomi ş.a.m.d. Dar se 
întîmplă că în faţa unui, să zicem, 
matematician apar probleme din alt 
domeniu, care nu pot fi rezolvate cu 
algoritmii acumulaţi, ce ţin de o 
anumită emisferă cerebrală şi per- 
soana în cauză pune în aplicare cea- 
laltă emisferă, responsabilă de artă, 
de logica frumosului. Astfel, matema- 
ticianul încearcă să rezolve proble- 
mele puse în faţa lui, de societate, 
bunăoară, problemele ce pot fi 
soluționate doar prin metode narative. 
Pe valul refacerii societăţii, a renaş- 
terii naţionale, m-am simţit obligat să 
recurg la pîrghiile literaturii. Abilitatea 
respectivă e o consecinţă a curiozi- 


tăţii mele, care m-a făcut pe parcur- 
sul vieţii să cunosc, desigur, în măsura 
posibilităţilor, multe opere literare, 
căutînd instinctiv contacte cu cei ce 
produc plastica expresiilor, țesătura 
dramelor, aroma aforismelor şi mai 
ales, a metaforelor, acestea din urmă 
fiind organic legate de modelarea prin 
noţiuni matematice. Literatura româ- 
nă, proza rusească, clasica univer- 
sală au format nişte imperii aparte în 
creierul meu, ajutîndu-mă, incontesta- 
bil, şi în arta matematicilor. 

— Aveţi nişte autori preferaţi? 

— Aceasta ţine de timp şi de 
vîrstă. Acum prefer literatura antică. 
Pentru mine autorii sînt zei, iar între 
zei nu poţi face diferenţă. 

— Aţi risca să daţi o definiţie 
a prozei şi a poeziei? 

— Nu, pentru că este imposibil. 
Stanislav Lem, la întrebarea ce este 
matematica a răspuns că nu ştie, însă 
îi cunoaşte pe cei ce se ocupă de ea. 
Aceştia sînt nişte croitori iscusiţi, 
care fac modele şi le înmagazinează 
într-un depozit infinit, cu gîndul că ele 
vor folosi cîndva, cuiva. Unele se 
demonstrează, altele sînt imitate, dar 
nu toate sînt purtate. M-aş încumeta 
să extind situaţia şi asupra prozei şi 
poeziei, dacă nu chiar şi asupra 
tuturor artelor frumoase. 

— Ce gen muzical vă este mai 
aproape de suflet? 

— De cînd mă tin minte, nu mă 
pot sătura de inegalabila muzică popu- 
lară românească, ale cărei rădăcini ţin 
de talpa timpului. 

— Dacă printr-un miracol! aţi 
reveni în anii copilăriei, v-aţi lansa 
în acelaşi domeniu de activitate? 

— Asta nu mai ştiu. Hazardul e 
în mîinile Celui de Sus. 

— Stimate domnule Petru Sol- 
tan, vă mulțumim pentru bună- 
voinţa cu care aţi dat curs invitaţiei 
“Limbii Române” de a lua în dezba- 
tere dureroasele probleme ce ne 
animă sau ne domină, pentru doza 
de speranţă şi de curaj cu care aţi 
venit la noi şi la cititorii noştri. 

Valeriu RUSU 
Aix-en-Provence — Marsilia 


UN OM GENEROS, 
UN PROFESOR 
EXCELENT 


80 de ani de la naşterea 
lui B. Cazacu* 


Am acceptat propunerea făcută 
de forurile culturale şi ştiinţifice din 
Chişinău 'de a scrie cîteva rînduri 
despre Profesorul Boris Cazacu, cu 
conştiinţa că fac un gest ştiinţific şi 
moral care ar putea lumina, cu o rază 
personală, ultimele 3-4 decenii de 
viaţă universitară şi academică bucu- 
reşteană. 

Dar mai ales fac acest lucru 
sperînd că rîndurile mele vor arăta cît 
de mare nevoie avem, acum, de o 
bună aşezare a iniţiativelor şi a valo- 
rilor noastre culturale din trecut spre 
a realiza unirea tuturor forţelor de bine 
şi frumos, în folosul Ţării, al culturii 
şi al limbii române. 

După studiile făcute la Liceul 
“Mihai Viteazul” din Bucureşti, 
marcate de profesori străluciți ca 
Octav Şuluţiu, Mihail C. Gregorian, 
Bazil Munteanu, Claudian, Dabija, 
Turianu, Vicol, Costică Marinescu etc., 
Profesorul B. Cazacu (a evitat mereu 
să scrie şi prenumele: Boris, deşi nu 
era cu nimic “mai prejos” decît 
Cazacu!), a fost cel care mi-a însoţit 
primii paşi la Facultatea de Filologie 


* B. Cazacu (1919-1987; n. Chişi- 
nău), lingvist român. Profesor univer- 
sitar la Bucureşti. Cercetări în domeniul 
istoriei limbii literare şi al dialectologiei 
(Studii de dialectologie română, Istoria 
limbii române literare, în colaborare). 
Studii de geografie lingvistică 
referitoare la.repartiţia dialectală a limbii 
române. Coordonator al Noului atlas 
lingvistic pe regiuni - Oltenia. Membru 
corespondent al Academiei Române. 

(Dicţionarul enciclopedic ilus- 
trat, Editura Cartier, Chişinău, 1999). 


din Bucureşti (5-7, str. Edgar Quinet), 
în acei ani teribili 1953-'54. 

Afară de calităţile sale de pro- 
fesor, în cel mai profund şi distins 
sens, B. Cazacu era un om generos, 
bun, sensibil la greutăţile şi suferinţele 
altora şi un iubitor fără margini al 
copiilor (o durere lăuntrică, adîncă, se 
citea în sufletul său, căci nu avusese 
parte de acest dar în familia sa). 

Războiul (fusese concentrat ca 
subofițer în ultimele luni ale anului 
1944; mîna sa rănită m-a impresionat 
întotdeauna), temerile, teroarea trăită 
de toţi basarabenii care venisem cu 
războiul în Ţară că vom fi deportaţi 
spre Siberia — ameninţare prezentă 
pînă în martie 1953 — şi alte 
evenimente personale au făcut însă 
ca B. Cazacu să nu ia apărarea di- 
rectă a cuiva (nu înseamnă că nu 
proteja şi ajuta, cum putea mai bine, 
pe oamenii din jurul său), să nu-şi 
asume riscuri (mai ales grave). 
Gesturile sale de bine (şi au fost 
destule în viaţa sa: D. Şandru, lon 
Diaconu, Ovid Densusianu-fiul, Gabriel 
Ţepelea, |. Onu etc.) erau făcute 
“căzăceşte”, cum spuneam noi, elevii 
săi, cu grijă, cu tact, cu diplomaţie, 
cu discreţie, sau “iepureşte”, cum îi 
spunea profesorul nostru al tuturora, 
Al. Rosetti. 

Metafora rosettiană era expre- 
sivă, nu avea nimic rău în ea (să ne 
amintim că acelaşi Rosetti numise “pe 
veci” pe un alt fost elev şi colaborator 
al său, “titircă inimă rea”!) şi era hră- 
nită, fără îndoială, de fizicul lui B. Ca- 
zacu (ah, mustaţa al cărei vîrf îl 
muşca mereu, cu un gest unic!), dar 
şi de comportamentul său general. 

Eram student în anul al |l-lea... 
La cursul său de dialectologie m-a 
remarcat şi a început să-mi aducă 
reviste, cărţi cu asupra de măsură, 
să citesc (şi astăzi cînd plec în fiecare 
zi de la Marsilia la Aix cu valiza plină 
de cărţi româneşti, inclusiv basara- 
bene, pentru studenţii mei francezi, 
merg pe drumuri bătute de B. Ca- 
zacu). 

Apoi, trebuind să facă un studiu 
despre limba lui Anton Pann, mă invita 
la el acasă — în acea construcţie 
baroc-bizară, din Calea Rahovei, 
108 — să-l ajut să scoată fişe, să le 
claseze... 

Pe la 11,00 noaptea oboseala îşi 

spunea cuvîntul. Profesorul se ducea 
tiptil (cît putea să i-o permită corpul 
său bine “clădit” — era un fundaş temut 
în echipa de fotbal a Liceului din 
Chişinău) la frigiderul de pe culoar şi 
improviza o gustare însoţită de un 
pahar de vin... apoi continuam pînă 
spre ora 1,00 chiar 2,00 după miezul 
nopţii. Cîteodată, cînd ora nu era prea 
tîrzie, intervenea şi o mînă de femeie: 
soacra, distinsa şi discreta doamnă 
Slama, pe care B. Cazacu o respecta 
şi o adora. 

Cîte nopţi, cîte nopţi le-am pe- 
trecut împreună... a fost cea mai 
fericită universitate pentru mine: intro- 
ducerea în tainele cercetării, dialogul 
permanent cu profesorul, consultarea 
bibliotecii sale şi mai ales a teancurilor 
interminabile de cărţi şi reviste, ne- 
aranjate, neclasate, abia sosite din 
Ccscidentul atît de rîvnit în acei ani 
de un tînăr cercetător! 

Cînd lucram la ediţia Ovid Den- 
suşianu, Opere, pe care aveam s-o 
publicăm la “Minerva”, mă invita pe la 
ora 7,00 seara în biroul său (era pro- 
rector al Universităţii Bucureşti) din str. 
Pitar Mos. Lucram ce lucram, apoi ne 
deplasam spre casa din Calea 
Rahovei, 108, fără a uita să facem o 
escală la celebrul restaurant “Bum- 
beşti” (plasat la cîteva sute de metri 


înaintea casei sale), unde o friptură 
(sau un platou de ficat, rinichi şi mo- 
mite), însoţită de o salată din “grădina 
ursului” şi de un bun vin roşu ne dă- 
deau curajul să continuăm lucrul pînă 
spre 2,00—3,00 dimineaţa... Locuiam 
pe atunci într-o singură cameră, în str. 
M. Eminescu, 37 B. 

La masă, Profesorul Cazacu era 
un adevărat gascon, “gourmand” şi 
“gourmet”, în acelaşi timp. Mînca cu 
o poftă de invidiat. II asemănam în 
mintea mea cu Taras Bulba. 

O dată l-am cunoscut pe B. Ca- 
zacu şi în postura de d'Artagnan, 
celebrul muşchetar francez: cînd a 
vorbit, în Amfiteatrul “Al. |. Odobescu” 


al Facultăţii de filologie, despre sta- 


tutul celor trei dialecte româneşti sud- 
dunărene, susţinînd că sînt dialecte, 
nu limbi independente (cum afirma- 
seră Al. Graur, |. Coteanu, care erau 
“în bănci”, în primele rînduri ale amfi- 
teatrului). 
Atunci am înţeles că “Iepurele”, 
cum îi spunea Rossetti, nu era decit o 
mască, cu trudă construită prin dece- 
nii de nesiguranţă şi totalitarism, ca 
să-şi protejeze un suflet, în fond, 
luptător. Nu cred că mă înşel. 
Am regretat numai că mai tîrziu 
nu l-am regăsit pe B. Cazacu în 
acelaşi rol de d'Artagnan, anume cînd 

se susținea (sau nu se combătea, şi 
e totuna) că exista o nouă limbă 
romanică, limba moldovenească: ce 
erezie!, admisă chiar şi în Atlasul 
Limbilor Romanice, în al cărui comi- 
tet de redacţie B. Cazacu era vicepre- 
şedinte. 

Am făcut şi “şcoala de teren”, 
ca dialectolog, însoţindu-l în anchete 
pe B. Cazacu în Vrancea, unde urmă- 
rea să surprindă dinamica “isogloselor” 
între graiurile moldoveneşti şi munte- 
neşti. Ştia să se adapteze fără nici o 
stîngăcie ambianţei ţărăneşti. O dată 
şi-a încălcat programul riguros al 
Profesorului şi m-a împins şi pe mine 
la “păcat”: ia, du-te, Valeriu, şi prinde 
doi-trei păstrăvi în Putna (care curgea 
pe lîngă casa gazdei noastre), să 
mîncăm cu ceva mămăliguţă!, mi-a 


zis... Şi chiar doi păstrăvi am prins, 
pe care i-am împărțit la trei (noi doi şi 
gazda!)... dar şi azi, cînd mănînc (din 
cînd în cînd) păstrăvi dolofani cum- 
păraţi la “Monoprix” sau în vechiul port 
(Vieux Port) al Marsiliei, tot de gustul 
celor doi păstrăvi pescuiţi de mine în 
Putna, prin anii '60 îmi aduc aminte! 

-Perioadei de formare i-a urmat 
perioada de afirmare: anchetele, 
elaborarea şi publicarea Noului At- 
las Lingvistic pe regiuni: Oltenia 
(5 volume publicate, cu colegii Teaha 
şi lonică), Muntenia şi Dobrogea (cu 
un colectiv lărgit). 

Am regretat — şi i-am spus-o şi 
atunci — că nua găsit timp (e drept, 
funcţiile, sarcinile se înşirau ca măr- 
gelele: profesor, şef de catedră, de- 
can, prorector, director al Cursurilor de 

vară de la Sinaia, director adjunct şi 
apoi director al Centrului de cercetări 
fonetice şi dialectale al Academiei, 
membru în zeci de comisii şi comitete 
naţionale. şi internaţionale) să facă 
(căci semna lucrările ca director, re- 
dactor responsabil) măcar cîteva an- 
chete de teren cu noi, anchetatorii şi 
autorii acestor atlase. Spun aceasta 
numai cu regret, căci, evident, toţi am 
fi beneficiat de o asemenea conlu- 
crare. 

Acesta a fost, poate, punctul de 
plecare al unor neînţelegeri, ciocniri, 
neconcordante între Profesorul — că- 
ruia îi datoram, generaţii de dialecto- 
logi ai Şcolii Lingvistice de la Bucu- 
reşti, orientarea şi formarea noastră 
ca specialişti în cercetarea graiurilor 
populare — şi tinerii săi colaboratori, 
aspirînd, în mod natural, să se afirme, 
chiar asumîndu-şi riscurile unei anu- 
mite independente (e adevărat, aces- 
te neînţelegeri, ciocniri, neconcor- 
dante, naturale, aş zice, între generaţii 
diferite, au fost alimentate, deturnate 
în sens negativ şi chiar exploatate de 
cîţiva dintre foştii săi elevi, care nici 
pînă astăzi n-au găsit timp şi mijloace 
să arate că şederea în preajma 
Profesorului Cazacu a fost, şi pentru 
ei, benefică, un moment de reflecţie 
şi de angajare lucidă pe calea onestă 
a ştiinţei). 

Plecarea mea în Franţa (ca lec- 
tor, apoi ca “maitre de conférences”), 
la Aix-en-Provence, în anii 1970-'74 — 
forțînd lucrurile, chiar contra voinţei 
lui B. Cazacu, şi fiind ajutată, fără 
rezervă, de Ministrul Mircea Malita, 
în prima sa zi de instalare la Minis- 
terul Învățămîntului, căci, e drept, ca 
secretar ştiinţific şi şef sector dialec- 
tologie la Centrul de cercetări fonetice 
şi dialectale al Academiei eram util 
atîta timp cît directorul, profesorul 
Cazacu, abia avea timp sătreacă pe 
la Centru pentru a iscăli hîrtiile gata 
pregătite —, a adîncit o anumită 
răceală între noi. 

Primul Colocviu Internaţional 
(franco-român) de dialectologie, pe 
care l-am organizat la Aix-en-Pro- 
vence împreună cu colegul Jean- 
Claude Bouvier, invitînd cincisprezece 
dialectologi români, dintre care au 
venit numai doi... a mai adăugat o 
picătură la această răceală, căci 
aveam undeva impresia că B. 
Cazacu, cu poziţia pe care o avea la 


Academie, la Universitate, nu făcuse 
totul pentru a se obţine aprobările 
necesare deplasării colegilor români 
(inclusiv B. Cazacul!), pe care îi 
invitasem la acest Colocviu din Aix- 
en-Provence. 

În lipsa mea, prăpastia s-a 
adîncit între Al. Rosetti şi B. Cazacu 
(căci unii dintre colegi în loc să-i ajute 
să aplaneze “conflictele”, le aprindeau 
şi mai tare...evident, în folosul lor 
propriu, uitînd interesele comune: 
salvarea Centrului de fonetică şi 
dialectologie). 

La reîntoarcerea mea în ţară, 
1974, trecerea Centrului de fonetică 
şi dialectologie la Consiliul Culturii şi 
Educaţiei Socialiste (“lucrată” de Al. 
Rosetti şi Mihai Pop) a constituit o 
catastrofă. 

Urma, într-o sîmbătă dacă nu 
mă înşel, o şedinţă decisivă în acest 
sens. Pe scările Centrului din Calea 
Victoriei, nr. 194 (nu la “Grajd”, în 
fundul curţii, unde funcţionase pe tim- 
puri “secţia de fonetică şi dialecto- 
logie” a Institutului de Lingvistică, şi 
unde primisem altădată pe profesorii 
Roman Jakobson, Alexandre Isa- 
cenko, Saumian, Corlăteanu, Gsel, 
Berejan, Sorbală, Borodina, Budagov 
etc., dar acum rămăsese numai 
“Bibliotecă”, păzită straşnic de D. 
Zagarodnii şi Geta Lohan) i-am spus 
lui B. Cazacu: veniţi mîine, va fi luptă 
pe viaţă şi pe moarte. Mi-a răspuns 
(obosit, dezamăgit, ştiind poate că 
lupta e pierdută?): nu pot, amtreabă. 
Te duci tu. 

A fost un moment care m-a 
descumpănit. Ce puteam face eu, 
tînăr încă cercetător, căruia i se mai 
pusese şi eticheta de “franţuzit”, con- 
tra maşinii de strivit conştiinţe şi 
suflete a Consiliului Culturii şi Educa- 
tiei Socialiste, a cărui emblemă, 
Suzana Gidea, spunea totul chiar şi 
numai prin numele său?! 

Recunosc că, chiar şi această 
“lecţie”, nedorită atunci, care m-a 
afectat mult în acele momente, a fost, 
mai tîrziu, pentru mine, utilă, chiar 
fertilă: ea m-a făcut mai tenace, 
niciodată nu am abandonat o cauză, 
chiar dacă totul părea deja pierdut! 

Anii 1974-1987... Integraţi la 
Institutul de cercetări etnologice şi 
dialectologice, conduşi de oameni 
nechemaţi, care nu aveau nimic cu 
Ştiinţa şi nu aveau nimic sfînt în ei... 

Bătălii surde (rareori deschise!), (mici) 
bătălii cîştigate, (mari) bătălii pier- 
dute... 

Rar ne încrucişam paşii, pe 
cărări mereu înveninate de aceiaşi 
impostori, căci între noi doi nu inter- 
venise nici un gest rău, indecent, ne- 
cuviincios. 

Prin 1980 am luat iniţiativa ela- 
borării Tratatului de dialectologie 
românească, care avea să apară în 
1984, sub conducerea mea. L-am 
invitat pe Profesorul B. Cazacu la 
discutarea planului acestui Tratat care 
urma să fie elaborat de foştii săi elevi. 
Mi-a trimis o carte de vizită: “fiind 
ocupat, regret că nu pot participa”. 

August 1987.:. Profesorul Caza- 
cu se întoarce singur de la un congres 
din Germania (doamna Tatiana Slama- 
Cazacu mai rămăsese cîteva zile prin 
străinătate). Se întoarce “singur”, cu 
un infarct “în spate”. Internat. Dece- 
dează. Singur (soacra sa murise mai 
demult, februarie 1972, mărind vidul 
din jurul Profesorului, mai ales după 
mutarea în casa din str. Mihail Moxa, 
în spatele Academiei). 

Am participat cu inima tristă, 
grea, la înmormîntarea Profesorului 
Cazacu, la Cimitirul Bellu din Bucu- 
reşti. 

Căci a fost un mare Profesor, în 
ciuda anilor foarte grei pe care i-am 
traversat împreună, adesea cu gîndul 
şi fapta sa drept reazem. 

Cînd îi dădeam un articol, o co- 
municare, spre lectură (inclusiv în 
calitatea sa de redactor-şef la nume- 
roase publicaţii de specialitate: “Fone- 
tică şi dialectologie”, “Revue Rouma- 
ine de Linguistique”, “Limbă şi Litera- 
tură” etc.) ne amina zile, săptămîni 
de-a rîndul, purtînd paginile noastre în 
servieta-i imensă, mereu doldora. Dar 
o dată citit(ă) articolul (comunicarea), 


de la idee pînă la ultima virgulă, totul: 


era însemnat de mîna-scrisul lui B. 
Cazacu. 

Dacă în anul IV, la o lucrare de 
seminar pe care o făcusem despre 
limba şi stilul din Sultănica de B. 
Delavrancea, exigentul lorgu lordan 
mi-a scris cu înîna sa: “lucrare bine 
făcută şi mai ales bine scrisă”, 
datoram, măcar în parte, aceasta, şi 
“lecţiilor” lui B. Cazacu. 

Tot ce a scris şi a publicat B. 
Cazacu se poate grupa în două direcţii 


principale: 

— dialectologie, 

— istoria limbii române literare. 

lată cîteva titluri: Studii de dia- 
lectologie română, 1966, atlase, tex- 
te şi glosare dialectale, publicate sub 
conducerea lui B. C.; Studii de limbă 
literară, 1960; Istoria limbii româ- 
ne literare, în colaborare cu Al. 
Rosetti şi Liviu Onu, 1961, ed. all-a, 
1973; Pagini de limbă şi literatură 
română veche, 1964 etc. 

Experienţa sa în conducerea 
Cursurilor de limbă, literatură şi civi- 
lizaţie românească, de la Sinaia, l-a 
determinat să publice, în colaborare 
cu un colectiv, manualul Cours de 
langue roumaine (cu variante în en- 
gleză, germană). 

Nu intru în detalii, căci detaliile 
nu sînt nici semnificative şi nici nu 
ne mulţumesc cîteodată, văzute din 
perspectiva zilei de astăzi. 

E firesc să fie aşa. 

Imaginea pe care o păstrez, şi 
căreia îi voi rămîne mereu fidel, este 
a unui om generos, poate prea sin- 
gur în intimitatea sa (şi de aceea 
doritor de a fi mereu înconjurat de 
oameni — şi B. Cazacu nu-şi putea 
permite, ca Al. Rosetti, luxul unei 
selecţii a oamenilor “ă la Rosetti”) şi 
dispus să se risipească cu o voinţă 
nedisimulată (şi fără cel mai mic gest 
de protejare) în lucrări şi iniţiative 
colective, un excelent profesor. 

Este o mărturisire sinceră, pe 
care o port în mine neştirbită, din acel 
august 1987, cînd îmi luam rămas 
bun, în tăcerea absurdă a acelui mo- 
ment (peste cîteva zile plecam “în 
exil”), de la Profesorul B. Cazacu. 

Nu am avut loc, atunci, decît la 
“masa anonimă a tăcerii” (zeii şi 
zarurile au conlucrat întru aceasta!). 

Ca bun dialectolog, format la 
şcoala lui B. Cazacu, transcriu acum, 
fidel, gîndurile care mă coplieşeau în 
acel moment unic, moment care mă 
îmbărbăta atunci mai mult poate decît 
decenii de colaborare elevată. 

Căci dacă încetezi a fi copil în 
ziua în care ai pierdut pe ultimul tău 
părinte, în acelaşi fel, elevul îşi asu- 
mă, adesea, destinul său, întreaga 
răspundere pentru iniţiativele şi faptele 


sale, abia cînd profesorul este “din- 


colo”. 

PROFILUL MORAL 
AL EXILULUI 
ROMÂNESC 


Epoca pe care o trăim este una 
dintre cele mai frămîntate epoci pe 
care le-a parcurs omenirea. Dacă 
luăm în considerare convulsiile 
sociale ce s-au produs în această 
perioadă cu consecinţe dintre cele mai 
tragice, cred că le putem compara cu 
marile schimbări sociale din perioada 
de apariţie a creştinismului. 

Transformările sociale apărute 
după cel de al doilea Război Mondial 
ne-au determinat să trăim într-o lume 
a nesiguranţei şi a singurătăţii. A 
dispărut benefica apropiere a omului 
faţă de semenul său, deoarece 
comunismul a înlocuit sensul social 
şi uman al moralei creştine cu o 
morală proprie. Pentru el moral este 
numai ceea ce serveşte interesele 
proletariatului, or, morala se referă la 
o succesiune de valori legate de 
comportament, obiectivitate, adevăr 
şi prezentare. Excesele comuniste 
săvîrşite împotriva dreptului uman nu 
pot fi considerate morale. Acest 
sistem politic diabolic a schimbat 
personalitatea morală şi civică şi a 
adus lumea într-o situaţie dramatică. 

Condiţiile materiale precare, 
lipsa de libertate, marginalizarea sau 
lichidarea elementelor capabile, au 
determinat o evadare în Occident a 
unui număr semnificativ de persoane 
aparţinînd elitei intelectuale: medici, 
ingineri, scriitori, artişti din toate 
domeniile, precum şi a altor persoane 
incomode regimului; un exod cum nu 
a mai fost decît pe timpul năvălirilor 
barbare. 

Mircea Eliade în mai multe dintre 
lucrările sale consemna: “Exilul face 


parte din destinul poporului român... 
Înstrăinarea, desţărarea, dorul de ţară, 
amărăciunea şi singurătatea, toate 
aceste sentimente pe care le cunosc 
exilaţii astăzi, nu sînt necunoscute 
poporului român”. E posibil ca nostal- 
gia după locul natal, după mormintele 
părinţilor şi ale strămoşilor şi fericirea 
ca-scop final al existenţei noastre să 
ne fie transmise genetic de Ovidiu, 
neîmpăcatul exilat de la Tomis. 

A te autoexila este un act de 
curaj, fiindcă exilul este un drum lung, 
cu multe obstacole, drum pe care știi 
cînd porneşti, dar nu ştii unde, cum 
şi cînd vei da de capătul lui şi de 
multe ori nu te vei întîlni cu fericirea, 
care ai vrea să-ţi fie scopul final al 
strădaniilor şi vieţii tale. 

Stabilirea de contacte cu perso- 
nalităţi din sfera politicii internaţionale 
pentru organizarea acţiunilor protes- 
tatare, devine o credinţă stringentă a 
exilului românesc. 

Din zecile de organizaţii ale exi- 
laţilor români pe arena activităţilor pro- 
testatare şi a manifestărilor patriotice 
în mod deosebit s-au impus: Consiliul 
Naţional Român, înfiinţat de gen. Ră- 
descu în 1945, condus apoi de Con- 
stantin Vişoianu, autodizolvat în 1976 
din cauza unor neînţelegeri de ordin 
intern şi reactualizat în 1979 sub 
patronajul M.S. Regele Mihai | de Nic. 
Penescu; Cercul Democrat al Româ- 
nilor din Germania; Asociaţia Români- 
lor din Franţa; Uniunea Mondială a 
Românilor Liberi; Congresul Mondial 
Românesc şi Congresul Românilor din 
Exil. Pluralitatea organizaţiilor demon- 
strează evident că exilul românesc n-a 
fost unit într-o formă omogenă, deşi 
necesitatea unirii în asemenea ocazii 
s-a dovedit imperios necesară în 
favoarea acţiunilor şi a rezultatelor. 
Lipsa de fraternitate comunitară a 
redus mult din acţiunile şi credibili- 
tatea lui în faţa instituţiilor internaţio- 
nale. Motivele malefice care au pus 
stavilă unificării exilului românesc se 
pot rezuma în: 

— atrofierea sentimentului dato- 
riei faţă de ţară şi poporul român; 

— arivismul, xenofobia, pasiu- 

nile politice maladive, dorința unora 
de a fi conducători deşi erau total 
lipsiţi de capacitate politică; 

— carența opiniilor cataliza- 
toare, prejudecăţi şi inerții în gîndire. 
Se lansau opinii dar după zile întregi 
de discuţii nu ajungeau să fie finali- 
zate; 

— imposibilitatea unora de a se 
acomoda cu noua morală, după ce ani 
în şir au fost îndoctrinaţi cu morala 
proletară; 

— prezenţa în rîndul exilaţilor a 
turnătorilor şi informatorilor manevraţi 
de securitate. 

Sînt factori care au îngreunat 
crearea unei instituţii reprezentative 
unice a exilului românesc. 

Făcînd abstracţie de oportunişti 
şi delatori, exilul românesc are merite 
şi succese deosebite atît prin acţiu- 
nile individuale cît şi prin cele conju- 
gate ale acelora care au considerat 
morala ca mod de viaţă şi unirea ca 
mod de acţiune. 

Structura exilului a fost etero- 
genă, cuprinzînd generaţii diferite, 
precum şi persoane cu concepţii 
politice, sociale şi religioase diferite. 
Meritul lui incontestabil este că nu a 
promovat niciodată politica vreunui 
partid, dar a reprezentat cu multă 
competenţă în afara graniţelor Româ- 
niei cea mai intransigentă opoziţie 
anticomunistă, motiv pentru care a 
fost supus unei permanente repre- 
siuni. A făcut politica ţării şi a neamului 
în limita moralei creştine şi civice. A 
acceptat aforismul platonian în virtutea 
căruia: “Morala determină politica” şi 
îmi permit să adaug că: “Fapta morală 
va impune verdictul” şi a refulat dogma 
machiavelică în virtutea căreia: “Po- 
litica nu are nimic de a face cu mo- 
rala”. 

Rezumativ obiectivele exilului 
au fost: 

— lupta împotriva regimului co- 
munist din România; 

— restaurarea unui regim demo- 
cratic şi redobîndirea suveranităţii 
naţionale; 

— respectarea drepturilor şi liber- 
tăţilor tuturor românilor indiferent de 


apartenenţa politică, religioasă şi so- 
cială; 
— reîntregirea teritorială a Ro- 
mâniei şi apărarea drepturilor noastre 
legitime asupra Transilvaniei; 

— păstrarea nealterată a cul- 
turii, credinţei şi a tradiţiilor strămo- 
şeşti. 

Nu sînt istoric, dar cred că nici 
un sistem politico-social nu a avut o 
viabilitate atît de efemeră ca sistemul 
comunist. Nici nu putea avea altă 
soartă un sistem inconciliabil şi incon- 
gruent cu. civilizaţia modernă şi 
incompatibil cu aspiraţiile unei lumi 
moderne şi cel mai tragic, impus prin 
forţă. Ideologia lui elaborată de clasicii 
marxism-leninismului pe baza expe- 
rienţei “Comunei din Paris” nu putea 
asigura homeostaza unui sistem poli- 
tic echilibrat şi de perspectivă, la care 
crima era legiferată ca sistem de stat. 

Protestele exilului împotriva unui 
asemenea regim s-au concretizat fie 
prin acţiuni individuale, fie prin protes- 
te în grup organizate de asociaţiile 
exilului. Printre. cei care au dus o 
asemenea acţiune pe cont propriu 
doresc să-l citez în primul rînd pe 
M.S. regele Mihai |, acesta fiind de o 
probitate generoasă, modest, cu sin- 
cere şi permanente sentimente de 
dragoste de ţară. Fără publicitate s-a 
angajat într-o permanentă campanie 
de salvare a României din braţele 
odiosului regim, în Europa şi America. 
Nu trebuie uitaţi nici Pamfil Şeicaru, 
Nic. Penescu, Cicerone loniţoiu, Ca- 
milian Demetrescu, Monica Lovines- 
cu, Paul Goma etc. La toate Confe- 
rinţele şi Simpozioanele internaţionale 
cu subiectul nodal “drepturile omului”, 
New-York, Stockholm, Madrid, Bel- 
grad etc. exilaţii români au trimis 
memorii denunţînd crimele, lipsa de 
libertate, despotismul şi nesiguranța 
din România. 

Exilaţii români au participat 
protestatar şi în cadrul unor organizaţii 
internaţionale cu profil anticomunist: 
Asociaţia Naţiunilor Europene Cap- 
tive, constituită la New-York în 1960, 
la care au participat din partea româ- 
nilor exilați Const. Vişoianu, Brutus 

Coste şi Augustin Popa, sau Asociaţia 
Naţiunilor Captive din Germania — 
Europa, care cuprinde toate statele ce 
au fost sub dominație sovietică. 

Ca un sentiment al datoriei, exi- 
lul românesc a manifestat un interes 
deosebit pentru reîntregirea teritorială 
a României. Cu multă competenţă 
s-au implicat asociaţiile: Anti-Jalta, 
Pro Basarabia şi Bucovina şi Pro 
Transilvania. Dacă am militat pentru 
redobîndirea Basarabiei şi Bucovinei 
am făcut-o în virtutea unui drept 
legitim al nostru, ca proprietari de 
drept asupra acestor regiuni. Dacă am 
scris să ne apărăm Transilvania, nu 
am scris în ideea de a ne alinia 
guvernului comunist din România, nici 
din fanatism, nici din şovinism, ci 
numai din instinctul dreptăţii şi al 
adevărului bazat pe realitatea istorică. 
Propaganda iredentiştilor maghiari 
luase proporții incomensurabile şi 
este bine ştiut că o minciună de multe 
ori poate fi convertită în adevăr. 

Păstrarea nealterată a culturii, 
a credinţei şi a datinilor strămoşeşti 
sînt exigenţe impuse de moralitate. 
Ca răspuns la distrugerea tezaurului 
cultural s-au creat biblioteci ale 
exilului. Demnă de amintit este 
Biblioteca Română din Freiburg, care 
s-a remarcat pe plan internaţional nu 
numai prin numărul mare al cărţilor şi 
al valorii lor, căci aici se păstrează 
multe din ceea ce tovarăşii au dorit 
să distrugă, dar şi prin organizarea 
simpozioanelor anuale cu participarea 
celor mai distinşi scriitori şi istorici din 
exil. 

Ziaru! “Cuvîntul Românesc” a 
promovat o politică morală, democrat- 
creştină în sensul salvator al societăţii 
româneşti. 

Scriitorii, istoricii şi mulţi dintre 
intelectualii exilului pe lîngă pasiunea 
profesională, păstrînd sentimentul de 
dragoste de neam şi ţară, au adoptat 
şi pasiunile politice, împinşi de dorinţa 
de a-şi apăra patria supusă celor mai 
draconice chinuri şi injustiţii. Vorbind 
despre oamenii de litere ai exilului se 
poate spune cu fermitate că şi-au 
păstrat cu sfinţenie identitatea şi 


apartenenţa la neamul lor, respectînd 
aforismul lui Barrès: “Moral este să 
nu vrei să fii liber de neamul tău”, 
contrazicînd. parţial aserţiunea lui 
Renan: “Omul nu aparţine nici limbii, 
nici neamului său; el nu-şi aparine 
decît sieşi căci este o fiinţă liberă, 
adică o fiinţă morală”. Au demonstrat 
că pot gîndi tot atît de bine, tot atît 
de profund şi constructiv cu toate că 
au fost dezrădăcinaţi din pămîntul 
natal. Remarcabile exemple sînt 
Mircea Eliade, Emil Cioran, Eugen 
lonescu, Vintilă Horea etc. care au 
devenit somităţi ale culturii univer- 
sale. Ca ripostă la inumanul regim 
comunist un grup de scriitori: |. Cârje, 
G. Dumitrescu, R. Radina, C. loniţoiu, 
D. Bacu, Z. Pană, P. Goma, E. lerun- 
ca, G. Mazilu etc. pentru stabilirea 
adevărului istoric au tratat în operele 
lor ceea ce nu ar fi putut face în ţară: 
crima, teroarea, jaful şi mizeria aduse 
de armatele cotropitoare, fapte care 
ulterior au fost permanentizate de 
cozile lor de topor. 

in categoria virtuţilor, alături de 
dreptate, stoicism, stăpînire de sine 
şi pietate, stă şi sentimentul religios. 
Aserţiunea că exilul s-a rupt de 
Biserica-Mamă este infamă şi total 
lipsită de adevăr. Exilul n-a rupt 
legătura cu Biserica-Mamă, exilul în 
mod deliberat a rupt legătura cu 
conducătorii ierarhici ai Bisericii 
Ortodoxe din România (BOR), care 
s-au identificat excesiv cu politica 
guvernului comunist. lerarhii BOR n-au 
protestat cînd comuniştii şi condu- 
cătorii lor iubiţi au distrus intelec- 
tualitatea română în închisori şi lagăre 
de concentrare, cînd au îngrădit 
activitatea religioasă şi au distrus 
biserici, mănăstiri, monumente de 
artă, cînd au distrus viaţa monahală 
prin scoaterea maicilor şi a călugărilor 
din mănăstiri şi întemnițarea stareţilor, 
fără să mai amintim şi de ignorarea 
familiilor preoţilor întemnițați. L-au 
slăvit pe “conducătorul iubit” într-un 
mod cu totul nejustificat, accentuîn- 
du-i paranoia, nesocotind prejudiciile 
aduse credinţei creştine. În urma unei 
călătorii făcute în China, în iunie 1971, 

Ceauşescu lansează o campanie de 
intensificare a luptei ideologice comu- 
niste antireligioase”. Această scanda- 
loasă acțiune demolatoare de credință 
şi neam este apreciată de ierarhii 
BOR ca “luminos program ce deschide 
orizonturi noi în activitatea muncii 
creatoare a poporului român”. 

Cea mai infamă acţiune a fost 
colaborarea lor cu securitatea. Pentru 
românii exilați a fost cît se poate de 
deprimant cînd postul de televiziune 
bavarez din Germania în cadrul emi- 
siunii “Report” a transmis un docu- 
mentar despre activitatea subversivă 
a unor preoţi români trimişi în Germa- 
nia de Patriarhia bucureşteană, docu- 
mentar cu titlul “Spioni în sutană”. 
Acest documentar nu a făcut cinste 
BOR-lui şi a constituit în acelaşi timp 
şi un act de trădare al românilor din 
exil de propriii lor preoţi. Certitudinea 
acestei colaborări a fost confirmată 
şi de mărturisirile Î.P.S. mitropolit Nic. 
Corneanu care a recunoscut că în 
străinătate era contactat de personalul 
ambasadelor române care nu erau 
decît “angajaţi ai securităţii”. De fapt, 
este singurul ierarh care a avut curajul 
să recunoască inconsistentul ajutor al 
ierarhilor Bisericii Străbune şi şi-a 
cerut iertare de la credincioşii lăsaţi 
să se frămînte într-o derută morală şi 
socială. 

Protestele împotriva acestor 
vandalisme nu au venit din ţară, au 


venit din partea exilului, care a 
manifestat un interes deosebit în a 
pune stavilă dezastrului necugetat. 
S-au trimis proteste la U.N.E.S.C.O., 
s-au organizat manifestații de protest 
în faţa ambasadelor române din 
Europa şi America, manifestații de 
protest pe străzile oraşelor Bonn, 
Paris, Madrid, Geneva, New-York iar 
patriarhului lustin Moisescu i s-a tri- 
mis scrisoarea “Manifestul pentru 
credinţă”, în care se exprima solida- 
ritatea preoţilor şi mirenilor din exil cu 
tot sufletul românesc împotriva aser- 
virii Bisericii unor forţe oculte, străine 
de aspiraţiile poporului român. 

Poate se vor găsi preoţi şi înalţi 
prelați care vor spune că elogiile slu- 
garnice şi atitudinea de subordonare 
au fost impuse de conjunctura poli- 
tică. Sîntem de acord că Biserica n-ar 
fi putut schimba politica comunistă, 
dar ar fi putut-o influenţa aşa cum s-a 
petrecut în Polonia şi Ungaria, unde 
pentru cardinalii Wischinzki şi Min- 
dszenty mai importantă a fost cre- 
dinţa decît scaunul ierarhic. S-ar fi 
putut lua şi la noi ca exemple atitu- 
dinea episcopului de Oradea Nic. 
Popovici sau a patriarhului Nicodim 
Munteanu, care s-a opus transformării 
Bisericii într-un instrument de propa- 
gandă comunistă, a cărui moarte plină 
de mister nici azi nu este lămurită şi 
n-ar fi exclus ca executorii ei să fi 
ocupat posturi importante în ierarhia 
bisericească. 

Dacă am parafraza o dogmă din 
testamentul politic al lui Richelieu şi 
am aplica-o la conducătorii BOR din 
timpul perioadei comuniste din Româ- 
nia, aceasta s-ar formula aşa: 
“Deoarece pierderea onoarei este mai 
gravă decît cea a vieţii, un mare prelat 
trebuie mai curînd să-şi rişte propria 
persoană, decît să-şi calce misiunea 
ce i-a fost încredinţată de Dumnezeu”. 

Este dureros că în prezent în 
afara graniţelor României sînt două 
Biserici ortodoxe ale ace:uiaşi popor 
român, care nu se vor unt atita inap 
cît ierarhii BOR sînt cei care si-au 
cîştigat scaunul ierarhic contra“ 
Canonului 30 al Apostoliior şi al celui 

de al Vil-lea Sinod Ecumenic, care 
titrează: “Episcopul care îşi obţine 
scaunul prin stăpînitori lumești să fie 
depus şi afurisit”. 

Comuniştii au crezut că vor 
putea şterge din memoria timpului 
crimele comise de ei în numele unei 
doctrine anacronice şi perimate. Ca 
un omagiu adus celor care cu sîngele 
lor şi-au scris numele pe pereţii 
închisorilor, exilaţii români din iniţiativa 
lui Cicerone loniţoiu şi Remus Radina 
au înălţat în memoria acestor martiri 
ai neamului un monument simbolic în 
cimitirul parizian Montmartre, unde în 
fiecare an la Înălţarea Domnului se 
celebrează un parastas la care 
participă persoane ce au în familiile 
lor fie un mort, fie rude care au făcut 
ani grei de puşcărie. 

N-a rămas necinstită de românii 
exilați nici memoria celor ce s-au 
jertfit pentru întregirea neamului şi-şi 
dorm somnul de veci în cimitirele din 
ţară sau din străinătate. De ziua eroilor 
în cimitirul românesc din Soulzmat din 
Alsacia, la comemorarea acestor eroi, 
făuritori de ţară şi neam, participă 
români nu numai din vestul Europei 
dar şi din America, îmbrăţişîndu-se 
frăţeşte peste crucile sfinte. ce 
străjuiesc morminte de eroi. 

Am prezentat numai cîteva 
secvenţe. din viaţa zbuciumată a 
acestui exil, pentru a demonstra 
profilul moral al exilului românesc. 
Acţiunea lui este morală conform 
filozofiei antice şi moderne prin faptul 
că a încercat să demonstreze lumii 
libere existenţa naţiunii române şi 
crimele şi suferinţele la care poporul 
român a fost supus de un sistem poli- 
tic ce nu avea nici o legătură cu 
națiunea română. Şi acum cred că 
este legitimă şi întrebarea, cine sînt 
trădători, scursori, cîrcotaşi, pleavă 
subumană, lepre, noi care dintr-o por- 
nire morală ne-am apărat ţara şi 
neamul, sau cei care ne-au caracte- 
rizat prin asemenea invective şi s-au 
pus în slujba demolatorilor de neam 
şi ţară? 

Am considerat anul 1989 că ar 
putea fi o piatră de hotar între crimă 


şi umanitarism, între tiranie şi 
libertate, între dictatură şi democraţie. 
Speranţele noastre nu sînt după cum 
ne-au fost aşteptările. Din partea 
guvernelor ce s-au perindat în 
România după anul fatidic 1989 nu s-a 
observat nici cel mai neînsemnat gest 
de recuperare a exilului. Mai mult, şi 
ceea ce ne-a fost furat a fost vîndut 
celor care sînt responsabili de 
dezastrul ţării. Recuperarea capitalului 
intelectual din exil şi odată cu acesta 
şi a unui însemnat capital valutar, ar 
duce mai repede la reînvierea 
României, dar din păcate, noi, cei din 
exil şi în prezent sîntem discriminați. 
Sînt convins că cei care se vor întoar- 
ce în ţară nu-şi vor pune pasiunile 
profesionale şi politice în slujba con- 
curenței, ci le vor adăuga celor loiali, 
în interesul reformei morale, sociale 
şi economice de care România are 
nevoie stringentă. 

Un conducător nu este apreciat 
numai după faptele de arme, ci şi după 
bunăstarea pe care o asigură ţării pe 
care o conduce. Antonius Pius (138— 
161) este considerat de istoricii antici 
şi moderni ca unul dintre marii împărați 
ai Romei graţie sentimentului datoriei, 
modestiei, loialității, abnegaţiei per- 
sonale, fiindcă principiile de gu- 
vernare internă se rezumau în Drep- 
tate, Fericire şi Credinţă. 

Concomitent cu privatizarea 
economică în România este nevoie 
de privatizarea şi promovarea moralei 
creştine şi civice, de analizarea impe- 
rativelor moralității pentru a separa pe 
cele bune de cele rele. Trebuie 
privatizat curajul onest, corectitudinea 
şi cinstea căci numai aşa se va 
îndrepta România spre fericire, scopul 
final al existenţei noastre, fiindcă 
faptele morale vor impune verdictul. 

SPIRITUALITATEA 
ROMÂNEASCĂ 
ÎNTRE TRADIȚIE 
ŞI ACTUALITATE 


România este o ţară situată la 
porţile orientului, acestui orient care, 
întîi cu Asia Mică, apoi cu Grecia, cu 
Ierusalimul şi din nou cu Asia Mică 
(Siria), cu Alexandria şi în fine cu 
Bizanțul a oferit spiritualităţii apusene 
repere ideatice semnificative!. Din 
acest motiv, într-o perioadă cînd se 
vehiculează ideea conform căreia 
etosul românesc este lipsit de 
orizontul modernităţii, apreciem că o 
abordare diacronică şi sincronică a 
particularităţilor spiritualităţii româneşti 
este potrivită şi binevenită. 


1. ARHETIPURI STRĂVECHI 


Spiritualitatea românească, 
născută într-un spaţiu al confluen- 
telor, este complexă. Originile ei sînt 
străvechi şi au un fundament emi- 
namente religios. Credinţa geto- 
dacilor şi virtuțile morale practicate 
de către aceste populaţii sînt ele- 
mentele de bază pe care mai tîrziu 
se vor structura valorile definitorii ale 
spiritualităţii ortodoxe româneşti. 

Informaţiile istorice pe care le 
avem despre geto-daci parvin din mai 
multe izvoare: scrise, orale şi arheolo- 
gice. 

Izvoarele scrise sînt indirecte, 
deoarece de la geto-daci nu au rămas 
mărturii scrise. Scriitori clasici greco- 
romani consemnează date referitoare 


la zeitățile şi specificul religiozităţii 
geto-dacilor, care permit reconstituirea 
aproximativă a credinţei strămoşilor 
poporului român. 


Herodot (484—425 î. Hr. ), în 
lucrarea Istorii oferă mai multe 
informaţii despre religiozitatea geto- 
dacilor; Hellenicos (secolul V î. Hr.), 
în opera Obiceiuri barbare, face 
referiri la Zamolxis, numindu-l zeu, 
rege şi medic al geto-dacilor; Platon 
(427—347 î. Hr.), în dialogul Char- 
menides, îl prezintă pe Zamolxis ca 
medic care vindecă bolile printr-o 
metodă specială — psihoterapia; 
Strabon (secolul | î. Hr.), în lucrarea 
Geografia, dă amănunte despre marii 
preoţi ai dacilor, Zamolxis şi Dece- 
neu’. 

Izvoarele orale, care informează 
despre aspecte străvechi ale spiri- 
tualității româneşti, sînt încă vii în 
folclorul românesc. De exemplu, 
primatul sufletului şi problema veş- 
niciei au fost teme preferate de 
cugetarea geto-dacică. Despre ele 
relatează folclorul românesc. 

Balada Mioriţa, una dintre cele 
mai vechi şi dense creaţii populare 
anonime româneşti, conservată de 
către memoria vie a poporului, 
relatează, prin intermediul unui păstor, 
despre atitudinea liniştită a românului 
în faţa morţii. De asemenea, basmul 
românesc oferă explicaţii cu privire la 
sensul existenţei. Dintre acestea cele 
mai interesante sînt cele ce fac 
trimitere la condiţiile pe care trebuie 
să le îndeplinească persoanele care 
aspiră la un mod superior de existenţă. 
Involuntar, în centrul atenţiei sînt 
aduse personaje retrase departe de 
comunităţile umane şi care corespund 
prin regimul lor de viaţă cu cel al 
preoţilor geto-daci, adepţii unei vieţi 
ascetice?. 

Descoperirile arheologice au dat 
la iveală urmele unui important număr 
de sanctuare geto-dacice în munţii 
Carpaţi în formă patrulateră şi circu- 
lară — sanctuarele patrulatere sînt 
realizate din coloane de lemn sau de 
piatră, aşezate pe tamburi de calcar; 

sanctuarele circulare sînt realizate din 
coloane de piatră, fixate pe tamburi 
de calcar. Existenţa acestor sanctuare 
constituie un argument pentru ca- 
racterul urano-solar al religiei geto- 
dacilor şi un sistem de evaluare a 
actului liturgic şi a funcţiei sale 
sacramentale. Cu toate că există 
aceste “documente” minime, care fac 
trimitere la.religiozitatea geto-dacă, 
reconstituirea modului de a teologhisi 
al strămoşilor poporului român este 
greu de stabilit. 

Unii cercetători români vorbesc 
despre caracterul monoteist al religiei 
geto-dacilor, bazîndu-se pe infor- 
maţiile lui Herodot, care arată că 
“tracii cînd tună şi fulgeră, trag cu 
săgețile în sus spre cer şi ameninţă 
pe zeu, considerînd că nu este altul 
decît al lor”. 

În ciuda acestor păreri izolate, 
majoritatea specialiştilor români şi 
străini, în domeniul credințelor 
religioase ale lumii antice, apreciază 
faptul că Zamolxis era zeitatea 
supremă a geto-dacilor, căreia i se 
subordonau alte zeități, cum ar fi: 
Gebeleizis (zeul cerului înnourat şi 
pluvial, diriguitor al furtunii şi al 
fulgerelor) şi Bendis (zeitate feminină 
a dragostei şi maternității, a lunii şi a 
pădurilor). Cert este faptul că Zamolxis 
afost un factor important de menţinere 
a unităţii religioase şi etnice a triburilor 
geto-dacice:. 

Din relatările istoricilor antichităţii 
precreştine ne rețin atenţia informaţiile 
referitoare la metodele întrebuințate 
de către geto-daci în vederea realizării 
progresului religios moral al fiinţei 
umane. 

Pentru geto-daci, atingerea 
nemuririi şi a beatitudinii erau consi- 
derate atît un rezultat al credinţei 
mărturisite, cît şi al eforturilor de a 
îndeplini codul de principii morale, 
impuse de către autoritatea religioasă. 
Stilul de viaţă propus în vederea 
superioiizării naturii umane se rezumă 
la cultivarea unor virtuţi cum ar fi: 
cumpătarea, evlavia şi dreptatea. În 
sprijinul acestei idei vin izvoarele 
antice care arată că preoţii geto-daci 


se fereau să mănînce carne: “Ei se 
hrănesc — scrie Strabon — cu miere, 
lapte, brînză, ducînd un trai liniştit, 
motiv pentru care au fost numiţi 
evlavioşi”:, iar istoricul lordanes 
relatează despre preotul geto-dac 
Deceneu că “a introdus în popor 
disciplina morală, îmblînzind mo- 
ravurile lor barbare. l-a învăţat să 
trăiască după legile naturii şi după 
propriile legi scrise, să fie superiori 
altor popoare în judecată, să petreacă 
în fapte bune”. 

Din cele arătate mai sus, se 
poate observa faptul că religia geto- 
dacilor şi modul lor de viaţă sînt 
factorii pe care i-au valorificat primii 
misionari creştini în procesul de creş- 
tinare a acestor populaţii. Totodată, 
elementele caracteristice spiritua- 
lităţii geto-dacilor vor fi preluate de 
către spiritualitatea creştină româ- 
nească şi vor fi convertite de către 
aceasta pentru a sluji intereselor noii 
credinţe. Deşi nu se poate vorbi de 
un precreştinism al geto-dacilor 
înainte de răspîndirea creştinismului 
în spaţiul dacic, se poate afirma că 
au existat suficiente temeiuri în religia 
geto-dacilor care au favorizat răs- 
pîndirea creştinismului în rîndul daco- 
romanilor, strămoşii poporului român:. 


2. SINTEZA CREŞTINĂ 


Procesul de formare a poporului 
român are la bază două elemente: 
unul autohton, geto-dac, şi altul de 
ocupaţie, roman. 

In urma războaielor dintre anii 
101-102, respectiv 105-106, Imperiul 
roman a reuşit să-i învingă pe geto- 
dacii conduşi de regele Decebal şi să 
transforme cea mai mare parte a 
teritoriului Daciei în provincie romană. 
În amintirea victoriei sale asupra 
Daciei, împăratul Traian a ridicat la 
Adamclisi, în Dobrogea, monumentul 
Trophaeum Traiani (anul 109), iar la 
Roma — Columna lui Traian (anul 
113). 

După cucerirea Daciei a avut loc 
un intens proces de romanizare. Timp 

-de patru secole (secolele ll-V1 d. Hr.), 

cele două culturi şi civilizaţii s-au 
influenţat reciproc, cultura şi spiritua- 
litatea românească fiind rezultatul 
acestei simbioze fericite. Acest 
fenomen a dus la transformarea 
locuitorilor Daciei într-o populaţie 
daco-romană care şi-a însuşit modul 
de viaţă, limba şi numele romanilor. 

Primele mărturii sensibile în 
favoarea vieţii creştine pe teritoriul 
Sciţiei Mici şi a Daciei Carpatice 
datează din secolele III-IV d. Hr. intre 
acestea amintim: monumentele 
funerare, opaiţele creştine, lămpile de 
bronz cu semnul crucii, reliefuri cu 
simboluri creştine şi geme cu scena 
bunului păstor, cea mai reprezentativă 
fiind gema de la Potaissa’. 

Conform informaţiilor cuprinse în 
tradiţia Bisericii Ortodoxe Române, 
credinţa creştină a fost răspîndită în 
spaţiul daco-roman de către Sfîntul 
Apostol Andrei. Misiunea Sfîntului 
Apostol Andrei în secolul | al erei 
creştine în rîndul geto-dacilor este 
consemnată de către unii scriitori şi 
părinţi bisericeşti. 

Prima şi cea mai importantă 
informaţie apare la istoricul Eusebiu 
de Cezareea: “Cînd Sfinţii Apostoli şi 
ucenici ai Mîntuitorului lisus s-au 
împrăştiat peste întreg pămîntul, lui 
Toma, după spusele tradiţiei, i-a căzut 
la sorți țara Parţilor, lui Andrei, Scythia, 
lui loan, Asia, unde şi-a petrecut viaţa, 
pînă ce a murit la Efes”. Alte izvoare 
referitoare la transmiterea Evangheliei 
de către Sfintul Apostol Andrei sînt 
cele hagiografice. 

În Pătimirea Sfîntului Andrei, 
păstrată în limba greacă în sinaxarul 
Bisericii constantinopolitane, se 
afirmă că “după înălţarea Domnului la 
cer s-a tras la sorţi, unui apostol 
căzîndu-i o ţară, altuia alta, pentru 
propovăduirea Evangheliei şi astfel lui 
Andrei i-a căzut toată regiunea Bitiniei 
şi Pontului, provinciile romane Tracia 
şi Sciţia”"1. : 

Sfîntul Hippolyt al Romei, mort 
ca martir în anul 235, scrie că: 
“Andrei a vestit (Evanghelia) sciţilor 
şi tracilor”. Mărturia lui Hippolyt are 


meritul de a confirma activitatea 
Sfintului Apostol Andrei în Sciţia Mică 
şi, implicit, este un argument în 
favoarea răspîndirii creştinismului 
printre locuitorii Pontului Euxin în 
secolul apostolic. Venirea Apostolului 
Andrei la Tomis este motivată şi de 
faptul că aici era capitala provinciei, 
iar politica urmată de către apostoli a 
fost aceea de a vesti Evanghelia, mai 
întîi la oraşe, unde mediul de audienţă 
era mai mare şi apoi la sate”. De 
asemenea, la creştinarea timpurie a 
geto-dacilor o contribuţie deosebită şi- 
au adus coloniştii şi militarii, precum 
şi administraţia romană din Dacia. 

Despre primele episcopii înte- 
meiate pe teritoriul locuit de către 
daco-romani există informaţii începînd 
cu secolul al IV-lea. Numele primului 
ierarh consemnat în scrierile istoricilor 
bisericeşti Sozomen şi Teodoret al 
Cyrului este episcopul Bretaniun 
(Vetranium). Imprejurările în care este 
menţionat numele lui se leagă de 
venirea împăratului Valens în părţile 
Dunării de Jos pentru a respinge 
agresiunea gotică. La Tomis în anul 
369 d. Hr., a fost întîmpinat de ierarhul 
tomitan în catedrala oraşului. impă- 
ratul roman, susţinător al ereziei 
ariene“, a încercat să-l determine pe 
episcopul Bretaniun să îmbrăţişeze 
mărturisirea de credinţă ariană. 
Episcopul tomitan s-a pronunţat însă 
ferm în favoarea dogmelor formulate 
la sinodul | ecumenic. Nemulțumit de 
poziţia ierarhului Bretaniun, Valens a 
cerut ca acesta să fie exilat“. 

Un alt ierarh tomitan este 
Teotim, despre care se afirmă că a 
luat parte la un sinod ce a avut loc la 
Constantinopol în anul 400 d. Hr. În 
lista celor ce au semnat documentele 
sinodului, Teotim este menţionat pe 
primul loc, ceea ce denotă că se 
bucura de o stimă deosebită din 
partea celorlalţi episcopi. Tot despre 
Teotim aflăm că nu a subscris la 
condamnarea lui Origen, declarînd: 
“Nu vreau să necinstesc pe acela care 
a adormit de mult în credinţă şi ca 
martir şi nu îndrăznesc să săvirşesc 
ceva nelegiuii condamnînd lucruri pe 

care cei dinaintea noastră nu le-au 
înlăturat”. Lui i-a urmat episcopul 
Timotei, care a participat la lucrările 
„sinodului al |ll-lea ecumenic; numele 
lui apare în actele sinodului, fiind cel 
de-al 170-lea semnatar al acestora: 
Timoteus, episcopus provinciae 
Scythiye civitatis tomorum*. 

Viaţa creştină a continuat pe 
teritoriul locuit de români şi în secolele 
următoare. Cele dintîi formaţiuni 
statale româneşti apar între secolele 
VIII-IX d. Hr. În această etapă istorică 
este menţionat un aşezămînt episco- 
pal ortodox în cadrul voievodatului 
românesc de la Alba lulia (Bălgrad). 
În anul 1968 s-a descoperit sub 
actuala catedrală romano-catolică din 
oraşul transilvănean o rotondă cu 
absida semicirculară. Aici este posibil 
să fi fost sediul episcopului ortodox, 
aflat în preajma unui voievod român. 
Arhitectura edificiului este de tip 
bizantin. Această descoperire arheo- 

logică denotă faptul că a existat o 
episcopie în cadrul voievodatului 
românesc, fapt normal, înscris în 
logica dezvoltării vieţii creştine la 
români *. 

In sprijinul începuturilor vieţii 
creştine din zona Dunării de Jos stau 
şi numele creştinilor care au suferit 
moarte martirică la Noviodurum, a 
căror trupuri au fost depuse în Biserica 
din localitatea Niculiţel. Numele 
acestora sînt: Zotikos, Attalos, 
Kamasis şi Philippos. Aceştia au fost 
martirizaţi în secolul al IV-lea. Acest 
martirion este cel mai vechi dintre cele 
cunoscute pe teritoriul României, ca 
de altfel şi bazilica în care au fost 
depuse trupurile lor”. 

In sfîrşit, vechimea creştinis- 
mului la români poate fi demonstrată 
pe baza noţiunilor fundamentale ale 
credinţei şi cultului creştin. Aceste 
cuvinte fac parte din fondul principal 
al vocabularului ecleziastic românesc: 
adorare = preamărirea lui Dumnezeu; 
basilica = biserică — cuvîntul a fost 
utilizat mai întîi ca termen arhitectonic 
(secolul al IV-lea), iar mai tîrziu ca 
noţiune prin care era desemnată 
întreaga comunitate creştină?!; bene- 


facio = binefacere; commemorare = 


a-ți aminti de un decedat; cuminecare 
= împărtăşirea cu trupul lui Hristos; 
credere = a crede; Dominus şi 
Domnus = Domnul; Filius = Fiul lui 
Dumnezeu; nuntiae = nuntă; pecca- 
tum = păcat ş.a.2 

La rîndul lor, sărbătorile creştine 
principale au nume latinești. În acest 
sens amintim: dies Dominica = 
duminică; Creatio = Crăciun sau 
Naşterea Domnului; Pascha = Paşte, 
Floralia = Floriile; Rosalia = Rusaliile 
ş.a.% 

Din cele prezentate, rezultă că 
pe teritoriul fostei Dacii creştinismul 
s-a răspîndit încă din epoca apostolică 
şi că au existat centre creştine 
importante şi personalităţi care s-au 
impus în viaţa Bisericii atît prin modul 
de viaţă, cît şi prin preocupările lor 
teologice. 


3. SPIRITUALITATE ŞI CULTURĂ 


Ortodoxia poporului român se 
caracterizează prin sentimentul 
statorniciei. Analiza folclorului arată că 
unele dintre obiceiurile credincioşilor 
români se află în legătură directă cu 
păgînismul roman. 

Un semn caracteristic pentru 
ortodoxia românească este pătrun- 
derea lui Hristos în creaţiile şi 
legendele populare. În ce priveşte 
spiritualitatea cultivată de către 
Biserica Ortodoxă Română, ea se re- 
flectă în gingăşia colindelor, întrucît 
poezia, indiferent de mesajul ei, re- 
flectă “icoana părţii eterne din viaţa 
popoarelor, fiind singurul lucru care se 
păstrează din tot trecutul lor” (Aris- 
totel)”. 

Colindul românesc prezintă cele 
mai importante momente din viața 
Mîntuitorului lisus Hristos — naşterea, 
moartea şi învierea. Referindu-ne doar 
la primul moment biografic din viaţa 
Fiului lui Dumnezeu, colindul lasă 
impresia că naşterea lui lisus are loc 
într-un sat de păstori români din 
Carpaţi. Stîlpii colibelor ciobanilor se 
prefac în făclii, nuielele gardului de la 

iesle lucesc ca nişte diamante, iar 
paiele sclipesc ca nişte lumini 
mărunţele: 


În iesle pe flori de fîn 
Unde Dumnezeu năştea, 
Pajiştea verde creştea 
Din plociuni*, făclii ardea, 
Din grădele**, făclii ardea 
Din grădele luminele 

Din păiţe luminiţe. 


În iesle de boi se născu 
Cel ce toate le făcu. 
În paiele grîului, pe flori dalbe a 
finului. 
Ce pari îs prejur de iesle? 
Ce nuiele-s printre pari? 
Sînt nuiele arginţele 
Fiul Sfînt e-n făşeţele?. 


Urmînd logica analizelor refe- 
ritoare la implicaţia elementelor 
teologale în viaţa spirituală a poporului 
român, trebuie să subliniem faptul că 
cultul Maicii Domnului a pătruns adînc 
în conştiinţa religioasă a poporului 
nostru. Încă din primele veacuri după 
Hristos atît în Răsărit, cît şi în Apus 
cultul Mariei a apărut ca o reacţie 
contra ereziei nestoriene?. În teologia 
folclorică românească, cultul Fe- 
cioarei premerge însă veacului al VIII- 
lea, calendarul Bisericii consemnînd 
abia prin secolul al VIll-lea d. Hr. 
celebrarea celor patru sărbători 
consacrate Născătoarei de Dum- 
nezeu. 

În poezia colindelor Maria este 
înfăţişată ca o femeie deosebită, 
preacurată, interesată de drama 
existenţială a omului, ea însăşi 
participînd la această suferinţă: 


Secaţ' voi, izvoarelor 

— rosteşte Maria în ziua supliciului 
Fiului său — 

Uscaţi-vă, mărilor, 

Uscaţi-vă, codrilor, 

Şi florile cîmpurilor?. 


Din acest motiv, Născătoarea de 


*Pari, ţăruşi. 
** Nuiele din care era împletit 
gardul ce împrejmuia aşezările umane. 


Dumnezeu este invocată în cererile 
credincioşilor pentru a interveni 
salvator în destinul acestora. (Amin- 
tim basmele românilor în care eroii 
apelează la sprijinul Fecioarei Maria, 
întrucît îi cunoaşte bunătatea şi 
dragostea din experienţele de viaţă?.) 

Folclorul românesc este, de 
altfel, principala sursă din care s-au 
alimentat autorii principalelor opere 
elaborate ale culturii române. Tipo- 
logia omului religios — reliefată 
deosebit în creaţiile folclorice — este 
baza pe care primii scriitori români îşi 
vor organiza discursul sapienţial. 
Acest fapt este confirmat de către 
prima operă reprezentativă pentru 
cultura românească veche: Învă-— 
țăturile lui Neagoe Basarab către 
fiul său Theodosie. 

Neagoe Basarab (1481-1517) 
şi-a petrecut copilăria şi adolescenţa 
în atmosfera vieţii de mănăstire. În 
mediul monahal românesc voievodul 
român a cunoscut operele de referinţă 
ale spiritualităţii răsăritene. Influențat 
de mesajul acestor scrieri, voievodul 
român a redactat o lucrare în care 
prezintă propriile sale gînduri cu privire 
la actul pedagogic la care trebuie să 
subscrie orice conştiinţă dornică să 
intre într-un destin fericit. Deşi cartea 
nu este gîndită în spiritul unui tratat 
teologic, meritul voievodului român 
este acela că a reuşit să îmbine, într- 
o expunere nouă, ideile întîlnite în 
opere patristice de referinţă, cum ar 
fi: Scara Sfîntului loan Kalimax, 
Umilinţa Sfîntului Simion Monahul, 
Omiliile Sfîntului loan Gură de Aur 
ş.a. 

Principalele idei teologice din 
cuprinsul lucrării sînt următoarele: 

Dumnezeu este, în acelaşi timp, 
Unitate şi Trinitate. Dumnezeu Tatăl 
este Entitatea absolută (arche). Din 
El ia fiinţă Fiul — prin naştere — şi 
Duhul Sfînt — prin purcedere; 

Lumea sensibilă este opera 
Divinităţii, cu precădere a Logosului; 

Omul este creat de către Dum- 
nezeu şi este purtătorul chipului 
Divinităţii în istorie şi creaţie; 

Prin întruparea lui Hristos, naturii 

umane i s-a deschis posibilitatea 
comuniunii personale cu Tatăl, Fiul şi 
Duhul Sfint. 

Asemenea gînditorilor renas- 
centişti (Marsilio Ficcino, Pico della 
Mirandola), Neagoe accentuează 
importanţa raţiunii în efortul omului de 
a se apropia de Dumnezeu: “Mintea 
— scrie voievodul român — este cap 
şi învăţătură dulce şi sfîrşitul ei este 
preamărit. Mintea este un dar şi o 
comoară netrecătoare care nu se 
epuizează niciodată. Mintea cea 
curată se urcă deasupra cerurilor şi 
prezintă demnitatea trupului şi a 
sufletului înaintea Atotţiitorului. Mintea 
trează este prietenul cel mal bun şi 
mai cinstit al împăraţilor şi domnilor. 
Cinstiţi înţelepciunea, ca să împărăţiţi 
în veci”. În zborul minţii către Du- 
mnezeu, Neagoe cere celui ce cugetă 
la cele supranaturale să implice 
virtutea şi să elibereze spiritul de 
afectele şi impulsurile primare ale 
voinţei: “Întîi de toate (rafinarea 
spiritului) presupune tăcerea. Tăcerea 
face oprire. Oprirea face umilinţă şi 
plingere, iar plîngerea face frică şi frica 
face smerenie. Smerenia face soco- 
teală de cele ce vor să fie, iar acea 
socoteală face dragoste şi dragostea 
face sufletul să vorbească cu îngerii. 
Atunci va pricepe omul că nu este 
departe de Dumnezeu”%. Această 
poziţie ilustrează faptul că domnitorul 
român are o viziune complexă despre 
problema religioasă, religiozitatea 
subiectului uman fiind considerată mai 
mult decît un simplu proces emotiv 
sau voluntar. În viziunea neagoeană, 
religiozitatea este un fenomen amplu, 
în care intuiţia critică şi discer- 
nămîntul joacă un rol fundamental, 
deoarece numai un act gnomic de 
mare profunzime poate indica per- 
soanei umane traseele de acces spre 
mediul de viaţă divin. 

Un alt cărturar român care s-a 
remarcat prin profunzimea ideilor sale 
a fost domnitorul Dimitrie Cantemir 
(1673-1723). Opera sa cea mai impor- 
tantă este Divanul lumii cu înţelep- 
tul sau Gîlceava înţeleptului cu 
lumea. 


Lucrarea este scrisă sub formă 
de dialog. Unul dintre partenerii de 
discuţie este înțeleptul, iar celălalt e 
lumea. Prin intermediul înţeleptului, 
autorul caută să demonstreze că 
lumea sensibilă e amăgitoare şi 
trecătoare, fericirea adevărată ago- 
nisindu-se prin dragostea de Dum- 
nezeu. 

Elementul de noutate din cartea 
lui Cantemir este disputa gînditorului 
român cu ideile epocii date. Prin gestul 
său el a pus bazele raționalismului 
ortodox, care reprezintă o etapă cu 
totul nouă în gîndirea sud-est- 
europeană. Astfel, umanistul român 
subliniază importanţa procesului 
cunoaşterii în viaţa subiectului uman 
şi afirmă răspicat faptul că “omul se 
deosebeşte de animalele neraţionale 
prin minte şi învăţătură”%. Cantemir 
arată că procesul gnomic trebuie pus 
în slujba adevărului, deoarece Dum- 
nezeu cunoaşte atît gîndurile cît şi 
faptele omului: “Acest Dumnezeu 
vede nu numai faptele tale, şi încă în 
întunericul cel mai dens al nopţii... 
pentru Dumnezeu nimic nu este as- 
cuns, el pătrunde în inimile noastre şi 
este prezent în gîndurile noastre”. 

Umanismul lui Cantemir rezultă 
din arta selectării acelor modele de 
virtute care sînt importante pentru 
realizarea unui mod superior de a fi al 
omului, chiar dacă acestea nu vin din 
surse creştine clasice. În acest sens, 
domnitorul român nu ezită să reco- 
mande calităţile morale ale unor 
personalităţi din lumea precreştină: “Şi 
de la păgîni să culegi pildele virtuţilor, 
de exemplu: pilda dreptăţii de la 
Aristide, Cammilus şi Fabricius; 
suportarea sărăciei de la Cuius, 
Menenius şi Quintius Cincinatus; pilda 
înfrînării şi a cumpătării de la Be- 
lerofon, Xenocrate, Scipio şi Tiberiu; 
pilda răbdării şi a stăpînirii mîniei de 
la Srchytas, Socrate, Platon, Pho- 
cion, Pericle, Filip regele Macedoniei 
şi Antigon |; exemple de seninătate 
ia de la Heraclit, Stilpon şi Zenon, iar 
pilda de iubire a adevărului şi de a nu 
minţi în chip grosolan, de la Epa- 
minondas şi de la Pomponius Aticus. 

Aceste virtuţi vrednice de laudă să nu 
le slăveşti numai prin vorbe, ci să le 
imiţi. şi prin fapte. Ruşine să le fie 
acelor creştini care se laudă cu vorba 
că au adevărata cunoştinţă a ade- 
văratului Dumnezeu, cîtă vreme nu au 
acele progrese întru virtuţi pe care le- 
au arătat cei mai sus pomeniţi, care 
erau lipsiţi de o asemenea cunoştinţă 
a lui Dumnezeu”?. 

Exemplul oferit de Neagoe 
Basarab şi, mai tîrziu, de Cantemir 
va fi urmat de către spiritele luminate 
din secolele următoare, care deşi se 
distanțează conceptual de tematica 
religioasă, continuă să opereze cu 
paradigme preluate din fondul etnic al 
spiritualităţii ortodoxe. În situaţia 
aceasta se află creaţia poetică şi 
filosofică, reprezentată prin Mihai 
Eminescu, Lucian Blaga şi Constantin 
Noica. 

Prin intermediul arhetipurilor cul- 
tivate de către primii scriitori români, 
urmaşii acestora ajung să vorbească 
despre nemarginile de gînd, care se 
ascund în intimitatea spiritului uman 
(Mihai Eminescu), despre Marele 
Anonim şi despre diferenţialele divine 
(Lucian Blaga), despre calitatea gîn- 
dului de a nu fi tautologic, precum şi 
despre miracolul limbii române, care 
poate deveni emblematică pentru 
arhitectura culturală a Europei se- 
colului XXI (Constantin Noica)%. 

Eminescu surprinde caracterul 
tainic al spiritului uman şi capacitatea 
acestuia de a plonja în oceanul sacru 
al formelor pure: 


Zidite-n dome mîndre, de cugetări 
castele 

Se darămă la suflare-ţi şi-n taină 
se desfac 

Sau ia dorinţa-ţi numai se mişcă 
ca mergele 

Şi sun cîntări, ce vibră — se-ntu- 
necă şi tac; 

Astă nemărginire de gînd ce-i 

=. pusă-n tine 
O lume e în lume şi în vecie ţine 
(Feciorul de împărat fără stea)“. 


Ghidate de rațiune şi de mediul 
ambiental compus din semnele 


Divinităţii, personajele eminesciene — 
indiferent care le-ar fi numele — 
avansează spre tărîmul nevăzut al 
Fiinţei. Hyperion (cel ce vedea peste) 
este identificat cu partea tainică a 
naturii fiecărui om. El este sursa 
ontologică a umanului. Cu ajutorul lui, 
subiectul uman poate să-şi depă- 
şească propriile limite şi condiţionări, 
ajungînd la cunoaşterea de sine, ideea 
de altfel fiind de origine creştină — /n 
interiore homine habitat veritas = În 
interiorul omului locuieşte adevărul 
(Fericitul Augustin). 

Marele poet român are meritul 
de a fi accentuat particularităţile eto- 
sului românesc: “Orice civilizaţie ade- 
vărată nu poate consista decît dintr-o 
parţială întoarcere la trecut, la elemen- 
tele bune, sănătoase, proprii de dez- 
voltare... Din rădăcini proprii, în adîn- 
cimi proprii, răsare civilizaţia adevă- 
rată a unui popor; nu din maimuţarea 
obiceielor străine, limbilor străine, in- 
stituţiunilor străine”%. De asemenea, 
Eminescu susţine că românii trebuie 
să înainteze spre o civilizaţie proprie, 
păstrînd tradiţiile istorice “aşa cum ele 
s-au stabilit în curgerea vremurilor”. 
Mersul ascendent spre o cultură ade- 
vărată nu se face prin schimbări bruş- 
te, ci încet şi gradat: “cine-şi închipu- 
ieşte că poate progresa prin salturi, 
nu poate face decît a da înapoi”*. 

Lucian Blaga (1895-1961) este 
poetul-filozof care observă că spe- 
cificul condiţiei umane este de a se 
afla într-o căutare continuă a mis- 
terului. În logica blagiană domină 
aspiraţia de contopire cu substanţa 
Marelui Tot. Ca şi trăitorii creştini din 
perioada de aur a vieţii creştine, el 
propune subiectului uman cunoaş- 
terea prin contemplare a lumii şi 
puterea aşteptării: 


Pămîntule, dă-mi aripi: 

săgeată vreau să fiu, să spintec 

nemărginirea, 

să nu mai văd în preajma mea 
decît cer, 

deasupra cer, 

şi cer sub mine — 

şi-aprins în valuri de lumină 

să joc 


Lumină din lumină 

străfulgerat de-avînturi 
nemaipomenite 
ca să răsufle liber Dumnezeu în 
mine 
Să nu cîrtească: 
“Sunt rob în temniţă!” 
(Vreau să joc)”. 


Pentru Blaga, cosmosul este un 
mediu al epifaniilor Fiinţei. Cu toate 
că lumea sensibilă este locul marilor 
teofanii, el caută să vadă stelele 
interioare, “stelele mele”, conştient 
fiind că lumina interioară a spiritului 
uman este cea care amplifică misterul 
existenţei şi îl eternizează. Şi aceasta 
pentru că eul liric caută fondul comun 
dintre intimitatea omului şi esenţa 
lumii. 

În opinia poetului-filosof temnita 
trupului trebuie sfărmată prin asceze 
şi ritualuri sacre, pentru ca să se 
elibereze zeul'din inima omului. 

Inima este un simbol al centrului. 
Ea este idiograma purității, a exploziei 
spirituale, a ieşirii din indistincţia pri- 
mordială, o formă de manifestare a 
Unului şi a Multiplului. 

Prin sistemul său ideatic gîn- 
ditorul nostru reuşeşte o sinteză între 
zone ale culturii universale, demersul 
său artistic fiind o cosmică palinodie 
a incinerării fecunde a fiinţărilor, într-o 
mare trecere rituală şi universală*. 

Constantin Noica (1909-1987) a 
analizat posibilitatea spiritului uman 
de a surprinde manifestările Fiinţei în 
istorie şi creaţie. După gînditorul 
nostru, există două ipostaze ale 
devenirii: devenirea întru devenire şi 
devenirea întru Fiinţă. Accesul spre 
lumea Fiinţei se realizează însă numai 
în măsura implicării subiectului uman 
în procesul devenirii întru Fiinţă. 

Pentru a realiza această expe- 
rienţă sublimă, omul trebuie să 
conştientizeze faptul că este născut 
întru ceva. Starea aceasta echi- 
valează cu momentul intrării subiec- 
tului urhan în sfera de atracţie a unei 
idei modelatoare, a unui sens supe- 
rior de viaţă şi a adevărului. Circum- 
scrierea omului în această atmosferă 
se confirmă fie printr-un. act creator 
(de natură materială sau spirituală), 


fie prin dragoste, prin logodire şi 
contopire cu sinele celuilalt. ` 

După Noica, în spiritualitatea 
românească fenomenul devenirii întru 
Fiinţă este prezent în ambele variante: 
prin actul de creaţie, de natură mate- 
rială şi spirituală, şi prin disponibilitatea 
îmbrăţişării, prin iubire, a generalului. 
În acest sens, argumentele aduse de 
către filosof sînt: profunzimile limbii 
române, care ilustrează o încercare 
subtilă de teoretizare a modului de 
aşezare în echilibru a omului cu 
lumea, şi iubirea împărtăşită celuilalt 
— înţeles ca formă de epifanizare în 
istorie a chipului Fiinţei*. 

Pentru autorii români, creaţia 
literară este o dimensiune a tradiţio- 
nalismuiui exprimat artistic. Ei 
urmăresc să prezinte un cod al 
desăvîrşirii umanului, plecînd de la 
matricea stilistică a etosului româ- 
nesc. Chiar dacă tiparele clasice ale 
meditaţiei religioase sînt voalate în 
operele lor, ele continuă să alimenteze 
fondul ideatic al creaţiei literare şi 
filosofice. Astfel, arta discursului 
subscrie la normele metodologice 
impuse de exigenţele academismului, 
în timp ce neliniştea faptului de a fi 
continuă să fie marcată de temele 
autohtone ale ontologiei umanului. 


4. POLISEMII ARTISTICE 


Particularităţile spiritualităţii 
româneşti pot fi identificate şi la 
nivelul artei. 

Prin actul artistic, omul a încer- 
cat să ordoneze aspectele haotice ale 
existenţei, subordonîndu-le unor reali- 
tăţi cu valoare arhetipală. Prin acest 
gest s-a reuşit prelungirea existenţei 
individuale dincolo de timp. 

Pentru români, zidirea de monu- 
mente reprezintă crearea unui spaţiu 
de armonie şi echilibru, ca replică ia 
agresiunile mediului existenţial. Ges- 
tul este o proiecţie obiectivă a indivi- 
dualului din natura umană şi a genera- 
lului din natura cosmică. Construcţia 
apare astfel ca un dublu al persona- 
lităţii celor care au înălţat-o, fiind 

imaginea odihnitoare a fiinţei umane; 
ea este locul de refugiu al oricărei 
sensibilităţi răvăşite, care a pătimit în 
freamătul lumii. Monumentele rituale 
„româneşti sînt o imagine a caracte- 
rului ordonat al universului şi sugerea- 
ză că omul percepe 'sacralitatea 
spaţiului. Prin durata lor în timp, 
acestea ilustrează faptul că ctitorii lor 
şi-au strămutat condiţia într-o formă 
de existenţă superioară, într-un spaţiu 
virtual, cîmp al realităţilor sublime. Pe 
baza acestor considerente, putem 
afirma că arta românească este o 
supradeterminare a personalităţii 
românului şi a existenţei sale terestre 
şi cosmice. Prin intermediul ei, ele- 
mentele ostile, care bulversează 
existenţa umană, sînt readuse în 
perimetrul armoniei cosmice. 

Se ştie că cele mai vechi 
biserici au fost construite din lemn, 
prin suprapunerea orizontală de 
buşteni. În jurul acestora se aşezau 
metereze de pămînt. Deşi nu s-a 
păstrat nici o biserică dintre acestea 
înainte de secolul al XVI-lea, este cert 
că ele erau alcătuite din trei încăperi: 
pridvorul sau narthexul, pronaosul şi 
naosul propriu-zis, cu o încheiere 
dreptunghiulară sau poligonală spre 
răsărit, care cuprindea altarul. Această 
reconstituire se face pe baza ele- 
mentelor existente în arhitectura din 
secolele imediat următoare. 

Arhitectura în piatră şi cărămidă 
datează din secolul al XI-lea. Cele mai 
vechi construcţii sînt: biserica din 
Râmeţ, biserica din Densuş, cărora li 
se alătură biserica Sfîntului Nicolae 
din Rădăuţi, biserica Sfînta Treime din 
Siret ş. a. 

Sub aspectul arhitecturii, bise- 
ricile româneşti sugerează viaţa vii- 
toare. Ele ne duc cu gîndul la corăbiile 
ce plutesc prin şuvoiul timpului şi se 
îndreaptă spre limanul vieţii de după 
moarte. Orientarea axială a spaţiului 
este de la apus spre răsărit. 

Răsăritul închipuie venirea lui 
lisus, venirea în potirul liturghiei, şi a 
doua venire, ia sfîrşitul timpului; latura 
de miazăzi ilustrează spectacolul de 
lumină al întregii creaţii; latura de 


miazănoapte este chipul creaţiei după 
cădere, pe drumul lung al mîntuirii; 
latura de apus sugerează sfîrşitul prin 
moarte al vieţii omeneşti, fiind locul 
în care orice om începe să mediteze 
asupra temelor esenţiale ale exis- 
tenţei. 

Interiorul acestor biserici chea- 
mă la o călătorie din timp spre veş- 
nicie şi dă impresia unei peşteri“. 
Călătoria în biserică sugerează asu- 
marea muceniciei sfinţilor în vederea 
întîlnirii cu Hristos. Acest itinerar spiri- 
tual începe pe un fond clar-obscur, dar 
sfîrşeşte în dimensiunea luminoasă 
a unui spaţiu care, prin turla centrală, 
înşurubată în cer, alungă orice incer- 
titudine, pentru că Hristos-Pantocrator 
se descoperă ca realitate şi sens al 
întregii creaţii. În felul acesta, căută- 
rile şi frămîntările de conştiinţă ale 
pelerinului se încheie prin soluţia pe 
care imaginea însăşi o sugerează, 
respectiv întîlnirea credinciosului cu 
obiectul credinţei lui. 

Un specific aparte al bisericilor 
româneşti, în special al celor din 
Bucovina, îl constituie pictarea pere- 
ţilor exteriori. Deşi în arta bizantină 
erminia stabileşte temele precise care 
trebuie să apară în reprezentările 
iconografice, în picturile de pe pereţii 
mănăstirilor din Moldova este pre- 
zentă o metodologie particulară a 
reprezentării picturale. Totul este strict 
bizantin şi, în acelaşi timp, foarte 
nou“. Prin intermediul picturilor exteri- 
oare, credinciosul este chemat să 
contemple mîntuirea şi să observe că 
ea se poate realiza oriunde, pentru că 
Dumnezeu însuşi este omniprezent. 

Frescele exterioare ale mănăs- 
tirilor din Moldova au un accentuat rol 
pedagogic. La privirea de ansamblu a 
picturii, observatorul nu e scos din 
sine însuşi, deoarece ceea ce vede 
nu este despărţit de mediul încon- 
jurător. El se găseşte în mijlocul unui 
peisaj colorat cu verdele ca fond, 
oferindu-i-se totodată o gamă a tuturor 
culorilor, încît privirea trece cu uşurinţă 
de la obiectul văzut la ansamblul natu- 
ral, în care acesta este aşezat“. Prin 
această perspectivă, locaşul de cult 

marchează o admirabilă suprapunere 
de niveluri: unul vertical, metafizic, 
celălalt orizontal, sensibil. Ambele 
registre vin să confirme privitorului că 
revelaţia este un proces deschis, la 
care poate participa printr-un susţinut 
efort contemplativ. 

Coloristica exterioară, lumi- 
noasă, poate fi comparată cu cîntarea 
liturgică din interior, vie şi bogată în 
vocale. De asemenea, ea este un 
mijloc prin care se cultivă iubirea de 
ţară, de lege şi de neam. Registrele 
picturale redau, prin contrast, chipul 
senin al fidelilor lui Hristos, pe deo 
parte, iar pe de altă parte, fizionomiile 
dezumanizate ale agresorilor străini 
(otomani). Prin aceste imagini se 
subliniază diferenţele dintre cele două 
doctrine religioase: teologia creştină, 
fundamentată pe învăţătura despre 
mîntuire şi fericirea veşnică, ilustrată 
prin figurile apolinice ale sfinţilor; 
teologia mahomedană, bazată pe 
comandamente morale de sorginte 
socială, reprezentată prin imaginile 
dezumanizate ale soldaţilor turci şi 


simbolurile ataşate acestora — 
coarne, păr, coadă ş. a. 

Prin urmare, arta ecleziastică 
transpune, într-o formă sensibilă, 
temele fundamentale ale etosului 
românesc. Prin intermediul simbo- 
lurilor artistice, gîndul uman — marcat 
de sentimentul dependenţei de Sa- 
cru — reuşeşte să orizontalizeze tran- 
scendenţa şi să o circumscrie în 
perimetrul cunoaşterii şi al trăirii religi- 
oase. 

Elementele cuprinse în canonul 
artei ecleziastice au trecut şi în arta 
modernă românească. Una dintre 
personalităţile cele mai fecunde în 
procesul cosmicizării elementelor 
funcţionale ale spiritualităţii româneşti 
este Constantin Brâncuşi (1876-1958). 

Brâncuşi are meritul de a fi.in- 
tuit modul în care pot fi resăltate 
formele în semnificativ. Pentru reali- 
zarea acestui proiect el se dedică 
cercetării modului în care este posibilă 
întoarcerea lucrurilor din zona plă- 
cutului la categoriile superioare, 
metafizice ale seninătăţii şi subli- 
mului. În locul reducerii obiectului la 
concret, artistul a realizat o insolită 
şi penetrantă recuperare a concretului, 
ca treaptă intermediară pentru recu- 
perarea abstractului generalizat. 

Brâncuşi nu operează cu colo- 
salul, ci preferă o medie existenţială 
subtil monumentalizată, puţin peste 
cea corespunzătoare din lumea rea- 
lului. Ansamblul realizat de către artis- 
tul român la Tîrgu Jiu — Masa Tăcerii, 
Poarta sărutului şi Coloana fără de 
sfirşit (care înglobează şi biserica 
principală a oraşului) — confirmă 
faptul că Brâncuşi a încercat să intro- 
ducă în viziunea sa despre artă timpul 
şi veşnicia, spaţiul şi infinitul, creînd 
astfel imaginea tărîmului armoniilor 
sublime. 

Operele artistului au o funcţie 
polisemantică. Asemenea credin- 
ciosului care stă înaintea altarului şi 
meditează asupra problemelor reli- 
gioase, privitorul care se aşează în 
faţa monumentelor de la Tîrgu Jiu, sau 
în faţa unei vitrine din muzeele lumii 
care deţin lucrări ale artistului nostru, 

sesizează că acestea îl obligă la un 
intens exerciţiu meditativ. Deşi în faţa 
lor privitorul are sentimentul singu- 
rătăţii şi al înstrăinării, o discretă dar 
fermă articulaţie previne blocajul, 
transformînd dialogul cu formele 
sensibile într-un act revelator de mare 
densitate. 

Prin intermediul creaţiilor sale 
artistice, Brâncuşi evită posibila 
alunecare a privitorului în artbitrarul 
subiectiv, în speculaţii teoretice de- 
terminate de erudiție. Vizavi de 
operele brâncuşiene, orice om poate 
intui faptul că acestea sînt simboluri 
menite să favorizeze translaţia men- 
tală dintr-un orizont într-altul, ase- 
menea icoanelor din biserică, şi că 
realitatea ultimă la care ele conduc 
este Sacrul“. Ele vin să demonstreze 
faptul că întregul cosmos nu este 
altceva decît un mediu divin şi că 
originea tuturor lucrurilor este cuprinsă 
în fascinanta Raţiune dumnezeiască. 

Aşadar, spiritualitatea româ- 
nească este marcată profund de 
mesajul creştin. În structurile ei se 
topesc elemente ale credinţei an- 
cestrale geto-dacice, dar şi un fond 
remarcabil de învățături de origine 
creştină, care au preluat şi modelat 
elementele arhaice, făcîndu-le să se 
plieze pe suportul doctrinei Bisericii. 
Din acest motiv, este impropriu să se 
afirme că spiritualitatea românească 
se mişcă pe palierul valorilor minore, 
copiind sau imitînd, stîngaci, modele 
culturale europene, insuficient înţe- 
lese de către reprezentanţii culturii 
româneşti. Ea este europeană tocmai 
prin diversitatea elementelor care o 
compun şi se armonizează cu valorile 
spirituale universale, întrucît repre- 
zintă un mod regional de abordare a 
temelor esenţiale ale meditaţiei 
despre om şi lumea în care acesta 
trăieşte. 

Într-o preluare exterioară, apelul 
la arhaic poate însemna demisia din 
actual. Dar întîlnirea cu semnele 
spiritualităţii apuse poate duce şi la 
resuscitarea sensurilor inhibate de 
îndeiunga uzură, la soluţii întemeiate 
pe structura trainică, verificată a 


simbolurilor. Elementele smulse din 
angrenajele consacrate sau din 
izolarea lor relicvară, puse în contexte 
noi, în structuri acreditate de soli- 
citările contemporane, deschid orizon- 
turi neaşteptate. Acestea nu numai că 
ne redescoperă răspunsuri la cele mai 
actuale întrebări, dar ne ajută să 
învăţăm din nou cum să reevaluăm 
sensurile ultime ale existenţei. 

ANDREI BODIU 


Nu întîmplător, credem noi, cuvin- 
tele care se repetă cel mai des în poezia 
lui Andrei Bodiu ţin de determinarea 
unui spațiu precis, fix şi a unui timp 
subiectiv concret. Am putea spune, 
sperînd că nu exagerăm, că aceste 
cuvinte cheie, esenţiale sînt cele care 
conturează momentul şi locul în care 
elementele biografice devin credibile şi 
autentice, iar naraţiunea poetică discon- 
tinuă ajunge să se transforme într-un 
spectacol existenţial de amploare. Să 
fim şi mai precişi. Unele dintre aceste 
cuvinte sînt adverbele “aici” şi “acum”, 
care, uneori, apar separat, iar alteori 
formează aceeaşi sintagmă: “Aici stau 
eu. În căminul /16”; “iată-mă întins în pat 
la 21 de ani sau / stînd lao masă cu o 
carte în mînă. Aici / şi acum. În camera 
319...”; “Aici stau eu.” etc. După părerea 
noastră, atit aceste adverbe, cît şi altele 
de acest tip, au menirea de a surprinde 
şi de a fixa un real inconfundabil, perso- 
nalizat şi, în cele din urmă, un eu aflat 
într-un moment de răscruce, Perspec- 
tiva din care este privită lumea este 
determinată de ceea ce se întîmplă aici 
şi acum, într-o cameră studenţească, de 
exemplu, aşa cum se întîmplă şi în 
poemul “319” (un text selectat de 7 ori 
în diferite antologii apărute în ţară şi în 
străinătate). in felul acesta însă, prin 
impunerea unei perspective noi, o 
perspectivă care vizează insolitarea, 
Andrei Bodiu aduce o noutate esenţială 
în cadrul poeziei realului. În primul rînd, 
poetul braşovean priveşte şi explorează 
realitatea chiar din interiorul ei, inau- 
gurînd un unghi de vedere implicit şi 
imanent. Cadrul, personajele care apar, 
situaţiile noi (cotidianul este redus la o 
serie de situaţii exemplare) sînt, de 
asemenea, şi o modalitate prin care eul 
capătă consistenţă şi anvergură. Tot- 
odată, observăm că Andrei Bodiu exce- 
lează printr-o sărăcire intenţionată a 
discursului poetic de podoabe şi orna- 
mente inutilă: După cum presupunem 
noi, figurile stilistice / imaginile, atunci 
cînd sînt folosite, întrerup textul, dîndu-i 
o dimensiune contrapunctică. Altfel 
spus, la Andrei Bodiu rădăcinile meca- 
nismelor stilistice sau retorice apar într-o 
zonă în care textul îşi găseşte motivațiile 


profunde, care ţin chiar de ontologie. În 
felul acesta, poetica cotidianului devine 
autentică, iar poezia lui Andrei Bodiu — 
una dintre realizările literare importante 
ale acestui timp. Bineînţeles că tehnica 
tranzitivităţii este cultivată pentru a atinge 
transparenţa realului, pentru a ajunge 
în acele spaţii unde sălăşiuieşte adevă- 
rul senzorial peste care se suprapune 
adevărul textului poetic: “îţi pot spune / 
din cîte ştiu / oraşul are şcoli şi puşcărie 
şi o / primărie şi personalităţi şi orice om 
poartă haine...” Descoperim în aceste 
versuri nude, directe, că poetul ne spune 
intenţionat nişte lucruri ştiute, chiar 
arhiştiute, pe care nimeni nu le mai ia în 
seamă. Totuşi, de cele mai multe ori, 
acestea au ceva frapant şi uimitor, atunci 
cînd le citim. Andrei Bodiu utilizează aici 
un procedeu al răsturnărilor neaştep- 
tate, al unor răsturnări de natură stilistică. 
Adică, după ce face o enumerare a 
instituţiilor oraşului, amintindu-ne că 
acesta are primărie, şcoli şi puşcărie, 
poetul mai adaugă un amănunt semnifi- 
cativ, acela că orice om poartă haine. 
lar acest amănunt neaşteptat produce 
şi acea răsturnare stilistică despre care 
vorbeam mai sus, conferindu-i poe- 
mului o dimensiune dramatică. Astfel, 
poemele lui Andrei Bodiu cresc din 
aglomerarea acestor detalii stilistice, 
esenţiale pentru coagularea viziunii 
antropocentrice a poetului, conform 
căreia între aparenţă şi realitate nu ex- 
istă nici un fel de deosebire: “şi tu nu 
eşti decît/ unul dintr-o mulţime aliniată/ 
în timp ce eu/ mă plimb pe stradă/ firul 
care mă leagă/ e mult mai subţire...” 
Ajungînd aici, percepem că între cotidi- 
an şi eu nu mai există nici un fel de 
graniţă şi nici o deosebire: “pe, întuneric 
deschid uşa şi ceilalţi. /E un curent 
îngrozitor/ “Cine a umblat la tablou?” 
Dar, fiindcă aceste graniţe sînt şterse, 
numai poezia va mai fi cea care se va 
interpune între eu şi lume, încercînd să 
descopere din nou diferenţele şi carac- 
teristicile individualităţii. După părerea 
noastră, prin valorificarea unei dimen- 
siuni experimentale, poezia lui Andrei 
Bodiu a reuşit să transforme poezia 
cotidianului dintr-un curent tematist în 
unul existenţial: “Am să privesc mai bine 
tabloul/ cînd lumina bate direct cînd/ 
apune soarele voi scrie despre/ el şi 
despre/ poezia pe care am scris-o/ ieri 
despre el dar acum/ mă apropii de tine 
în urechi/ îmi/ răsună zgomotul uşii 
liftului/ sau al marelui şantier sau/ al 
acordeonului pe care-l/ ţine în mînă 
tînărul muncitor.” Prezent şi în antologia 
“Experimentul literar românesc post- 
belic”, apărută la editura “Paralela 45”, 
Andrei Bodiu este unul dintre cei mai 
importanţi poeţi români de astăzi. 

MARIUS DANIEL POPESCU 


Unii dintre poeţii publicaţi în an- 
tologia “Experimentul literar românesc 
postbelic”, apărută la editura “Paralela 
45”, este şi Marius Daniel Popescu. Alcă- 
tuită de Monica Spiridon, lon Bogdan 
Lefter şi Gheorghe Crăciun, această 
antologie ne oferă o imagine completă 
despre ceea ce a însemnat experimen- 
tul pentru configurarea literaturii române 
din ultimele decenii şi pentru crista- 
lizarea “proiectului de postmodernism”. 
In acest sens, Marius Daniel Popescu, 
poet elveţian ce scrie în română şi 
franceză, poate fi privit ca un autor care 
a cultivat experimentul cu fanatism, 
încercînd să descopere teritorii literare 
necunoscute şi, în mare parte, neexplo- 
rate pînă atunci. Cu toate că a plecat 
din România imediat după Revoluţie, 
Marius Daniel Popescu nu s-a desprins 
şi nu s-a rupt de Şcoala de la Braşov 
(Alexandru Muşina, Marius Oprea, 
Andrei Bodiu, Simona Popescu, Caius 
Dobrescu), din care, dacă am judeca 
după poezia pe care o scrie, face şi el 
parte. Stabilit în Lausanne, unde este 
şofer de troleibuz şi profesor de poezie 
la penitenciar, Medepeul (aşa cum îi 
spun prietenii săi) crede, la fel ca şi mulţi 
colegi de ai săi din Braşov, că “literatură 
fără experiment nu există” (Gheorghe 
Crăciun). Aşa stînd lucrurile, am simpli- 
fica foarte mult datele problemei afir- 
mînd că poetul elveţian de limba română 
scrie o poezie a cotidianului, această 
zonă a realităţii fiind prezentă din plin în 
poezia sa. Literatura sa depăşeşte 
temele şi intenţionalităţile din care se 
compune. Mai întîi de toate, la Marius 
Daniel Popescu cotidianul nu este o 
temă, nu este o figură de stil sau un 
procedeu retoric, nu este pigmentul 
semnificantului sau al semnificatului, ci 
este un loc de întîlnire a antiliteraturii cu 
experimentul. De cele mai multe ori, 
cotidianul este prezent sub o singură 
faţetă, iar în -plan discursiv sub înfăţi- 
şarea unui singur procedeu, al enume- 
rării. Astfel procedează Marius Daniel 
Popescu şi în poemul intitulat BULETIN 
OFICIAL care seamănă cu o pagină 
ruptă din condica de înregistrare a 
naşterilor: “noaptea trecută/ pe strada 
armoniei, /la maternitatea oraşului, /au 
fost înregistrate /douăzeci şi două de 
naşteri/ o fetiţă de 2,700 kg,/ un băiat de 
3, 200 kg, doi gemeni băieţi, /unul de 
2,300 kg/ iar celălalt de 2,400 kg.../ o 
fetiţă de 1,900 kg /un băiat de 2,900 kg, 
lrestul s-au născut morţi”. Da, într- 
adevăr, limbajul este antipoetic. El este 
descărnat de orişice podoabă stilistică, 
astfel încît nu vom întîlni aici nici măcar 
un singur epitet sau o stingheră compa- 


raţie. În felul acesta, sîntem aruncaţi într- 
o zonă exhaustivă a antiliteraturii, cu 
toate că maternitatea se află pe strada 
armoniei. O zonă unde retorică/ stilis- 
tică/ discursul/ ideologia/ esteticul sînt 
strangulate fără milă de Marius Daniel 
Popescu, acest poet elveţian de limbile 
română şi franceză, şi profesor de 
poezie la penitenciarul din Lausanne. 
Cu toate acestea, senzaţia care ne 
rămîne după terminarea lecturii este că 
nu am părăsit graniţele poeziei, chiar şi 
dacă ne-am rătăcit la periferia oraşului. 
Experimentul pe care îl face M.D.R. este 
să plece în construirea textului poetic 
de la reportaj. De la o realitate seacă şi 
nudă, ce ţine de fapt divers, ordonată 
pe două planuri, ambele aflate în 
opoziţie. Într-o parte fiind copii vii, avînd 
sex şi greutate, iar în cealaltă, cei morţi 
şi lipsiţi de orice atribut. Marea subtilitate 
a poeziei ar trebui s-o căutăm în versul 
final, unde copiii morţi nu numai că nu 
au greutate, sex, dar nu au nici unicitate, 
ei făcînd parte din “restul s-au născut 
morţi”. O dată cu acest vers ne dăm 
seama că relatarea nudă este, de fapt, 
una dramatică, iar reportajul este o 
poezie de o maximă subtilitate în care 
lipsa epitetelor sau a comparaţiilor sînt 
nişte figuri de stil. In COARDA DE 
CHITARA, M.D.P.-ul povesteşte despre 
cum Miron a fost găsit mort, în garaj, 
adic- descrie un alt fapt divers: “Miron a 
fost găsit mort, în garaj/ cu burta spinte- 
cată de cuţit/ hainele pline de sînge făcut/ 
colac lîngă roata de rezervă/ şi cu buzu- 
narele pline de/ porumb, orez, grîu, ci- 
coare, orz/ mărar, ovăs, muşețel, măcieş, 
in/ bumbac, sunătoare răpită, soia.” Veţi 
spune, textul acesta ne şochează prin 
faptul că este unitar în susţinerea lipsei, 
golului poeziei. Ei bine, această poezie, 
prin enumerarea absurdă din final, 
instituie o inedită reţea de semnificaţii, 
reconstituind biografia decedatului. 
Procesul-verbal de natură poliţieneas- 
că, întocmit de M.D.P, are darul de a 
distruge vechile structuri poetice ale 
poeziei cotidianului, cele culturale, şi de 
a inaugura o nouă direcţie. Marius 
Daniel Popescu descoperă cotidianul în 
toată nuditatea sa, fără a fi ajutat de 
cultură. j 

Experimentul său constă în refu- 
zul retoricii poeziei cotidianului, în ac- 
ceptarea antiliteraturii şi în revindeca- 
rea poeziei realului de la procesele- 
verbale polițienești, condicele de la 
maternitate sau morgă, etichetele de pe 
conserve sau de la inscripţiile din toa- 
letele publice sau de la cele zgiriiate pe 
scaunele din troleibuze. 

Conferinţa 
TERMINOLOGIE 
ŞI LIMBAJE 
SPECIALIZATE 


O fericită coincidenţă a făcut ca în 
ziua de 17 decembrie 1998 Conferinţa 
ştiinţifico-didactică Terminologie şi 
limbaje specializate să debuteze o 
dată cu străvechea sărbătoare a ro- 
manilor — Saturnalia. Pe vremuri 
această sărbătoare constituia un bun 
prilej pentru colocvii agreabile. Mai 
multe zile la rînd romanii îşi petreceau 
timpul în convorbiri savante şi vorbe de 
duh. 

Gonferinţa ştiinţifico-didactică 
Terminologie şi limbaje specializate, 
organizată de Centrul Naţional de Ter- 
minologie (C.N.T.), Catedra de Cores- 
pondenţă şi Limbaje Economice a 
A.S.E.M. şi Asociaţia Naţională de 
Terminologie “TermRom — Moldova” 
sub patronajul Uniunii Latine, a fost 
deschisă printr-un mesaj de salut rostit 
de di Sergiu Chircă, prim-prorector al 
A.S.E.M. În alocuţiunea sa dl S. Chircă 
a remarcat rolul important al terminolo- 
giei pentru economia naţională şi, mai 
cu seamă, pentru pregătirea tinerilor 
specialişti, referindu-se totodată la 
situaţia limbii române vorbite în Repu- 
blica Moldova ca factor primordial al cul- 
turii şi spiritualităţii noastre. 

Şirul de vorbitori a fost deschis de 
di Valeriu Culev, vicedirector general al 
Departamentului Relaţii Naţionale şi 
Funcționarea Limbilor, cu comunicarea 


Banca de date terminologice (B.D.T.), 


şi promovarea limbii române. DI V. 
Culev a menţionat că prin promovarea 
terminologiei se cultivă o limbă română 
corectă, exactă. Un instrument de 
muncă pentru terminologi este B.D.T. 
care însumează tezaure de cuvinte din 
diverse domenii. Pentru crearea B.D.T. 
este necesar câncursul specialiştilor din 
diverse domenii. 

Activitatea Direcţiei de Termino- 
logie şi Industrie Lingvistică (D.T.[.L.) 
în cadrul Uniunii Latine şi legăturile ei 
cu alte organisme care activează în 


domeniul terminologiei a fost titlul 
comunicării dnei Angela Soltan, core- 
spondent al Uniunii Latine în Republica 
Moldova, care s-a referit la structura şi 
la scopurile acestei organizaţii. Acest or- 
ganism internaţional dezvoltă proiecte 
în trei direcţii: promovarea şi predarea 
limbilor, terminologia şi ingineria limbii, 
cultura şi comunicarea. Autoarea s-a 
referit la obiectivele care trebuie atinse 
în viitor privind terminologia şi a făcut 
un apel de colaborare cu organismele 
internaţionale în scopul punerii în cir- 
cuitul internaţional de valori a termino- 
logiei româneşti. 

Profesorul universitar, dr. hab. 
Anatol Ciobanu în comunicarea Cu- 
vîntul: unitate lexicală şi terminologică 
a examinat aspectele teoretice ale 
terminologiei, relaţiile de interde- 
pendenţă şi caracteristicile celor două 
planuri ale cuvîntului — semnificantul 
şi semnificatul. 

Comunicarea Actualităţi din do- 
meniul terminologiei prezentată de 
Eugenia Cucoş, secretar ştiinţific al 
C.N.T., a oferit participanţilor la confe- 
rinţă o amplă informaţie despre semina- 
rul ştiinţifico-practic cu titlul Conso- 
lidarea unei baze de date terminologice 
ce a avut loc în martie 1998 la Bucureşti. 

Despre sarcinile şcolii superioare 
în formarea specialiştilor a vorbit dna 
dr. Ana Ghilaş, conferenţiar la Institutul 
Internaţional de Management. A fost 
prezentată o experienţă proprie şi 
eficientă de însuşire a limbajelor spe- 
cializate de către studenţi în cadrul 
cursurilor interdisciplinare. 

Dna dr. Maria Onofraş, cercetător 
superior la Institutul de Lingvistică al 
A.Ş.M., în comunicarea Termenii în 
limbajul publicistic s-a referit la rolul 
presei în îmbogățirea şi modernizarea 
vocabularului, la termenii utilizaţi în 
limbajul publicitar etc. 

in continuare, dna dr. Albina Dum- 
brăveanu, director al C.N.T., a elucidat 
problema împrumuturilor neologice, în 
special, a anglicismelor în limbajul 
publicitar. 

Dna dr. Maria Graur-Vasilache, 
conferenţiar la A.S.E.M., în comunicarea 
Unele dificultăţi la însuşirea şi utiliza- 
rea termenilor economici a pus în dis- 
cuţie problema neologismelor, a împru- 
muturilor, a sinonimiei şi a metaforei în 
terminologie. Autoarea a adus exemple 
sugestive în acest plan, făcînd trimiteri 
şi la operele cunoscuţilor lingvişti româ- 
ni — Al. Graur, |. lordan. Un aspect ori- 
ginal al comunicării a fost cel legat de 
transparenţa unor termeni economici. 

DI dr. |. Pîrţachi, conferenţiar la 
A.S.E.M., în comunicarea Unele pro- 
bleme de terminologie internaţională 
în economie a analizat mai mulţi termeni 
din domeniul în care activează şi a făcut 
propuneri şi completări pe marginea 
temei abordate în cadrul conferinţei. 

Despre inteligibilitatea mesajului 
şi funcţia acestuia în relaţiile de comu- 
nicare, despre metoda chestionării şi, 
în special, despre principiile de ordo- 
nare a limbajului unui chestionar 
destinat pentru prospectarea pieţei a 
relatat dna Raisa Borcoman, confe- 
renţiar la Catedra de Corespondenţă şi 
Limbaje Economice, în comunicarea 
Inteligența limbajului — factor persua- 
siv al chestionarului de anchetă. 

La conferinţă au mai participat: L. Cor- 
nea (Caracterizarea structurală a îm- 
binărilor terminologice în limbajul ma- 
nagementului), L. Bîrsan (Determinolo- 
gizarea unor termeni economici din do- 
meniul financiar-bancar), G. Petrea 
(Unele aspecte ale formării termenilor 
noi, motivarea şi semnificarea ter- 
menilor economici). 

Conferinţa ştiinţifico-didactică 
Terminologie şi limbaje specializate şi-a 
atins scopurile. Fiind o primă întrunire 
de acest fel, organizatorii, dar şi parti- 
cipanţii ei, şi-au exprimat dorinţa de a 
participa la noi ediţii ale ei, precum şi la 
seminare, mese rotunde, la inaugura- 
rea unor rubrici de terminologie în 
revistele de specialitate şi la editarea 
unui buletin informativ în probleme de 
terminologie cu sprijinul unor organisme 
internaţionale. Pe această cale ţinem să 
exprimăm sincere mulţumiri tuturor parti- 
cipanţilor şi invitaţilor conferinţei pentru 
valoarea comunicărilor şi pentru suges- 
tiile făcute. Un gînd de recunoştinţă 
adresăm tuturor membrilor Catedrei de 
Corespondenţă şi Limbaje Economice, 
în special, dnei dr. Maria Graur-Vasila- 
che şi dnei conferenţiar Raisa Borco- 
man, dlui prim-prorector Sergiu Chircă, 
pentru buna organizare şi desfăşurare 
a conferinţei. A 


Albina DUMBRĂVEANU 
lon DUMBRAVEANU 
Chişinău 


CONSIDERENTE 
PRIVIND 
EXPANSIUNEA ŞI 
UTILIZAREA 

UNOR ANGLICISME ÎN 
LIMBA ROMÂNĂ 


Din capul locului trebuie să 
subliniem că nu intenţionăm să ne 
pronunţăm în mod categoric împotriva 
anglicismelor ca atare. Ar fi o absur- 
ditate să combaţi împrumuturile 
dintr-o limbă străină în general şi mai 
cu seamă dintr-o limbă de circulaţie 
internaţională cum este engleza, a 
cărei influenţă crescîndă se simte tot 
mai mult nu numai asupra limbii 
române, ci şi asupra altor limbi, cum 
ar fi franceza, germana sau rusa, limbi 
cu mari tradiţii şi bogate literaturi şi 
limbaje în toate domeniile ce ţin de 
dezvoltarea şi progresul uman, ce 
caracterizează epoca modernă. Am 
îndrăznit să afirmăm, în această 
ordine de idei, că a combate anglicis- 
mele şi a te pronunţa împotriva ex- 
pansiunii lor în diferite limbaje şi 
metalimbaje, adică în diverse termi- 
nologii, e ca şi cum ai lupta cu morile 
de vînt. “Influenţa engleză nu este un 
fenomen lingvistic legat de anumite 
structuri politice, ci un fenomen inter- 
naţional (european şi mondial) cu mul- 
tiple explicaţii — sublinia recent Mioa- 
ra Avram într-un studiu special dedicat 
problemei în discuţie. Or, e tot atît de 
adevărat, că şi “atitudinea de respin- 
gere a influenţei engleze este un 
fenomen internaţional, cel puţin euro- 
pean” — notează aceeaşi autoare. E 
ştiut cu ce s-au soldat protestele împo- 
triva franglezei (termen lansat de R. 
Etiemble — “Parlez-vous franglais?” 
— în 1964, pentru franceza “împănată 

cu anglicisme”). Înlocuirea împrumu- 
turilor din engleză cu echivalente 
existente, sau, create ad-hoc a eşuat. 
Acest lucru îl denotă ediţiile recente 
ale dicţionarelor franceze de uz cu- 
rent, care înregistrează numeroase 
anglicisme, ce sînt, de altfel, comune 
şi limbii române. 

Anglicismele care pătrund sau 
au pătruns.recent sau anterior în limba 
noastră merită să fie examinate şi 
studiate cu toată atenţia şi în toată 
complexitatea lor, inclusiv şi sub as- 
pectul culturii limbii şi necesităţii 
acestora (a anglicismelor) în respec- 
tivele limbaje (metalimbaje) speciali- 
zate şi în limbajul de uz general, adică 
uzual. Or, anglicismele prezente. în 
stilul publicistic şi publicitar ţin de 
diferite sfere şi domenii de activitate 
socială, politică, economică, culturală 
etc. 

O primă caracteristică, care ar 
justifica prezenţa anglicismelor în 
limba noastră ar fi cea a caracterului 
univoc al acestora. Cu alte cuvinte, 
univocitatea cuvintelor de origine 
engleză (ca, de altfel, şi de oricare 
altă origine) fac posibilă şi chiar nece- 
sară expansiunea anglicismelor în 
limba noastră. Anume o atare caracte- 
ristică sau calitate a anglicismelor 
imprimă limbajelor şi structurilor re- 
spective precizie şi concizie. Despre 
acest lucru ne vorbeşte, în primul 
rînd, faptul că de cele mai multe ori 
noţiunile şi realiile (realităţile) pe care 
le exprimă anglicismele sînt redate 
prin monolexeme (derivate sau, mai 
rar, compuse) şi nu prin locuţiuni sau 
analitisme terminologice polilexemice. 
De exemplu, noţiunea (sau conceptul) 
de “curs de echilibrare a unei monede 
naţionale” este redată prin anglicismul 
recent fixing, adică printr-un singur 
lexem; noţiunea de “societate care 
controlează alte societăţi mai mici” — 
prin termenul holding, “furnizarea de 
consultaţii prioritare la organizarea 
întreprinderilor” — prin lexemul-termen 
consulting, noţiunea de “asociere a 
două sau a.mai multe întreprinderi din 
țări diferite, în vederea realizării unui 
program specific” este redată prin ter- 
menul compus joint-venture ş.a.m.d. 

Evident, în toate cazurile exem- 
plificate mai sus se face şi o economie 


a mijloacelor de expresie verbală, dat 
fiind că noţiunile citate în majoritatea 
absolută a cazurilor sînt exprimate 
printr-un singur lexem şi nu prin ana- 
litisme kilometrice. 

Acelaşi lucru se poate spune şi 
despre alte anglicisme recente în 
limba noastră, care prin concizia şi 
univocitatea lor semantică îşi justifică 
pe deplin prezenţa în limbajele şi 
stilurile respective cum ar fi termenii 
de origine engleză ce ţin de diferite 
grupuri tematice, terminologii speciale 
etc., ca broker, body-guard, folk, ma- 
nager, mass-media, pop-art, marke- 
ting, show, staff, sponsor, design, 
rocker, killer, cash, speaker, fair-play, 
fan, smog, briefing, camping, hippy, 
auditor, a clona, clip. Uneori prezenţa 
unor analitisme sau sintagme de 
origine engleză se justifică printr-o 
necesitate stringentă, în anumite 
limbaje, mai ales în cel publicitar, dat 
fiind că nu au un echivalent adecvat 
şi, mai cu seamă, concis în limba 
română. De exemplu, sintagma cash 
and carry “achitare a mărfii în numerar 
şi transportarea ei de către cumpă- 
rător”. 

O serie de anglicisme par să se 
fi încetățenit în limbajele respective 
ale limbii române într-atît, încît au şi 
unele derivate după modele deriva- 
tionale cu sufixe productive, precum 
urmează: brokeraj, brokerare, a body- 
guarda, bodyguardism, dopaj, folkist, 
hippysm, lobbysm, lobbyst, hobbyst, 
a manageriza, a stressa, stressant, 
a mass-medliatiza, racketist, a mono- 
toriza, reportericesc ş.a. Altele, cu pre- 
fixoide sau cu elemente de compu- 
nere de origine latină tind a se înce- 
tăţeni în limbajul publicitar şi publicis- 
tic, anume în virtutea faptului că au 
în componenţa lor formanţi romanici 
(mai rar, greceşti), ca de exemplu, 
video-clip, super-show, super-star, 
agro-business, super-trust, minishow, 
internet, interpol, teleshoping, micro- 
computer, telespeaker ş.a. 

De cele mai multe ori angli- 
cismele sînt legate nemijlocit de nişte 
realităţi anglo-americane şi, în con- 
secinţă, au intrat în limbajele respec- 
tive o dată cu acestea din urmă, de 
exemplu, hamburger “unitate comer- 
cială unde se vînd chiftele prăjite, 

servite într-o chiflă tăiată în două”; hot- 
dog “punct de comercializare a tarti- 
nelor dintr-un cîrnaţ sau crenvurşt cald 
pus într-o piîliniţă despicată”; fast-food 
“restaurant de tip american, unde se 
mănîncă repede şi, în principiu, ieftin” 
(a se compara şi abrevierea antro- 
ponimică Mc Donald's, care este 
“numele unei serii de restaurante de 
origine americană”). 

Un alt argument care justifică 
prezenţa anglicismelor în anumite 
limbaje rezidă în faptul că echiva- 
lentele (aparent) româneşti nu aco- 
peră pe deplin noţiunile exprimate de 
anglicismele respective. De exemplu, 
anglicismul killer nu desemnează un 
simplu “ucigaş”, ci un “ucigaş de pro- 
fesie plătit”; fan desemnează nu un 
simplu “admirator”, ci un “admirator 
entuziasmat”; show nu înseamnă un 
spectacol oarecare ci “un spectacol 
de varietăţi, muzică uşoară, susţinut 
de un singur actor/cîntăreţ sau de o 
formaţie”; blues nu desemnează o 
simplă (oarecare) formă muzicală, ci 
o anume “formă muzicală, elaborată 
de negrii din Statele Unite, caracte- 
rizată printr-o formă armonică con- 
stantă şi un ritm în patru timpi”. Situ- 
aţia e similară şi pentru multe alte 
anglicisme ca bluesman, charter, de- 
sign, designer, summit, fax, know-how, 
lease, smog, western, science — fic- 
tion, racket, rocker ş.a. 

În rîndurile de mai sus ne-am 
străduit să argumentăm şi să justifi- 
căm expansiunea şi prezenţa în limba 
română a unor anglicisme recente sau 
mai puţin recente. Bineînţeles, nu am 
insistat asupra unei cronologii stricte 
a expansiunii şi pătrunderii anglicis- 
melor în discuţie. Accentuăm, totuşi, 
că majoritatea absolută a anglicis- 
melor analizate mai sus au pătruns 
în româna vorbită în spaţiul basara- 
bean în ultimele două decenii. 

Dar acceptarea sau respingerea 
unui anglicism concret trebuie să se 
facă, după părerea noastră, reieşind, 
în primul rînd, din necesitatea/non- 
necesitatea, precum şi din caracterul 
facultativ al acestuia în limba română. 
Necesitatea cutărui sau cutărui termen 
de origine engleză în limba română 
trebuie privită, respectiv, din punctul 
de vedere al prezenţei sau lipsei 


totale a unui echivalent adecvat, ce 
ar exprima noţiunea sau realitatea pe 
care o desemnează cuvîntul împru- 
mutat din engleză. În cazurile cînd 
cuvîntul împrumutat nu aduce nimic 
nou prin expresivitatea sa, adică nu 
adaugă nimic la structura semantică 


a echivalentului existent în limba 
română pentru exprimarea unei noţiu- 
ni, anglicismul respectiv este redun- 
dant şi chiar de prisos. De exemplu, 
nu vedem nici o justificare a nece- 
sităţii şi prezenţei în limba română a 
anglicismului star (stea) pentru 
cuvîntul vedetă (de origine franceză), 
care s-a încetățenit demult în limba 
noastră. Acesta din urmă nu cedează 
prin nimic anglicismului în discuţie, 
nici în planul conţinutului, nici în cel 
al conotativităţii, adică al expre- 
sivităţii. Dimpotrivă, cuvîntul vedetă, 
care de altfel s-a adaptat perfect şi la 
normele ortografice şi ortoepice ale 
limbii române, e mai expresiv şi mai 
aproape de spiritul şi originea roma- 
nică a limbii noastre şi n-ar trebui, 
credem noi, să fie înlocuit prin angli- 
cismul star. Acelaşi lucru se poate 
afirma şi cu privire la anglicismele 
training pentru românescul “antrena- 
ment” (şi chiar costum pentru sport), 
top pentru “clasament”, shop pentru 
“magazin”; goalkeeper pentru “portar”, 
lunch pentru “masă uşoară de prînz”, 

love-story pentru “poveste de dragos- 
te”, parking pentru “parcare”, sau la 
americanismul OK folosit în limbajul 
colocvial cu sensul de “(foarte) bine” 
sau “de acord”. 

O problemă aparte o constituie 
aspectul grafic şi ortoepia, adică 
pronunţarea anglicismelor. Sîntem de 
părere că anglicismele intrate în limba 
română în ultimele decenii, adică, 
anglicismele recente, trebuie ortogra- 
fiate în exclusivitate ca în limba de 
origine şi pronunţate (cel puţin aproxi- 
mativ) ca în limba engleză. De exem- 
plu, anglicismul service trebuie orto- 
grafiat şi pronunţat ca în limba engle- 
ză şi în nici un caz prin forma “ser- 
vis” sau pronunţat ca în limba română 
cu ce final, adică “service”. Or, adap- 
tarea unui anglicism la normele 
ortografice şi ortoepice ale limbii 
române, este un proces de lungă 
durată şi doar utilizarea lui frecventă 
îi poate marca “destinul”. De altfel, 
uzul determină în ultimă instanţă 
încetăţenirea propriu-zisă în limba 
noastră a cuvintelor străine, inclusiv 
a anglicismelor. 

Acad. Silviu BEREJAN 
Redactor-şef al RLŞL, 
Chişinău 


PATRU DECENII 
DE ANEVOIOASA 
CALE SPRE ADEVAR* 


“Revista de Lingvistică şi Ştiin- 
tă Literără”, organ a două institute aca- 
demice ce studiază limba, literatura 
şi folclorul românesc, împlineşte chiar 
în aceste săptămîni respectabila 
vîrstă de 40 de ani, ea fiind unica 
revistă academică de filologie română 
în Republica Moldova, care surmon- 
tînd enorme şi necurmate dificultăţi 
(în primul rînd de ordin financiar), pu- 
blică studii şi cercetări de lingvistică, 
de istorie şi teorie literară, de folclo- 
ristică. 

Nr. 3/98 pe care îl lansăm aici, 
la Casa Limbii Române, datorită bună- 
voinţei gazdelor, consemnează acest 
eveniment, fiind astfel un număr jubi- 
liar, în care s-au publicat autori dintre 
cei mai prestigioşi, prezenţi, de altfel, 
şi ei la sărbătoarea de astăzi. 

Pentru o viaţă de om 40 de ani 
înseamnă floarea vîrstei, apogeul 
forţelor creatoare, pe cînd pentru o 
publicaţie periodică, şi încă într-un 
domeniu ce se află permanent pe 
muchie de cuţit, acest număr de ani 
constituie de fapt un record sui gene- 
ris, căci puţine sînt organele de presă 
şi publicaţiile periodice (chiar şi cele 
Ştiinţifice) ce au rezistat timpului şi 
tuturor vicisitudinilor legate de.schim- 
bările de poziţii şi de atitudini. 

Pe parcursul celor 40 de ani ce 
s-au scurs filologii din Republica 
Moldova, cei de la institutele acade- 
mice, precum şi cei de la instituţiile 
de învăţămînt superior şi din alte cen- 
tre şi instanţe de filologie, au trecut 
“prin grele şi înjositoare furci caudine”, 
cum scrie acad. Nicolae Coriăteanu 


Discurs rostit pe 30 noiembrie 
1998 la Casa Limbii Române. 


în articolul său inaugural din acest 
număr al revistei, pînă cînd “s-a 
întrezărit speranţa unor activităţi 
ştiinţifice mai intense în stabilirea ade- 
vărului asupra situaţiei limbii, literaturii, 
istoriei noastre naţionale” (p. 5). 

Revista a trebuit să se confor- 
meze stării de lucruri existente, dar 
puţine au fost cazurile cînd s-au făcut 
afirmaţii concrete, directe, ostentative 
despre două limbi, despre neac- 
ceptarea necondiționată a comunităţii 
lingvistice, literare şi culturale cu res- 
tul masivului romanic oriental; aceste 
lucruri erau cu atenţie ocolite şi voala- 
te. Patriarhul lingvisticii noastre obser- 
vă că în problema dată “s-a recurs 
atunci la diverse stratageme esopice 
pentru ca prin limbă să fie întreţinută 
şi apoi înviată conştiinţa naţională” 
(ibidem). 

Eforturi îndelungate au trebuit să 
se depună de asemenea pentru ca cel 
puţin o parte a românilor basarabeni 
să conştientizeze, după spusele ace- 
luiaşi Corlăteanu, că “limba de toate 
zilele, limba de conversaţie, de comu- 
nicare cu sătenii sau cu oamenii mai 
puţin versati în treburile lingvistice nu 
poate şi nu trebuie confundată cu 
limba aleasă, cu limba prelucrată de 
scriitorii preclasici şi clasici timp de 
secole în scrieri religioase şi laice, cu 
limba reglementată apoi prin norme 
unitare pentru toţi cei ce aparţin nea- 
mului românesc” (ibidem). 

Au fost scrise şi publicate zeci 
şi sute de articole şi studii, o mare 
parte dintre care s-au depozitat şi 
între copertele revistei noastre, prin 
care se demonstrează că ceea ce 
numeam anterior “limbă moldove- 
nească” nu este altceva decit bine 
cunoscuta “limbă română”, pe care am 
studiat-o toţi anii precedenţi şi am 
promovat-o sub această denumire 
improprie. Toate cercetările realizate 
pînă atunci, manualele şi dicționarele, 
zecile de monografii personale şi 
colective, studiile publicate în paginile 
RLŞL (LLM), veneau să “depună” 
mărturie că vocabularul şi structura 
gramaticală ale aşa-zisei “limbi moldo- 
veneşti” sînt chiar vocabularul şi 
structura gramaticală ale limbii româ- 
ne, care a fost tot timpul principalul 
nostru obiect de studiu, dar sub o altă 
denumire, singura permisă de regimul 
totalitar. 

Studierea şi promovarea (mult 

timp camuflată) a limbii române a 
culminat în august 1989 cu adoptarea 
legislaţiei despre limba de stat şi 
despre revenirea la alfabetul latin 
(român). 

Activitatea lingviştilor, în general, 
şi a RLŞL, în special, de după această 
dată a fost subordonată aproape în 
întregime scopului de a oficializa limba 
de stat a republicii cu denumirea ei 
firească, limba română, denumire ce 
a pătruns apoi în mass-media şi în 
învăţămînt. 

Insă, ignorînd argumentele spe- 
cialiştilor din republică, din Ţară şi din 
străinătate, deputaţii agrarieni şi so- 
cialişti s-au pronunţat, după cum se 
ştie, în vara anului 1994, pentru 
menţinerea în Constituţie a denumirii 
vechi “limba moldovenească”, care 
“înfrumuseţează” pînă astăzi Legea 
Fundamentală a Republicii Moldova. 

Post-factum Parlamentul a găsit 
de cuviinţă să solicite şi părerea 
Academiei în această privinţă. 

Drept răspuns a urmat declaraţia 
Institutului de Lingvistică, apoi cea a 
Prezidiului A. Ş. M., prin care s-a pus 
punctul pe i. Sub aspect legal, însă, 
lucrurile au rămas în continuare ne- 
schimbate. 

Toate aceste evenimente şi-au 
găsit reflectarea corespunzătoare în 
paginile RLŞL, inclusiv în materialele 
Conferinţei ştiinţifice cu genericul 
“Limba română este numele corect al 
limbii noastre”. 

RLŞL a contribuit substanţial de 
asemenea şi la integrarea procesului 
literar basarabean în contextul literar 
românesc, lucru pe care îl ilustrează 
cu prisosinţă materialele publicate în 
ultimii zece ani în rubricile sale 
permanente: /storia literaturii vechi, 
Istoria literaturii contemporane, Istoria 
literaturii moderne, Istoria şi meto- 
dologia criticii literare, rubrici, în care 
şi-au editat studiile Mihai Cimpoi, 
Haralambie Corbu, Mihail Dolgan, 
Eliza Botezatu, Nicolae Bileţchi, lon 
Plămădeală (Chişinău), Dan Horia 
Mazilu, Eugen Simion, Constantin 
Rezacheviei, Stancu Ilin, lon Oprişan, 
Gheorghe Vrabie (Bucureşti), Adrian 
Voica, Dan Mănucă, Maria Platon, lon 
Apetroaie (laşi). şi mulţi alţi cercetă- 
tori literari. 

În ansamblu, RLŞL constituie, 
fără nici o exagerare, o veritabilă 


istorie a studierii filologiei române în 
Basarabia, o istorie a filologiei acade- 
mice de la noi, o istorie a institutelor 
noastre filologice — I.L.F. şi I.L. 
Prin susţinerea sistematică a 
rubricii Critică şi bibliografie s-au 
promovat şi s-au popularizat an de an 
nu numai publicaţiile de profil apărute 
în republică şi în Ţară, ci şi cele edi- 
tate pe alte meridiane. Articolele şi 
studiile prezentate cititorului de RLŞL 
în cele 176 de numere apărute pînă 
acum, constituie nu numai o întreagă 
bibliografie, ci şi o sursă mai mult 
decît enciclopedică pentru cei ce vor 
căuta o informaţie ştiinţifică şi o apre- 
ciere calificată de epocă a lucrărilor 
ce au văzut lumina tiparului în acest 
fragment de timp (40 de ani). 
Informaţii ample dau şi rubricile 
Actualizări, Restituiri, Portrete literare, 
Note şi comunicăn, în care se prezin- 
tă, pe lîngă studii de valoare din 
trecut, figuri de scriitori şi de cercetă- 
tori filologi din întreaga arie culturală 
românească, mai puţin cunoscuţi inte- 
lectualului basarabean. Anume aici, 
în rubricile numite, se pot găsi mate- 
riale despre doctrina ştiinţifică a lui E. 
Coşeriu, despre activitatea lexico- 
grafică a lui Mihail Ciachir, despre 
marele Sadoveanu, despre scriitorul 
basarabean Dimitrie Balica, despre 
folcloriştii Petre Ştefănucă şi Simion 
Teodorescu-Kirileanu, despre preo- 
cupările lingvistice ale lui Şt. Ciobanu, 
despre oameni de litere ca Artur 
Gorovei şi Teodor Burada, despre 
literatura germană din Basarabia 
antebelică şi despre tezaurul de 
manuscrise de la Mănăstirea Neamj, 
despre urmaşii lui Alecu Donici, des- 
pre onomastica lui Titus Hotnog, des- 
pre Vasile Alexandrescu Urechia, 
despre August Scriban sau Petru 
Caraman, despre “Astra” basarabea- 
nă, despre folcloristul Simion Florea 
Marian, etimologistul Vasile Bogrea şi 
lingvistul Leca Morariu din Bucovina, 
despre Miron Pompiliu sau Cezar 
Boliac, despre presa germană din 
Basarabia, despre publicistul Gheor- 
ghe Gore, despre profesorul Octavian 
Nandriş şi lexicograful Vasile Breban 
şi multe-multe alte date informative 
de certă valoare istorică. 
Reflectarea întrunirilor filologice 
care au avut loc în republică şi în alte 
ţări şi la care au participat repre- 

zentanţi ai institutelor academice a 
fost de asemenea o preocupare 
sistematică a RLŞL, realizată prin 
rubrica Cronica vieții ştiinţifice şi 
prezentată practic în fiecare număr de 
revistă. Cronicile pubiicate cu regu- 
laritate în rubrica dată constituie un 
tablou reprezentativ. al activismului 
cercetătorilor lingvişti şi literați în 
decursul celor 40 de ani de apariţie a 
revistei, tablou de mare interes pentru 
istorie, căci reflectă o activitate mai 
puţin vizibilă, despre care nu întot- 
deauna poţi găsi la necesitate, 
informaţiile căutate şi care sînt, în 
afară de aceasta, aproape exhaus- 
tive. 

Unele acţiuni de o importanţă 
deosebită pentru viaţa ştiinţifică ac- 
tuală şi-au găsit oglindirea şi în rubrici 
speciale prin publicarea luărilor de 
cuvînt, a rapoartelor şi a comunicărilor 
participanţilor, cum ar fi Congresul al 
V-lea al Filologilor români, Conferinţa: 
limba română este numele corect al 
limbii noastre ş.a. 

Permanente sînt rubricile Ani- 
versări, Omagieri, În memoriam, din 
care cititorii află date informative şi 
axiologice despre cei mai repre- 
zentativi cercetători filologi (lingvişti, 
literați, folclorişti), care au împlinit o 
anumită vîrstă (60, 65,70,75,80 de 
ani) sau despre cei trecuţi î în neființă. 

Împreună cu colegiul de redacţie 
am găsit că e raţional să dedicăm 
numere aparte, în întregime sau par- 
tial, aniversărilor unor personalităţi ce 
au colaborat eficient direct sau indi- 
rect la RLŞL sau la dezvoltarea 
ştiinţei filologice din republică, din Ţară 
şi din alte ţări, precum şi unor eveni- 
mente de anvergură pentru viaţa 
ştiinţifică şi culturală a republicii. 
Astfel, avem numere consacrate spe- 
cial aniversării a 80-a a patriarhului 
lingvisticii noastre, acad. N. Cor- 
lăteanu (nr. 3/95), aniversării a 75-a a 
celebrului nostru Conaţional, prof. E. 
Coşeriu (nr. 5/96), Semicentenarului 
A.Ş.M. (nr. 4/96). 

RLŞL a întreţinut şi rubricile 
didactice În ajutor şcolii şi Cultura 
vorbirii consacrate integral activităţii 
filologice practice, dar şi rubrici de 
teorie, cum arfi Lingvistică teoretică, 
Lingvistică generală, Teorie literară, 
Metode de cercetare lingvistică, 
Literatură comparată ş.a. 


Revista a găzduit studiile unor 
specialişti din alte ţări de talia lui 
Eugeniu Coşeriu, Klaus Heitmann, 
Klaus Bochmann (Germania), Efro- 
sinia Dvoicenco-Marcova, Raymund 
Piotrowski, Gheorghi Stepanov (Ru- 
sia), Maria Manoliu-Manea (S.U.A), 
Laslo Galdi (Ungaria), Vladimir 
Grigorean (Armenia), Stanislav Sem- 
cinski (Ucraina), precum şi un număr 
mare de remarcabili filologi din Ţară: 
Zoe Dumitrescu-Buşulenga, lon Chiţi- 
mia, lon Coteanu, Gavril Istrate, Dumi- 
tru lrimia, Dan Mănucă, Eugen Simion, 
Stelian Dumistrăcel şi mulţi-mulţi alţii. 

S-au publicat periodic şi edi- 
toriale în care s-au abordat problemele 
ardente şi materialele de atitudine faţă 
de anumite situaţii din realitatea 
curentă. Unul dintre ele a servit chiar 
drept prototip al denumirii comunicării 
mele de astăzi: Anevoiosul proces de 
demonstrare a adevărului evident (nr. 
5/95), altul a fost dedicat prof. E. 
Coșeriu la 75 de ani: Conaţional inega- 
labil, contemporan cu noi (nr. 5/96). 

La 80 de ani i-am omagiat pe 
cunoscuţii filologi ieşeni, lingvistul 
Gavril Istrate şi literatul Constantin 
Ciopraga, precum şi pe slavistul rus 
Samuil Bernştein. 


k*k k 


Hazardul a făcut ca lansarea de 
astăzi a numerelor festive ale celor 
două publicaţii periodice basarabene 
— “Revista de Lingvistică şi Ştiinţă 
Literară” şi “Limba Română”, care au 
menirea să cerceteze şi să popu- 
larizeze ştiinţa filologică românească 
(una cu numărul ce marchează 
aniversarea sa de 40 de ani şi alta cu 
al 40-lea număr de la fondare) să 
coincidă în timp cu sărbătorirea celor 
80 de ani de la Marea Unire. Jocul 
acesta de cifre (40 + 40 = 80) am 
dori să fie de. bun augur pentru 
revistele omagiate în tocmai ajunul 
sărbătorii tuturor românilor. Însă din 
păcate, avem temerea că numărul 3 
al RLŞL ar putea fi şi ultimul... 

Ilinca ROŞCA 
Chişinău 


“LUPTA PENTRU 
ADEVARUL ŞTIINŢIFIC 
CONTINUA” 


Ca o sfidare a vremurilor acestui 
sfîrşit de mileniu, ca o replică celor ce-şi 
macină ura în neputinţă, Casa Limbii 
Române anunţă cu eleganța unei stă- 
pîne depline lansarea cărţii Român 
mi-e neamul, românesc mi-e graiul* de 
prof. N. Mătcaş, prin care autorul ne 
aduce mărturia de slujire acestui popor, 
dovada unei vieţi “irosite” în lupta pentru 
triumful unei idei, credinţa în perma- 
nenta limbii şi a neamului românesc. 

În după-amiaza zilei de 6 ianua- 
rie 1999, la Casa Limbii Române au 
venit să salute această carte şi pe 
autorul ei oameni cu simtire româneas- 
că, personalităţi ale vieţii culturale şi 
ştiinţifice: dnii |. Ungureanu, |. Ciocanu, 
acad. S. Berejan, N. Dabija, |. Hadârcă, 
acad. P. Soltan, |. Eţcu, V. Melnic, 
ataşatul cultural al României la Chişi- 
nău, dna Nicoleta Toia ş.a. 

În cuvîntul de deschidere, dl. Al. 
Bantoş, redactor-şef al revistei “Limba 
Română”, urează Bun Venit tuturor prie- 
tenilor Casei Limbii Române, precum şi 
celor care pentru prima oară au păşit 
pragul acestui lăcaş, exprimîndu-şi tot- 
odată regretul că la acest eveniment de 
excepţie lipseşte |. Dumeniuk, cel care, 
împreună cu N. Mătcaş, au pus bazele 
reformei în învăţămînt, în concepţia des- 
pre limbă, cel care a ctitorit Departa- 
mentul de Stat al Limbilor şi revista 
“Limba Română”. 

Cartea dlui profesor N. Mătcaş, 
continuă domnia sa, este scrisă cu gîn- 
dul la cititorul de azi şi de mîine, la des- 
tinul basarabenilor, în general, este o 
carte de polemică bine documentată, o 
replică la opusul unui oarecare P. P, Mol- 
dovan Moldovenii în istorie, apărut în 
1994. 

Autorul a avut răbdarea să coboa- 
re la izvoăre, să caute sursa şi să de- 


* Cartea a fost editată de Revista 
“Limba Română” şi Asociaţia Culturală “Grai 
şi suflet”, 1998. i: 


monstreze o dată în plus adevăruri in- 
contestabile... 

Cartea Român mi-e neamul, ro- 
mânesc mi-e graiul, menţionează dl 
acad. S. Berejan, este o a doua anto- 
logie la tema dată, prima fiind Limba 
română este patria mea. Volumul de 
faţă este la fel alcătuit pe bază de studii, 
recenzii, articole, apărute iniţial în 
revista “Limba Română”, iar de această 
dată, şi în alte publicaţii de la noi şi din 
Ţară. Autorul a reunit aceste materiale 
pentru toţi acei care vor să cunoască 
adevărul despre limbă, istorie, neam, 
cultură... 

Cartea vine ca o anticipare a ani- 
versării celor zece ani de la intrarea 
limbii române în drepturile sale fireşti. 

In anii'88-89 N. Mătcaş afost unul 
dintre cei care a contribuit la iniţierea 
procesului de regenerare a limbii ro- 
mâne în Basarabia, duce mai departe 
firul gîndului N. Dabija. Ca membru al 
Comisiei Interguvernamentale în proble- 
mele limbii şi ale alfabetului, N. Mătcaş 
a prezentat argumente întru susţinerea 
adevărului ştiinţific şi istoric. 

Consider că Român mi-e neamul, 
românesc mi-e graiul, subliniază prof. 
V. Melnic, ar trebui să fie o carte de 
căpătii pentru bibliotecile şi şcolile noas- 
tre şi nu numai pentru ale noastre, ci şi 
pentru cele ruseşti, bulgăreşti, evreieşti 
etc. Trebuie să se ştie odată şi pentru 
totdeauna că, dincolo de scornirile mol- 
doveniştilor primitivi există o singură 
limbă şi o singură naţiune — cea româ- 
nă. Deşi această problemă a fost discu- 
tată la nivel internaţional, unii reprezen- 
tanţi ai fostului şi ai actualului parlament 
continuă să vehiculeze teoria ceior 
două limbi şi două naţiuni. 

Problema limbii trebuie rezolvată 
la nivel de stat, continuă dl. |. Ciocanu, 
şef direcţie la Departamentul Relaţii Na- 
tionale şi Funcţionare a Limbilor. Cum 
ar putea un simplu Departament să 
rezolve această chestiune cînd însăşi 
procuratura în structurile ei nu respectă 
legislaţia lingvistică? 

in această ordine de idei, munca 
profesorului N. Mătcaş este valoroasă 
şi utilă mai ales pentru acei care nu ştiu 
Adevărul. 

In spatele unui V. Stati sau a unui 
P. P. Moldovan, afirmă |. Ungureanu, stă 
cineva şi acest cineva este Statul. Din 
tot spaţiul ex-sovietic noi sîntem un 
pămînt unde munca de Sisif este o 
permanenţă. Mereu sîntem nevoiţi să de- 
monstrăm că nu sîntem cămilă, vorba 
lui N. Dabija. De ce îndrăznesc cei care 
au venit peste noi să ne spună: “He 
pasxuraăre crpacrei, rocnoga!”? 
Numai pentru că în spatele lor stă o 
forţă? Nu. Pentru că noi nu ştim să ne 
impunem. 

Este un rătăcit acela care s-a 
născut pe acest pămînt şi nu vorbeşte 
limba Mioriţei, a lui Eminescu, atunci 
cînd este liber să facă acest lucru, 

Adevărul e că noi şi cînd sîntem 
liberi, sîntem sclavi! Cei care mai 
continuă să-şi neglijeze limba şi nea- 
mul sînt ori creaturi ale Satanei, cum îi 
place lui Gr. Vieru să spună, ori patologii 
ale materiei. 

Să zicem că un V. Stati a fost 
infectat de propaganda sovietică, dar 
cum să-l înţelegem pe Liviu Druguş, 
român din moşi-strămoşi, care vine de 
la laşi şi ne propune să soluţionăm 
problema limbii după modelul sîrbo- 
croat: limbă sîrbocroată — limbă mol- 
do-română? 

N. Stănescu spunea: “Limba ro- 
mână este patria mea”. Din moment ce 
Patria noastră este limba română, cel 
ce trădează limba română, îşi trădează 
Patria. Examenul la limba română este 
un examen la verticalitate, la cumsecă- 
denie, la cinstirea părinţilor. 

Din acest punct de vedere, lucra- 
rea dlui profesor N. Mătcaş este o se- 
rioasă carte de opoziţie. 

Concluzia firească a celor spuse 
de di. |. Ungureanu, constată acad. P. 
Soltan, este lipsa de organizare a for- 
telor sănătoase din republica noastră. 
Or, fără această organizare nu putem 
izbîndi. 

Cu multă căldură şi respect, 
scriitorul |. Hadârcă mulţumeşte profe- 
sorului N. Mătcaş pentru cartea Român 
mi-e neamul, românesc mi-e graiul, 
cea mai frumoasă lecţie de ştiinţă, de 


etică, de bărbăţie, de dragoste faţă de 
ţară şi faţă de limba română. 

Cred că din acest moment, afirmă 
domnia sa, cartea a şi începutsă lucreze 
în conştiinţa publică destul de bulver- 
sată şi contrariată la ora actuală. 

lubiţi fraţi întru crez şi ideal, Ro- 
mân mi-e neamul, românesc mi-e 
graiul este o continuare a cărţii Coloana 
infinită a graiului matern, scrisă împre- 
ună cu fratele meu de suflet lon Dume- 
niuk. De fapt, cartea precedentă se 
încheia cu următoarea sintagmă: “Lupta 
continuă”. Cartea de faţă se încheie cam 
cu aceleaşi cuvinte: “Lupta pentru ade- 
vărul ştiinţific continuă”, mărturiseşte dl. 
profesor N. Mătcaş. 

Ceea ce m-a indignat mai mult în 
cartea celor ce se ascund după pseudo- 
nimul P. P. Moldovan e că s-a speculat 
cu numele sfinte ale culturii noastre. 
l-au făcut moldovenişti pe |. Creangă, 
A. Russo, M. Kogălniceanu, V. Alecsan- 
dri. Nu l-au putut atinge numai pe M. Emi- 
nescu, 

In fața auditoriului, domnia sa 
evocă momente emoţionante din acea 
bătălie crîncenă care s-a dat la înce- 
putul redeşteptării noastre naţionale... 

Sînt un mare fricos, se destăinuie 
di. N. Mătcaş, mi-e frică de minciună. 
Mi-e frică întotdeauna că minciuna va 
intra în sufletul omului înaintea ade- 
vărului. 

În orice fiinţă, oricît de mică ar fi, 
există un suflet, trebuie doar să găseşti 
cheiţa pentru a ajunge la el. Aceasta a 
fost convingerea noastră cînd am făcut 
tot ce am putut împreună cu |. Dumeniuk, 
ne mărturiseşte autorul. Cred, totuşi, în 
oameni, în capacitatea lor de a găsi 
adevărul... 

Toate elogiile nu trebuie să mi se 
aducă mie, ci nouă, pentru a ne întări în 
convingerea că sîntem cineva, pentru a 
ne uni eforturile şi a fi vigilenţi. In mo- 
mentele cele mai grele trebuie să ne 
amintim că alături avem fraţi care gîn- 
desc ca noi, care speră ca noi, care au 
acelaşi crez ca noi. 

Dacă cineva o să găsească în 
cartea mea măcar un rînd care să-i des- 
chidă înţelegerea, voi rămîne cu senti- 
mentul datoriei împlinite. 

În încheierea tulburătoarei întîlniri, 
profesorul N. Mătcaş, mulţumeşte din 
suflet celor care au contribuit la apariţia 
cărţii, precum şi celor care l-au sprijinit 
mereu în lupta pentru idealurile naţio- 
nale. 

Limba Romåuå 


IMAGINI 
ALE SUFLETULUI 
ROMÂNESC 


Cartea a fost şi este cel mai 
sigur mijloc prin intermediul căruia 
noi, vorbitorii aceleiaşi limbi, reuşim 
să ne menţinem în perimetrul spiritua- 
lităţii neamului. O dovadă concludentă 
în acest sens este şi setul de cărţi 
editate recent de către Institutul 
Naţional pentru Societatea 'şi Cultura 
Română (laşi), condus de domnul 
Cătălin Bordeianu, unele dintre ele 
fiind lansate la Casa Limbii Române 
pe 19 octombrie 1998. Este vorba, în 
primul rînd, de Antologia literaturii 
şi artei din comunităţile româneşti, 
volumul | — Banatul iugoslav, ce face 
parte dintr-o serie din şapte volume. 
Aici e cazul să amintim şi de un alt 
proiect al Institutului: Atlasul comu- 
nităților româneşti — o recuperare 
etnosocioculturală (10 volume). 

O revelaţie pentru publicul 
chişinăuian îndrăgostit de cartea 
românească a constituit-o caseta 
bibliofilă Voivodina în patru prieteni, 
cuprinzînd volumele: Metagalaxia mi- 
noritară de Slavco Almăjan, Cămaşa 
de rigoare de loan Baba, Europoeme 
de Pavel Gătăianţu şi /n zodia borde- 
iului de Vasile Barbu. 

In mod deosebit a atras atenţia 
cartea Les mots d'or roumain de 
Cătălin Bordeianu, care însumează 
poeme de o rară frumuseţe scrise în 
limba franceză, autorul înlăturînd 
astfel bariera lingvistică ce apare la 
receptarea literaturii române în ţările 
europene. 

Alte două cărţi sînt legate de 
numele pictorului român stabilit în 
Germania, loan Sabin Ştefănuţă. 
Prima carte — Atelier (Editura Fiat 
Lux, Bucureşti) reprezintă o suită de 
eseuri ce invită cititorul să mediteze 
împreună cu artistul plastic asupra 
tainelor meseriei sale şi asupra 
rosturilor creaţiei artistice. Autorul 
însuşi ne mărturiseşte: “Secvenţelie 
din Atelier sînt scurte, se succed 


repede şi se manifestă precis. Trenuri 
cu ginduri îşi schimbă destinaţia din 
gară în gară. 

În timpul acestor călătorii, noi 
(eu şi dumneavoastră), care ne aflăm 
pe peron, trăim bucuria sosirii, 
tumultul şi exuberanţa întîlnirii şi 
regretul profund al despărțirii. Toate 
sînt trăiri de scurtă durată, căci în 
curînd vor sosi din alte direcţii trenuri 
noi. 

Atelierul nostru este ca un 
Peron. 

Mersul firesc al întilnirilor şi al 
despărțirilor alcătuieşte devenirea fără 
sfîrşit a personalităţii unui om” (Tabloul 
Atelierului). 

A doua carte este un volum de 
versuri ilustrat de loan Sabin Ştefă- 
nuţă, avînd-o drept autoare pe poeta 
basarabeană Elisabeta-Lidia Hlib. 

Lucrările lui loan Sabin Ştefănuţă, 
expuse cu genericul Miniaturi ro- 
mâneşti, au trezit un viu interes al 
participanţilor la întrunire. Valorificînd 
motivele folclorice, dar şi cele ale artei 
moderne — româneşti şi universa- 
le —, utilizînd mai multe modalităţi 
de expresie, pictorul reuşeşte să pună 
în lumină surprinzătoare imagini ale 
sufletului românesc. 

Despre volumele lansate şi des- 
pre expoziţia de pictură au vorbit, 
făcînd o analiză pertinentă şi dînd 
dovadă de spirit critic, scriitorii Ana 
Bantoş, lon Hadârcă, Grigore Vieru 
ş.a. 

In continuare reproducem dis- 
cursul domnului Cătălin Bordeianu, di- 
rector al Institutului Naţional pentru 
Societatea şi Cultura Română (laşi): 

Institutul nostru şi-a propus să 
readucă firesc din comunităţile 
româneşti literatura şi arta, aşa cum 
este ea, în lumini şi umbre, pentru a 
fi cunoscută. Am început în ordine 
alfabetică şi într-o ordine de suflet în 
Banatul lugoslav, cu credința mărtu- 
risită acolo şi aici, că sînt mai multe 
cele bune care ne leagă decît cele 
puţine rele care ne despart. Şi în acest 
sens comunităţii româneşti de acolo 
i-am consacrat primul volum al 
Antologiei literaturii şi artei din 
comunităţile româneşti, o lucrare de 
700 de pagini, în care fiecare autor 
are rezervat un spațiu cam de 50 de 

pagini şi care, probabil, va fi pentru 
iubitorii limbii române un instrument 
de lucru. Nu ne-am propus o selecţie 
de autori, ci ne-am propus să redăm 
o imagine vie şi concretă a ceea ce 
înseamnă acolo cultura şi civilizaţia 
românească. Pentru că la Uzdin, 
“buricul pămîntului”, cum se spune, 
se vorbea de românitate încă din anul 
720, anul de atestare a satului Toraf. 
Un fapt m-a făcut să fiu şi eu 
emoţionat şi acolo, şi acum. Intr-o 
bună zi apa din satul respectiv a 
secat. Şi oamenii de acolo, cam 5000 
de familii au hotărît să facă fîntîni de 
piatră şi să aducă apa de la 20 de 
Kilometri. Timp de un an şi mai bine 
cît au durat lucrările la canalizare 
oamenii aceia s-au mişcat, au adus 
natura înapoi, dar nu au plecat de 
unde au simţit româneşte, unde au 
fost educați în spiritul limbii române 
şi unde au hotărît că au datoria să 
rămînă în continuare. 

Acelaşi lucru se pare că trebuie 
făcut peste tot de poporul înconjurat 
de propriul său popor, este vorba de 
cele 10 milioane de români din afara 
Ţării. Ceea ce ne lipseşte acum, nu 
este efortul individual pe care fiecare 
încercăm să-l facem, ci absenţa unor 
politici culturale coerente, care să 
repună elitei intelectuale locul pe care 
îl merită, pe care l-a avut, pe care îl 
are în propăşirea culturii şi civilizaţiei 
româneşti. Acest lucru se materiali- 
zează de obicei în programe şi de cele 
mai multe ori în cărți. 

Astăzi lansăm şi volumul Voivo- 
dina în patru prieteni ce cuprinde, 
pe lîngă cele trei cărți de poezie ale 
unor autori reprezentativi: loan Baba, 
Pavel Gătăianţu şi Vasile Barbu, şi o 
carte deosebită pe care v-o recomand, 
Metagalaxia minoritară ce vorbeşte 
despre statutul celui care trăieşte în 
afara graniţelor fireşti ale Ţării. 

Alături de acestea mai sînt două 
exemple de interculturalitate. Este 
vorba de cartea lui Sabin Ştefânuţă, 
intitulată Atelier, o carte a unui artist 
plastic român, dat afară din Uniunea 
artiştilor plastici şi reprimit după 1989. 
Dar Sabin Ştefănuţă se ambiţionează 
de 14 ani, de cînd trăieşte în Germa- 
nia, să dovedească prin ceea ce face 


x 


că simte şi creează în spiritul iden- 


tităţii sale — a culturii şi civilizaţiei 
româneşti. Expoziţia intitulată Minia- 
turi româneşti nu face decit să 
ilustreze acest lucru. Cartea aceasta 
de mărturisiri este plină de patimi şi 
durere, ea arătînd ce înseamnă să fii 
apropiat culturii române şi cu cît eşti 
tu mai apropiat, cu atît se găsesc cît 
mai mulţi să te depărteze de ea. În 
acelaşi timp el a făcut un cadou unei 
concetățene intru literatură de-a 
dumneavoastră, de aici şi de-a 
noastră bineînţeles, că toţi locuim în 
limba română, Elisabeta-Lidia Hlib, 
căreia îi ilustrează această carte de 
versuri. 

Cred că, cu atît cu cît vom fi în 
timp mai de nerecunoscut că sîntem 
de aici şi de dincolo cu atît vom reuşi 
să fim identici cu noi înşine. Şi mă 
bucur că aceste bariere se sparg şi 
că, aşa cum spune Grigore Vieru, 
vom locui toți în limba română, iar 
această Casă a Limbii Române va 
fi o biserică. Nu cred că există o 
răsplată mai mare pentru cel care sche 
dacă unul dintre cuvintele sale gîndite, 
rostite rămîne o faptă de credinţă. 
Fapta noastră de credinţă este că, 
dacă locuim în limba română, avem 
o Casă. 


Consiliul director al Casei 
Limbii Române mulţumeşte distin- 
şilor oameni de cultură Luminiţa şi 
Cătălin Bordeianu pentru valo- 
roasa donaţie făcută instituţiei 
chişinăuiene. Setul important de 
carte destinat bibliotecii noastre, 
precum şi cele douăzeci de minia- 
turi semnate de loan Sabin Ştefă- 
nuţă ce împodobesc una dintre 
sălile Casei Limbii Române, tot 
prin generozitatea conducerii 
Institutului Naţional pentru Societa- 
tea şi Cultura Română din laşi, vor 
constitui de aci înainte una dintre 
fireştile şi necesarele punti de legă- 
tură dintre noi şi cei aflaţi departe 
de Patrie. 

Ana BANTOŞ 
Chişinău 


METAFORĂ 
ŞI CALCUL 


După un deceniu de la adoptarea 
grafiei latine în spaţiul românesc de 
la est de Prut, iată că şi Anatol Codru 
şi-a văzut poeziile în haina multrivnită 
a scrisului nostru. l-au apărut simultan 
două volume: primul, Bolta cuvîn- 
tului, este constituit preponderent din 
reeditări, iar al doilea, Întimplarea 
mirării, aproape în întregime este 
alcătuit din versuri noi. 

In anii'60-'70, cînd autorii basa- 
rabeni îşi concep arta poetică în 
limitele unei gîndiri circumscrise, 
comunicarea fiind “organizată” după 
anumite criterii, Anatol Codru se 
remarcă prin insistența şi consec- 
venţa cu care optează în favoarea unui 
mit propriu. Îl preocupă mecanismul 
cunoaşterii poetice şi în aceasta 
rezidă caracterul inovator al versului 
său. De menţionat că poetul nu este 
adeptul simplităţii. “Piatra”, la care 
revine frecvent, este simplă, dar 
numai în aparenţă. In cadrul unei 
întîlniri cu cititorii, ce a avut loc într-o 
seară de decembrie 1998 la Casa 
Limbii Române, autorul precizează că 
la început piatra se identifica, pentru 
el, cu oraşul, prin contrast cu satul, 
cu pămîntul şi cu vegetaţia abun- 
dentă sau cu “holda ierbii”. Motivul 
pietrei este fascinant prin puterea de 
a sugera protestul. Piatra este o formă 
agresivă, aşa precum erau şi tim- 
purile, potrivnice poeziei. Impotri- 
virea pietrei — necesită o acţiune de 
răspuns mobilizator pentru a învinge 
o forţă rigidă. Anatol Codru găseşte 
sursa de alimentare pentru versurile 
sale în dorinţa de a opune agresivităţii 
pietrei un protest mai mare — cel al 
puterii de penetraţie a cuvîntului. 
Antrenat într-o asemenea acţiune, 
cuvîntul nu poate fi altfel decît plin 
de energie ambițioasă, contorsionat, 
răsucit, scos din echilibrul fad. Din 
aceste motive se pare că uneori, în 


topica versurilor lui Anatol Codru 
cuvîntul îşi schimbă locul obişnuit, 
inclusiv în expresii consacrate. 
Bunăoară, zicerea populară “bun ca 
pîinea cea caldă” este “răsturnată” în 
brazda versului în felul următor: 


Întîi, Suflete, că i-ai dat 
Pîinea cea bună la inimă, 
De hrănit tinerii poeţi 
Pînă la nunta lor 
(La baştina lui Petru Zadnipru). 


Plugul este împlîntat într-un sol arid 
în care trebuie să fie desferecate 
izvoarele: 


De la izvoare, dar să nu le strici, 
Porneşte plugul, dacă e pîrloagă, 
De la fîntîni, dacă-s o piatră 
seacă, 
De la credinţă, dacă vrei să-nvingi 
(Cînd ari adînc). 


Avînd în adîncurile sale o 
motivaţie din care se hrăneşte, o sursă 
care se împotriveşte deconspirării, 
aşa cum există lucruri implicite ce nu 
se pretează uzurii publicitare, versul 
lui Anatol Codru este tensionat de un 
fel de gelozie a deconspirării. 
Incărcătura obsesională ce dă viaţă 
poeziei sale este condiţionată de o 
anume stare determinată de voinţa de 
relevare interioară şi de nedorinţa de 
banalizare a acesteia prin cuvîntul 
capabil să o divulge. E ca şi cum eul 
s-ar deschide amplu în interioritatea 
sa, iar ieşirile în afară şi le-ar sigila 
prin fragmente de stînci greu de urnit 
din loc. Atitudinea autorului faţă de 
cuvinte este marcată de o îndiîrjire 
asemănătoare îndărătniciei pietrei, 
expresie ce coincide şi cu unul dintre 
titlurile volumelor sale de poezie. Ce 
este, în definitiv, această îndă- 
rătnicie? Ea divulgă, mai întîi, o 
realitate a culturii basarabene din 
deceniile trecute, şi anume, nevoia de 
caracter. În plină epocă totalitaristă, 
ce impunea un mod de comunicare 
bazat pe stimularea reflexului de 
subordonare a individului, vocaţia 
scriitorului consta în a proteja men- 
talul de ideologicul abuziv. Dar acest 
lucru nu era lipsit de consecinţe: în 
estul Europei, precum se ştie, se scria 
o poezie incomunicabilă, trăsătură 
explicată la Anatol Codru, parţial, prin 
neîncrederea în capacitatea omului 

de afi sincer. Nevoia de redescoperire 
a sincerității este determinată de 
necesitatea de a trăi în Adevărul care 
poate fi atins numai datorită conti- 
nuității memoriei. Mecanismul atingerii 
acestuia în poezie include ritualul, la 
care Anatol Codru va recurge ca la un 
exerciţiu de memorie. Este un exer- 
citiu dictat nu doar de necesitatea 
întrepătrunderii substanţei poetice cu 
gîndirea ştiinţifică (tehnocrată), ci şi 
de imperativul continuității noastre ca 
neam, ca naţiune. 

Mişcarea în poezia lui Anatol 
Codru este condiţionată de un subtext 
adînc al sensibilităţii ce se desfăşoară 
în chip de pustiu cu nisipuri pline de 
linişte şi inerție înşelătoare sau în chip 
de mare “cu valul şi adîncul răzvrătit” 
şi cu sarea, care în poezia Drob de 
țară, nu e altceva decît dovada 
destinului unei /unor părţi de româ- 
nime. Această poezie ilustrează capa- 
citatea autorului de a nu trece 
nepăsător pe lîngă istoria noastră 
comună, pe lîngă faptul devenit 
obişnuinţă, care unui poet nu poate 
să-i apară pur şi simplu banal, ci ca 
şi potenţială sursă de energie ne- 
cesară mersului înainte. Din această 
perspectivă, calitatea omului de a fi 
sincer presupune capacitatea sa de 
a fi erou. Este vorba de un eroism ce 
nu se pretează tratamentului cu laude 
sau cu admiraţie şi care este răsplătit 
prin cunoaşterea sentimentului de 
iubire pentru cele sfinte, precum şi prin 
cunoaşterea libertăţii interioare. 
Autorul îşi propune, prin intermediul 
poeziei, să releveze faptul că nu 
sîntem doar simpli muritori. Sîntem, 
putem fi veşnici şi aceasta se poate 
împlini graţie poeziei. Astfel se vrea 
citită Întîmplarea mirării. A fi liber 
să trăieşti la modul concret lipsa de 
constrîngeri este unul dintre dezi- 
deratele sale şi acesta este destinul 
pe care şi-l alege poetul. Cizelarea 
acestui mod de a fi în poezie, punerea 
într-o lumină tot mai clară a conştiinţei 
de sine presupune o permanentă 
corelare a eului prezent cu un eu 
colectiv din trecut şi din viitor. De aici 
gravitatea versurilor sale. 

În poezia lui Anatol Codru este 
prezentă o cunoaştere la modul pla- 
tonic, echivalentă cu reamintirea, 
ideea de frumos fiind asociată binelui. 
Instrumentarul cunoaşterii — piatra 
sau sarea — corespunde perfect unui 


atare scop. 

Mult timp în poezia autorului 
originar din Transnistria nu se remarca 
dezbinarea lăuntrică, sau, atunci cînd 
era prezentă, se consuma la nivelul 
expresiei, concepute ca punte de 
legătură între poet şi lume; la nivelul 
cuvîntului purtător de mesaj şi, conco- 
mitent, deconspirator al eului sacru. 
In poezia de dată mai recentă, 
căderile de zăpadă la tîmpla poetului, 
gropile cu var ispitesc echilibrul şi 
armonia interioară. Echilibrul riscă să 
fie dereglat în momentul în care mize- 
ria aspră a vieţii se furişează în forul 
interior al personajului liric. Viziunea 
clară a libertăţii abia de aici începe: 
de la asumarea dezechilibrului din 
realitatea cotidiană. Dacă pînă la un 
punct Anatol Codru i-a conferit liber- 
tăţii sale lăuntrice o expresie mitică, 
ea fiind conturată ca un fapt psiho- 
logic, apoi recentele sale poezii se 
impun prin ieşirea din mitic, din psiho- 
logic şi printr-un accentuat element 
publicistic, constituindu-se uneori ca 
o căutare metafizică, alteori ca un 
protest vehement. Acesta din urmă, 
dezvăluindu-se în funcţie de limbajul 
adoptat, determină o apropiere a opti- 
cii sale de cea a poeziei basarabene 
de ultimă oră. De menţionat, în aceste 
împrejurări, spiritul polemic al perso- 
najului liric: Mă uit la mine / Şi îmi 
zic: “Auzi, străinule, / De ce ți-aş lipsi; 
/Dacă nu m-am născut / Şi va trebui/ 
Să mor pentru tine?” Această undă 
şăgalnică, atinsă de tristeţe şi gravi- 
tate, lasă să se întrevadă perspec- 
tiva unor întrebări cu "bătaie" exactă, 
precum: De ce cuvintele-s idei / şi 
țin războaiele în gură? sau De ce-i 
mai mare lacrima / Decît adincul care-o 
plînge? Polemica se desfăşoară, de 
fapt, între două moduri de a fi: unul 
conceput ca joc intelectualizat, în stil 
tehno- iar celălalt raportat la ome- 
nescul dintotdeauna, asociat cu rotun- 
jimea pîinii care este pururi sațiul lu- 
mii întregi: Eu am calculat / Eu 
numaidecît am calculat, / Că dreptul 
de a metaforiza / Presupune mai întîi 
şansa de ate omeni / Pînă la coarnele 
plugului, / Sporind astfel pîinile / Ca 
pe nişte planete în balanţa universului 
(Metaforă ). Calculul se justifică, 
astfel, doar cu condiţia şansei de a 
te omeni, metafora fiind generată de 
un spirit plin de discernămînt. 

Anatol CODRU 
Chişinău 


TOTEM 


S-au trecut atîtea vremi, 
Deşi încă e devreme... 
Gheaţa mişună de viermi, 
Focul putrezeşte-n lemne. 


S-au trecut atîtea lumi, 

Ca să nu se mai întoarcă... 
Munţii-s dincolo de culmi, 
Marea-i dincolo de lacrimi. 


S-a dus ultimul cuvînt, 
S-au dus ultimele soarte. 
Şi-a rămas, c-ar fi fiind 
Viaţa dincolo de moarte... 


ŞI-ACEASTĂ 
GALAXIE-A GURII... 


Există-un fel de a trata 
Particular la modul sincer: 
De ce-i mai mare lacrima, 
Decit adîncul care-o plînge? 
De ce cuvintele-s idei 

Şi ţin războaiele în gură, 
Sau fericesc fără măsură 

În lupta noastră un temei? 
Ce-i pîinea, încă nunta ce-i, 
Şi moartea ce-i, ce e fintîna, 
Ce-i pasărea, ce-i stei şi tei, 
Aripa ce-i şi ce e mîna? 

Ce-i laptele şi aceşti miei, 
Roata aceasta, împrejurul, 
Şi-această galaxie-a gurii 

Pe întrebarea noastră, ce-i?! 

O dogoare îmi sfişie gura mea meşteră — 


Mi-e foame, mi-e sete, dar apa e lincie. 
Dati-mi să-nfulec pulpană de peşteră, 
Turnaţi-mi în cană puţină provincie. 


Un dor îmi provoacă în carne cărbunii — 
Să ard pînă-n pietrele din temelie. 
Daţi-mi să beau nemurire cu pumnii, 


Rupeţi din nimb, vreau să mînc veșnicie... 


* k * 


Mă uit la mine 

Şi-mi spun: “El îmi lipseşte, 
El, care mai trebuie să se nască, 
Să refuze dorinţa mea 

De a-l avea”. 

Mă uit la mine 

Şi îmi zic: “Auzi, străinule, 
De ce ţi-aş lipsi, 

Dacă nu m-am născut 

Şi va trebui 

Să mor pentru tine?” 


ŞI VA FI ATÎT DE SIMPLU... 


Bate frig de la origini, 
Cerul scapără polei, 

Şi-o să-ncep şi eu a ninge 
Peste toţi străbunii mei. 


Din milenii în milenii 
Auzi-vei, vei vedea, 

Cum vor trece sănii, sănii, 
Peste cărunteţea mea. 


Şi va fi întruna timpul, 

Şi de pretutindeni — eu, 

Şi va fi atît de simpiu, 

Şi va fi atît de simplu, 
Parcă-a nins cu Dumnezeul... 


Limba Română 


Dumitru CRUDU 
Chişinău — Braşov 


O CARTE 
FUNDAMENTALĂ — 
ANTOLOGIA POEZIEI 
ROMÂNE DE LA ORIGINI 
PÎNĂ AZI 


O carte cum este Antologia 
poeziei române de la origini pînă 
azi, publicată la editura “Paralela 45”, 
Braşov, este “unică în literatura 
noastră” (Al. Cistelecan). În primul 
rînd, pentru că este utilă şi absolut 
necesară oricărui cititor de poezie. 
Fiind exhaustivă în ce priveşte 
desfăşurarea diacronică, această 
antologie reuşeşte să evite cîteva 
capcane esenţiale şi să suprime 
nenumăratele goluri care au împînzit 
dintotdeauna poezia română. Această 
antologie scoate din uitare autori care 
nu au mai fost reeditaţi de zeci sau 
chiar de sute de ani, începînd cu o 
mare parte dintre poeţii din secolul 
XIX şi terminînd cu simboliştii minori 
sau cu avangardiştii anilor '20-'40 ai 
secolului nostru. 

Unul dintre aceste nume de 
referinţă este şi cel al paşoptistului 
Alexandru Depărăţeanu, poet şi 
dramaturg, a cărui capodoperă Viaţa 
la ţară, a apărut postum în 1866, dar 
nu este cunoscută nici astăzi sufi- 
cient de bine de marele public. 
Gherasim Luca, Stephan Roll, Saşa 
Pană, Virgil Gheorghiu sau Paul Păun 
n-au mai fost reeditaţi de cîteva 
decenii, cu toate că avangarda este 
unul dintre cele mai importante 
momente ale poeziei noastre. Ei bine, 
Dumitru Chioaru şi loan Radu Văcă- 
rescu, autorii Antologiei poeziei 
române de la origini pînă azi, au 
fost în stare să readucă în atenţia 
cititorilor zeci de nume de poeţi, peste 
care, se părea că s-ar fi aşternut 
pentru totdeauna praful. “Nu numai 
prin propoziții” această carte este un 
monument, ci şi prin modul în care 
echilibrează epocile literare, prin ri- 


goarea ierarhizărilor, oferind o imagi- 
ne sintetică a poeziei române ce 
pune în valoare nu doar diferenţele 
marcante dar şi nuanțele”, consideră 
Alexandru Cistelecan. 

Epocile şi curentele literare (cla- 
sicism, romantism, paşoptism, neo- 
clasicism, semănătorism, popora- 
nism, modernism etc.) sînt surprinse 
într-o derulare firească. O noutate ar 
fi prezenţa unor capitole care se nu- 
mesc Experiente Politice Fundamen- 
tale, care sînt intercalate la sfîrșitul 
unor epoci literare. În felul acesta, 
experiența poetică a lui Alexandru 
Macedonski nu mai este una neocla- 
sică, romantică sau modernă, ci este 
una fundamentală. “Numim “experi- 
ențe poetice fundamentale” acele 
sinteze originale ale tendințelor unei 
epoci, care au încoronat căutările 
estetice ale precursorilor şi ale con- 
temporanilor sau care au deschis 
orizonturi estetice noi, ieşind din cli- 
şeele modei şi inventînd o formulă 
poetică personală, cu o influenţă deci- 
sivă şi de durată în evoluţia poeziei”, 
afirmă autorii antologiei. Din această 
perspectivă, poeţii fundamentali ai 
literaturii române sînt Mihai Eminescu, 
Alexandru Macedonski, lon Barbu, 
lon Vinea, Tudor Arghezi, George Ba- 
covia, Lucian Blaga, Leonid Dimov, 
Mircea Ivănescu şi Nichita Stănescu. 
De asemenea, antologia în cauză ne 
oferă nu numai o listă completă de 
poeţi, ci şi textele cele mai repre- 
zentative ale poeziei române de la 
origini pînă azi. De exemplu, un autor 
minor ca Mihail Săulescu este prezent 
în această antologie cu capodoperele 
sale În mine, Pe strada asta tristă, 
scoţînd în evidenţă spiritul vremii. 
Analogarea poeţilor pe curente şi şcoli 
literare relevă o altă calitate a cărţii, 
cea de valorificare a poeţilor. Se vede 
foarte bine după lecturarea, de exem- 
plu, a avangardiştilor, a modului în 
care aceştia au încercat şi au reuşit 
să schimbe poezia. Un cititor atent 
ar putea să observe că nu numai Virgil 
Gheorghiu sau Virgil Teodorescu, dar 
şi ceilalţi avangardişti, au căutat să 
revoluţioneze poezia pornind de la 
demistificarea retoricii. Aşadar, Anto- 
logia poeziei române de la origini 
pînă azi este un punct de plecare 
pentru rescrierea şi reconsiderarea 
poeziei române. 

UNIVERSUL 
__ ÎN CASA 
FIECĂRUI COPIL 


Pe parcursul întregii istorii a 
civilizaţiei umane, frumuseţea şi 
măreţia cerului înstelat a emoţionat 
omul şi i-a stimulat cugetul spre a 
pătrunde în mulţimea de taine ale 
Universului. De fapt, chiar istoria 
civilizaţiei poate fi urmărită prin evo- 
luţia concepţiilor oamenilor despre 
Univers (tabloul actual al lumii fiind 
într-o mare măsură o reflectare a 
gîndirii ştiinţifice contemporane). Puțin 
cîte puţin omul a dezlegat enigmele 
naturii iar azi încearcă să ridice vălul 
de pe cele trei mari taine ale ei: 
geneza şi evoluţia Universului, apariţia 
şi evoluţia vieţii, apariţia omului şi a 
gîndirii. În mare parte, cu cele mai 
importante cunoştinţe ale ştiinţei 
contemporane, în ce priveşte viziu- 
nea generală despre univers, ne fami- 
liarizează cunoscutul cercetător şi 
popularizator al ştiinţei, doctor în 
fizică, lon Holban. 

Cartea Universul (de fapt, o 
enciclopedie pentru adolescenţi, 
apărută la editura Arc) este o ediţie 
de lux nu numai după formă (cartea 
este viu şi multicolor ilustrată, istori- 
sirile sînt captivante), ci şi după 
conţinut (în carte sînt prezentate cele 
mai noi date şi viziuni despre struc- 
tura şi evoluţia Universului, intercone- 
xiunea dintre macro şi microunivers, 
legile fizice ce domină lumea, sistemul 
nostru planetar, fenomenele din 
atmosferă (cum ar fi furtunile magne- 
tice şi aurorele polare generate de 
vîntul solar) şi despre multe alte 
aspecte legate de Cosmos). După 
cum se poate lesne observa din 
lectura cărţii, autorul însuşi nu poate 
să-şi ascundă uimirea cînd se referă 
la nivelul atins de ştiinţa contempo- 
rană şi de puterea de pătrundere a 
raţiunii umane. 

lon Holban concepe cartea ca 
pe o simbioză a două compartimente 
majore ale fizicii moderne — fizica 


macrouniversului şi fizica particulelor 
elementare, demonstrînd că cheia 
explicaţiei structurii şi evoluţiei Uni- 
versului se găseşte în albia ştiinţei 
apărute în ultimele decenii — cosmo- 
fizica sau fizica cosmoparticulelor 
(engl. cosmoparticle physics). in ca- 
drul acestei ştiinţe evoluţia Univer- 
sului este privită ca un şir neîntrerupt 
de fenomene fizice ce au loc în cel 
mai înzestrat (şi unicul) laborator 
ştiinţific — cel al Naturii. 

Expunînd realizările de ultimă 
oră ale ştiinţei astrofizice, ideile şi 
concepţiile noi din acest domeniu, de 
multe ori mai puţin evidente, autorul 
manifestă cunoştinţe profesionale pro- 
funde, înţelegere subtilă a fizicii pro- 
ceselor şi măiestrie în expunerea 
materialului factologic pe înţelesul 
celor neiniţiaţi. Materialul este prezen- 
tat prin prisma perpetuării vieţii în 
Univers, ceea ce este foarte impor- 
tant. (Nivelul înalt al expunerii se 
datorează şi faptului că şi-a făcut 
studiile la Institutul Unificat de Cerce- 
tări Nucleare de la Dubna, mai apoi 
timp de douăzeci de ani a fost autorul 
emisiunilor radiofonice lunare pentru 
copii “Fizica în jurul nostru”, din 1968 
publică în permanenţă articole de 
popularizare a ştiinţei.) 

Deşi numărul de probleme abor- 
date, de date şi rezultate incluse în 
carte este impunător şi poartă un 
caracter enciclopedic, cartea are un 
volum relativ mic — 48 de pagini. 
Lucru foarte important, întrucît elevii 
şi studenţii de azi au un ritm de viaţă 
accelerat, ei, zic părinţii, “n-au răbda- 
rea” (dar în fond, timpul) să studieze 
cărţi enciclopedice de proporţii. Enci- 
clopedia Universul, are menirea de 
a satisface curiozitatea elevului, de 
a-l familiariza cu problemele de bază 
ale astrofizicii şi de a-i forma viziuni 
ştiinţifice în ceea ce priveşte geneza, 
evoluţia, structura Universului, apari- 
ţia vieţii în el, locul omului în această 
lume nesfîrşită. 

CONCURSUL DE CREAŢIE | 
AL REVISTEI “LIMBA ROMÂNĂ” 
EDIȚIA A II-A 


bd 


Revista “Limba Română” în colaborare cu Casa Limbii 
Române şi Direcţia Cultură a municipiului Chişinău organizează 
ediţia a Il-a a Concursului de creaţie ce se va desfăşura pe 
parcursul anului 1999. 

Concursul, incluzînd trei probe — 


poezie, 
proză 
şi 
lucrări didactice 
la limba şi literatura română 
(experienţă, analize, comentarii, interpretări) —, 


va fi deschis pentru toate categoriile de cititori şi, în primul rînd, 
pentru elevi, liceeni, studenţi, cadre didactice. 

Cele mai bune lucrări vor fi publicate în revistă şi în volume 
ce vor face parte din colecţia Biblioteca revistei “Limba Română”. 

Premiile vor fi acordate de către organizatorii şi sponsorii 
concursului. 

Juriul concursului va fi format din personalităţi ale vieţii literare, 
culturale şi ştiinţifice din republică. 

Premierea cîştigătorilor va avea loc pe data de 15 ianuarie 
2000 la Casa Limbii Române din Chişinău. 

Lucrările cu specificarea “Pentru concurs”, dactilografiate la 
două rînduri şi însoţite de curriculum vitae, o poză şi de adresa 
exactă, eventual şi de numărul de telefon, vor fi prezentate pînă la 
31 decembrie 1999 la redacţie (Casa Presei, str. Puşkin nr. 22, 
Chişinău) sau expediate prin poştă pe adresa: Căsuţa poştală 
nr. 83, bd. Ştefan cel Mare nr. 134, Chişinău, 2012. 

Informaţii suplimentare la telefonul 23-44-12, revista “Limba 
Română”, Chişinău. 

